Datasets:

NorHsangPha

/

shan-news-shannews_org

like 0

2018-05-02T09:29:46

https://shannews.org/archives/4620

ၵူၼ်းပၢႆႈၽေးသိုၵ်း 50 ၼႃႈႁိူၼ်း ဢမ်ႇပွၵ်ႈသေၶၢတ်ႈႁိူၼ်းယူႇ ၼႂ်းဝဵင်းၵျွၵ်ႉမႄး

ၵူၼ်းပၢႆႈၽေးသိုၵ်း ၵူၼ်းဝၢၼ်ႈတေႃႉၽႄႇ ဢိူင်ႇၵုၼ်ၵေႃႇ ဢွၼ်ၵၼ်ပၢႆႈၽေးသိုၵ်းမႃးသွၼ်ႈဝႆႉတီႈ ၶႅမ်ႉ ပၢင်သဝ်းပၢႆႈၽေး တီႈၼႂ်းဝဵင်းၵျွၵ်ႉမႄး ယွၼ်ႉငဝ်းလၢႆးပၢင်တိုၵ်း ၸုမ်းယိပ်းၵွင်ႈၵၢင်ႇပႆႇယဵၼ် ပႆႇပဵၼ်ပွၵ်ႈလႄႈ ဢွၼ်ၵၼ်ၶၢတ်ႈႁိူၼ်းယူႇသဝ်း ၼႂ်းဝဵင်း ဝႃႈၼႆ။ ၸၢႆးတဵင်းငူၺ်ႇ ၸုမ်းပရႁိတ ၼမ်ႉၶူင်း ၸႄႈဝဵင်းၵျွၵ်ႉမႄး လၢတ်ႈတီႈၽူႈတွႆႇႁွၵ်ႈဝႃႈ “ လွင်ႈၼႆႉတႄႉ ႁဝ်းၶႃႈ ဢမ်ႇလႆႈႁူႉ။ ၵူၺ်းၵႃႈ ဢၼ်လႆႁူႉတႄႉ ၵူၼ်းပၢႆႈၽေး ၵႂႃႇယူႇၸွမ်းႁိူၼ်းပီႈႁိူၼ်းၼွင်ႉ ၸိူင်ႉၼၼ်ႉၵူၺ်း။ တေႃႈလဵဝ် ၵေႃႈ တိုၵ်ႉယူႇၸွမ်းႁိူၼ်းပီႈၼွင်ႉၽႂ်မၼ်းၵေႃႈ တိုၵ်ႉမီးယူႇ ပႆႇပွၵ်ႈမိူဝ်း” ဝႃႈၼႆ။ လုင်းမႃႇလ ၵေႃႉဢၼ်လုၵ်ႉတီႈဝၢၼ်ႈတေႃႉၽႄႇ ပၢႆႈၽေးသိုၵ်းမႃးၼၼ်ႉ လၢတ်ႈတီႈသိုဝ်ႇၶၢဝ်ႇ The Voice ဝႃႈ “ ယူႇတီႈၶႅမ်ႉပၢင်သဝ်း ၵူၼ်း ပၢႆႈၽေးၵေႃႈ ၶႅမ်ႉလႅပ်ႈလီယူႇ။ ၵူၺ်းၵႃႈ သင်ယူႇၶၢဝ်းယၢဝ်းၵႂႃႇၸိုင် ဢမ်ႇမီးငိုၼ်းၶဝ်ႈ ၶဝ်ႈၼႆလႄႈ တႃႇတေယူႇ သဝ်းၵႂႃႇၼၼ်ႉၵေႃႈ တေယၢပ်ႇ။ ယွၼ်ႉဝၢၼ်ႈႁဝ်းၵေႃႈ တိုၵ်ႉပဵၼ်သိုၵ်းၵၼ်ယူႇလႄႈ ပႆႇၸၢင်ႈပွၵ်ႈ ယွၼ်ႉၼၼ် ၸင်ႇလႆႈၶၢတ်ႈႁိူၼ်းယူႇၼႂ်းဝဵင်းၵျွၵ်ႉမႄး” ဝႃႈၼႆ။ ၵူၼ်းပၢႆႈၽေးသိုၵ်း လင်ႁိူၼ်း 50 ပၢႆၼၼ်ႉ ဢွၼ်ၵၼ်ၶၢတ်ႈႁိူၼ်းယူႇ ၼႂ်းဝဵင်းၵျွၵ်ႉမႄးတင်း တႄႇၶၢဝ်းသွၼ်း ၼမ်ႉမႃး ၼိုင်ႈလိူၼ်လႂ် လႆႈပၼ်ၵႃႈၶၢတ်ႇႁိူၼ်း 20,000-60,000 ပျႃး ဝႃႈၼႆ။ ၵဵဝ်ႇၵပ်းလွင်ႈၼႆႉ ယွၼ်ႉတပ်ႉသိုၵ်း TNLA တင်း RCSS/SSA ပဵၼ်ပၢင်တိုၵ်းၵၼ်ႁၢဝ်ႈႁႅင်း တၢင်းတွၼ်ႈ ဢိူင်ႇ ၵုၼ်ၵေႃႇ ၸႄႈဝဵင်းၵျွၵ်ႉမႄးလႄႈ ပႃးၵၼ်ပၢႆႈ ဝႃႈၼႆ။ ဢိူင်ႇၵုၼ်ၵေႃႇၼႆႉ ယၢၼ်ႇ ဝဵင်းၵျွၵ်ႉမႄး မွၵ်ႈ 14 လၵ်း ၼႆယဝ်ႉ။

['သုၼ်ႇလႆႈၵူၼ်း']

2018-05-02T09:24:49

https://shannews.org/archives/4615

ပုင်ႇပႃႇၶႅမ်ၸတ်း ပၢင်ယုၵ်ႉမုၼ်းၼမ်ႉၵတ်ႉ ၵူၼ်းၼုမ်ႇ

ပၢင်သွၼ်ယုၵ်ႉမုၼ်းၼမ်ႉၵတ်ႉ ၵူၼ်းၼုမ်ႇ တီႈပုင်ႇပႃႇၶႅမ် ၸုပ်ႈထီႉ 3 မီးၵူၼ်းၼုမ်ႇ ၶဝ်ႈႁူမ်ႈလဵပ်ႈႁဵၼ်းၾိုၵ်းၽွၼ်ႉ 50 ပၢႆ။ ဝၼ်းတီႈ 20-25/04/2017 ယၢမ်းၵၢင်ၼႂ် 9 မူင်း ထိုင် 5 မူင်းႁူဝ်ၶမ်ႈလႄႈ ယၢမ်းၵၢင်ၶမ်ႈ 6 မူင်း ထိုင် 8 မူင်း ၵမ်း ၼိုင်ႈ သင်ၶၸဝ်ႈ၊ ၽူႈယႂ်ႇၵူၼ်းလူင်ၼႂ်းပွၵ်ႉ၊ ၸုမ်းပႃႇတီႇၵၢၼ်မိူင်းလႄႈ လုမ်းၵၢပ်းသၢၼ် RCSS/SSA ဢွၼ်ႁူဝ် ၶပ်းၶိုင်သေ ၸတ်းႁဵတ်းပၢင်သွၼ်ယုၵ်ႉမုၼ်းၼမ်ႉၵတ်ႉၵူၼ်းၼုမ်ႇ။ ပိူင်လူင် ၾိုၵ်းသွၼ်ပဵၼ်ၵၢၼ်ၸႂ်ႉ ၶွမ်ႊၽိဝ်ႊ တိူဝ်ႊ။ ပၢင်သွၼ်ၼႆႉ ၸတ်းႁဵတ်းတီႈ ဝတ်ႉသုၶဝိႁႃႇရ ၵိင်ႇၽႄၸႄႈဝဵင်းပုင်ႇပႃႇၶႅမ် ၸႄႈဝဵင်းမိူင်းတူၼ် ၸႄႈ တွၼ်ႈ မိူင်းသၢတ်ႇ ၸိုင်ႈတႆးပွတ်းဢွၵ်ႇ။ ၽူႈၼင်ႈလုမ်းၵပ်းသၢၼ် RCSS/SSA ၸဝ်ႈႁၢၼ်သႅင်လီ လၢတ်ႈတီႈၽူႈတွႆႇႁွၵ်ႈဝႃႈ “ ပၢင်သွၼ်ယုၵ်ႉမုၼ်းၼႆႉ ပဵၼ် ပၢင်သွၼ်ငဝ်ႈၶၢမ်ႇပိုၼ်ႉၶွမ်ႊၽိဝ်ႊတိူဝ်ႊ ၸုပ်ႈထီႉ 3 ။ ပေႃးဢဝ် တီႈပုင်ႇပႃႇၶႅမ်ဝႃႈတႄႉ ပဵၼ်ၸုပ်ႈထီႉ 1 ၵူၺ်း ၶႃႈ။ တေႃႈလဵဝ်ၼႆႉ ပဵၼ်ၵၢပ်ႈပၢၼ်ဢၢႆႊထီႊၼႆလႄႈ ၵူၼ်းႁဝ်း ၸိူဝ်းဢၼ်ၵိူတ်ႇမႃး ယႂ်ႇမႃးၼႂ်းၵၢပ်ႈပၢၼ်ဢၢႆႊထီႊ ၼႆႉပေႃးႁဝ်းဢမ်ႇႁူႉၸွမ်းငဝ်းလၢႆးတေႃႈလဵဝ်ၼႆႉၸိုင် ႁဝ်းၶႃႈ တေတူၵ်းလႃႈတူၵ်းလိုၼ်းပိူၼ်ႈ မိူၼ်ၼင်ႇ ၵူၼ်း ဢမ်ႇၶိုတ်းၵၢပ်ႈၶိုတ်းပၢၼ် ယွၼ်ႉၼၼ် ၼင်ႇႁိုဝ် ၵူၼ်းၼုမ်ႇသႅၼ်းႁုၼ်ႈမႂ်ႇႁဝ်းၶဝ် ပေႃးတေမေႃယၢင်ႈပႆၸွမ်း ငဝ်းလၢႆးၵမ်ႇၽႃႇ လႄႈ ၵၢပ်ႈဢၼ်ၶိုၼ်ႈယႂ်ႇၸွမ်းဢၢႆႊထီႊၼၼ်ႉ ႁႂ်ႈၶဝ်ပေႃးႁူႉပေႃးမေႃ ၶိုတ်းတၼ်းငဝ်းလၢႆး ဢၼ်ပဵၼ်ယူႇယၢမ်းလဵဝ်ၼႆႉၼႆသေ ၸင်ႇလႆႈပိုတ်ႇပၢင်သွၼ်ၶွမ်ႊၽိဝ်ႊတိူဝ်ႊပၼ်ၵူၼ်းၼုမ်ႇၵႂႃႇ” ဝႃႈၼႆ။ ပူင်သွၼ်ပၼ် မိူၼ်ၼင်ႇ ၶွမ်ႊၼႆႉမၼ်းပဵၼ် ၸိူင်ႉႁိုဝ်၊ လုၵ်ႉ တီႈလႂ်မႃး၊ ယဝ်ႉၵေႃႈ သွၼ်ပၼ် လၢႆးသူင်ႇလိၵ်ႈ ၼႂ်းဢီႊမေႊ၊ လၢႆးၵဵပ်းၶေႃႈမုလ်း၊ လၢႆးပေႃႉလိၵ်ႈ ၼႂ်း Microsoft Word၊ Microsoft Excel၊ Power Point လႄႈ Photoshop ၸိူဝ်းၼႆႉ ဝႃႈၼႆ။ ၵူၼ်းၼုမ်ႇ ဢၼ်မႃးၶဝ်ႈႁူမ်ႈၾိုၵ်းၽွၼ်ႉ ၼႂ်းပုင်ႇပႃႇၶႅမ်၊ ႁူၺ်ႈဢေႃႈလႄႈ မိူင်းထႃး ၸိူဝ်းၼႆႉ ဝႃႈၼႆ။

['ပၢႆးပိင်ႇၺႃႇ']

2018-05-02T09:17:23

https://shannews.org/archives/4611

ၶွမ်ႊမသျိၼ်ႊ ပၢင်လိူၵ်ႈတင်ႈ မိူင်းႁူမ်ႈတုမ် တေၸတ်းႁဵတ်းပၢင်လိူၵ်ႈတင်ႈသွမ်ႈ ၼႂ်းပီ 2018 ၼႆႉ

ဢွင်ႈတီႈၽူႈတႅၼ်းသၽႃး ဢၼ်လုတ်ႈႁၢမ်းပဝ်ႇဝႆႉ တင်းမူတ်း 13 တီႈၼင်ႈၼၼ်ႉ ယူႇတီႈၶွမ်ႊမသျိၼ်ႊ ပၢင်လိူၵ်ႈတင်ႈ မိူင်းႁူမ်ႈတုမ် တေၸတ်းႁဵတ်းပၢင်လိူၵ်ႈတင်ႈသွမ်ႈ ၽိူမ်ႉထႅမ်ဢွင်ႈတီႈၽူႈတႅၼ်း လုတ်ႈႁၢမ်းပဝ်ႇ ဝႆႉၸိူဝ်းၼၼ်ႉ ဝႃႈၼႆ။ တႄႇဢဝ် ဝၼ်းတီႈ 19 လိူၼ်ဢေႊပရိူဝ်ႊၼႆႉမႃး ယူႇတီႈၶွမ်ႊမသျိၼ်ႊပၢင်လိူၵ်ႈတင်ႈ မိူင်းႁူမ်ႈတုမ် တႄႇၵဵပ်း သဵၼ်ႈသၢႆမၢႆ ၽူႈတေမီးသုၼ်ႇတွတ်ႇၶႅပ်းၵၢင်ၸႂ် တႃႇၶၢဝ်းတၢင်း 5 ဝူင်ႈ/ပၢတ်ႈ ႁႂ်ႈၵဵပ်းယဝ်ႉတူဝ်ႈလီငၢမ်း ဝႃႈၼႆ။ တီႈၼင်ႈၽူႈတႅၼ်းသၽႃး ဢၼ်လုတ်ႈႁၢမ်းပဝ်ႇ 13 တီႈၼင်ႈၼၼ်ႉ ၼႂ်းမိူင်းတႆး ပႃးဝႆႉၼိုင်ႈတီႈၼင်ႈ ပဵၼ်တီႈၼင်ႈ ၽူႈတႅၼ်းသၽႃးၵူၼ်းမိူင်း ၸႄႈဝဵင်းလၢႆးၶႃႈ ဢွင်ႈတီႈ လုင်းၸၢႆးမူၼ်း ဝႃႈၼႆ။ ၸၢႆးၵျေႃႇၸေႇယ ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈ မၢႆ(1) ၸႄႈဝဵင်းလၢႆးၶႃႈ လၢတ်ႈတီႈၽူႈတွႆႇႁွၵ်ႈဝႃႈ “ လွင်ႈတေၶဝ်ႈလိူၵ်ႈတင်ႈ ဢွင်ႈတီႈလုင်းၸၢႆးမူၼ်းၼၼ်ႉ ႁဝ်းၶႃႈ တေဢုပ်ႇၵႂႃႇတၢင်း ငဝ်ႈငုၼ်းၵွၼ်ႇ ဝႃႈတေႁဵတ်း ၸိူင်ႉႁိုဝ်။ တေႃႈလဵဝ်တႄႉ ႁဝ်းၶႃႈ ပႆႇႁၢင်ႈႁႅၼ်းသင် ငဝ်ႈငုၼ်းၵေႃႈ ပႆႇလႆႈတၢင်ႇလၢတ်ႈသင်။ တၢင်ႇပႃႇတီႇဢၼ်တေ ၶဝ်ႈၶဵင်ႇၵေႃႈ ပိူၼ်ႈပႆႇလၢတ်ႈသင် ပႆႇပိုၼ်ၽၢဝ်ႇသင်။ ဢၼ်ၶႃႈႁဝ်း လၢမ်းၶၢတ်ႈတႄႉ မၼ်းၵေႃႈတေပဵၼ် မိူၼ်ၼင်ႇ ၵူႈပွၵ်ႈမႃးၼၼ်ႉၵူၺ်း တေပဵၼ် ပႃႇတီႇႁူဝ်သိူဝ်၊ ပႃႇတီႇသိူဝ်ၽိူၵ်ႇ၊ ပႃႇတီႇၼူၵ်ႉယုင်းလႄႈ ပႃႇတီႇသၢင်ႇသီႈ ၸိူဝ်းၼႆႉ” ဝႃႈၼႆ။ ဢွင်ႈတီႈ ဢၼ်လုတ်ႈႁၢမ်းပဝ်ႇ 13 တီႈၼင်ႈၼၼ်ႉ တေပဵၼ်ဢွင်ႈတီႈ မိူၼ်ၼင်ႇ တိူင်းတႃႈၵုင်ႈ၊ ၸႄႈမိူင်းၶျၢင်း၊ ၸႄႈမိူင်းတႆး၊ တိူင်းတႃႈလိူဝ်ႇ၊ ၸႄႈမိူင်းၶၢင်၊ တိူင်းပႃႇၵိူဝ်၊ တိူင်းၸႄႈၵႅင်း၊ တိူင်းမၵူၺ်း၊ ၸႄႈမိူင်းရၶႅင်ႇ ၸိူဝ်းၼႆႉ ဝႃႈၼႆ။ ဢူးမိၼ်ႉၼၢႆႇ ၽူႈၶၢၼ်ပၢၵ်ႇ ၶွမ်ႊမသျိၼ်ႊပၢင်လိူၵ်ႈတင်ႈ မိူင်းႁူမ်ႈတုမ် လၢတ်ႈတီႈသိုဝ်ႇၶၢဝ်ႇ The Vioce ဝႃႈ “ ပၢင်လိူၵ်ႈတင်ႈသွမ်ႈၼႆႉ တေၸတ်းႁဵတ်း ၼႂ်းပီၼႆႉ။ ၵွၼ်ႇပႆႇထိုင်ဝၼ်းပၢင်လိူၵ်ႈတင်ႈၼၼ်ႉ တေပိုၼ်ၽၢဝ်ႇဝၼ်း ပၢင်လိူၵ်ႈတင်ႈ လူင်ႈၼႃႈ 6 လိူၼ်။ တေႃႈလဵဝ်ၼႆႉ တိုၵ်ႉၵဵပ်းသဵၼ်ႈသၢႆမၢႆတႃႇၵူၼ်းဢၼ်တေမီးသုၼ်ႇ တွတ်ႈၶႅပ်း ၵၢင်ၸႂ်ယူႇ” ဝႃႈၼႆ။ မိူဝ်ႈပီ 2017 ၼၼ်ႉ ယူႇတီႈၶွမ်ႊမသျိၼ်ႊပၢင်လိူၵ်ႈတင်ႈ မိူင်းႁူမ်ႈတုမ် လႆႈၸတ်းႁဵတ်းပၢင်လိူၵ်ႈတင်ႈသွမ်ႈမႃးယဝ်ႉ ၵမ်းၼိုင်ႈ တင်းမူတ်း ပႃႇတီႇ ဢၼ်ၶဝ်ႈၶႅင်ႇၵၼ် မီး 42 ပႃႇတီႇ။ ၽူႈတႅၼ်းဢၼ်ၶဝ်ႈလိူၵ်ႈတင်ႈ 88 ၵေႃႉ။ ယူႇတီႈ သုၼ်ႇတူဝ်သေ ၶဝ်ႈၶႅင်ႇသမ်ႉ မီး 7 ၵေႃႉ။ ဢွင်ႈတီႈဢၼ်လုတ်ႈႁၢမ်းပဝ်ႇ တီႈၼင်ႈၽူႈတႅၼ်းသမ်ႉ တင်းမူတ်း မီး 19 တီႈၼင်ႈ ဝႃႈၼႆ။

['ၵၢၼ်မိူင်း']

2018-05-02T09:13:47

https://shannews.org/archives/4608

ပႃႇတီႇမႂ်ႇသုင်ၸိုင်ႈတႆး တုၵ်းယွၼ်း ႁႂ်ႈၵူႈမူႇၵူႈၸုမ်းလႆႈၶဝ်ႈပႃး ၶၵ်ႉၵၢၼ်လွင်ႈငမ်းယဵၼ်

ဝၼ်းတီႈ 1 – 2 /5/2018 ၼႆႉ ဢူးတဵင်းၸေႃႇ ဢွၼ်ႁူဝ် ၸုမ်းၶွမ်ႊမသျိၼ်ႊ ငမ်းယဵၼ် သေ ၵႂႃႇ ၼွၼ်းတီႈ ငဝ်းငုၼ်းဝၢၼ်ႈႁႆးၶိုၼ်းၼိုင်ႈ။ သွင်ၾၢႆႇႁူပ်ႉဢုပ်ႇၵၼ်၊ ပႃႇတီႇမႂ်ႇသုင်ၸိုင်ႈတႆး တုၵ်းယွၼ်း တီႈပၢင်ၵုမ်ဝႃႈ ၼႂ်းၶၵ်ႉၵၢၼ်လွင်ႈငမ်းယဵၼ်ၼၼ်ႉ ႁႂ်ႈၵူႈမူႇၵူႈၸုမ်းလႆႈၶဝ်ႈႁူမ်ႈပႃး ဝႃႈၼႆ။ ၶွမ်ႊမသျိၼ်ႊလွင်ႈငမ်းယဵၼ်မၢၼ်ႈလႄႈ ပႃႇတီႇမႂ်ႇသုင်ၸိုင်ႈတႆး ထၢႆႇႁၢင်ႈၵိုၵ်းၵၼ်ဝႆႉဝၢႆးလင်ပၢင်ဢုပ်ႇၵုမ်ၵၼ် ဝၼ်းတီႈ 1 လႄႈ 2 လိူၼ်မေႊ 2018 ၶၢဝ်းတၢင်းၼၼ်ႉ ၾၢႆႇဢူးတဵင်းၸေႃႇ ၵႅမ်ႁူဝ်ပဝ်ႈ ၶွမ်ႊမသျိၼ်ႊငမ်းယဵၼ် PC ဢုပ်ႇလၢတ်ႈ လွင်ႈ ၽွၼ်းလီ ဢၼ်လူင်းလၢႆးမိုဝ်းၵိုတ်းတိုၵ်းတူဝ်ႈမိူင်း လႄႈ ဢၼ်ဢမ်ႇၵိုတ်းတိုၵ်း၊ ငဝ်းလၢႆး ၶၵ်ႉၵၢၼ်လွင်ႈငမ်းယဵၼ် ၸိူဝ်းၼႆႉ။ ၾၢႆႇပႃႇတီႇမႂ်ႇသုင်ၸိုင်ႈတႆးသမ်ႉ ၵႅမ်ႁူဝ်ပဝ်ႈ 2 ၸွမ်ႁၢၼ်ၶုၼ် သႅင် လၢတ်ႈၸူး ၶွမ်ႊမသျိၼ်ႊငမ်းယဵၼ် PC ဝႃႈ ႁႂ်ႈၵူႈမူႇၵူႈၸုမ်းလႆႈၶဝ်ႈႁူမ်ႈပႃးၼႂ်းၶၵ်ႉၵၢၼ် လွင်ႈငမ်းယဵၼ် သေ ဢမ်ႇၵႃး ႁႂ်ႈလူင်ပွင်ၸိုင်ႈ ၵမ်ႉထႅမ်ၸွႆႈ ၵၢၼ်ပူၵ်းပွင်ပိုၼ်ႉတီႈ ၶိုၼ်ႈယႂ်ႇမႂ်ႇသုင်။ ၵဵဝ်ႇၵပ်းပၢင်ႁူပ်ႉထူပ်းၼႆႉသေ ၽူႈၼမ်းၼႂ်း 2 ၊ ၽူႈၶၢၼ်ပၢၵ်ႇ ပႃႇတီႇမႂ်ႇသုင်ၸိုင်ႈတႆး ၸဝ်ႈသိုၵ်းၸၢႆး သုလၢတ်ႈဝႃႈ – လွင်ႈႁူပ်ႉထူပ်းၵၼ်ၼႆႉ တေလႆႈဝႃႈ ၶႅမ်ႉလႅပ်ႈယူႇ၊ ၵဵဝ်ႇၵပ်း NCA ၵေႃႈ ႁႂ်ႈလႆႈၶဝ်ႈပႃးၵူႈ မူႇၵူႈၸုမ်းၼၼ်ႉၼႃႇ။ ၵဵဝ်ႇၵပ်း ပၼ်ႁႃၵၢၼ်မိူင်းၵေႃႈ ႁႂ်ႈလႆႈဢဝ်ၵၢၼ်မိူင်းသေ ၵႄႈလိတ်ႈ၊ ၵဵဝ်ႇၵပ်း ဢၼ် ဢဝ်ၵၢၼ်သိုၵ်းၵႄႈလိတ်ႈၸိူဝ်းၼႆႉ ယွၼ်ႇယၢၼ်းလႆႈၵႃႈႁိုဝ်ၵေႃႈ ႁႂ်ႈလႆႈယွၼ်ႇယၢၼ်း တင်းသွင် ၾၢႆႇ။ တႃႇတွပ်ႇတႅၼ်းၵုင်ႇမုၼ် ပေႃႈမႄႈၵူၼ်းမိူင်း သေ သၢင်ႈလွင်ႈ ၼႃႈလိၼ်ၶိုၼ်ႈယႂ်ႇၼၼ်ႉ သွင်ၾၢႆႇ ႁႂ်ႈၸၢင်ႈႁူမ်ႈႁွမ်းၵၼ် ပူၵ်းပွင် – ၸဵမ်ၸိူဝ်းၼႆႉ။ လိူဝ်ၼၼ်ႉ သွင်ၾၢႆႇ ယင်းလႆႈၸႂ် ႁၼ်လီ ဝႃႈ ႁႂ်ႈလႆႈ ၵႆႉမီး၊ ၵႆႉႁဵတ်းပၢင်ႁူပ်ႉထူပ်းၵၼ်ၵႂႃႇ ၶပ်ႉၶပ်ႉ တၢမ်း တၢမ်း – ဝႃႈၼႆ။ ယူႇတီႈၽူႈယူႇၵၢင် ၸွႆႈၶပ်းၶိုင်ပွင်ပဵၼ်ပၢင်ႁူပ်ႉထူပ်း ၵေႃႉပဵၼ်ႁူဝ်ပဝ်ႈ ပႃႇတီႇ သိူဝ်ၽိူၵ်ႇ လုင်းၸၢႆးဢၢႆႈ ပဝ်းၵေႃႈ ယင်းတုၵ်းယွၼ်းၼႂ်းပၢင်ၵုမ်ဝႃႈ – ႁႂ်ႈၶွမ်ႊမသျိၼ်ႊ ငမ်းယဵၼ် ၸွႆႈသၢင်ႈၶပ်းၶိုင်ပၼ် ဢၼ် ပႃႇတီႇမႂ်ႇသုင်ၸိုင်ႈတႆး တုၵ်းယွၼ်း၊ ပိူဝ်ႈတႃႇ ၵေႃႇသၢင်ႈလႆႈလွင်ႈယုမ်ႇယမ် ႁႂ်ႈပေႃး ပဵၼ်လွင်ႈ ၵမ်ႉထႅမ်ၵၢၼ်ငမ်းယဵၼ်ၵႂႃႇ – ဝႃႈၼႆ။

['ၵၢၼ်မိူင်း']

2018-05-02T07:09:28

https://shannews.org/archives/4603

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 02/05/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 41.98 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1331 ပျႃး၊ ငိုၼ်းၶႄႇ 1 ယႅၼ်ႉ = 209.16 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 02/05/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 01/05/2018 ငိုၼ်းထႆး 1 ဝၢတ်ႇ = 42.3 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1331 ပျႃး၊ ငိုၼ်းၶႄႇ 1 ယႅၼ်ႉ = 211.0 ပျႃး။

['ၵၢၼ်မၢၵ်ႈမီး']

2018-05-01T12:37:35

https://shannews.org/archives/4593

ၶွင်ႊမသျိၼ်ႊငမ်းယဵၼ်မၢၼ်ႈ ၵႂႃႇႁူပ်ႉၽူႈၼမ်း SSPP တီႈဝၢၼ်ႈႁႆး

ဝၼ်းမိူဝ်ႈၼႆႉ 1/5/2018 ဢူးတဵင်းၸေႃႇ ၵႅမ်ႁူဝ်ပဝ်ႈ ၶွမ်ႊမသျိၼ်ႊငမ်းယဵၼ် (မၢၼ်ႈ) PC ဢွၼ်ႁူဝ် ၸုမ်းၸိူဝ်းၵႂႃႇႁူပ်ႉထူပ်း ၽူႈယႂ်ႇၵူၼ်းလူင် ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈ SSPP/SSA တီႈငဝ်ႈငုၼ်း ဝဵင်းမႂ်ႇဝၢၼ်ႈႁႆး။ ၶွင်ႊမသျိၼ်ႊငမ်းယဵၼ်မၢၼ်ႈ ၵႂႃႇႁူပ်ႉၽူႈၼမ်း SSPP တီႈဝၢၼ်ႈႁႆး ၸွမ်သိုၵ်းလူင်သိူဝ်ထႅၼ်ႈ၊ ၸွမ်သိုၵ်းၶိူဝ်းတႆး လႄႈသႅၼ်းၽူႈၼမ်း ၼႂ်းတပ်ႉသိုၵ်းၸိုင်ႈတႆး SSPP/SSA ၵႂႃႇႁပ်ႉတွၼ်ႈ တီႈၶူဝ်ၼမ်ႉလွင်း လႅၼ်ၶႅၼ်ႈ မိူင်းယႆ ဝၢၼ်ႈႁႆး ။ ပႃးၵၼ်မႃးဝၢၼ်ႈႁႆး သေ ႁူပ်ႉဢုပ်ႇၵၼ်တီႈ ႁူင်းႁေႃး ႁွင်ႈပၢင်ၵုမ်လူင် ငဝ်ႈငုၼ်းဝၢၼ်ႈႁႆး။ ၽူႈမီးၸၼ်ႉၸဝ်ႈၼိုင်ႈလၢတ်ႈဝႃႈ – တေဢုပ်ႇၵၼ် ဝၼ်းတီႈ 1-2/5/2018 ၶၢဝ်းတၢင်း သွင်ဝၼ်း။ မိူဝ်ႈၼႆႉၸုမ်း ၶွမ်ႊမသျိၼ်ႊငမ်းယဵၼ် ထိုင်တီႈငဝ်ႈငုၼ်းဝၢၼ်ႈႁႆး ၶၢဝ်းၵၢင်ဝၼ်းတဵင်ႈ သေ ဢုပ်ႇၵုမ်ၵၼ်ၵႂႃႇၵမ်းလဵဝ် – ဝႃႈၼႆ။ ၽူႈၸွႆႈၶပ်းၶိုင် ပွင်ပဵၼ်ပၢင်ႁူပ်ႉထူပ်း လုင်းၸၢႆးဢၢႆႈပဝ်း ႁူဝ်ပဝ်ႈပႃႇတီႇသိူဝ်ၽိူၵ်ႇ တႄႉ ယၢမ်ႈလၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ဢွၼ်ၼႃႈၼႆႉဝႃႈ – ယိူင်းဢၢၼ်းႁႂ်ႈပဵၼ်ၵၢၼ် တႃႇငမ်းယဵၼ်လႄႈၸွႆႈယူႇၵၢင်ၶပ်းၶိုင်ပၼ် -ဝႃႈၼႆ။ ပၢင်ႁူပ်ႉထူပ်းၼၼ်ႉ ၼႂ်းၶွမ်ႊမသျိၼ်ႊငမ်းယဵၼ် မီးဢူးတဵင်းၸေႃႇ၊ ၸွမ်သိုၵ်း(ၵဝ်ႇ)ၶိၼ်ႇၸေႃႇဢူး၊ ဢိၵ်ႇၵူၼ်းၸွမ်း 3 ၵေႃႉ၊ ၾၢႆႇၽူႈယူႇၵၢင်ၶပ်းၶိုင်တႄႉ ႁူဝ်ပဝ်ႈပႃႇတီႇသိူဝ်ၽိူၵ်ႇလုင်းၸၢႆးဢၢႆႈပဝ်း၊ ၵႅမ်ႁူဝ် ပဝ်ႈ (1) လုင်းၸၢႆးသွင်သီႇ၊ ၵႅမ်ႁူဝ်ပဝ်ႈ(2) လုင်းၸၢႆးလႃႉၵျေႃႇ ၶဝ်ႈၵေႃႈၶဝ်ႈႁူမ်ႈၸွမ်း။ ပႃႇတီႇမႂ်ႇသုင်ၸိုင်ႈတႆး ဢၼ်ၸွမ်သိုၵ်းလူင် ပၢင်ႇၾႃႉ ပဵၼ်ႁူဝ်ပဝ်ႈ ၼႆႉ ပဵၼ်လုၵ်ႈၸုမ်း ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU ဢၼ်မီးပႃႇတီႇ တပ်ႉသိုၵ်း တူင်ႇဝူင်းတႆး ၶဝ်ႈႁူမ်ႈဝႆႉ 10 ၸုမ်းပႆ။ ၾၢႆႇၼိုင်ႈသမ်ႉပဵၼ်ဢူၺ်းလီၸုမ်းသိုၵ်းပွတ်းႁွင်ႇ FPNCC ဢၼ်ဝႃႉ UWSA ဢွၼ်ႁူဝ်။ FPNCC ၼႆႉ ဢမ်ႇယွမ်းႁပ်ႉ သဵၼ်ႈတၢင်းၵိုတ်းတိုၵ်းတူဝ်ႈမိူင်း NCA ၊ မီးၵၢင်ၸႂ် ႁႃသဵၼ်ႈတၢင်းမႂ်ႇ တႃႇဢုပ်ႇဢူဝ်း ၵၢၼ် မိူင်း ဢၼ်ၽူႈထုၵ်ႇၶဝ်ႈႁူမ်ႈ လႆႈၶဝ်ႈပႃးၵူႈမူႇၵူႈၸုမ်း။

['ၵၢၼ်မိူင်း']

2018-05-01T11:02:54

https://shannews.org/archives/4583

ၵႃးတၢင်ႇၵူၼ်း ပိၼ်ႈတူၵ်းတၢင်း ၼႂ်းၵႄႈၵူတ်ႉၶၢႆ တင်း ၼမ်ႉၽၵ်းၵႃ မီးၵူၼ်းလူႉတၢႆ 3 ၵေႃႉ မၢတ်ႇၸဵပ်း 20 ပၢႆ

ၵႃးတၢင်ႇၵူၼ်း ဢၼ်လုၵ်ႉတၢင်း ဝဵင်းလိူဝ်ႇၶိုၼ်ႈမူႇၸေႊၼၼ်ႉ ပိၼ်ႈတူၵ်းတၢင်း ၼႂ်းၵႄႈၵူတ်ႇၶၢႆ တင်း ၼမ်ႉၽၵ်းၵႃ မီးၵူၼ်းလူႉတၢႆထင်တီႈ 3 ၵေႃႉ မၢတ်ႇၸဵပ်း 26 ၵေႃႉ ဝႃႈၼႆ။ ဝၼ်းတီႈ 30/04/2018 ယၢမ်းၵၢင်ၼႂ် ၵႃးတၢင်ႇၵူၼ်း Winner ဢၼ်လုၵ်ႉတၢင်းဝဵင်းလိူဝ်ႇသေ ၶိုၼ်ႈမႃးတၢင်း မူႇ ၸေႊၼၼ်ႉ လႆႈပိၼ်ႈတူၵ်းတၢင်း တီႈမၢႆလၵ်း 236/4-5 ၼႂ်းၵႄႈၼမ်ႉၽၵ်းၵႃ တင်း ဝဵင်းၵူတ်ႉၶၢႆ ၼႂ်းၸိုင်ႈတႆး ပွတ်းႁွင်ႇ။ ၽူႈမီးပုၼ်ႈၽွၼ်း ၼႂ်းၶွမ်ႊပၼီႊ Oriental Highway လၢတ်ႈဝႃႈ တီႈသိုဝ်ႇၶၢဝ်ႇ The Voice ဝႃႈ “ တီႈၼၼ်ႈ ၼၼ်ႉ မၼ်းပဵၼ်သဵၼ်ႈတၢင်းလူင်းလွႆ လူတ်ႉၵႃး ၵမ်ႈၼမ် ဢမ်ႇၵုမ်းလႆႈႁႅင်းလူတ်ႉသေ ၵႆႉပဵၼ်ၽေးၵိုင်ႉၵၢင်ႉ တႃႇသေႇ” ဝႃႈၼႆ။ လွင်ႈၵူၼ်းမၢတ်ႇၸဵပ်း 26 ၵေႃႉၼၼ်ႉ ယူႇတီႈၸုမ်းၸွႆႈထႅမ်ၽေးၵိုင်ႉၵၢင်ႉ ၸႄႈဝဵင်းၵူတ်ႉၶၢႆ လႆႈၼမ်းဢဝ် တူဝ် ၵူၼ်းမၢတ်ႇၸဵပ်း သူင်ႇႁူင်းယႃၵူၼ်းမိူင်း ၸႄႈဝဵင်းၵူတ်ႉၶၢႆ ဝႃႈၼႆ။ ယၢမ်းလဵဝ် ယူႇတီႈပလိၵ်ႈမၢၼ်ႈ လႆႈပိုတ်ႇဢမူႉ(ၶၻီႊ) ဢဝ်လိူင်ႈလၢဝ်း တီႈၵူၼ်းႁေႃႈၵႃး Winner ဝႆႉတီႈႁူင်း ပလိၵ်ႈမၢၼ်ႈၼမ်ႉၽၵ်းၵႃ ဝႃႈၼႆ။

['ၵူႈလွင်ႈလွင်ႈ']

2018-05-01T11:00:01

https://shannews.org/archives/4578

လုၵ်ႈဢွၼ်ႇ ၸႄႈဝဵင်းၵဵင်းတုင် 2 ၵေႃႉ လဵၼ်ႈမၢၵ်ႇပွမ်း တႅၵ်ႇတိူဝ်ႉ တၢႆထင်တီႈ

ၸႄႈဝဵင်းၵဵင်းတုင် လုၵ်ႈဢွၼ်ႇၸၢဝ်းလႃးႁူႇ ဢွၼ်ၵၼ်ၵႂႃႇလႄႇဢႅဝ်ႇပိုတ်းၼူၵ်ႉၸွမ်းလွႆသေ ထူပ်းႁၼ်မၢၵ်ႇ၊ သမ်ႉဢွၼ် ၵၼ်လဵၼ်ႈလႄႈမၢၵ်ႇတႅၵ်ႇတိူဝ်ႉသႂ်ႇ လႆႈလူႉတၢႆထင်တီႈ 2 ၵေႃႉ ဝႃႈၼႆ။ ဝၼ်းတီႈ 29/04/2018 ၶၢဝ်းယၢမ်းဝၢႆးဝၼ်းၼၼ်ႉ လုၵ်ႈဢွၼ်ႇၸၢဝ်းလႃးႁူႇ 4 ၵေႃႉ ယူႇဝၢၼ်ႈသတ်ႉၵျႃႇ ဢိူင်ႇမိူင်း လၢပ်ႈ ၸႄႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇ ဢွၼ်ၵၼ်ၵႂႃႇလႄႇဢႅဝ်ႇပိုတ်းၼူၵ်ႉ တီႈႁိမ်းဝၢၼ်ႈသတ်ႉၵျႃႇၼၼ်ႉ သေ ထူပ်းႁၼ်မၢၵ်ႇပွမ်း ဢၼ်ပႆႇတႅၵ်ႇ တီႈပၢင်ၾိုၵ်းသိုၵ်းတပ်ႉသိုၵ်းမၢၼ်ႈသေ ဢွၼ်ၵၼ်လဵၼ်ႈ။ မၢၵ်ႇၼၼ်ႉ တႅၵ်ႇတိူဝ်ႉသႂ်ႇ မွင်ႇဢႃးတေႇ ဢႃယု 13 ပီ ၵေႃႉၼိုင်ႈလႄႈ မွင်ႇၸေႇယထုၼ်း ဢႃယု 11 ပီ လႆႈလူႉတၢႆထင်တီႈ။ သွင်ၵေႃႉတႄႉ ဢမ်ႇတၼ်းပဵၼ်သင် ဝႃႈၼႆ။ ၸၢႆးသၢမ် ၵူၼ်းပိုၼ်ႉတီႈ ဢိူင်ႇမိူင်းလၢပ်ႈ လၢတ်ႈတီႈၽူႈတွႆႇႁွၵ်ႈဝႃႈ “ ၸႂ်ႈၶႃႈဢေႃႈ ပဵၼ်လုၵ်ႈဢွၼ်ႇ ၸၢဝ်းလႃးႁူႇ။ တၢင်းပွတ်းတွၼ်ႈၼၼ်ႉ ပဵၼ်ပီႈၼွင်ႉလႃးႁူႇႁဝ်းယူႇသဝ်း။ လႆႈငိၼ်းဝႃႈ လုၵ်ႈဢွၼ်ႇ 4 ၵေႃႉၼၼ်ႉ ၶဝ်ဢွၼ်ၵၼ်ၵႂႃႇ ပိုတ်းၼူၵ်ႉထူပ်းႁၼ်မၢၵ်ႇလူင်ၼၼ်ႉသေ သမ်ႉဢွၼ်ၵၼ်လဵၼ်ႈ တီႈၼၼ်ႈပဵၼ်တီႈ သိုၵ်းမၢၼ်ႈၾိုၵ်းသိုၵ်း။ ႁဵတ်း ၼၼ် မၢၵ်ႇၼၼ်ႉ တႅၵ်ႇသႂ်ႇတိူဝ်ႉၶဝ် 2 ၵေႃႉ။ ထႅင်ႈ 2 ၵေႃႉၼၼ်ႉ ယွၼ်ႉယူႇၵႆလႄႈ ဢမ်ႇတၼ်းတိူဝ်ႉ။ ႁဵတ်းၼၼ် သေ လုၵ်ႈဢွၼ်ႇ 2 ၵေႃႉ ဢၼ်ဢမ်ႇ တိူဝ်ႉမၢၵ်ႇ ၼၼ်ႉ ၼႅတ်ႈလႅၼ်ႈၵႂႃႇႁွင်ႉ ၵူၼ်းလူင်ၼႂ်းဝၢၼ်ႈသေ မႃးဢဝ်” ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈၽူႈယႂ်ႇၵူၼ်းလူင် ၼႂ်းဢိူင်ႇၼႂ်းဝၢၼ်ႈတင်း ပလိၵ်ႈမၢၼ်ႈ လႆႈၵႂႃႇၵူတ်ႇထတ်းတူၺ်း ဢွင်ႈတီႈ ဢၼ်ပဵၼ်ၼၼ်ႉသေ ထူပ်းႁၼ်မၢၵ်ႇဢၼ်ပႆႇတႅၵ်ႈထႅင်ႈ 2 -3 လုၵ်ႈ ၸွမ်းႁိမ်းႁွမ်းၼၼ်ႉ ဝႃႈၼႆ။ တေႃႈလဵဝ် တူဝ်လုၵ်ႈဢွၼ်ႇၸၢဝ်းလႃးႁူႇ 2 ၵေႃႉၼၼ်ႉ ယူႇတီႈၸုမ်းၸွႆႈထႅမ် ၵၢၼ်လူႉတၢႆ ၸႄႈဝဵင်းၵဵင်းတုင် လႆႈၵႂႃႇၸွႆႈဢဝ်တူဝ်တၢႆ ဝႆႉတီႈ ႁူင်းယႃၵူၼ်းမိူင်းၸႄႈဝဵင်းၵဵင်းတုင်သေ ၶပ်းၶိုင်ပၼ် တႃႇပူၼ်ႉတူဝ် ဝႃႈၼႆ။ Photo by နှလုံးလှ ပိုင်ရှင်များ (အခမဲ့) လူမှူကူညီရေးအသင်း

['သုၼ်ႇလႆႈၵူၼ်း']

2018-05-01T10:52:26

https://shannews.org/archives/4573

ၵူၼ်းမိူင်း ၸႄႈဝဵင်းႁူဝ်ပၢင်ႇ ႁူမ်ႈၼႄၵၢင်ၸႂ်သၢၼ်ၶတ်း ႁူင်းႁုင်ယၢင်ရႃႊပိူဝ်ႊ

ၵူၼ်းမိူင်း ၸႄႈဝဵင်းႁူဝ်ပၢင်ႇ ႁူမ်ႈၵၼ်လူင်းလၢႆးမိုဝ်းသၢၼ်ၶတ်း ႁႂ်ႈၵိုတ်းယင်ႉၵၢၼ်တူမ်ႈႁုင် ယၢင်ရႃႊပိူဝ်ႊ ယွၼ်ႉ တုမ်ႉတိူဝ်ႉမႄႈၼမ်ႉဢၼ်ၵူၼ်းမိူင်းၸႂ်ႉတိုဝ်းလႄႈ ဢၢႆမဵၼ်တူႇ တုမ်ႉတိူဝ်ႉပႃး ပၢႆးယူႇလီၵူၼ်းမိူင်း ဝႃႈၼႆ။ ဝၼ်းတီႈ 26/04/2018 ၵူၼ်းမိူင်း ပွၵ်ႉၼမ်ႉလႅင်၊ ဝၢၼ်ႈၶုမ်ႇ၊ ပွၵ်ႉၵၢတ်ႇလႄႈ ဝၢၼ်ႈၵွင်းႁုင်း ၸႄႈဝဵင်းႁူဝ်ပၢင်ႇ ႁူမ်ႈၵၼ်လူင်းလၢႆးမိုဝ်းသၢၼ်ၶတ်း ဢၼ်ၶွမ်ႊပၼီႊဝုၺ်ႇသႃႇ တူမ်ႈႁုင်ယၢင်ရႃႊပိူဝ်ႊ တီႈပွၵ်ႉၼမ်ႉလႅင် ၸႄႈဝဵင်း ႁူဝ်ပၢင်ႇ ၸိုင်ႈတႆးပွတ်းႁွင်ႇ။ ႁူင်းႁုင်ယၢင်တင်ရႃႊပိူဝ်ႊၼႆႉ မဵၼ်တူႇၼဝ်ႈ ၼမ်ႉလၢႆႇသမ်ႉလႆၶဝ်ႈသႂ်ႇၼႂ်းၵႄးၼမ်ႉ ယွၼ်ႉဢၢႆၵွင်ႉမဵၼ် တေတုမ်ႉတိူဝ်ႉပၢႆးယူႇလီၵူၼ်းမိူင်းသေဢမ်ႇၵႃး ထႅင်ႈၾၢႆႇၼိုင်ႈၵေႃႈ တုမ်ႉတိူဝ်ႉမႄႈၼမ်ႉလႅင် ဢၼ်ၵူၼ်းမိူင်း ၽုၵ်ႇသွမ်ႈလဵင်ႉတွင်ႉ။ ယွၼ်ႉၼၼ် ႁႂ်ႈၵိုတ်း ၶူင်းၵၢၼ်ဢၼ်ၼႆႉၼႆသေ ၵူၼ်းမိူင်း ၸင်ႇလႆႈတႅမ်ႈ လိၵ်ႈလူင်းလၢႆးမိုဝ်း သၢၼ်ၶတ်း တင်ႇထိုင်တီႈၽူႈမီးပုၼ်ႈၽွၼ်း ၼႂ်းၸႄႈဝဵင်း ႁူဝ်ပၢင်ႇ ဝႃႈၼႆ။ ၸၢႆးသၢမ် ၵူၼ်းပိုၼ်ႉတီႈ ၸႄႈဝဵင်းႁူဝ်ပၢင်ႇ လၢတ်ႈတီႈၽူႈတွႆႇႁွၵ်ႈဝႃႈ “ႁုင်ယၢင်ရႃႊပိူဝ်ႊၼၼ်ႉ ၶဝ်ၸႂ်ႉပႃၼမ်ႉ ထၢတ်ႈၶႄႊမီႊၵိူဝ်ႊသေႁုင်။ ထႅင်ႈၾၢႆႇၼိုင်ႈၵေႃႈ ၾႆးဢၼ်ၶဝ် သႂ်ႇသေ ႁုင်သမ်ႉ ပဵၼ်ၾႆးထၢၼ်ႇႁိၼ်။ ပေႃးယဝ်ႉ ၵေႃႈ ၶဝ်သမ်ႉပွႆႇၼမ်ႉလၢႆႇလူင်းသႂ်ႇၼႂ်းမႄႈၼမ်ႉလႅင် ဢၼ်ၵူၼ်း မိူင်းၸႂ်ႉတိုဝ်းၵၼ်ၼၼ်ႉ။ ယွၼ်ႉၼၼ် လွင်ႈ ၼႆႉ ႁဝ်းၶႃႈ ၵူၼ်းမိူင်း ၶႂ်ႈႁႂ်ႈၶွမ်ႊပၼီႊၼႆႉ ၶၢႆႉတီႈမၼ်း ႁႂ်ႈၵႂႃႇႁဵတ်းတီႈ ဢၼ်သၢင်ႇထုၵ်ႇ ယႃႇႁႂ်ႈလႆႈတုမ်ႉတိူဝ်ႉ ၵူၼ်းမိူင်း။ သင်ဢမ်ႇၼၼ် ႁႂ်ႈၵိုတ်းယင်ႉပႅတ်ႈ။ ယွၼ်ႉဝႃႈ မၼ်းတေတုမ်ႉတိူဝ်ႉပၢႆးယူႇလီၵူၼ်းမိူင်းႁဝ်းၶႃႈ။ ထႅင်ႈ လွင်ႈၼိုင်ႈၵေႃႈ ဢၢႆမဵၼ်ႁႅင်းၼႃႇ။ လွင်ႈၼႆႉၵေႃႈ တေတုမ်ႉတိူဝ်ႉပႃး ပၢႆးယူႇလီၵူၼ်းမိူင်းထႅင်ႈ ယွၼ်ႉၼၼ်လႄႈ ႁဝ်းၶႃႈ ႁူမ်ႈၵၼ်သေ သၢၼ်ၶတ်း” ဝႃႈၼႆ။ သိုပ်ႇလၢတ်ႈဝႃႈ ၵဵဝ်ႇၵပ်းလွင်ႈၼႆႉ ႁဝ်းၶႃႈယၢမ်ႈသၢၼ်ၶတ်း တၢင်ႇလိၵ်ႈၸူးၽူႈမီးပုၼ်ႈၽွၼ်းၸႄႈဝဵင်း၊ လူင်ပွင် ၸိုင်ႈမၢၼ်ႈလႄႈ ၽူႈမီးပုၼ်ႈၽွၼ်း တင်းဝႃႉ လၢႆလၢႆပွၵ်ႈယဝ်ႉ ၽႂ်ၵေႃႈဢမ်ႇတွပ်ႇလၢတ်ႈမႃးသင်။ ယွၼ်ႉၼၼ် ႁဝ်းၶႃႈၸင်ႇၶိုၼ်းမႄးတၢင်ႇလိၵ်ႈယိုၼ်ႈထိုင်ထႅင်ႈ တင်းမူတ်း တေမီး 4 ပွၵ်ႈယဝ်ႉ။ တီႈမႄႈၼမ်ႉလႅင်ၼႆႉ မၼ်း ပဵၼ်မႄႈၼမ်ႉ ဢၼ်ၵူၼ်းမိူင်းၸႂ်ႉတိုဝ်း၊ လဵင်ႉဝူဝ်း၊ လဵင်ႉၵႂၢႆး ၼႂ်းၵၢၼ်ၽုၵ်ႇသွမ်ႈ၊ လဵင်ႉသတ်း။ ယၢမ်းလဵဝ် ပႃဢၼ် ဝႃႈၼၼ်ႉတႄႉ ဢမ်ႇမီးယဝ်ႉ” ဝႃႈၼႆ။ လွင်ႈဢမ်ႇႁပ်ႉႁုင်ယၢင်တင်ၼၼ်ႉ ၵူၼ်းမိူင်းၸႄႈဝဵင်းႁူဝ်ပၢင်ႇ လႆႈတၢင်ႇလိၵ်ႈထိုင် ၽူႈၵွၼ်းၸႄႈဝဵင်းႁူဝ်ပၢင်ႇ။ ၽိုၼ်မိူၼ်သူင်ႇၸူးၽူႈတႅၼ်းသၽႃးၸႄႈမိူင်း ႁူဝ်ပၢင်ႇ။ ၽူႈတႅၼ်းသၽႃးၵူၼ်းမိူင်းႁူဝ်ပၢင်ႇလႄႈ ၽူႈတႅၼ်းသ ၽႃးၸိူဝ်ႉ ၸၢတ်ႈ ၸႄႈတွၼ်ႈႁူဝ်ပၢင်ႇ။ ယဝ်ႉၵေႃႈ ၾၢႆႇၽူႈမီးပုၼ်ႈၽွၼ်းဝႃႉ(ၼႃႈလိၼ်ၽွင်းငမ်းတူဝ်ၵဝ်ႇဝႃႉ)၊ ၽူႈၵွၼ်းၸႄႈ တွၼ်ႈႁူဝ်ပၢင်ႇလႄႈ ႁွင်ႈၵၢၼ်ၽွင်းလူင် ၾၢႆႇပႃႇမႆႉလႄႈ ၶူဝ်းတိုၼ်းသၽႃႇဝ တင်း လူင်ပွင်ၸိုင်ႈ မိူင်းတႆး ၸိူဝ်းၼႆႉ ဝႃႈၼႆ။ ယူႇတီႈၵူၼ်းမိူင်းၸႄႈဝဵင်းႁူဝ်ပၢင်ႇ လႆႈဢွၼ်ၵၼ်သေ လူင်းလၢႆးမိုဝ်း သၢၼ်ၶတ်း ႁႂ်ႈၵိုတ်းပႅတ်ႈၵၢၼ်တူမ်ႈႁုင်ယၢင် ရႃႊပိူဝ်ႊၼႆႉ မိူဝ်ႈပီ 2011 ၵမ်းၼိုင်ႈ၊ မိူဝ်ႈပီ 2012 ၵေႃႈ လႆႈတၢင်ႇယိုၼ်ႈထိုင် ၸွမ်ၸိုင်ႈ ဢူးတဵင်းၸဵင်ႇ ယဝ်ႉၵမ်း ၼိုင်ႈ။ လိူဝ်ၼၼ်ႉၵေႃႈ လႆႈတၢင်ႇယိုၼ်ႈ ထိုင်ထႅင်ႈ ၽွင်းလူင်ၾၢႆႇသႃသၼႃထႅင်ႈၵမ်းၼိုင်ႈ။ လႆႈတၢင်ႇၵႂႃႇ 4 ၵမ်း ယဝ်ႉ ဝႃႈၼႆ။

['သုၼ်ႇလႆႈၵူၼ်း']

2018-05-01T10:45:38

https://shannews.org/archives/4568

ဝဵင်းၼွင်ၶဵဝ် ၸတ်းပၢင်ၾိုၵ်းၽွၼ်ႉ ၽိူမ်ႉထႅမ်ၼမ်ႉၵတ်ႉ မေႃသွၼ်

ပၢင်ၾိုၵ်းၽွၼ်ႉ ၽိူမ်ႉထႅမ်ၼမ်ႉၵတ်ႉ လၢႆးပူင်သွၼ်လိၵ်ႈလၢႆးတႆး ပွၵ်ႈၵမ်း 5 တီႈၸႄႈဝဵင်းၼွင်ၶဵဝ် မီးမေႃသွၼ် ၶဝ်ႈႁူမ်ႈလဵပ်ႈႁဵၼ်း 105 ၵေႃႉ ဝႃႈၼႆ။ ၶႅပ်းႁၢင်ႈ – မိူဝ်ႈပီပူၼ်ႉ ဝၼ်းတီႈ 23/04/2018 ၸုမ်းတူင်ႉၼိုင်တူင်ႇဝူင်းတႆး ၼႂ်းၸႄႈဝဵင်းၼွင်ၶဵဝ် ႁူမ်ႈၵၼ်သေ ၸတ်းႁဵတ်းပွႆးလူင်း ပၢင်ၾိုၵ်းၽွၼ်ႉ ၽိူမ်ႉထႅမ်ၼမ်ႉၵတ်ႉ လၢႆးပူင်သွၼ်လိၵ်ႈလၢႆးတႆး တီႈဝတ်ႉဝိႁၢရ်ၼမ်ႉၶူၵ်ႉ ဢိူင်ႇသၢမ်သိူဝ် ၸႄႈဝဵင်း ၼွင်ၶဵဝ် ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။ ပၢင်သွၼ်ၼႆႉ ၽိူမ်ႉထႅမ်ပၼ် တႃႇမေႃသွၼ် ၸိူဝ်းတေၶဝ်ႈ ပူင်သွၼ် ၼႂ်းႁူင်းႁဵၼ်းလူင်ပွင်ၸိုင်ႈ ဝႃႈၼႆ။ ၶႅပ်းႁၢင်ႈ – မိူဝ်ႈပီပူၼ်ႉ ၸၢႆးဢွင်ႇမိူင်း ႁူဝ်ပဝ်ႈပႃႇတီႇႁူဝ်သိူဝ် ၸႄႈဝဵင်းၼွင်ၶဵဝ် လၢတ်ႈတီႈၽူႈတွႆႇႁွၵ်ႈဝႃႈ “ ႁဝ်းၶႃႈ ၸတ်းႁဵတ်း ပၢင်ၾိုၵ်း ၽွၼ်ႉ ၽိူမ်ႉထႅမ်ၼမ်ႉၵတ်ႉမေႃသွၼ်ၼႆႉမႃး ၵူႈပီ။ ၾိုၵ်းၽွၼ်ႉႁၢင်ႈႁႅၼ်းပၼ် တႃႇမေႃသွၼ်ၶဝ် ၸိူဝ်းတေၵႂႃႇ ပူင်သွၼ်လိၵ်ႈတႆး ၼႂ်းႁူင်းႁဵၼ်းလူင်ပွင်ၸိုင်ႈ။ ယွၼ်ႉၼၼ် ႁဝ်းၶႃႈ ၸင်ႇလႆႈမွၵ်ႇထိုင် ၶူးပူင်သွၼ်လုင်းၸၢႆးၾႃႈ လႄႈ ဢိၵ်ႇပႃးထႅင်ႈ မေႃသွၼ် 7 ၵေႃႉ မႃးပူင်သွၼ်ပၼ်ၵႂႃႇ” ဝႃႈၼႆ။ ၶႅပ်းႁၢင်ႈ – မိူဝ်ႈပီပူၼ်ႉ ပၢင်ၾိုၵ်းၽွၼ်ႉၽိူမ်ႉထႅမ်ၼမ်ႉၵတ်ႉ မေႃသွၼ်ၼႆႉ ပိုတ်ႇပူင်သွၼ် တႄႇဢဝ် ဝၼ်းတီႈ 02-23/04/2018 တႃႇၶၢဝ်း တၢင်း ႁိမ်း 1 လိူၼ် ဝႃႈၼႆ။ ၼႂ်းၸႄႈဝဵင်းၼွင်ၶဵဝ်ၼႆႉ လႆႈၶႂၢင်ႉပူင်သွၼ်လိၵ်ႈတႆး ၼႂ်းႁူင်းႁဵၼ်းလူင်ပွင်ၸိုင်ႈမႃး မီးၶၢဝ်းတၢင်း 4 ပီ။ တေႃႈလဵဝ် ဢၼ်လႆႈပူင် သွၼ်ၼႂ်းႁူင်းႁဵၼ်းမီး 48 လင်၊ ၸၼ်ႉငဝ်ႈ(မူႇလ)၊ ၸၼ်ႉၵၢင်လႄႈ ၸၼ်ႉသုင် ၶၢဝ်းယၢမ်း ပူင်သွၼ် သမ်ႉ ယၢမ်းၵၢင်ၼႂ် 7 မူင်း ထိုင် 8 မူင်း ၵူႈဝၼ်းၸၼ်ထိုင် ဝၼ်းသုၵ်း ဝႃႈၼႆ။ ၸၢႆးဢွင်ႇမိူင်း လၢတ်ႈဝႃႈ “ ၼိုင်ႈႁူင်းႁဵၼ်းလႂ် ႁဝ်းၶႃႈတမ်းပၼ် မေႃသွၼ် 2 ၵေႃႉၶႃႈ။ ႁဝ်းၶႃႈ ဢမ်ႇၸႅၵ်ႇၸၼ်ႉ မၼ်းသေသွၼ်၊ မိူၼ် ၸၼ်ႉငဝ်ႈ ၸၼ်ႉၵၢင်လႄႈ ၸၼ်ႉသုင် ႁဝ်းၶႃႈ တေပူင်သွၼ်သၢမ်ၸၼ်ႉထၢၼ်ႈ။ ၶၢဝ်းယၢမ်း သွၼ်တႄႉ တေပဵၼ်ယၢမ်းၵၢင်ၼႂ် 7 မူင်း ထိုင် 8 မူင်း ၵူႈၼႂ်” ဝႃႈၼႆ။ ဢၼ်ၾိုၵ်းၽွၼ်ႉ မေႃသွၼ်ၸိူဝ်းၼႆႉၵေႃႈ ပိူဝ်ႈတႃႇၽိူမ်ႉထႅမ် ၶူးသွၼ်ၼႂ်းႁူင်းႁဵၼ်း ၸိူဝ်းၼႆႉယဝ်ႉ ဝႃႈၼႆ။

['ပၢႆးပိင်ႇၺႃႇ']

2018-05-01T06:04:39

https://shannews.org/archives/4556

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 01/05/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.15 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1329 ပျႃး၊ ငိုၼ်းၶႄႇ 1 ယႅၼ်ႉ = 209.87 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 01/05/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 30/04/2018 ငိုၼ်းထႆး 1 ဝၢတ်ႇ = 42.3 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1331 ပျႃး၊ ငိုၼ်းၶႄႇ 1 ယႅၼ်ႉ = 211.0 ပျႃး။

['ၵၢၼ်မၢၵ်ႈမီး']

2018-04-30T09:34:45

https://shannews.org/archives/4541

ၸဝ်ႈတူၼ်ၶူးလူင် ထၢတ်ႈတေႃႇလွႆလႅမ် တေယေႃးတူဝ်ၵႂႃႇမိူင်းၵွၵ်ႇ ႁူမ်ၸူမ်းသင်ၶၸိူဝ်းလႆႈႁပ်ႉၸုမ်ႈၶူး

ၸဝ်ႈတူၼ်ၶူးလူင် ၻွၵ်ႊတိူဝ်ႊ ပၺ်ႇၺႃၼၼ်ႇတ ဝတ်ႉထၢတ်ႈတေႃႇလွႆလႅမ် တေယေႃးတူဝ်ၵႂႃႇမိူင်းထႆး ႁူမ်ၸူမ်း ႁပ်ႉတွၼ်ႈလုၵ်ႈၼွင်ႉပွင်ႈပၢႆၸိူဝ်းလႆႈ ႁပ်ႉၸုမ်ႈၶူး တီႈၸၼ်ႉၸွမ်မႁႃၸုလႃး ဝင်းၼွႆႉ လႄႈ တေၵႂႃႇမဵတ်ႉတႃႇ ပွၼ်ႈထမ်း ပၼ်ပႃး ပီႈၼွင်ႉႁႅင်းၵၢၼ်တႆး ၼႂ်းမိူင်းၵွၵ်ႇ ၸိုင်ႈထႆး ဝႃႈၼႆ။ ဝၼ်းတီႈ 12/05/2018 ယၢမ်းဝၢႆးဝၼ်း 1 မူင်း သင်ၶတႆး တင်း တၵ်ႉၵႃႇသတ်ႉထႃး မိူင်းၵွၵ်ႇ ႁူမ်ႈၵၼ် ႁၢင်ႈႁႅၼ်း ၸတ်းႁဵတ်းပၢင်ထွမ်ႇ ထမ်းတြႃးလႄႈ ၵၼ်ႇတေႃး ၸဝ်ႈတူၼ်ၶူးလူင် ၻွၵ်ႊတိူဝ်ႊ ပၺ်ႇၺႃႇၼၼ်ႇတ ဢၵ်ႉၵမႁႃ ပၼ်ႇတိတ ႁူဝ်ပဝ်ႈ ငဝ်ႈငုၼ်းမုၵ်ႉၸုမ်းလူင်သင်ၶ ၸိုင်ႈတႆး ၵႅမ်ႁူဝ်ပဝ်ႈသင်ၶမႁႃၼႃယၵ ၸိုင်ႈမိူင်း ဝတ်ႉ ထၢတ်ႈတေႃႇ ဝဵင်းလွႆလႅမ် ၸိုင်ႈတႆး။ ပၢင်ႁပ်ႉသိလ်ၾင်းထမ်း တေၸတ်းႁဵတ်းတီႈဝတ်ႉမႂ်ႇတႆး သႃထုပရႃ တိတ်ႇ၊ သွႆး 44/1 ယၢၼ်းၼႃးဝႃး ဝဵင်းမိူင်းၵွၵ်ႇ ၸိုင်ႈထႆး ဝႃႈၼႆ။ ၶႅပ်းႁၢင်ႈ မိူဝ်ႈပီပူၼ့်မႃး ၸဝ်ႈၶူးၶမ်းလႅင်း ၶေႇမိၼ်ႇတ ၽူႈတေႁပ်ႉၸုမ်ႈၶူး ၸၼ်ႉ B.A တီႈၸၼ်ႉၸွမ်မႁႃၸုလႃးလူင်းၵွၼ်း ဝင်းၼွႆႉ လၢတ်ႈဝႃႈ “ ၸဝ်ႈတူၼ်ၶူးလူင်ႁဝ်း တေယုၵ်ႉတူဝ်ယေႃးၶိင်း မႃးႁူမ်ၸူမ်းလုၵ်ႈၼွင်ႉပွင်ႈပၢႆ ႁပ်ႉၸုမ်ႈၶူး တီႈၸၼ်ႉၸွမ်မႁႃၸုလႃးလူင်းၵွၼ်းၼႆႉ ဢဝ်ၵုင်ႇမုၼ်တႄႉၶႃႈ။ ထႅင်ႈၾၢႆႇၼိုင်ႈၵေႃႈ ဢိင်ၼိူဝ်တိုဝ်ႉ တၢင်း လွင်ႈၸဝ်ႈၶူးလူင်ႁဝ်းၶႃႈ တေမႃးႁူမ်ၸူမ်းလုၵ်ႈၼွင်ႉႁပ်ႉၸုမ်ႈၶူးသေ တေမႃးမဵတ်ႉတႃႇတြႃးပၼ်ပႃး ပီႈၼွင်ႉ တၵ်ႉၵႃႇ ႁႅင်းၵၢၼ်ယၢၼ်မိူင်းပီႈၼွင်ႉတႆး ဢၼ်မီးဝႆႉတီႈၵုင်းထဵတ်ႈ မိူင်းၵွၵ်ႇၼႆႉပႃး” ဝႃႈၼႆ။ ပေႃးထိုင်ဝၼ်းတီႈ 13/05/2018 ၸဝ်ႈတူၼ်ၶူးလူင် ပၺ်ႇၺႃႇၼၼ်ႇတ တေၵႂႃႇမွၵ်ႇလၢတ်ႈၶေႃႈၵႂၢမ်း ႁူမ်ၸူမ်း လုၵ်ႈႁဵၼ်း သင်ၶတႆး တီႈၸၼ်ႉၸွမ်မႁႃၸုလႃးလူင်းၵွၼ်း ဢယုတ်ႉထယႃး ဝင်းၼွႆႉ ၸိုင်ႈထႆး ဝႃႈၼႆ။ ပေႃးထိုင်မႃး ဝၼ်းတီႈ 12-13/05/2018 ၶၢဝ်းတၢင်း 2 ဝၼ်း ယူႇတီႈၸၼ်ႉၸွမ်မႁႃၸုလႃးလူင်းၵွၼ်း ဝင်းၼွႆႉ ဢယုတ်ႉထယႃး ၸိုင်ႈထႆး တေမွပ်ႈယိုၼ်ႈၸုမ်ႈၶူး ပၼ်လုၵ်ႈႁဵၼ်း တင်းမူတ်း 3000 ပၢႆ ၼႂ်းၼၼ်ႉ ပႃးလုၵ်ႈ ႁဵၼ်းသင်ၶတႆး၊ လုၵ်ႈႁဵၼ်းတႆး ဢၼ်တေႁပ်ႉၸုမ်ႈၶူး ၸၼ်ႉ Ph.D၊ ၸၼ်ႉ M.A ၊ ၸၼ်ႉ B.A ၸဵမ်ၸိူဝ်းၼႆႉ ဝႃႈၼႆ။

['ပၢႆးပိင်ႇၺႃႇ']

2018-04-30T09:46:52

https://shannews.org/archives/4540

UN တႅင်ႇတင်ႈ ၽွင်းတၢင်လူင်ၶိုၵ်ႉတွၼ်း ၵဵဝ်ႇၵပ်းမိူင်းမၢၼ်ႈၵေႃႉမႂ်ႇ

ႁၢင်လိူၼ် April ၼႆႉၸၢတ်ႈၸိုင်ႈလုမ်ႈၾႃႉ UN တႅင်ႇတင်ႈၽွင်းတၢင်လူင်ၶိုၵ်ႉတွၼ်း ၵဵဝ်ႇၵပ်း မိူင်းမၢၼ်ႈၵေႃႉမႂ်ႇ ။ ဝၼ်းတီႈ 26/04/2018 ၼႆႉ ဢၼ်ႊတူဝ်ႊၼီႊဢူဝ်ႊ ၵူႊထိူဝ်ႊရဵတ်ႊသ် ( Mr. António Guterres ) ၽူႈၼမ်း ၼႂ်းလူင်ၵူႈလွင်ႈလွင်ႈယူႊ UN ပိုၼ်ၽၢဝ်ႇ တႅင်ႇတင်ႈ ၼၢင်းၶိတ်ႊသ်ထိၼ်ႊ ၶျရႃႊၼိူဝ်ႊ ၿူႊၵေႊၼိူဝ်ႊ (Christine Schraner Burgener ) ၸၢဝ်း Switzerland ပဵၼ်ၽွင်းတၢင်လူင်ၶိုၵ်ႉတွၼ်း ၵဵဝ်ႇၵပ်းမိူင်းမၢၼ်ႈ ၵေႃႉမႂ်ႇ။ မၼ်းၼၢင်းၼႆႉ မီးတူဝ်ထူပ်း ၼႂ်းၵၢၼ်ၶႃႈႁၢပ်ႇၵၢၼ်ၶုၼ်ထိုင် 25 ပီ ယၢမ်ႈႁဵတ်းၵၢၼ် ၼႂ်းႁွင်ႈၵၢၼ်ၸၼ်ႉသုင် လူင်ပွင်ၸိုင်ႈမိူင်း Switzerland ထိုင်တီႈပေႃးလႆႈၵႂႃႇႁဵတ်း ၽွင်းတၢင်လူင်ၵဵဝ်ႇၵပ်းမိူင်း Germany တႄႇ 2009 – 2015 ၸိူဝ်းၼႆႉ လိူဝ်ၼၼ်ႉမၼ်းၼၢင်း ယၢမ်ႈတူင်ႉၼိုင် လွင်ႈသုၼ်ႇလႆႈသုၼ်ႇပဵၼ်ၵူၼ်း၊ သၢၼ်ၶတ်းလွင်ႈ ၵေႃႇၵၢၼ်ႁၢႆႉၸိူဝ်းၼႆႉ။ မၼ်းၼၢင်းၵိူတ်ႇတီႈမိူင်း Meiringen Switzerland မိူဝ်ႈပီ 1963 ႁဵၼ်းယဝ်ႉၸၼ်ႉၸွမ် ၾၢႆႇမၢႆမီႈ တီႈၸၼ်ႉ ၸွမ် Zurich ၼႆယဝ်ႉ။ ၽွင်းတၢင်ၶိုၵ်ႉတွၼ်ႈ UN ၵဵဝ်ႇၵပ်းမိူင်းမၢၼ်ႈၼႆႉ ၼၢင်းယၢင်ႊႁီႊလီႊ ( Yanghee Lee ) ႁၢပ်ႇၵိုတ်ႉၵၢၼ်မႃး ။ မၼ်းၼၢင်းၼႆႉ ယၢမ်ႈၵဵပ်းၶေႃမုလ်ႊ ႁၢႆးငၢၼ်းလွင်ႈပၼ်ႁႃၸၢဝ်းရူဝ်ႊႁိၼ်ႊၸႃႊသေ ဝၢႆးမႃးလူင်ပွင်ၸိုင်ႈမၢၼ်ႈ ဢမ်ႇပၼ်မၼ်းၼၢင်းၶဝ်ႈမိူင်း ယၢမ်းလဵဝ်ၼၢင်း Christine Schraner Burgener ၼႆႉတေပုတ်ႈတႅၼ်းၼႃႈၵၢၼ်တီႈယူႇမၼ်းၼၢင်းၵႂႃႇ ၼႆယဝ်ႉ။ ၸၢႆးႁေႃသႅင်း ၽူႈၶၢၼ်ပၢၵ်ႇ ၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – ” လွင်ႈ ဢၼ် တႅင်ႇတင်ႈတူဝ်တႅၼ်း ၶိုၵ်ႉတွၼ်းမႂ်ႇ တႃႇၵပ်းသၢၼ်လွင်ႈငဝ်းလၢႆးမိူင်းႁူမ်ႈတုမ်မၢၼ်ႈၼႆၼၼ်ႉ ႁဝ်းၶႃႈယူႇတီႈၵဝ်ႉငဝ်ႈသုၼ်ႇလႆႈၵူၺ်း ႁၼ်လီၸွမ်းယူႇ။ ၵူၺ်းၵႃႈ တေႁဵတ်းၵၢၼ်ထိုင်တီႈလႆႈမွၵ်ႈၵႃႈႁိုဝ်ၼႆၼၼ်ႉတႄႉ ပႆႇၸၢင်ႈဝႃႈ ၵွပ်ႈသင်ၼႆ ၽူႈပွင်ၵၢၼ်ၵူႈလွင်ႈလွင်ႈလုမ်ႈၾႃႉၸိူဝ်းပူၼ်ႉမႃးၵေႃႈ ယၢမ်ႈတမ်းဝႆႉတၼ်းႁဵင်း ဢၼ်ၼႆႉ တႃႇၵပ်းသၢၼ်မိူင်းမၢၼ်ႈမႃးယူႇ ၵူၺ်းဢမ်ႇပေႃးႁၼ်လၢၵ်ႇလၢႆးသင်သေယဝ်ႉၵႂႃႇ။ ႁဝ်းၶႃႈ ၶႂ်ႈတုၵ်းယွၼ်းတိုၵ်းသူၼ်းတႄႉ ၽႂ်မႃးႁပ်ႉတၼ်းႁဵင်းၵေႃႈ ၶႂ်ႈႁႂ်ႈမၼ်းပဵၼ်ၼမ်ႉပဵၼ်တူဝ် ၸႅင်ႈလႅင်း တႃႇၵူၼ်းမိူင်းၸိူဝ်းတူၵ်းၵိၼ်း ၸိူဝ်းတိုၵ်ႉထုၵ်ႇပူၼ်ႉပႅၼ်သုၼ်ႇလႆႈသုၼ်ႇပဵၼ်ၵူၼ်းယူႇၸိူဝ်းၼၼ်ႉ ပေႃးၸၢင်ႈပဵၼ်ၽွၼ်းလီမီးလွင်ႈ ပဵၼ်ထမ်းတြႃးတႃႇၶဝ်လႆႈၼၼ်ႉၵူၺ်းယဝ်ႉ ” ဝႃႈၼႆ။

['သုၼ်ႇလႆႈၵူၼ်း']

2018-04-30T09:04:36

https://shannews.org/archives/4532

ၶူးသွၼ်လူမ်ႉလုသုတ်းမုၼ် ၼႂ်းပၢင် လုၵ်ႈႁဵၼ်းလၢင်းၶိူဝ်းယေႃးမုၼ်

ၶူးသွၼ်ၼၢင်းဢူင်းၵျီႇ ဢႃႇယု 71 ပီ ၽူႈၵွၼ်းႁူင်းႁဵၼ်းၸၼ်ႉသုင် (ၵေႃႉၵဝ်ႇ) ဝဵင်းလၢင်းၶိူဝ်း ပဵၼ်လူမ်းလူမ်ႉ သဵင်ႈသၢႆၸႂ် ၼႂ်းပၢင်ၵၼ်ႇတေႃးၶူးသွၼ် ဢၼ်လုၵ်ႈႁဵၼ်းၵဝ်ႇၶဝ်ၼမ်းၸတ်း ။ လုၵ်ႈႁဵၼ်း လုၵ်ႈၼွင်ႉ လႄႈ ပီႈၼွင်ႉ ဢူၺ်းၵေႃႉ ႁူမ်ႈၵၼ်လုမ်းလႃးၽဝ်ၶၢပ်ႈတူဝ်ၶူးသွၼ်ၼၢင်းဢူင်းၵျီႇ(ႁၢင်ႈ- ၸုမ်းၵူၼ်းၼုမ်ႇလၢင်းၶိူဝ်း) လုၵ်ႈႁဵၼ်းဢၼ်ဢွင်ႇပူၼ်ႉၸၼ်ႉသိပ်းၼႂ်းပီ 1985 ထိုင် 1995 ၸတ်းပၢင်ၵၼ်ႇတေႃးၶူးသွၼ် မေႃသွၼ် ဢၼ်ယၢမ်ႈလႆႈသွၼ်ပၼ်ၶဝ်။ ပၢင်ၵၼ်ႇတေႃးၶူးသွၼ် ၸတ်းႁဵတ်းမိူဝ်ႈဝၼ်းတီႈ 28/4/2018 တီႈႁူင်းႁဵၼ်းၸၼ်ႉသုင် ဢၼ်မီးတီႈပွၵ်ႉဝၢၼ်ႈလွႆ ဝဵင်းလၢင်းၶိူဝ်း ၸိုင်ႈတႆးပွတ်းၸၢၼ်း။ ၶူးသွၼ်ဢၼ်မႃးၶဝ်ႈႁူမ်ႈမီးႁိမ်း 30 ဝႃႈၼႆ။ ၸၢႆးၶမ်း လုၵ်ႈႁဵၼ်းၵဝ်ႇ ၽူႈၶဝ်ႈႁူမ်ႈၸတ်းပၢင်ၵၼ်ႇတေႃးၶူးသွၼ်လၢတ်ႈဝႃႈ- “ပွတ်းၼႂ်ႁဝ်းၶႃႈ ၵၼ်ႇတေႃးၶူး။ ပွတ်းႁူဝ်ၶမ်ႈ ၵိၼ်ၶဝ်ႈႁူမ်ႈမူႇလႄႈမီးပၢင်ႁွင်ႉၵႂၢမ်း။ ၶူးႁဝ်းၶႃႈ လႆႈၵႃႈၸွမ်းၽဵင်းၵႂၢမ်းၸၢႆးဢွင်ႇထီးၶမ်း ဢၼ်ပဵၼ်လုၵ်ႈႁဵၼ်းမၼ်းသေ ၽိူဝ်ႇၽဵင်းၵႂၢမ်းသုတ်း ၶူးသွၼ်ၵေႃႈပဵၼ်လူမ်းလူမ်ႉ၊ ႁိပ်ႈၼႅတ်ႈဢဝ်ၵႂႃႇႁူင်းယႃ၊ ၵႂႃႇသဵင်ႈတီႈႁူင်းယႃၶႃႈဢေႃႈ ”- ဝႃႈၼႆ။ ၶူးသွၼ်ၼၢင်းဢူင်းၵျီႇၼႆႉ ပဵၼ်ၶူးသွၼ်ႁူင်းႁဵၼ်း ၸၼ်ႉငဝ်ႈ ၸၼ်ႉၵၢင် ၸၼ်ႉသုင် တီႈႁူင်းႁဵၼ်းၼႂ်းမိူင်းလၢင်းၶိူဝ်း ၶၢဝ်းတၢင်း 40 ပီပၢႆ ။ လိူဝ်ၼၼ်ႉယၢမ်ႈပဵၼ်ၽူႈၵွၼ်းႁူင်းႁဵၼ်း လၢႆလၢႆတီႈ ပႃးၸဵမ်ႁူင်းႁဵၼ်းၸၼ်ႉသုင် ဝဵင်းလၢင်းၶိူဝ်း။ ၶူးသွၼ်ၼႆႉ လိုဝ်ႈၵၢၼ်ပဵၼ်ၶူး ၸဵမ်မိူဝ်ႈ 10 ပီပူၼ်ႉမႃး။ “ၶူးႁဝ်းၶႃႈၼႆႉမီးတၢင်းပဵၼ် လိူတ်ႈလိူဝ် ၊ တၢင်းပဵၼ်ႁူဝ်ၸႂ် ဝႆႉၸဵမ်လႂ်။ ဝၼ်းႁဝ်းၶႃႈၵၼ်ႇတေႃးၶူးၼႆႉ ၶူးတေၸူမ်းသိူဝ်းၸႂ်ၵေႃႈပႃးၶႃႈဢေႃႈ။ ႁိူဝ်ႉၵေႃႈတေပႃးၶႃႈဢေႃႈ။ ယွၼ်ႉပိူဝ်ႈလုၵ်ႈႁဵၼ်းမၼ်းၼၢင်း ၼႂ်းၸုပ်ႈၼႆႉ ဢၼ်ပဵၼ်ၶူးသွၼ်မေႃသွၼ်ၵေႃႈၼမ်။ ဢၼ်ပဵၼ်မေႃယႃၵေႃႈမီး၊ ဢၼ်ႁဵတ်းၵၢၼ်ပၢႆးမိူင်းၵေႃႈမီး။ ဢၼ်ပဵၼ်မေႃႁွင်ႉၵႂၢမ်းၸိုဝ်ႈသဵင်ယႂ်ႇၵေႃႈပႃး။ ၶူးလႅပ်ႈတေၸူမ်းသိူဝ်းၸႂ်ႁႅင်းဝႆႉၶႃႈဢေႃႈ” – ၼၢင်းယိင်း ဢၼ်ပဵၼ်လုၵ်ႈႁဵၼ်းၵေႃႉၼိုင်ႈလၢတ်ႈ။ ၶၢပ်ႈတူဝ်ၶူးသွၼ်ၼၢင်းဢူင်းၵျီႇၼႆႉ လုၵ်ႈႁဵၼ်းလုၵ်ႈၼွင်ႉလႄႈ ပီႈၼွင်ႉဢူၺ်းၵေႃႉ ၼပ်ႉႁူဝ်ပၢၵ်ႇ ႁူမ်ႈၵၼ်လုမ်းလႃးၽဝ်ၶၢပ်ႈတူဝ်ႁွပ်ႇႁူဝ်ၶဝ်ႈႁဵဝ်ႈၼႂ်းဝၼ်းတီႈ 30/4/2018 ။ တီႈပႃႇႁဵဝ်ႈလၢင်းၶိူဝ်း။ ၶူးသွၼ်ၼၢင်းဢူင်းၵျီႇၼႆႉ ၸႃႇတိတီႈၵိူတ်ႇပဵၼ်ဝၢၼ်ႈႁၢတ်ႇ ဝဵင်းလၢင်းၶိူဝ်း။ ၶူးသွၼ်ၼႆႉ တႄႇၼႃးႁိူၼ်းၵိုၵ်း လုင်းၸၢႆးဢွင်ႇလႃႉ ၵူၼ်းလၢင်းၶိူဝ်းသေ ၶၢႆႉမႃးယူႇလၢင်းၶိူဝ်း။ မီးလုၵ်ႈလၢင်း 4 ၵေႃႉ ။ ယၢမ်းလဵဝ် ယူႇဝႆႉပွၵ်ႉပၢင်ႁုင်းဝဵင်းလၢင်းၶိူဝ်း ။

['ၵူႈလွင်ႈလွင်ႈ']

2018-04-30T08:29:39

https://shannews.org/archives/4527

ႁူင်းပွႆႇသဵင် FM 99 MHz ၸတ်းပၢင်ၽိူမ်ႉထႅမ်ၼမ်ႉၵတ်ႉ ၽူႈၸတ်းလၢႆးၵၢၼ် တီႈၵဵင်းမႆႇ

ႁူင်းပွႆႇသဵင် FM 99 MHz ၸတ်းႁဵတ်းပၢင်သွၼ် ၽိူမ်ႉထႅမ်ၼမ်ႉၵတ်ႉ ပၼ်ၵူၼ်းၼုမ်ႇ သႅၼ်းႁုၼ်ႈမႂ်ႇလႄႈ ႁႂ်ႈပဵၼ်မႃးၽူႈၸတ်းလၢႆးၵၢၼ် ပိုၼ်ၽၢဝ်ႇၶၢဝ်ႇငၢဝ်း ဢၼ်ထုၵ်ႇမႅၼ်ႈၸိုဝ်ႈၸႂ်ႈ။ ဝၼ်းတီႈ 28 – 29 /04/2018 ႁူင်းပွႆႇသဵင် FM 99 MHz ၸတ်းႁဵတ်းပၢင်သွၼ် ၽိူမ်ႉထႅမ်ၼမ်ႉၵတ်ႉၽူႈၸတ်းလၢႆးၵၢၼ် တီႈႁူင်းႁႅမ်း Holiday Garden ၵဵင်းမႆႇ ၸိုင်ႈထႆး မီးၽူႈၸတ်းလၢႆးၵၢၼ်လႄႈ ၵူၼ်းၼုမ်ႇၶဝ်ႈႁူမ်ႈလဵပ်ႈ ႁဵၼ်းဢဝ် 30 ပၢႆ။ ၸၢႆးသႅင်မိူင်း မင်းၵွၼ်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ၵၢပ်ႈပၢၼ်ဝၢၼ်ႈမိူင်းမိူဝ်ႈလဵဝ်ၼႆႉ တႃႇပိုၼ်ၽၢဝ်ႇသိုဝ်ႇၼၼ်ႉမၼ်းငၢႆႈၼႃႇ ၵူၺ်းၵႃႈၼင်ႇႁိုဝ်တေပိုၼ်ၽၢဝ်ႇႁႂ်ႈထုၵ်ႇမႅၼ်ႈၸိုဝ်ႈၸႂ်ႈ ၶိုတ်းၵၢပ်ႈပၢၼ်ၼႆ လမ်ႇလွင်ႈတႄႉတႄႉ ၵွပ်ႈၼၼ်ႁဝ်းၶႃႈၸင်ႇၸတ်းႁဵတ်းပၢင်သွၼ်ၼႆႉ” ဝႃႈၼႆ။ ၼႂ်းပၢင်ၼႆႉ ပူင်သွၼ်ပၼ် လၢႆးႁၢင်ႈႁႅၼ်းတႃႇၸတ်းလၢႆးၵၢၼ်၊ ပိူင်ၵၢၼ်ၸတ်းလၢႆးၵၢၼ်၊ လွၵ်းလၢႆးၸတ်းလၢႆး ၵၢၼ်၊ လၢႆးတတ်းတေႃႇသဵင်ၸိူဝ်းၼႆႉ ၽူႈပူင်သွၼ်ပဵၼ် ၸၢႆးသႅင်မိူင်း မင်းၵွၼ်း ၽူႈၵွၼ်းႁူင်းပွႆႇသဵင် FM99၊ ၼၢင်းၶမ်းဢိင်ႇ ၸုမ်းတႆး TV ၊ ၸၢႆးပီး ၸဝ်ႈၼႃႈတီႈၾၢႆႇ Tachnical ၸုမ်း MAP ၸိူဝ်းၼႆႉ။ ယိင်းၵွၼ်တႆး ၽူႈၶိုၼ်ႈပၢင်သွၼ် လၢတ်ႈဝႃႈ – “ ဢၼ်လႆႈမႃးၶိုၼ်ႈၼႆႉၵေႃႈ ပဵၼ်ဢၼ်ယိၼ်းၸူမ်းသိူဝ်းတႄႉ လႆႈတၢင်းႁူႉၼမ်တႄႉၶႃႈဢေႃႈ ၵၢၼ်ပိုၼ်ၽၢဝ်ႇၶေႃႈမုလ်း ၸတ်းလၢႆးၵၢၼ်ၼႆႉ မၼ်းဢမ်ႇၸႂ်ႈလွင်ႈငၢႆႈ ပေႃးၽိတ်းၵႂႃႇယဝ်ႉဢဝ်ၶိုၼ်းဢမ်ႇလႆႈ ဢၼ်လႆႈမႃးႁဵၼ်းမိူဝ်ႈၼႆႉၵေႃႈ တေၸၢင်ႈဢဝ်ၵႂႃႇၸႂ်ႉမိူဝ်းၼႃႈလႆႈၼမ်တႄႉၶႃႈဢေႃႈ” ဝႃႈၼႆ။ ႁူင်းပွႆႇသဵင် MAP Radio FM 99.0 MHz ၼႆႉ ၵေႃႇတင်ႈမႃး မိူဝ်ႈဝၼ်းတီႈ 23 လိူၼ် ၾႅပ်ႊၿိဝ်ႊရီႊ 2004 ။ မိူဝ်ႈ ၼၼ်ႉ မီးၽူႈၸတ်းလၢႆးၵၢၼ် မိူၼ်ၼင်ႇ ၸၢႆးသႅင်မိူင်း ၊ ၸၢႆးတုမ်ႇမွၵ်ႇႁၢၼ် ၊ ၼၢင်းၶမ်းဢိင်ႇ လႆႈၵႂႃႇႁူမ်ႈၸတ်းတီႈ ႁူင်းပွႆႇသဵင် FM 99.0 MHz ဢၼ် ဢႃးၸၢၼ်ဢူႊထႆႊဝၼ်ႊ ပဵၼ်ၸဝ်ႈၶွင်ဝႆႉ ။ ထိုင်မႃး ပီ 2007 လႆႈသိုဝ်ႉဢဝ် ႁူင်းပွႆႇသဵင်သေ ပဵၼ်မႃး ႁူင်းပွႆႇသဵင် MAP Radio မႃး တေႃႇထိုင်ယၢမ်းလဵဝ် ။ ႁူင်းပွႆႇသဵင်ၼႆႉ ႁပ်ႉထွမ်ႇလႆႈၼႂ်းတၢင်းၵႆ 30 ၵီႊလူဝ်ႊ ပၼ်ႇမူၼ်း ။ ပိုၼ်ၽၢဝ်ႇလၢၵ်ႇလၢႆၽႃသႃၸၢဝ်းၶိူဝ်း မိူၼ်ၼင်ႇထႆး၊ တႆး၊ မၢၼ်ႈၸဵမ်ၸိူဝ်း ပိုတ်ႇပွႆႇသဵင်ပၼ် ၵူႈဝၼ်း ၶၢဝ်းယၢမ်း ၵၢင်ၼႂ် 07:00 – 20:00 မူင်း။ တႃႇႁႂ်ႈမီးၵူၼ်းၼုမ်ႇသႅၼ်းႁုၼ်ႈမႂ်ႇ ၾိုၵ်းသွၼ်ပၼ် ၵူၼ်းၼုမ်ႇမႃး ၵူႈပီပီၼႆယဝ်ႉ ။

['ၵူႈလွင်ႈလွင်ႈ']

2018-04-30T07:47:15

https://shannews.org/archives/4525

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 30/04/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.56 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1340 ပျႃး၊ ငိုၼ်းၶႄႇ 1 ယႅၼ်ႉ = 211.58 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 30/04/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 29/04/2018 ငိုၼ်းထႆး 1 ဝၢတ်ႇ = 42.3 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1331 ပျႃး၊ ငိုၼ်းၶႄႇ 1 ယႅၼ်ႉ = 211.0 ပျႃး။

['ၵၢၼ်မၢၵ်ႈမီး']

2018-04-30T07:37:46

https://shannews.org/archives/4522

ၵူၼ်းမိူင်းၵိုင် ၸတ်းႁဵတ်းပွႆးတၢင်ႇထီးထၢတ်ႈ တီႈမူၺ်ႇတေႃႇလူင် 45 သူႇ

တၵ်ႉၵႃႇသတ်ႉထႃး ၸႄႈဝဵင်းမိူင်းၵိုင် ၸတ်းႁဵတ်းပွႆးတၢင်ႇထီးထၢတ်ႈ မူၺ်ႇတေႃႇလူင်မိူင်းၵိုင် တႃႇ 45 သူႇသေ ႁူမ်ႈၵၼ်လူႇတၢၼ်းယၢတ်ႇၼမ်ႉ ယဝ်ႉတူဝ်ႈလီငၢမ်း ဝႃႈၼႆ။ ထၢတ်ႈမူၺ်ႇတေႃႇလူင် မိူင်းၵိုင် ဝၼ်းတီႈ 29/04/2018 သင်ၶၸဝ်ႈ တင်း တၵ်ႉၵႃႇသတ်ႉထႃး ၸႄႈဝဵင်းမိူင်းၵိုင် ႁူမ်ႈၵၼ်ၸတ်းႁဵတ်း ပွႆးတၢင်ႇ ထီးထၢတ်ႈ မူၺ်ႇတေႃႇလူင် မိူင်းၵိုင် 45 သူႇ ၼႂ်းၸႄႈဝဵင်းမိူင်းၵိုင် ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။ သင်ၶၸဝ်ႈလႄႈ တၵ်ႉၵႃႇသတ်ႉထႃး ႁူမ်ႈၵၼ်သေ မႄးၵုမ်းလုမ်းလႃးၶိုၼ်းထၢတ်ႈၵွင်းမူးၵဝ်ႇၵႄႇ ၸိူဝ်းၼၼ်ႉ ဝႃႈၼႆ။ လုင်းၸၢႆးလူင် ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈ မၢႆ(2) ၸႄႈဝဵင်းမိူင်းၵိုင် လၢတ်ႈတီႈၽူႈတွႆႇႁွၵ်ႈဝႃႈ “ ယူႇတီႈလုင်း တၢၼ်းၶိၼ်ႇတင်း လုင်းသၢင်ႇလူႇ ပဵၼ်ငဝ်ႈၸဝ်ႈတႃႇၼလူင်သေ ဢွၼ်တၵ်ႉၵႃႇသတ်ႉထႃး ၼႂ်းၸႄႈဝဵင်း မိူင်းၵိုင်ႁဝ်း မႄးၵေႃႇၵုမ်းလုမ်းလႃး ၵွင်းမူးၵဝ်ႇ ၼႂ်းဝၢင်းမူၺ်ႇတေႃႇ မိူင်းၵိုင်။ ၼႂ်းဝၢင်းထၢတ်ႈမူၺ်ႇတေႃႇလူင်ၼၼ်ႉ မီးၵွင်းမူး သူႇလဵၵ်ႉ ႁိမ်း 200 သူႇ။ ၵူၺ်းၵႃႈ ႁဝ်းၶႃႈ ဢွၼ်ၵၼ်မႄးၵုမ်းလုမ်းလႃးၵႂႃႇ တင်းမူတ်း 92 သူႇ။ ၼႂ်းၼၼ်ႉ မႄးၵုမ်း/ တၢင်ႇထီး ၵႂႃႇ 45 သူႇ။ သူႇၸိူဝ်းလူဝ်ႇမႄးၵေႃႈ တေသိုပ်ႇၵုမ်းလုမ်းလႃးၵႂႃႇထႅင်ႈ” ဝႃႈၼႆ။ ပွႆးတၢင်ႇထီးထၢတ်ႈမူၺ်ႇတေႃႇလူင် မိူင်းၵိုင် ၼႂ်းဝၼ်းလိူၼ်ႁူၵ်းမူၼ်းၼႆႉ မီးတၵ်ႉၵႃႇသတ်ႉထႃး တီႈၸမ်ၵႆ ဢွၼ် ၵၼ်မႃးၶဝ်ႈႁူမ်ႈ လူႇတၢၼ်းယၢတ်ႇၼမ်ႉ တင်းၼမ်လၢႆ ဝႃႈၼႆ။ မူၺ်ႇတေႃႇလူင် မိူင်းၵိုင်ၼႆႉ ၸိုဝ်ႈသဵင်ယႂ်ႇၵိုၵ်းၸပ်း လိူၼ်သီႇမူၼ်း ဢၼ်ဝႃႈပွႆးၽြႃးၽီပၢင်း။ မူၺ်တေႃႇမိူင်းၵိုင်ၼႆႉ ပဵၼ်မူၺ်တေႃႇထၢတ်ႈၸႅတ်ႈ၊ ပီႈၼွင်ႉတႆး ယုမ်ႇယမ်ဝႃႈ ၽီၵေႃႈၶဝ်ႈႁူမ်ႈ ၵူၼ်းၵေႃႈၶဝ်ႈႁူမ်ႈလူႇတၢၼ်း။ ဢိင်ဢဝ် ၸဝ်ႈတူၼ်ၶူးၶဝ်ၸဝ်ႈ ဢုပ်ႇလၢတ်ႈၶႆႈၼႄသေလႆႈႁူႉဝႃႈ မီးထၢတ်ႈၽြႃးဢလွင်းၵႂၢင်ၶမ်း ယုမ်ႇယမ်ၵၼ်မႃး ပၢၼ် သိုပ်ႇပၢၼ်။

['ၾိင်ႈငႄႈၾိင်ႈထုင်း']

2018-04-30T07:26:15

https://shannews.org/archives/4519

ၵႃးၵူၼ်းမိူင်း လမ်းၼိုင်ႈ ၺႃးယိုဝ်း တီႈမိူင်းၵိုင်

ၵႃးၵူၼ်းမိူင်း လမ်းၼိုင်ႈ ၺႃးယိုဝ်း တီႈလွႆလၢဝ်း ၸႄႈဝဵင်းမိူင်းၵိုင် တူဝ်ၵူၼ်းႁေႃႈၵႃးတႄႉ တၢႆႁိုဝ် လိပ်းႁိုဝ် ဢၼ် ဝႃႈၼၼ်ႉ ပႆႇႁူႉ ဝႃႈၼႆ။ ဝၼ်းတီႈ 27/04/2018 ၵႃးၵူၼ်းမိူင်း လမ်းၼိုင်ႈ ၺႃးယိုဝ်း တီႈလွႆလၢဝ်း ႁိမ်းတၢင်းၽႄ ၵႂႃႇဝၢၼ်ႈႁူဝ်ၶၢႆး ၼႂ်းဢိူင်း တူင်ႇလၢဝ်း ၸႄႈဝဵင်းမိူင်းၵိုင် ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။ တူဝ်ၵူၼ်းႁေႃႈၵႃးၼၼ်ႉ တၢႆႁိုဝ် လိပ်းႁိုဝ် ပႆႇလႆႈႁူႉ။ တီႈၵႃးၼၼ်ႉတႄႉ ႁၼ်မီးႁွႆးလိူတ်ႈဢိူၵ်ႇဝႆႉၵမ်ႈၽွင်ႈသေ လႆႈႁၼ်တီႈၵႃးၼၼ်ႉ ၺႃးမၢၵ်ႇၵွင်ႈယိုဝ်းသႂ်ႇ လၢႆလၢႆၵမ်း ဝႃႈၼႆ။ လုင်းၸၢႆးလူင် ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈ မၢႆ(2) ၸႄႈဝဵင်းမိူင်းၵိုင် လၢတ်ႈတီႈၽူႈတွႆႇႁွၵ်ႈဝႃႈ “ ၶႃႈ ႁဝ်းၵေႃႈ လႆႈႁပ်ႉႁူႉတီႈၵူၼ်းပိုၼ်ႉတီႈလၢတ်ႈၼႄၵူၺ်း ၵႃးလမ်းၼၼ်ႉ ၺႃးမၢၵ်ႇၵွင်ႈယိုဝ်းသႂ်ႇ ပဵၼ်လၢႆၵမ်း။ ၵူၺ်းၵႃႈ တူဝ်ၵူၼ်းႁေႃႈမၼ်းတႄႉ ဢမ်ႇႁၼ်။ လႆႈႁၼ်ၼႂ်းၵႃးၼၼ်ႉတႄႉ ဢိူၵ်ႇလိူတ်ႈဝႆႉ။ လိူဝ်ၼၼ်ႉ တၢင်းၾၢႆႇ ၸဝ်ႈၼႃႈတီႈ RCSS တင်းၸဝ်ႈၼႃႈတီႈမၢၼ်ႈၵေႃႈ လႅပ်ႈၵႂႃႇၵူတ်ႇထတ်းတူၺ်းယူႇ။ ယၢမ်းလဵဝ် ပႆႇလႆႈငိၼ်း ၶၢဝ်ႇ ဢွၵ်ႇမႃးသင် ဝႃႈပဵၼ်လွင်ႈသင် ယွၼ်ႉသင်။ ယဝ်ႉၵေႃႈ ပဵၼ်ၽႂ် ၵေႃႉလႂ်ႁဵတ်း ဢၼ်ဝႃႈ ၼၼ်ႉတႄႉ ပႆႇႁူႉ။ လွင်ႈဢၼ်ဝႃႈ ၵႃးၵူၼ်းမိူင်းၺႃးယိုဝ်း ဢၼ်ဝႃႈၼၼ်ႉတႄႉ ႁဝ်းၶႃႈၵေႃႈ ပႆႇယိုၼ်ယၼ်လႆႈ ယွၼ်ႉၶႃႈႁဝ်းၵေႃႈ လႆႈငိၼ်းပိူၼ်ႈ လၢတ်ႈၵူၺ်း” ဝႃႈၼႆ။ ၵဵဝ်ႇၵပ်းလွင်ႈၼႆႉ ပဵၼ်ၸုမ်းလႂ် ပဵၼ်ၽႂ် ဢၼ်ဝႃႈၼၼ်ႉ ပႆႇႁူႉသေတႃႉ ႁွင်ႈၵၢၼ်ပိုၼ်ၽၢဝ်ႇ တႆးလွတ်ႈလႅဝ်းတႄႉ ဢွၵ်ႇဝႆႉဝႃႈ “ ၵႃးၼႆႉ ၺႃးယိုဝ်းတၢင်းလင်လႄႈ တၢင်းၶၢင်ႈၾၢႆႇၶႂႃ/သၢႆႉ တင်းသွင်ၾၢႆႇ။ ပဵၼ်တပ်ႉသိုၵ်းမၢၼ်ႈ ၶလယ 249 ယိုဝ်း” ဝႃႈၼႆ။ တပ်ႉၶလယ 249 ၼႆႉ တူၵ်းပုၼ်ႈၽွၼ်းမႃးတီႈသျႃးတေႃး မီးလၢႆပီ။ ငဝ်ႈတပ်ႉၵွင် 249 တႄႉ ပၵ်းဝႆႉတီႈဝဵင်း ပၢင်လွင်း ၸႄႈတွၼ်ႈတူၼ်ႈတီး မိူင်းတႆးပွတ်းၸၢၼ်း ဝႃႈၼႆ။

['ၵူႈလွင်ႈလွင်ႈ']

2018-04-30T07:21:30

https://shannews.org/archives/4511

ၸုမ်းၵူၼ်းၼုမ်ႇတႆး TYO ႁူမ်ႈၵၼ်ၵႂႃႇလမ်ႁူဝ်ၵၼ်ႇတေႃး ၸဝ်ႈတူၼ်ၶူးလူင်/ ၽူႈယႂ်ႇၵူၼ်းလူင် ၼႂ်းၸႄႈဝဵင်းတႃႈၶီႈလဵၵ်း

ၸုမ်းၵူၼ်းၼုမ်ႇတႆး TYO ၸႄႈဝဵင်းတႃႈၶီႈလဵၵ်း ႁူမ်ႈၵၼ်ၵႃႇရႃဝ ၵၼ်ႇတေႃး ၸဝ်ႈတူၼ်ၶူးလူင်လႄႈ ၽူႈယႂ်ႇၵူၼ်း လူင် ၽူႈၼမ်းၼႃႈ(ၼႃယၵ) TYO ၼႂ်းၸႄႈဝဵင်းတႃႈၶီႈလဵၵ်း ၽွင်းပီမႂ်ႇ သွၼ်းၼမ်ႉလိူၼ်ႁႃႈ ဝႃႈၼႆ။ ဝၼ်းတီႈ 28-29/04/2018 ၸုမ်းၵူၼ်းၼုမ်ႇတႆး Tai Youth Organization ၸႄႈဝဵင်းတႃႈၶီႈလဵၵ်း ႁူမ်ႈၵၼ်ၵၼ်ႇ တေႃးၵႃႇရႃဝ ၸဝ်ႈတူၼ်ၶူးလူင် ၸဝ်ႈၵွၼ်းဝတ်ႉ မိူၼ်ၼင်ႇ ဝတ်ႉ/ၵျွင်းႁွင်ႇ ႁွင်ႈလိုၵ်ႉ၊ ဝတ်ႉသၢႆမိူင်း၊ ဝတ်ႉမၢၵ်ႇ ၵႃႇႁူဝ်ၶမ်း၊ ထၢတ်ႈပုင်ႇလူဝ်ႉလႄႈ ဝတ်ႉဝိႁၢရ် မိူင်းၽူင်း။ လိူဝ်ၼၼ်ႉ ၵၼ်ႇတေႃးၵႃႇရႃဝပႃးထႅင်ႈ ၽူႈၼမ်း ၼႃႈ(ၼယၵ) TYO မိူၼ်ၼင်ႇ ႁူဝ်ပဝ်ႈၵေႃလိၵ်ႈလၢႆးလႄႈၾိင်ႈငႄႈတႆး တႃႈၶီႈလဵၵ်း၊ ၸၢႆးယီႈသႃႇ ပူႇသႅၼ် ဝၢၼ်ႈႁွင်ႇ ႁွင်ႈလိုၵ်ႉ၊ ၸၢႆးတေႇၸႃႉ ပႃႇတီႇႁူဝ်သိူဝ်၊ ၸၢႆးဢွင်ႇတဵင်း ၽူႈၵွၼ်းပွၵ်ႉ တေႃႇၵေႃႉၼႂ်း/ၼွၵ်ႈလႄႈ ဝဵင်းၵႅဝ်ႈ၊ ၸၢႆးလူင်မဝ်ႉ၊ ၼၢင်းငူၺ်ႇမျႃႉ ပႃႇတီႇသိူဝ်ၽိူၵ်ႇလႄႈ ၸၢႆးလူင်ၵၢႆ ၸိူဝ်းၼႆႉ ဝႃႈၼႆ။ ၸၢႆးဝၼ်း ၽူႈသူၼ်းတုမ် ၸုမ်းၵူၼ်းၼုမ်ႇတႆး TYO ၸႄႈဝဵင်းတႃႈၶီႈလဵၵ်း လၢတ်ႈတီႈၽူႈတွႆႇႁွၵ်ႈဝႃႈ “ ၸုမ်းၵူၼ်း ၼုမ်ႇတႆးႁဝ်းၶႃႈ ဢွၼ်ၵၼ်ၵၼ်ႇတေႃး ၵႃႇရႃဝ ၸဝ်ႈတူၼ်ၶူးလူင် ၽူႈၵွၼ်းဝတ်ႉလႄႈ ၽူႈယႂ်ႇၵူၼ်းလူင် (ၼႃယၵ) ၸႄႈဝဵင်းတႃႈၶီႈလဵၵ်း။ ႁဝ်းၶႃႈ လႆႈၸႅၵ်ႇႁဵတ်းပဵၼ်သွင်ဝၼ်း။ ဝၼ်းတီႈ 28 ၼၼ်ႉ ႁဝ်းၶႃႈ လႆႈဢွၼ် ၵၼ်ၵႂႃႇၵၼ်ႇ တေႃး ၸဝ်ႈတူၼ်ၶူးလူင် ၽူႈၵွၼ်းဝတ်ႉ ၼႂ်းၸႄႈဝဵင်းတႃႈၶီႈလဵၵ်း။ ထိုင်မႃး ဝၼ်းတီႈ 29 သမ်ႉ ၵႂႃႇ ၵၼ်ႇတေႃး ၽူႈယႂ်ႇၵူၼ်းလူင်။ ၸွမ်းၼင်ႇ ထုင်းႁဝ်းမီးဝႆႉသေ ပေႃးထိုင်ၶၢဝ်းသွၼ်းၼမ်ႉလိူၼ်ႁႃႈၸိုင် ႁဝ်း ၶႃႈဢွၼ် ၵၼ်ၵႂႃႇ ၵၼ်ႇတေႃးၵူၼ်းထဝ်ႈၵူၼ်းၵႄႇလႄႈ ၽူႈယႂ်ႇၵူၼ်းလူင်ၵူႈပီ ” ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈၸုမ်းၵူၼ်းၼုမ်ႇတႆး TYO ၸႄႈဝဵင်းတႃႈၶီႈလဵၵ်း လႆႈဢွၼ်ၵၼ်ၵႃႇရႃဝ လမ်ႁူဝ်ၽူႈယႂ်ႇ ၵူၼ်းလူင်ၼႆႉ ပဵၼ်ပွၵ်ႈၵမ်းႁႅၵ်ႈ ၼႂ်းၸႄႈဝဵင်းတႃႈၶီႈလဵၵ်း ဝႃႈၼႆ။ ၸုမ်းၵူၼ်းၼုမ်ႇတႆး TYO ၸႄႈဝဵင်းတႃႈၶီႈလဵၵ်းၼႆႉ ၵေႃႇတင်ႈမႃး မီးၶၢဝ်းတၢင်း ပီပၢႆ တေႃႈလဵဝ် လုၵ်ႈၸုမ်းမီး ႁိမ်း 300 ၵေႃႉ။ ယိူင်းဢၢၼ်း ပူၵ်းပွင်ယုၵ်ႉမုၼ်းၼမ်ႉၵတ်ႉ ၵူၼ်းၼုမ်ႇတႆး၊ ႁၵ်ႉသႃပႂ်ႉပႃး လွင်ႈၾိင်ႈငႄႈလိၵ်ႈလၢႆးလႄႈ တႃႇၵမ်ႉထႅမ်ၵူၼ်းထူပ်းၽေး ၼႂ်းပိုၼ်ႉတီႈ ၸိူဝ်းၼႆႉ ဝႃႈၼႆ။

['ၾိင်ႈငႄႈၾိင်ႈထုင်း']

2018-04-30T04:46:41

https://shannews.org/archives/4508

ၸဝ်ႈၼႃးၸေႈဝဵင်းယွင်ႁူၺ်ႈ ၼေၵၢင်ၸႂ်တုၵ်းယွၼ်းၶိုၼ်းတီႈလိၼ်ဢၼ်ၺႃးယိုတ်း

ၸဝ်ႈႁႆႈၸဝ်ႈၼႃး ၼႂ်း ၸေႈဝဵင်းယွင်ႁူၺ်ႈ လၢႆဢိူင်ႇလၢႆထုင်ႉ ႁူမ်ႈၵၼ် ၼေၵၢင်ၸႂ်တုၵ်းယွၼ်းႁႂ်ႈ လူင်ပွင်ၸိုင်ႈ ၶိုင်ပၼ်တႃႇလႆႈတီႈလိၼ်ၶိုၼ်း ဢၼ်ၺႃးယိုတ်းဝႆႉၸဵမ်မိူဝ်ႈပူၼ်ႉမႃး 20 ပီပၢႆ။ ၸဝ်ႈၼႃးၸေႈဝဵင်းယွင်ႁူၺ်ႈ ၼေၵၢင်ၸႂ်တုၵ်းယွၼ်းၶိုၼ်းတီႈလိၼ်ဢၼ်ၺႃးယိုတ်း ဝၼ်းတီႈ 30/4/2018 ၸဝ်ႈႁႆႈၸဝ်ႈၼႃး ဝၢၼ်ႈပႃႇၼူၺ်း ဢိူင်ႇမိူင်းသွၵ်ႇ ​ ဢဵၼ်ႁႅင်းမွၵ်ႈ 50 ႁူမ်ႈၵၼ်ပႆတၢင်းၼေၵၢင်ၸႂ်တီႈ ဢိူင်ႇမိူင်းသွၵ်ႇ။ ႁွင်ႉၶၢၼ်တုၵ်းယွၼ်းလူင်ပွင်ၸိုင်ႈ NLD ၸွႆႈၶိုင်ပၼ် ႁႂ်ႈလႆႈၶိုၼ်းတီႈလိၼ် ဢၼ်လူင်ပွင်ၸိုင်ႈသိုၵ်းယိုတ်းဝႆႉၸဵမ်မိူဝ်ႈ ပီ 1991။ “ၶေႃႈၶၢၼ်ပၢၵ်ႇႁဝ်းၶႃႈမီးယူႇ 10 ၶေႃႈၶႃႈ။ ႁဝ်းၶႃႈသၢၼ်ၶတ်း လိၵ်ႈၵိၼ်ၵႅၼ်ႇဢၼ်သိုၵ်း ႁဵတ်းသေ တဵၵ်းၸႂ်ႉႁဝ်းၶႃႈလူင်းလၢႆးမိုဝ်း မိူဝ်ႈၶဝ်ယိုတ်းလိၼ်ႁဝ်းၶႃႈၼၼ်ႉ။ ႁဝ်းၶႃႈတုၵ်းယွၼ်းႁႂ်ႈလူင်ပွင်ၸိုင်ႈ ၵူၼ်းမိူင်း တူၺ်းလူလုမ်းလႃးပၼ်ၽဝ ၸဝ်ႈႁႆႈၸဝ်ႈၼႃး ႁႂ်ႈၶိုၼ်ႈယႂ်ႇမႂ်ႇသုင်။ ႁႂ်ႈၶိုင်ပွင်ပၼ် တႃႇလႆႈတီႈလိၼ် ဢၼ်သိုၵ်းတဵၵ်းငႅၼ်ႉယိုတ်းဢဝ်ၵႂႃႇၼၼ်ႉ – ပႃးၸဵမ်ၸိူဝ်းၼႆႉၶႃႈဢေႃႈ။ ပိူင်လူင်တႄႉ ႁႂ်ႈၶိုင်ပၼ်လႆႈတီႈလိၼ်ဢၼ်တႅၼ်းတၢင်ၶိုၼ်း ဢမ်ႇၼၼ် ႁႂ်ုႈလႆႈၵႃႈသၢႆႈတႅၼ်းၶိုၼ်း ၼႆၶႃႈဢေႃႈ”- ဢူးထုၼ်းၸၢမ်ႇ ၸဝ်ႈၼႃး ၵူၼ်းမိူင်းသွၵ်ႇလၢတ်ႈ။ တင်ႈဢဝ်ၶၢဝ်းယၢမ်းမွၵ်ႈ 9 မူင်းၶိုင်ႈၵၢင်ၼႂ် ၸုမ်းၸဝ်ႈၼႃး ပႆတၢင်းလဵပ်ႈ လိၼ်သူၼ်ဢၼ်ၺႃးယိုတ်းဝႆႉ ၼၼ်ႉသေ ႁွင်ႉပၢဝ်ႇၶေႃႈၶၢၼ် 10 ၶေႃႈ ၼေၵၢင်ၸႂ် တေႃႇထိုင် 10 မူင်းပၢႆၵေႃႈယင်းပႆႇၵိုတ်းလိုဝ်ႈ။ မီးပလိၵ်ႈမၢၼ်ႈ ယွင်ႁူၺ်ႈ မႃးၵုမ်းတူၺ်းဢဝ်ႁူမ်ႇလူမ်ႈ သွင်ၾၢၵ်ႇၶၢင်ႈတၢင်း ၼပ်ႉႁူဝ်သိပ်း။ ၵူၺ်းၵႃႈဢမ်ႇမီးလွင်ႈႁႄႉႁၢမ်ႈၼင်ႇၵဝ်ႇဝႃႈၼႆ။ လိၼ်ၵူၼ်းဝၢၼ်ႈပႃႇၼူၺ်း ဢၼ်ၺႃးယိုတ်းၵႂႃႇမိူဝ်ႈပီ 1991 ၼီႈၼၼ်ႉ မီး ႁိမ်း 50 ဢေႊၶိူဝ်ႊ။ တေႃႇထိုင်ယၢမ်းလဵဝ် ဢမ်ႇႁၼ်ၾၢႆႇသိုၵ်းၶဝ် ၸႂ်ႉတိုဝ်း ၼႂ်းၵၢၼ်ငၢၼ်းလႄႈ ၸင်ႇလႆႈၼေၵၢင်ၸႂ်တုၵ်းယွၼ်းၶိုၼ်း ဝႃႈၼႆ။

['သုၼ်ႇလႆႈၵူၼ်း']

2018-04-28T17:04:16

https://shannews.org/archives/4504

ၵေႃလိၵ်ႈလၢႆးတူၼ်ႈတီး ဢုပ်ႇလၢတ်ႈၼႂ်းႁူဝ်ၶေႃႈ သိုဝ်ႇလႄႈလိၵ်ႈလၢႆးပၢႆပေႇၸၢဝ်းၶိူဝ်း တီႈပၢင်ၵုမ်လူင်သိုဝ်ႇၶၢဝ်ႇၸၢဝ်းၶိူဝ်း

ပၢင်ၵုမ်လူင်ၽူႈသိုဝ်ႇၶၢဝ်ႇၸၢဝ်းၶိူဝ်း ဢၼ်ၸတ်းႁဵတ်းဝႆႉယူႇတီႈဝဵင်းၽႃဢၢင်ႇ ငဝ်ႈမိူင်းယၢင်းၽိူၵ်ႇ ၶၢဝ်းတၢင်း 3 ဝၼ်းၼၼ်ႉ ၵေႃလိၵ်ႈလၢႆးလႄႈ ၾိင်ႈငႄႈတႆး ဝဵင်းတူၼ်ႈတီး ၵႂႃႇဢုပ်ႇလၢတ်ႈ လွင်ႈၾိင်ႈလိၵ်ႈလၢႆးၸၢဝ်းၶိူဝ်းလႄႈသိုဝ်ႇ ။ ဢိင်ႈၼိူဝ် ၸုမ်း BNI မွၵ်ႇႁွင်ႉ ႁႂ်ႈၶဝ်ႈႁူမ်ႈ ဢုပ်ႇလၢတ်ႈလွင်ႈၾိင်ႈလိၵ်ႈလၢႆး ႁိတ်ႈႁွႆး ၵႂၢမ်းလၢတ်ႈတႆး သေ ၶူးသွၼ်ၼၢင်းၼူၼ်းမူဝ် လႆႈတၢင်တူဝ် ၵေႃလိၵ်ႈလၢႆး ၾိင်ႈငႄႈတႆး ဝဵင်းတူၼ်ႈတီးသေ လၢႆႈၵႂႃႇၶဝ်ႈႁူမ်ႈ ပၢင်သႅမ်ႊမီႊၼိူဝ်ႊ ဢုပ်ႇလၢတ်ႈလွင်ႈလိၵ်ႈလၢႆးတႆး၊ ၵႂၢမ်းလၢတ်ႈတႆး လႄႈ သုၼ်ႇလႆႈၼႂ်းၵၢၼ်သိုဝ်ႇ၊ တီႈပၢင်ၵုမ်လူင်ၽူႈသိုဝ်ႇၶၢဝ်ႇၸၢဝ်းၶိူဝ်း ဢၼ်ၸတ်းႁဵတ်း တီႈဝဵင်းၽႃဢၢင်ႇ ဝၼ်းတီႈ 27-29/4/2018 ၶၢဝ်းတၢင်း 3 ဝၼ်း။ “ယၢမ်းလဵဝ် ႁူင်းပွႆႇသဵင် ၾၢႆႇတႆးဢေႇ၊ ၶႂ်ႈႁႂ်ႈမီးႁူင်းပွႆႇသဵင်ဢၼ်မီးသဵင်ၸၢဝ်းၶိူဝ်းၼမ်ၼမ်။ ထႅင်ႈပိူင်ၼိုင်ႈၵေႃႈ ၵဵဝ်ႇၵပ်းလွင်ႈၶူဝ်းၼုင်ႈတၢင်းဝႆၸၢဝ်းၶိူဝ်းၼႆႉ ၶႂ်ႈႁႂ်ႈ မီးလွင်ႈၼပ်ႉယမ်တေႃႇၵၼ်။ တီႊသၢႆႊၼႃႊၶဝ်လႂ်၊ၾၢႆႇယုၵ်ႉမုၼ်းၶူဝ်းၼုင်ႈတၢင်းဝႆၸၢဝ်းၶိူဝ်းၶဝ်လႂ် ပေႃးတေႁဵတ်း ၶူဝ်းတႆးၸိုင်ႁႂ်ႈလဵပ်ႈႁဵၼ်းလီလီသေ ႁဵတ်းႁႂ်ႈထုၵ်ႇမႅၼ်ႈၸွမ်း ၾိင်ႈထုင်းတႆး။ ပေႃးဢမ်ႇႁူႉၸိုင် ထုၵ်ႇၵပ်းသိုပ်ႇတၢင်း ၵေႃလိၵ်ႈလၢႆးၾိင်ႈငႄႈတႆးဝဵင်းလႂ်ဝဵင်းၼၼ်ႉ – ဢုပ်လၢတ်ႈလွင်ႈၸိူဝ်းၼႆႉ။ လိူဝ်ၼၼ်ႉ လႆႈလၢတ်ႈပႃး ပိုၼ်းပဵၼ်မႃးၵေႃလိၵ်ႈလၢႆး တႆး ဝဵင်းတူၼ်ႈတီး ၸိူဝ်းၼႆႉဢေႃႈ” – ၶူးသွၼ် ၼၢင်းၼူၼ်းမူဝ် လၢတ်ႈတီႈၽူႈတွႆႇႁွၵ်ႈၼင်ႇၼႆ။ ပၢင်ၵုမ်လူင် ဝၼ်းထူၼ်ႈသွင်မိူဝ်ႈၼႆႉ ၶၢင်၊ ယၢင်း ၊ မွၼ်း ဢိၵ်ႇတၢင်ႇၸၢဝ်းၶိူဝ်း ၸိူဝ်းၼႆႉ ၵေႃႈ ၶဝ်ႈႁူမ်ႈ ဢုပ်ႇလၢတ်ႈၸွမ်း။ ၵူၼ်းသူၼ်ၸႂ်တွင်ႈထၢမ် ၵေႃႈမီးတင်းၼမ် – ဝႃႈၼႆ။ ပၢင်ၵုမ်လူင်ၽူႈသိုဝ်ႇၶၢဝ်ႇၸၢဝ်းၶိူဝ်း ၼႂ်းဝၼ်းထူၼ်ႈ သၢမ်/ဝၼ်းလိုၼ်းသုတ်းၼၼ်ႉ တေဢုပ်ႇလွင်ႈ လွၵ်းပိူင်တီႈၸုၵ်း မီႊၻီႊယိူဝ်ႊၸၢဝ်းၶိူဝ်း၊ လွင်ႈႁူင်းႁဵၼ်းၽူႈသိုဝ်ႇၶၢဝ်ႇၸၢဝ်းၶိူဝ်း၊ လွင်ႈဝၢင်းၽႅၼ်ၵၢၼ် ငၢၼ်းတၢင်းၼႃႈၸိူဝ်းၼႆႉ။ ပၢင်ၵုမ်လူင်ၽူႈသိုဝ်ႇၶၢဝ်ႇၸၢဝ်းၶိူဝ်းၼႆႉ ယၢမ်ႈၸတ်းႁဵတ်းမႃးယဝ်ႉႁႃႈပွၵ်ႈ။ ၵမ်းၼႆႉပဵၼ်ၵမ်းထူၼ်ႈႁူၵ်း။ ၵမ်းႁႅၵ်ႈၸတ်းတီႈ ဝဵင်းမေႃလမႅင်ႇ၊ ၵမ်းသွင် ဝဵင်းတူၼ်ႈတီး၊ ၵမ်းသၢမ် ဝဵင်းႁႃးၶႃး၊ ၵမ်းသီႇ ဝဵင်းမျွၵ်ႉဢူး၊ ၵမ်းႁႃႈ ဝဵင်းလွႆၶေႃ သေ ၵမ်းၼႆႉ ဝဵင်းၽႃဢၢင်ႇ ငဝ်ႈမိူင်းယၢင်းၽိူၵ်ႇ ပဵၼ်ၵမ်းထူၼ်ႈႁူၵ်း။

['သုၼ်ႇလႆႈၵူၼ်း']

2018-04-27T11:38:19

https://shannews.org/archives/4497

သိုဝ်ႇၶၢဝ်ႇထႆး ၵဵင်းမႆႇ ႁၢႆးငၢၼ်းဝႃႈ တႆး 3 ၵေႃႉ ၵၼ်ႉၸၼ် ယိင်းၽရင်ႊ

သိုဝ်ႇၶၢဝ်ႇထႆးၵဵင်းမႆႇၼိဝ်ႊသ် ႁၢႆးငၢၼ်းဝႃႈ ပလိၵ်ႈထႆး တီႉၺွပ်းၵူၼ်းၸၢႆးတႆး 3 ၵေႃႉ ႁွင်ႉယိင်းၾရင်ႊၵေႃႉၼိုင်ႈ ၶဝ်ႈယုမ်းသေ ၵၼ်ႉၸၼ်။ ဝၼ်းတီႈ 27/04/2018 ယၢမ်းၵၢင်ၼႂ်ၸဝ်ႉ 00:30 မူင်းၼၼ်ႉ ၸဝ်ႈၼႃႈတီႈထႆး လႆႈႁပ်ႉၸႅင်ႈၼႂ်းပိုၼ်ႉတီႈလၢတ်ႈ မႃးဝႃႈ မီးယိင်းၾရင်ႊ ၸၢဝ်းဢမေရီႊၵၼ်ႊ ဢႃယု 25 ပီ ၵေႃႉၼိုင်ႈ ၺႃးၼုမ်ႇၸၢႆးသၢမ်ၵေႃႉ ၺွပ်းၵၼ်ႉၸၼ် တႂ်ႈ တူၼ်ႈမၢၵ်ႇၵႅင်း မူႇ 6 ဢိူင်ႇသၼ်ပူးလိူၺ်း ဝဵင်းလွႆသၵဵတ်း ၸႄႈတွၼ်ႈၵဵင်းမႆႇ။ ၵဵဝ်ႇၵပ်းလွင်ႈၼႆႉ ႁူဝ်ပဝ်ႈ ၵေႃလိၵ်ႈလၢႆး တႆး ၵဵင်းမႆႇ ၸၢႆးသႅင်ယ လၢတ်ႈဝႃႈ – ပေႃးတူၺ်းၶၢဝ်ႇၼႆႉ မိူၼ်ၽူႈယိင်းၽွမ်ႉ၊ ၵူၺ်းၵႃႈ ၵူၼ်းၸၢႆးသွင်ၵေႃႉတီႉၺွပ်း ၵေႃႉၼိုင်ႈသမ်ႉၵၼ်ႉၸၼ် ၼၼ်ႉ မၼ်းဢမ်ႇမႅၼ်ႈ ပိူင်။ ၶဝ်ၵျေႃႇယႃႇၵၼ် ဢမ်ႇၵျေႃႇယႃႇၵၼ်ဢၼ်ဝႃႈၼၼ်ႉ လုမ်းတြႃး တေတႅပ်းတတ်းၵူၺ်း – ဝႃႈၼႆ။ ၼႂ်း 3 ၵေႃႉ ဢၼ် ၺႃးပလိၵ်ႈထႆး တီႉဝႆႉၵေႃႉၼိုင်ႈ ၸိုဝ်ႈၸၢႆးလမ် ဢႃယု 22 ပီ ၼၼ်ႉလၢတ်ႈတီႈ ၸဝ်ႈ ၼႃႈတီႈဝႃႈ ယိင်းၾရင်ႊ ၼ ၼ်ႉ သႂ်ႇသိူဝ်ႈၶူဝ်းပိတ်းပွတ်း ၼႄတိုဝ်ႉၼႄတႃႈ တေႃႇၼႂ်းႁၢၼ်ႉတၢင်းၵိၼ် ၊ မဝ်းတေႃႇမဝ်း လႄႈ ပဵၼ် ၵူၺ်း၊ ဢမ်ႇၸႂ်ႈၵၼ်ႉၸၼ် ၵျေႃႇယႃႇၵၼ်တင်းသွင်ၾၢႆႇ ၊ ၽွင်းၼၼ်ႉ ၾၢႆႇႁူမ်ႇလူမ်ႈ မႃးႁူပ်ႉႁၼ် လႄႈပဵၼ်ပၼ်ႁႃ ၸိူင်ႉၼႆမႃး ၵူၺ်း – ဝႃႈၼႆ။ ၵူၼ်းၸၢဝ်းတႆး 3 ၵေႃႉ ဢၼ်ၺႃးတီႉဝႆႉတီႈ တပ်ႉပလိၵ်ႈ ဝဵင်းလွႆသၵဵတ်း မိူင်းၵဵင်းမႆႇၼၼ်ႉ ပဵၼ် (1) ၸၢႆးၼွႆႉ ဢႃယု 37 ပီ၊ (2) ၸၢႆးလမ် ဢႃယု 22 ပီ (3) တင်း ၸၢႆးလႅင် ဢႃယု 22 ပီ ဝႃႈၼႆ။ Photo by Chiang Mai News

['ႁႅင်းငၢၼ်းၶၢမ်ႈမိူင်း']

2018-04-27T08:52:48

https://shannews.org/archives/4491

ႁိူၼ်းလင်ၼိုင်ႈ ၼႂ်းၸႄႈဝဵင်းမိူင်းပၼ်ႇ ၺႃးၾႆးမႆႈသုမ်းငိုၼ်း ၼပ်ႉႁူဝ်သႅၼ်

သႂ်ႇၾႆးၶႄႈ/ၽိုၼ်း ႁုင်ၶဝ်ႈၽၵ်းၵၢင်ႁိူၼ်းသေ ဢဝ်ၾႆးမႆႈႁိူၼ်းၵူၼ်းဝၢၼ်ႈ လင်ၼိုင်ႈ ၼႂ်းၸႄႈဝဵင်းမိူင်းပၼ်ႇ ဝႃႈၼႆ။ ဝၼ်းတီႈ 26/04/2018 ယၢမ်းဝၢႆးဝၼ်း 3 မူင်း ၾႆးမႆႈႁိူၼ်း ၸၢႆးၼွင်ႉလူင် တီႈပွၵ်ႉတူၵ်း ၸႄႈဝဵင်းမိူင်းပၼ်ႇ ၸႄႈ တွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်း။ ၾႆးလုၵ်ႉတီႈၽီးၾႆး ၵၢင်ႁိူၼ်းၼၼ်ႉသေ လုၵ်ႉႁုပ်ႇမႆႈတင်းလင် ၶူဝ်းၶွင်ၼႂ်းႁိူၼ်း ဢမ်ႇတၼ်းလႆႈ ဝႃႈၼႆ။ ၵူၼ်းၼုမ်ႇ မိူင်းပၼ်ႇၵေႃႉၼိုင်ႈ လၢတ်ႈတီႈၽူႈတွႆႇႁွၵ်ႈဝႃႈ “ ၶဝ်သႂ်ႇၾႆးၽိုၼ်းဝႆႉၶႃႈဢေႃႈ ယွၼ်ႉဝႃႈႁိူၼ်းလင်ၼၼ်ႉ ပဵၼ်ႁိူၼ်းမႆႉ ၽီးၾႆးသမ်ႉမီး ၵၢင်ႁိူၼ်း ႁဵတ်းၼၼ် သေ ၾႆးၸင်ႇ မႆႈၶႃႈ။ ၶူဝ်းၶွင်ၼႂ်းႁိူၼ်းယေးတႄႉ ၵေႃႈဢမ်ႇ လႆႈသင် ပေႃးၼပ်ႉသွၼ်ႇတူၺ်း ၵႃႈၶၼ်ဢၼ်လႆႈ လူႉသုမ်းၸိုင် တေတူၵ်းမႅၼ်ႈငိုၼ်း သိပ်းသႅၼ်ပၢႆ၊ ယွၼ်ႉၶူဝ်းႁိူၼ်း ၵေႃႈ ဢမ်ႇပေႃးမီးၼမ်” ဝႃႈၼႆ။ မိူဝ်ႈၾႆးလုၵ်ႉမႆႈၼၼ်ႉ ၵူၼ်းၼႂ်းပွၵ်ႉ ဢွၼ်ၵၼ်ၸွႆႈၶႄႁူတ်းမွတ်ႇ။ ဝၢႆးၶႄၾႆးမွတ်ႇယဝ်ႉ ၾၢႆႇၶႄၾႆး တင်းလူတ်ႉ ႁူတ်းၾႆး 2 လမ်း ၸင်ႇႁွတ်ႈမႃးထိုင် ဝႃႈၼႆ။ ၾႆးလၢမ်းမႆႈ ႁိူၼ်းႁိမ်းႁွမ်းတႄႉ ဢမ်ႇမီး၊ ၵူၼ်းဝၢၼ်ႈ တၼ်းၸွႆႈၶႄၶိုတ်းၶၢဝ်းယၢမ်း။ ဢၼ်တုမ်ႉတိူဝ်ႉမၢတ်ႇၸဵပ်း လူႉတၢႆၵေႃႈ ဢမ်ႇမီး ဝႃႈၼႆ။ ယၢမ်းလဵဝ် ပလိၵ်ႈမၢၼ်ႈ ၸႄႈဝဵင်းမိူင်းပၼ်ႇ လႆႈၵုမ်းၶင်တူဝ် ၸၢႆးၶိူဝ်းလဵဝ် ၵေႃႉပဵၼ်လုၵ်ႈၸၢႆး ၸဝ်ႈႁိူၼ်း ၸၢႆးၼွင်ႉ လူင် ဝႆႉတီႈႁူင်းပလိၵ်ႈၸႄႈဝဵင်းမိူင်းပၼ်ႇ ဝႃႈၼႆ။

['ၵူႈလွင်ႈလွင်ႈ']

2018-04-27T08:52:35

https://shannews.org/archives/4490

တေပူၵ်းပၵ်း ႁၢင်ႈတွင်း ၸဝ်ႈသူၺ်ႇတႅၵ်ႈ ႁိမ်းႁေႃၵဝ်ႇ ဝဵင်းယွင်ႁူၺ်ႈ

လုၵ်ႈလၢင်းၸဝ်ႈၾႃႉလူင်ယွင်ႁူၺ်ႈလႄႈ ၽူႈတႅၼ်းသၽႃး ႁူမ်ႈၵၼ်ၶပ်းၶိုင်တေပူၵ်းသွၼ်းလေႃႇပၵ်း ႁၢင်ႈတွင်း ၸဝ်ႈ ၾႃႉလူင်ၸဝ်ႈသူၺ်ႇတႅၵ်ႈ ႁွင်ႉ ၸဝ်ႈၶမ်းသိူၵ်ႈ ၊ ၵွၼ်ႇၼႃႈဝၼ်းၵိူတ်ႇ မၼ်းၸဝ်ႈ ၼႂ်းလိူၼ်ဢွၵ်ႇထူဝ်ႇပိူဝ်ႇ တေမႃးၼႆႉ ဝႃႈၼႆ။ ၸဝ်ႈၾႃႉလူင်ယွင်ႁူၺ်ႈ ၸဝ်ႈသူၺ်ႇတႅၵ်ႈ ၶွမ်ႊမတီႊႁၵ်ႉသႃပႂ်ႉပႃးႁေႃလူင်ယွင်ႁူၺ်ႈ ႁႂ်ႈမၼ်ႈၵိုမ်း ယိုၼ်း ယၢဝ်းၶၢဝ်းႁိုင် လႆႈဢုပ်ႇၵၼ်တၢင်း လုၵ်ႈလၢင်းၸဝ်ႈၾႃႉလႄႈ ၽူႈ တႅၼ်းၽႃးယွင်ႁူၺ်ႈ တီႈ ပၢင်လူႇတၢၼ်းပၼ်ၸဝ်ႈၾႃႉလူင်ၸဝ်ႈသူၺ်ႇတႅၵ်ႈ လုၶွႆႈၼွၼ်းၽေးတဵမ် 55 ပီ မိူဝ်ႈပီၵၢႆ လိူၼ်ၼူဝ်ႊ ဝႅမ်ႊပိူဝ်ႊ ၼၼ်ႈလႆႈၸႂ်ၵၼ်မႃးဝႃႈတေသွၼ်း ႁၢင်ႈတွင်းၸဝ်ႈၾႃႉလူင်သေ ပူၵ်းပၵ်းဝႃႈၼႆလႄႈ ႁဵတ်းၸွမ်းၽႅၼ်ၵၢၼ်မႃးဝႃႈၼႆ။ ၸဝ်ႈႁေႇမႃႇတႅၵ်ႈ လုၵ်ႈယိင်းၸဝ်ႈၾႃႉလူင် သူၺ်ႇတႅၵ်ႈ လၢတ်ႈဝႃႈ- “ႁုၼ်ႇၸွမ်သိုၵ်းဢွင်ႇ သၢၼ်း တႄႉ လႆႈပၵ်းတင်ႈ လၢႆလၢႆၸေႈဝဵင်း ၼႂ်းမိူင်းတႆးယဝ်ႉသေတႃႉ ႁုၼ်ႇႁၢင်ႈၽူႈၼမ်းၸၢဝ်းၶိူဝ်းတႄႉ ပႆႇလႆႈပၵ်းတမ်းသေတီႈ။ ၸဝ်ႈၾႃႉလူင်ယွင်ႁူၺ်ႈ ၸဝ်ႈပေႃႈႁဝ်းၶႃႈၼႆႉ တေလႆႈဝႃႈပဵၼ်ႁုၼ်ႇႁႅၵ်ႈဢၼ်ပဵၼ် ၽူႈၼမ်းၸၢဝ်းၶိူဝ်း ၊ ၽူႈၼမ်းတႆး ဢၼ်တေပူၵ်းပၵ်းၼႂ်းမိူင်းတႆး ။ ငိုၼ်းၵွင်ၵၢင်တႄႉ ပႃႇတီႇႁူဝ်သိူဝ် ၵေႃႉၸွႆႈၵဵပ်း။ ပေႃးမီးၸဝ်ႈလႂ် ၽူႈလႂ်ၶႂ်ႈၸွႆႈထႅမ်လူႇတၢၼ်း ၵပ်းသိုပ်ႇလႆႈတီႈ ၸုမ်းပႃႇတီႇႁူဝ်သိူဝ် ဝဵင်းတူၼ်ႈတီး”- ဝႃႈၼႆ။ ယူႇတီႈၽွင်းတႅၼ်းသၽႃးယွင်ႁူၺ်ႈ လႆႈဢဝ်ၼမ်းလၢတ်ႈၼႂ်းပၢင်ၵုမ်သၽႃး၊ လူင်ပွင်ၸိုင်ႈမိူင်းတႆး ၽွမ်ႉၸႂ်ႁၼ်လီၸွမ်းသေ ပၼ်ဢၼုယၢတ်ႈဝႆႉၸဵမ်မိူဝ်ႈ 3 လိူၼ်ပူၼ်ႉမႃးဝႃႈၼႆ။ ႁုၼ်ႇႁၢင်ႈတွင်းၼႆႉတေဝႆႉတီႈလႂ်ဢၼ်ဝႃႈၼၼ်ႉတႄႉ ဢူးၼေႇမဵဝ်း လၢတ်ႈၼေၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။ “တေပူၵ်းတင်ႈ တီႈၶုမ်ၵုတ်းၸဝ်ႈၾႃႉ ၼၼ်ႉဢေႃႈ။ ယွၼ်ႉပိူဝ်ႈၵူၼ်းဢႅဝ်ႇယဵမ်ႈ ဢွင်ႈတီႈႁေႃမႂ်ႇၼႆႉသမ်ႉဢမ်ႇပေႃးတေႃႇတႃၵူၼ်း။ ၵူၺ်းၵႃႈပေႃးငိုၼ်း ၵွင်ၵၢင်လိူဝ် တေဢၢၼ်းႁဵတ်း 2 ဢၼ်သေ တင်ႈဝႆႉတင်း 2 တီႈယူႇ- ဝႃႈၼႆ။ ယိူင်းဢၢၼ်းဢၼ်လႆႈ ႁဵတ်းႁုၼ်ႇ ၸဝ်ႈၾႃႉလူင်ယွင်ႁူၺ်ႈၼႆႉတႄႉ ႁႂ်ႈၵူၼ်းၼုမ်ႇလႆႈၶုၵ်းၶူၼ်ႉၶွပ်ႈထိုင် ၵုၼ်းမုၼ်ၸဝ်ႈၾႃႉ လူင် ဢၼ်ပဵၼ်ၸွမ်ၸိုင်ႈၵေႃႉႁႅၵ်ႈ မိူင်း မၢၼ်ႈသေဢမ်ႇၵႃးပဵၼ်ပႃး ၽူႈၶဝ်ႈႁူမ်ႈ ၶိုင်ပွင်တႃႇတေပဵၼ် ပၢင်လူင်းလၢႆးမိုဝ်းလိၵ်ႈႁူမ်ႈမၢႆပၢင်လူင်၊ ပဵၼ်ၸဝ်ႈၽူႈဢၼ် သၢင်ႈ လွင်ႈလီပၼ်တႃႇဝဵင်းယွင်ႁူၺ်ႈ တင်းမိူင်းႁူမ်ႈတုမ်၊ မၼ်းၸဝ်ႈလႆႈႁဵတ်းၵၢၼ်ပူၵ်းပွင်မႃးတင်းၼမ်။ ၵၢႆႇၶူဝ် သိူဝ်ႇတၢင်း ၶုတ်းၼွင် ပၼ်ၵူၼ်းမိူင်းလႆႈၸႂ်ႉထိုင်ဝၼ်းမိူဝ်ႈၼႆႉၼၼ်ႉ ” –ဝႃႈၼႆ။ ၸဝ်ႈၾႃႉလူင် ၸဝ်ႈသူၺ်ႇတႅၵ်ႈၼႆႉ ၵိူတ်ႇမိူဝ်ႈပီ 1896 ။ ပီ 1927 ၶိုၼ်ႈၼင်ႈႁေႃ ပဵၼ်ၸဝ်ႈၾႃႉလူင် မိူင်း ယွင်ႁူၺ်ႈ။ ဝၼ်းတီႈ 04/ 01/1948 ဢဝ်လွတ်ႈလႅဝ်းၵွၼ်းၶေႃတီႈဢိင်းၵလဵတ်ႈယဝ်ႉ လႆႈၶိုၼ်ႈပဵၼ်ၸွမ်ၸိုင်ႈ ၵေႃႉႁႅၵ်ႈ မိူင်းႁူမ်ႈတုမ် ထိုင် 1952 ။ ပီ 1952 – 1956 လႆႈၶိုၼ်ႈပဵၼ် ၽူႈတၢင်ၼႃႈသၽႃးၸၢဝ်းၶိူဝ်း။ ထိုင်မႃး 1962 ၼၼ်ႉ ၸွမ်သိုၵ်းၼေႇဝိၼ်း ယိုတ်းဢႃၼႃႇသေ ၵေႃႉပဵၼ်လုၵ်ႈ ၸၢႆး ၸဝ်ႈသူၺ်ႇတႅၵ်ႈ ၸိုဝ်ႈႁွင်ႉၸဝ်ႈမီ ထုၵ်ႇၺႃးယိုဝ်းတၢႆ၊ တူဝ်ၸဝ်ႈသူၺ်ႇတႅၵ်ႈ ၺႃးၵုမ်းၶင်ၼႂ်းၶွၵ်ႈဢိၼ်းၸဵင်ႇ တေႃႇပေႃးသုတ်းမုၼ်မိူဝ်ႈ ဝၼ်းတီႈ 21/11/1962 ၽွင်းဢႃယု ၸဝ်ႈလႆႈ 66 ပီ ဝႃႈၼႆ။

['ၾိင်ႈငႄႈၾိင်ႈထုင်း']

2018-04-27T08:15:00

https://shannews.org/archives/4485

ပႃႇတီႇသိူဝ်ၽိူၵ်ႇၸွႆႈၶိုင် ဢမ်ႇႁိုင်ၼႆႉ ၶွမ်ႊမသျိၼ်ႊငမ်းယဵၼ်မၢၼ်ႈ တေၵႂႃႇဝၢၼ်ႈႁႆး

လုင်းၸၢႆးဢၢႆႈပဝ်း ႁူဝ်ပဝ်ႈ ပႃႇတီႇသိူဝ်ၽိူၵ်ႇ ၶဝ်ႈယူႇၵၢင် ၸွႆႈၶပ်းၶိုင်ပၼ် သေ ဢမ်ႇႁိုင် ဢမ်ႇၼၢၼ်းၼႆႉ ႁူဝ်ပဝ်ႈၶွမ်ႊမသျိၼ်ႊငမ်းယဵၼ် ၼေႇပျီႇတေႃႇ တေၵႂႃႇႁူပ်ႉ ၽူႈယႂ်ႇၵူၼ်းလူင် ၼႂ်းပႃႇတီႇမႂ်ႇသုင်ၸိုင်ႈတႆး တီႈဝဵင်းမႂ်ႇဝၢၼ်ႈႁႆး။ လိူၼ်ဢေႊပရိူဝ်ႊၼႆႉသဵင်ႈယဝ်ႉ လူင်ပွင်ၸိုင်ႈ ၸိုင်ႈၼေႇပျီႇတေႃႇ တေသူင်ႇတူဝ်တႅၼ်းၸိူဝ်းပဵၼ် ဢူးတဵင်းၸေႃႇ ၵေႃႉပဵၼ် ၵႅမ်ႁူဝ်ပဝ်ႈ ၶွမ်ႊမသျိၼ်ႊငမ်းယဵၼ် PC ၊ ၽူႈၼမ်းၼႂ်း ၸွမ်သိုၵ်းလူင်ၶိၼ်ႇၸေႃႇဢူး (လိုဝ်ႈ) တေဢွၼ် ႁူဝ်ၸုမ်းၸိူဝ်းသေၵႂႃႇႁူပ်ႉ ၽူႈၼမ်းၼႂ်းၸုမ်း ပႃႇတီႇမႂ်ႇသုင်ၸိုင်ႈတႆး တီႈဝဵင်းမႂ်ႇဝၢၼ်ႈႁႆး ၸႄႈဝဵင်း ၵေးသီး ၸိုင်ႈတႆး ပွတ်းၸၢၼ်း။ ၸၢႆးဢၢႆႈပဝ်းဝႃႈ -“တေဢုပ်ႇသင်ၵၼ်ၼႆႉ ပႆႇၸၢင်ႈလၢတ်ႈ ။ ဝၢႆးႁူပ်ႉၵၼ် ယဝ်ႉၵွၼ်ႇ ၸင်ႇၸၢင်ႈ လၢတ်ႈ၊ ယူႇတီႇလုင်းႁဝ်းၶဝ် ပႃႇတီႇသိူဝ်ၽိူၵ်ႇ ယူႇၵၢင် ၸွႆႈၵၢႆႇပၼ်ၵူၺ်း” – ဝႃႈၼႆ။ တီႈဢၼ်တေၵႂႃႇႁူပ်ႉထူပ်းၵၼ်ၼၼ်ႉ ၸိူဝ်းပဵၼ်ၽူႈၸွႆႈၶပ်းၶိုင် လုင်းၸၢႆးဢၢႆႈပဝ်း ႁူဝ်ပဝ်ႈပႃႇတီႇ သိူဝ်ၽိူၵ်ႇ တင်း ၵႅမ်ႁူဝ်ပဝ်ႈ လုင်းၸၢႆးသွင်သီႇ ဢိၵ်ႇ သႅၼ်းၽူႈၼမ်းၵမ်ႈၽွင်ႈ ၵေႃႈ တေၵႂႃႇၶဝ်ႈ ႁူမ်ႈၸွမ်း။ ပိူဝ်ႈတႃႇ ၶွမ်ႊမသျိၼ်ႊငမ်းယဵၼ် PC တေလႆႈ ၵႂႃႇဝၢၼ်ႈႁႆးၼၼ်ႉ မိူဝ်ႈ ဝၼ်း 21/3/2018 ၼၼ်ႉ ၵေႃႈ ၸုမ်းပႃႇတီႇသိူဝ်ၽိူၵ်ႇၵႂႃႇဝၢၼ်ႈႁႆး ႁူပ်ႉသႅၼ်းၽူႈၼမ်း SSPP/SSA ယဝ်ႉၵမ်းၼိုင်ႈ။ ၶွမ်ႊမသျိၼ်ႊငမ်းယဵၼ် PC ၼႆႉမိူဝ်ႈဝၼ်းတီႈ 26/4/2018 ၼၼ်ႉ ႁွတ်ႈၽႅဝ်ၵႂႃႇ ဝဵင်းလွႆၶေႃ ငဝ်ႈမိူင်းယၢင်းလႅင်သေ ႁူပ်ႉပႃႇတီႇမႂ်ႇသုင်ၸိူဝ်ႉၸၢတ်ႈယၢင်းလႅင် KNPP ၊ ဝၢႆးၼၼ်ႉယဝ်ႉ ၽႅၼ်ၵၢၼ် တေၵႂႃႇဝၢၼ်ႈႁႆး – ဝႃႈၼႆ။ ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး SSPP/SSA ၼႆႉ ပဵၼ်ၽူႈၶဝ်ႈၸုမ်း ဢူၺ်းလီပွတ်းႁွင်ႇ ဢၼ် ဝႃႉUWSA တင်း ၶၢင် KIA ပဵၼ်ၽူႈၼမ်း။ ၼႂ်းၼၼ်ႉ မီးၸုမ်း မိူင်းလႃး၊ ၸုမ်းၶႄႇၵဝ်ႈၵၢင်ႉ၊ ၸုမ်းလွႆ တင်း ၸုမ်း ရၶႅင်ႇ ၶဝ် ၶဝ်ႈႁူမ်ႈဝႆႉ တင်းမူတ်းမီး 7 ၸုမ်း။ ၸုမ်းဢူၺ်းလီပွတ်းႁွင်ႇ ၼႆႉ ဢမ်ႇႁပ်ႉသဵၼ်ႈတၢင်း NCA ၊ ႁႃသဵၼ်ႈတၢင်းမႂ်ႇတႃႇႁႂ်ႈတင်းမူတ်း လႆႈၶဝ်ႈဢုပ်ႇဢူဝ်းၵၢၼ်မိူင်း တင်းလူင်ပွင်ၸိုင်ႈမၢၼ်ႈ ၼေႇပျီႇတေႃႇၵမ်းသိုဝ်ႈ။

['ၵၢၼ်မိူင်း']

2018-04-27T08:47:29

https://shannews.org/archives/4484

ယိင်းသၢဝ်တႆး ဢႃယု 19 ပီ တိုၵ်ႉၼင်ႈၵိၼ်ၶဝ်ႈသွႆး တီႈႁၢတ်ႇယႂ်ႇ ၺႃးၵႃးၶဝ်ႈၽႃႇတၢႆ

ယိင်းသၢဝ်တႆး ဢႃယု 19 ပီ ၽွင်းတိုၵ်ႉၼင်ႈၵိၼ်ၶဝ်ႈသွႆး တီႈၵၢင်မိူင်းႁၢတ်ႇယႂ်ႇ ၸိုင်ႈထႆးၼၼ်ႉ ၺႃးၵႃး လေႃႈပုင်ႈတမ်ၽႃႇသႂ်ႇသေ လႆႈမၢတ်ႇၸဵပ်းႁၢဝ်ႈႁႅင်း လႆႈလူႉသဵင်ႈတၢႆၵႂႃႇတီႈႁူင်းယႃ ဝႃႈၼႆ။ ဝၼ်းတီႈ 26/04/2018 ယၢမ်းၵၢင်ၶိုၼ်း 10 မူင်းပၢႆ ယိင်းသၢဝ်တႆး ဢႃယု 19 ပီ ၽွင်းတိုၵ်ႉၼင်ႈၵိၼ်ၶဝ်ႈသွႆး မူ ယၢင်ႈ တီႈႁၢၼ်ႉၶၢႆ ႁိမ်းသီႇယႅၵ်ႈၵၢင်မိူင်းႁၢတ်ႇယႂ်ႇ သဵၼ်ႈတၢင်းၼိၽတ်းဢုထိ 2 ၸႄႈဝဵင်းႁၢတ်ႇယႂ်ႇ ၸႄႈတွၼ်ႈ သူင်ၶလႃ ၸိုင်ႈထႆး ၺႃးၵႃးလမ်းၼိုင်ႈလေႃႈပုင်ႈ ၶဝ်ႈမႃးၼႂ်းႁၢၼ်ႉၶၢႆၼၼ်ႉသေ တမ်ၽႃႇသႂ်ႇယိင်းသၢဝ်တႆး တင်း ဢူၺ်းၵေႃႉမၼ်းၼၢင်း ဢၼ်တိုၵ်ႉၼင်ႈၵိၼ်ၶဝ်ႈသွႆးယူႇၸွမ်းၵၼ်။ မၼ်းၼၢင်းလႆႈမၢတ်ႇၸဵပ်းႁၢဝ်ႈႁႅင်း သူင်ႇႁူင်း ယႃၵူၼ်းမိူင်း ၸႄႈဝဵင်းႁၢတ်ႇယႂ်ႇသေ လႆႈလူႉတၢႆၵႂႃႇတီႈႁူင်းယႃ ဝႃႈၼႆ။ သိုဝ်ႇၶၢဝ်ႇထႆး ၶျွင်ႉ 7 သီ ဢွၵ်ႇဝႃႈ “ လူတ်ႉၶိူင်ႈၽႃႇတတ်းၼႃႈၵႃး တီႈသီႇယႅၵ်ႈၾႆးလႅင် ႁိမ်းလၢၼ်ႉၶၢႆၶဝ်ႈသွႆး မူယၢင်ႈ။ လူတ်ႉၵႃးလမ်းၼၼ်ႉ လႆႈပုင်ႈႁေႃႈၽႃႇၶဝ်ႈမႃးၼႂ်းႁၢၼ်ႉၶၢႆ။ ပုင်ႈသႂ်ႇၶဝ်သွင်ၵေႃႉ ၵူၼ်းဢၼ်ၵိၼ်ၶဝ်ႈ ၼႂ်းႁၢၼ်ႉၵေႃႈ ဢွၼ်ၵၼ်တူၵ်းၸႂ်။ ၵႃးၼၼ်ႉ ယင်းၽႃႇသႂ်ႇ ၵႃး/လူတ်ႉၶိူင်ႈ ၵူၼ်းမႃးၼင်ႈၵိၼ် လူႉၵွႆ 3 လမ်း။ လိူဝ်ၼၼ်ႉ ၼႂ်းႁၢၼ်ႉ ၶၢႆၼၼ်ႉၵေႃႈ ၶူဝ်းၶွင်လႆႈလူႉၵွႆပႃး” ဝႃႈၼႆ။ ဢၼ်လႆႈပဵၼ်ၼႆႉ ပဵၼ်ယွၼ်ႉ လူတ်ႉၶိူင်ႈတတ်းၼႃႈၵႃး။ ၵႃးလမ်းၼၼ်ႉ ၶတ်းၸႂ်ႁၵ်းႁူဝ်ၵႃးဝႄႈယူႇသေတႃႉၵေႃႈ လိူဝ်သေၽႃႇၺႃးလူတ်ႉၶိူင်ႈယဝ်ႉ လႆႈပုင်ႈၶဝ်ႈမႃး ၼႂ်းႁၢၼ်ႉၶဝ်ႈသွႆး ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈၾၢႆႇၸဝ်ႈၼႃႈတီႈထႆး တေထတ်းထၢမ် ဢိၵ်ႇၵူၼ်းႁိမ်းႁွမ်း ၵွင်ႈထၢႆႇ/CCTV ၸိူဝ်းၼႆႉ။ ၾၢႆႇလႂ်ၽိတ်းထုၵ်ႇၸိူင်ႉႁိုဝ်၊ တႃႇႁႂ်ႈၵူၼ်းလူႉတၢႆပေႃးတေလႆႈႁပ်ႉပူၺ်ႈလွင်ႈၽဵင်ႇပဵင်းပဵၼ်ထမ်း။

['ႁႅင်းငၢၼ်းၶၢမ်ႈမိူင်း']

2018-04-27T07:55:28

https://shannews.org/archives/4481

လူမ်းလႅင်ႉ ၶဝ်ႈၸိုင်ႈတႆးပွတ်းၸၢၼ်း တူၼ်ႈမႆႉၵူၼ်ႇတဵင်တၢင်း လင်ၶႃးႁိူၼ်းပိဝ်လၢႆလၢႆၸႄႈဝဵင်း

လူမ်းလႅင်ႉၽတ်ႉပဝ်ႇႁၢဝ်ႈႁႅင်း ၼႂ်းၸႄႈဝဵင်းယွင်ႁူၺ်ႈ လႄႈ ၸႄႈဝဵင်းမိူင်းၼၢႆး တူၼ်ႈမႆႉယႂ်ႇၸွမ်းသဵၼ်ႈတႃႈ သၢႆတၢင်း ႁၵ်းလူမ်ႉ လင်ၶႃးႁိူၼ်းပိဝ် လွင်ႈတုမ်ႉတိူဝ်ႉၵူၼ်း မၢတ်ႇၸဵပ်းလူႉတၢႆ ဢမ်ႇမီး ဝႃႈၼႆ။ ဝၼ်းတီႈ 25/04/2018 ယၢမ်းဝၢႆးဝၼ်း 1 မူင်းၼၼ်ႉ လူမ်းလႅင်ႉၶဝ်ႈ တူၼ်ႈမႆႉယႂ်ႇလူင် ဢၼ်မီးႁိမ်းၶၢင်ႈ တၢင်း တၢင်းၶဝ်ႈ/ဢွၵ်ႇ ၸႄႈဝဵင်းယွင်ႁူၺ်ႈၼၼ်ႉ လူမ်ႉတဵင်ဢိုတ်းတၢင်းဝႆႉ ယူႇတီႈၾၢႆႇၸဝ်ႈၼႃႈတီႈ ပလိၵ်ႈ မၢၼ်ႈ လၢႆလၢႆၾၢႆႇ မႃးႁူမ်ႈၵၼ် ၸွႆႈတတ်းမႆႉ ၵဵပ်းၽဵဝ်ႈတူၼ်ႈမႆႉႁၵ်းလူမ်ႉတဵင်တၢင်းၼၼ်ႉ ယဝ်ႉတူဝ်ႈၵႂႃႇ ဝႃႈၼႆ။ ၽူႈမီးပုၼ်ႈၽွၼ်းၾၢႆႇပလိၵ်ႈလိူမ်ႈလႆႇ လၢတ်ႈဝႃႈ“ လွင်ႈတုမ်ႉတိူဝ်ႉ တူဝ်သတ်းလႄႈ ၵူၼ်းမိူင်း မၢတ်ႇၸဵပ်းလူႉ တၢႆတႄႉ ဢမ်ႇမီး” ဝႃႈၼႆ။ လိူဝ်ၼၼ်ႉ တီႈႁူင်းႁဵၼ်းၸၼ်ႉသုင်မၢႆ(1) ၸႄႈဝဵင်းယွင်ႁူၺ်ႈၵေႃႈ လဵၵ်းၽိူၵ်ႇဢၼ်မုင်းႁူင်းႁဵၼ်း လႆႈၵွၵ်းပိဝ် ဢွၵ်ႇ တင်းၼမ်၊ ဢၼ်မုင်းႁိူၼ်း ၵူၼ်းမိူင်း ၵမ်ႈၽွင်ႈၵေႃႈ ၵွၵ်းပိဝ်ၸွမ်းလူမ်း။ ၾၢႆႇၼိုင်ႈ ၼႂ်းဝၼ်းလဵဝ်ၵၼ်ၼၼ်ႉၵူၺ်း ၼင်ႇၵဝ်ႇ တီႈၼႂ်းၸႄႈဝဵင်းမိူင်းၼၢႆး၊ လၢင်းၶိူဝ်း၊ မိူင်းပၼ်ႇၵေႃႈ လူမ်း လႅင်ႉၶဝ်ႈ။ တီႈဝၢၼ်ႈပၢင်ႇဢူႈ ၸႄႈဝဵင်းမိူင်းၼၢႆး ႁိူၼ်းယေးလႆႈပိဝ်ၸွမ်းလူမ်း 4 လင်။ ၼႂ်းၼၼ်ႉ ပႃးႁိူၼ်းပီႈၼွင်ႉ တႆး 1 လင် ပီႈၼွင်ႉၵေႃႇရၶႃး 3 လင်။ တူၼ်ႈမႆႉလူမ်ႉတဵင်တၢင်း။ ၵူၼ်းမၢတ်ႇၸဵပ်းတႄႉ ဢမ်ႇမီးၼင်ႇၵဝ်ႇ ဝႃႈၼႆ။ တီႈဝဵင်းမိူင်းၼၢႆး လၢင်းၶိူဝ်း မိူင်းပၼ်ႇတႄႉ မီးလူမ်းႁႅင်းၾႃႉၽႅတ်ႇၽႃႉလင်။ ၵူၺ်းၵႃႈ ၾူၼ်တႄႉ ဢမ်ႇတူၵ်းႁႃႇယႂ်ႇ။ ၵူၼ်းလၢင်းၶိူဝ်းလၢတ်ႈ။ ဓါတ်ပုံ – ညောင်ရွှေမြို့နယ် စည်ပင်သာယာရေးဌာန

['သိင်ႇဝႅတ်ႉလွမ်ႉ']

2018-04-27T07:39:19

https://shannews.org/archives/4479

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 27/04/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.23 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1336 ပျႃး၊ ငိုၼ်းၶႄႇ 1 ယႅၼ်ႉ = 210.84 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 27/04/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 26/04/2018 ငိုၼ်းထႆး 1 ဝၢတ်ႇ = 42.3 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1331 ပျႃး၊ ငိုၼ်းၶႄႇ 1 ယႅၼ်ႉ = 211.0 ပျႃး။

['ၵၢၼ်မၢၵ်ႈမီး']

2018-04-26T13:56:05

https://shannews.org/archives/4471

ၾႆးမႆႈႁိူၼ်းၵူၼ်းဝၢၼ်ႈ မိူင်းပၼ်ႇ လင်ၼိုင်ႈ မီးလွင်ႈလူႉသုမ်း တင်းၼမ်လၢႆ

မိူဝ်ႈၼႆႉ ဝၼ်းတီႈ 26/04/2018 ယၢမ်းဝၢႆးဝၼ်း 3 မူင်း ၾႆးမႆႈႁိူၼ်း ၵူၼ်းဝၢၼ်ႈလင်ၼိုင်ႈ တီႈပွၵ်ႉတူၵ်း ၸႄႈဝဵင်း မိူင်းပၼ်ႇ ၸိုင်ႈတႆးပွတ်းၸၢၼ်း ၶူဝ်းၶွင်ၼႂ်းႁိူၼ်းယေး ၺႃးၾႆးႁုပ်ႇမႆႈမူတ်း လႆႈလူႉသုမ်း ၵႃႈၶၼ်ငိုၼ်း မွၵ်ႈ 16 သႅၼ်ပျႃး။ တင်းႁိုင် ၾႆးမႆႈႁိူၼ်း တေႁိုင်မွၵ်ႈ 20 မိၼိတ်ႉ/ၼႃးထီး ဝႃႈၼႆ။

['သိင်ႇဝႅတ်ႉလွမ်ႉ']

2018-04-26T11:46:08

https://shannews.org/archives/4468

ၵူၼ်းမိူင်းၼၢႆး ႁူမ်ႈၵၼ်လၢင်းၼွင်ၼမ်ႉႁူးလွႆၸၢၵ်ႈ တူၺ်းလူသိင်ႇဝႅတ်ႉလွမ်ႉ

ၸဝ်ႈႁႆႈၸဝ်ႈၼႃးၵူၼ်းမိူင်းၼၢႆး ၽွမ်ႉၵၼ်လၢင်းၼွင်ၼမ်ႉႁူး တႃႇႁၵ်ႉသႃ ၼမ်ႉႁူး ၼမ်ႉႁွင်ႈပႃႇမႆႉဢၼ် ၸႂ်ႉတိုဝ်းတႃႇၵၢၼ်ၽုၵ်ႇသွမ်ႈလႄႈလွင်ႈၵိၼ်လွင်ႈၸႂ်ႉ ဝႃႈၼႆ။ ၵူၼ်းမိူင်းၼၢႆး ႁူမ်ႈၵၼ်လၢင်းၼွင်ၼမ်ႉႁူးလွႆၸၢၵ်ႈ ဝၼ်းထိ 26 / 4 / 2018 ဝၼ်းထိ 26 / 4 / 2018 ၸၢႆးမွင်ႇၵျီး (ၽွင်းတႅၼ်းၵဝ်ႇ ပႃႇတီႇသိူဝ်ၽိူၵ်ႇ ၸေႈဝဵင်းမိူင်းၼၢႆး) ၊ ဢိၵ်ႇထဝ်ႈ ဝၢၼ်ႈထဝ်ႈၼႃး ဝဵင်းမိူင်းၼၢႆး ၊ ၵူၼ်ၼုမ်ႇၽူႈႁၵ်ႉသႃသိင်ႇဝႅတ်ႉလွမ်ႉ ႁူမ်ႈတင်း ၸဝ်ႈႁႆႈၸဝ်ႈၼႃး ဝၢၼ်ႈပၢင်ႇဢူႈ ဢဵၼ်ႁႅင်းဢမ်ႇယွမ်း 50 လၢင်းၼွင်ၼမ်ႉႁူးလွႆၸၢၵ်ႈ ဝဵင်းမိူင်းၼၢႆး။ ၸၢႆးမွင်ႇၵျီး လၢတ်ႈဝႃႈ- “ၼမ်ႉႁူးလွႆၸၢၵ်ႈၼႆႉ ႁဝ်းၶႃႈ ပီႈၼွင်ႉမိူင်းၼၢႆး ဢဝ်ၸႂ်ႉတိုဝ်းၼႂ်း ၵၢၼ်ၽုၵ်ႇ သွမ်ႈ ၵၢၼ်ၵိၼ်ၵၢၼ်ၸႂ်ႉၶႃႈဢေႃႈ။ လမ်ႇလွင်ႈတႃႇၵူၼ်းမိူင်းၼၢႆးတႄႉတႄႉၶႃႈ။ မီးၽူႈမၢၵ်ႈငိုၼ်းသႃး ၶဝ်ၶႂ်ႈမႃး ၶုတ်းထၢၼ်ႇႁိၼ် တီႈႁိမ်းလွႆၸၢၵ်ႈၼၼ်ႉၼႆလႄႈ လွင်ႈၼႆႉမၼ်းၸၢင်ႈႁဵတ်းႁႂ်ႈ တုမ်ႉတိူဝ်ႉပႃး ၼမ်ႉႁူး။ တေႁဵတ်းႁႂ်ႈၼမ်ႉႁူးႁႅင်ႈ၊လုၵွႆ၊ သိင်ႇဝႅတ်ႉလွမ်ႉတေလုမူတ်း။ ၵွပ်ႈၼၼ်ႁဝ်းၶႃႈ ဢဝ်ၵုသူဝ်ႇ လၢင်း ၼွင်ၼမ်ႉႁူးၵူႈပီ။ ႁၵ်ႉသႃၵႅတ်ႇၵင်ႈဝႆႉသိင်ႇဝႅတ်ႉလွမ်ႉ၊ သၢၼ်ၶတ်းၵၢၼ်တေၶုတ်းထၢၼ်ႇႁိၼ် ၶႃႈဢေႃႈ ”-ဝႃႈၼႆ။ ၼမ်ႉႁူးလွႆၸၢၵ်ႈၼႆႉမီးၾၢႆႇႁွင်ႇဝဵင်းမိူင်းၼၢႆး။ မီးၼႂ်းၵႄႈ ဝၢၼ်ႈယေးလႄႈ ဝၢၼ်ႈပၢင်ႇဢူႈ။ ယၢၼ်ၵႆ တၢင်းဝဵင်းမိူင်းၼၢႆးမွၵ်ႈ 10 လၵ်း။ “ႁဝ်းၶႃႈပီႈၼွင်ႉမိူင်းၼၢႆး ႁူမ်ႈၵၼ်လၢင်းၵူႈပီၶႃႈ။ ပေႃးၸမ်လိူၼ်ႁူၵ်းမူၼ်းမႃး မွၵ်ႈ 10 ၶမ်ႈ 11-12 ၶမ်ႈၼႆႉၵႂႃႇ ႁဝ်းၶႃႈတႄႇလၢင်းၶႃႈဢေႃႈ။ ပီႈၼွင်ႉၸဝ်ႈႁႆႈၸဝ်ႈၼႃးဝၢၼ်ႈပၢင်ႇဢူႈသမ်ႉ လူင်းလၢင်း ၼႂ်းၼွင်။ ပီႈၼွင်ႉဝၢၼ်ႈၼႃးၶၢၼ် ၊ ဝၢၼ်ႈယေးလႄႈ ၵူၼ်းၼႂ်းဝဵင်းသမ်ႉ တီႇၽဵဝ်ႈယုမ်းၶိူဝ်း ႁိမ်းၾင်ႇမၼ်းၶႃႈဢေႃႈ။ ” – ၸၢႆးမွင်ႇၵျီးလၢတ်ႈ။ ၸၢႆးဢၢႆႈငူဝ်ႉ မိူင်းၼၢႆး ၵူၼ်းၼုမ်ႇဢၼ်တူင်ႉၼိုင်လၢင်းၼမ်ႉၼွင်ၵူႈပီ လၢတ်ႈဝႃႈ- “ၵူၼ်းမိူင်းၼၢႆးႁဝ်းၶႃႈ လႆႈပိူင်ႈဢိင် ၼမ်ႉဢၼ်ၼႆႉၵူၺ်း။ ပေႃးပႃႇမႆႉလု ၼမ်ႉႁူးၼႆႉၵေႃႈတေႁႅင်ႈ။ ၵူၼ်းမိူင်းၼၢႆးတေယၢပ်ႇ ၸႂ်။ ယွၼ်ႉၼၼ် ၽူႈယႂ်ႇၵူၼ်းလူင် ၽူႈဢွၼ်ႁူဝ်ႁဝ်းၶႃႈ မိူင်းၼၢႆးၼႆႉ ထုၵ်ႇလီတမ်းဝၢင်းပၵ်းပိူင်သေ ဢွၼ်ႁူဝ်ႁဝ်းၶႃႈၵူၼ်းၼုမ်ႇ ႁၵ်ႉသႃပႃႇထိူၼ်ႇ ၼမ်ႉႁူးၼႆႉလီလီ။ ၵူၼ်းၼုမ်ႇႁဝ်းၶႃႈၵေႃႈ ထုၵ်ႇလီသႂ်ႇ ၸႂ်ၶဝ်ႈႁူမ်ႈႁဵတ်းသၢင်ႈယႂ်ႇယႂ်ႇၼမ်ၼမ် ၶႃႈဢေႃႈ”- ဝႃႈၼႆ။ ၼမ်ႉႁူးၸၢၵ်ႈတေႃႇဢၼ်လႆလူင်းမႃးၾၢႆႇဢွၵ်ႇဝၢၼ်ႈပၢင်ႇဢူႈၼၼ်ႉ မႃးတႅၵ်ႇပဵၼ်မႄႈၼမ်ႉ 4 ၵေး။ ၵေးၼိုင်ႈ လႆလတ်းၾၢႆႇဢွၵ်ႇဝၢၼ်ႈၼႃးၶၢၼ်သေ လႆလူင်းၵႂႃႇတၢင်း ဢိူင်ႇမႆႉႁႆး။ ထႅင်ႈၵေးၼိုင်ႈ လႆ လတ်းၼႂ်းဝၢၼ်ႈၼႃးၶၢၼ်။ထႅင်ႈၵေးၼိုင်ႈလႆလဵပ်ႈၵႂႃႇၾၢႆႇတူၵ်းဝၢၼ်ႈၼႃးၶၢၼ်။လႆလတ်းႁိမ်းၵၢတ်ႇဝၢၼ်ႈၼႃးၶၢၼ်။ထႅင်ႈၵေးၼိုင်ႈတႄႉ လႆလဵပ်ႈၾၢႆႇတူၵ်းဝၢၼ်ႈပၢင်ႇဢူႈသေ လႆၶဝ်ႈၼမ်ႉတွၼ် ၊ ဢၼ်လူင်းၵႂႃႇ ၶွႆႈၼမ်ႉတဵင်း ၼႂ်းၵႄႈ လၢင်းၶိူဝ်းလႄႈဝၢၼ်ႈႁၢတ်ႇ။ ၼႂ်းၵႄႈၼမ်ႉသီႇၵေးၼႆႉ ပဵၼ်ထုင်ႉလွၵ်းၼႃး တူင်ႈၼႃးၵူၼ်းမိူင်းၼၢႆးၽုၵ်ႇသွမ်ႈလဵင်ႉတွင်ႉမႃးပီယၢဝ်းၶၢဝ်းႁိုင်။

['သိင်ႇဝႅတ်ႉလွမ်ႉ']

2018-04-26T06:41:49

https://shannews.org/archives/4460

SNLD သီႇပေႃႉ ၸတ်းႁဵတ်းပၢင်ၵုမ် ၽူႈပွင်ၵၢၼ်

ပႃႇတီႇႁူဝ်သိူဝ် ၸႄႈဝဵင်းသီႇပေႃႉ ၸတ်းႁဵတ်းပၢင်ၵုမ်လူင် ၽူႈပွင်ၵၢၼ်ပႃႇတီႇ 6 လိူၼ် 1 ပွၵ်ႈ ဢုပ်ႇဢူဝ်းထတ်း သၢင်ၶိုၼ်း လွင်ႈၼႃႈၵၢၼ်တႃငၢၼ်း ဢၼ်လႆႈတူင်ႉၼိုင်ႁဵတ်းသၢင်ႈမႃး ၸိူဝ်းၼႆႉ ဝႃႈၼႆ။ ဝၼ်းတီႈ 25/04/2018 ယၢမ်းၵၢင်ၼႂ် 8 မူင်း ထိုင် 12 မူင်း ၵၢင်ဝၼ်း ပႃႇတီႇႁူဝ်သိူဝ် SNLD ၸႄႈဝဵင်းသီႇပေႃႉ ၸတ်းႁဵတ်းပၢင်ၵုမ်လူင် ၽူႈပွင်ၵၢၼ်ပႃႇတီႇၸႄႈဝဵင်း။ ဢုပ်ႇဢူဝ်းထတ်းသၢင်လွင်ႈၼႃႈၵၢၼ်တႃငၢၼ်း ဢၼ် လႆႈတူင်ႉၼိုင်မႃးၸိူဝ်းၼၼ်ႉ မီးလွင်ႈယူပ်ႈယွမ်း ၶိုပ်ႈၼႃႈၸိူင်ႉႁိုဝ်။ ပၢင်ၵုမ်ၼႆႉ ၸတ်းႁဵတ်းတီႈလုမ်းပႃႇတီႇႁူဝ်သိူဝ် ၸႄႈဝဵင်းသီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ တင်းမူတ်း ၶဝ်ႈႁူမ်ႈ မွၵ်ႈ 70 ၵေႃႉ ဝႃႈၼႆ။ ၸၢႆးလၢဝ်သႅင် ၽူႈၼမ်းၼႂ်းပႃႇတီႇႁူဝ်သိူဝ် SNLD ၸႄႈဝဵင်းသီႇပေႃႉ လၢတ်ႈတီႈၽူႈတွႆႇႁွၵ်ႈဝႃႈ “ ႁဝ်းၶႃႈ ၸတ်းႁဵတ်း ပၢင်ၵုမ်လူင် ၽူႈပွင်ၵၢၼ် 6 လိူၼ် 1 ပွၵ်ႈ။ ၶႃႈႁဝ်း လႆႈသပ်းလႅင်းၼႄ လွင်ႈတူင်ႉၼိုင်ၼႂ်းၶၢဝ်းတၢင်း 6 လိူၼ်မႃး။ ထႅင်ႈလွင်ႈၼိုင်ႈၵေႃႈ ၽူႈတႅၼ်းႁဝ်းၶႃႈ ၼၢင်းသၢၼ်း သၢၼ်းဢေးၵေႃႈ ဢုပ်ႇၵုမ်တွင်ႈထၢမ် တႃႇႁူမ်ႈၵၼ်ႁႃတၢင် းၵႄႈလိတ်ႈ ပၼ်ႁႃလႄႈ လွင်ႈယူပ်ႈယွမ်း။ လိူဝ်ၼၼ်ႉ ဢုပ်ႇဢူဝ်းထတ်းသၢင်ၼႃႈၵၢၼ်တႃငၢၼ်းယဝ်ႉၵေႃႈ ၶိုၼ်းဝၢင်းၽႅၼ်ၵၢၼ်ငၢၼ်း တႃႇတူင်ႉၼိုင်ၵႂႃႇထႅင်ႈတၢင်းၼႃႈ” ဝႃႈၼႆ။ ပၢင်ၵုမ်လူင် ၽူႈပွင်ၵၢၼ်ပႃႇတီႇႁူဝ်သိူဝ် ၸႄႈဝဵင်းသီႇပေႃႉၼႆႉ ၸတ်းပႃးပၢင်ပၼ်ပိုၼ်ႉႁူႉ ၵဵဝ်ႇၵပ်းလွင်ႈ ၵႅတ်ႇၶႄႁႄၵင်ႈ ၽေးၾႆး ဝႃႈၼႆ။ ၸၢႆးလၢဝ်သႅင် လၢတ်ႈဝႃႈ ယူႇတီႈၵူၼ်းမိူင်းႁဝ်းၶႃႈ တုၵ်းယွၼ်းမႃးသေ ႁဝ်းၶႃႈ ၸင်ႇလႆႈမွၵ်ႇထိုင် ၽူႈမီးပုၼ်ႈၽွၼ်း ၾၢႆႇၶႄၾႆး ၼႂ်းၸႄႈဝဵင်းသီႇပေႃႉ မႃးမွၵ်ႇလၢတ်ႈပၼ်ပိုၼ်ႉႁူႉ ၵဵဝ်ႇၵပ်းလွင်ႈႁႄႉၵင်ႈၵႅတ်ႇၶႄၾႆး/လွင်ႈၸႂ်ႉတိုဝ်း မူၵ်ႇထၢတ်ႈၶႄၾႆး တေလႆႈၸႂ်ႉတိုဝ်းၸိူင်ႉႁိုဝ် ၸဵမ်ၸိူဝ်းၼႆႉ။ ယွၼ်ႉဝႃႈ ၼႂ်းၽွင်းၶၢဝ်းမႆႈၼႆႉ ၵႆႉ လႆႈငိၼ်းၾႆးမႆႈ ႁိူၼ်း၊ ၾႆးမႆႈဝတ်ႉဝိႁၢရ် ၸိူဝ်းၼႆႉသေ ၼင်ႇႁိုဝ် ၵူၼ်းမိူင်းပေႃးတေမီးသတိတူဝ်ႈတၼ်းတႃႇၵႅတ်ႇၶႄႁႄႉၵၢင် ၽေးၾႆးၼၼ်ႉ ၸင်ႇလႆႈမွၵ်ႇၸဝ်ႈၼႃႈတီႈ မႃးပၼ်ပိုၼ်ႉႁူႉၵႂႃႇ” ဝႃႈၼႆ။ ၼႂ်းပၢင်ၵုမ်လူင် ၽူႈပွင်ၵၢၼ်ပႃႇတီႇ ၸႄႈဝဵင်းသီႇပေႃႉၼႆႉ ယူႇတီႈၵူၼ်းမိူင်းသေ တၢင်ႇလၢတ်ႈၶိုၼ်ႈမႃး လွင်ႈဝႂ်ၵပ်း တူဝ်(မၢႆၾၢင်)။ ယဝ်ႉၵေႃႈ ၵူၼ်းမိူင်းမၢင်ၵေႃႉ ပၼ်တၢင်းၶႆႈၸႂ် ႁႂ်ႈပႃႇတီႇတႆး သွင်ပႃႇတီႇႁူမ်ႈၵၼ် ၸဵမ်ၸိူဝ်းၼႆႉ ဝႃႈၼႆ။

['ၵၢၼ်မိူင်း']

2018-04-26T06:36:58

https://shannews.org/archives/4457

မေႃၵႂၢမ်း ၸၢႆးသၢႆမၢဝ်း ၽႃႇတတ်း ယူတ်းယႃတူဝ် ယဝ်ႉတူဝ်ႈလီငၢမ်း

မေႃၵႂၢမ်းတႆး ၸိုဝ်ႈသဵင်ယႂ်ႇ ၸၢႆးသၢႆမၢဝ်း ၶဝ်ႈယူတ်းယႃၽႃႇတတ်းတႂ် ယဝ်ႉတူဝ်ႈလီငၢမ်း တီႈႁူင်းယႃသူႇၶုမ်ဝိတ်ႉ ၵုင်းထဵပ်ႈ (မိူင်းၵွၵ်ႇ) ဝႃႈၼႆ။ ဝၼ်းတီႈ 25/04/2018 ယၢမ်းႁူဝ်ၶမ်ႈ 6 မူင်း မေႃၵႂၢမ်းတႆး ၸိုဝ်ႈသဵင်ယႂ်ႇ ၸၢႆးသၢႆမၢဝ်း လႆႈၶဝ်ႈယူတ်းယႃၽႃႇ တတ်းတႂ် ယဝ်ႉတူဝ်ႈလီငၢမ်း မွၵ်ႈၶၢဝ်းယၢမ်းၵၢင်ၶိုၼ်းတဵင်ႈ။ ၸၢႆးသိူဝ်တႆး ၽူႈလုမ်းလႃးၸွႆႈထႅမ် ၸၢႆးသၢႆမၢဝ်း လၢတ်ႈတီႈၽူႈတွႆႇႁွၵ်ႈဝႃႈ “ မိူဝ်ႈဝႃး ယၢမ်းႁူဝ်ၶမ်ႈ 6 မူင်းပၢႆ ပီႈသၢႆမၢဝ်း လႆႈၶဝ်ႈႁွင်ႈၽႃႇတတ်း တၢင်းႁိုင်ၽႃႇတတ်း တေမီးမွၵ်ႈ 3 ၸူဝ်ႈမူင်း။ လႆႈၼွၼ်းႁွင်ႈ ICU ၶိုၼ်း ၼိုင်ႈ။ ဝၢႆးၽႃႇတတ်းယဝ်ႉ တေလႆႈဝႃႈ လီၶိုၼ်ႈမႃးၶႃႈ။ ယၢမ်းလဵဝ် လႆႈႁၼ်ပီႈသၢႆမၢဝ်းႁဝ်း မိုဝ်း/ၶႂႃၵေႃႈယုၵ်ႉ လႆႈတူင်ႉ ၼိုင် လႆႈယဝ်ႉ။ တေလႆႈဝႃႈ ၶႅၼ်းမႃးတင်းၼမ်ယဝ်ႉ” ဝႃႈၼႆ။ ၸၢႆးသၢႆမၢဝ်းၼႆႉ လႆႈၶဝ်ႈယူတ်းယႃၽႃႇတတ်းတီႈတႂ် ယွၼ်ႉပိူဝ်ႈ တီႈတႂ်မီးတွမ်ႇမဵတ်ႉႁိၼ် 2 တွမ်ႇသေ လႆႈၽႃႇတတ်း ဢဝ်ဢွၵ်ႇပႅတ်ႈ။ ၸွမ်းၼင်ႇတၢင်းၼမ်မႆႈၸႂ် ၵူဝ်တုမ်ႉတိူဝ်ႉဢဵၼ်လႄႈ သဵင်ၼၼ်ႉတႄႉ ဢမ်ႇမီးလွင်ႈတုမ်ႉတိူဝ်ႉ ၼင်ႇၵဝ်ႇ ဝႃႈၼႆ။ ၸၢႆးသိူဝ်တႆး လၢတ်ႈဝႃႈ တေလူင်းႁူင်းယႃ မိူဝ်ႈလႂ် ဢၼ်ဝႃႈၼၼ်ႉ တေတူၺ်းပၢႆးယူႇလီ ပီႈသၢႆမၢဝ်းၵွၼ်ႇ။ သင်ဝႃႈ ၶႅၼ်းလီၶိုၼ်ႈမႃးဝႆးၵေႃႈ လဵပ်ႈတေဢမ်ႇလႆႈယူႇႁူင်းယႃႁိုင်၊ သင်ဝႃႈ ပၢႆးယူႇလီ ပႆႇၶႅမ်ႉလႅပ်ႈၸိုင် တေသိုပ်ႇယူတ်းယႃ ႁႂ်ႈၸိုၼ်ႈၶႅၼ်းသေ ၸင်ႇတေလူင်း ဝႃႈၼႆ။ ပူၼ်ႉမႃး မိူဝ်ႈႁူဝ်လိူၼ်ဢေႊပရိူဝ်ႊၼႆႉ ၸၢႆးသၢႆမၢဝ်း လႆႈၶဝ်ႈၵူတ်ႇထတ်း ယူတ်းယႃတူဝ် တီႈႁူင်းယႃသူႇၶုမ် ဝိတ်ႉ(Sukumvit Hospital) ဝဵင်းလူင်ၵုင်းထဵပ်ႈ(မိူင်းၵွၵ်ႇ) ၸိုင်ႈထႆးသေ ၵူတ်ႇထတ်းႁၼ် တၢင်းပဵၼ် တပ်း၊ တႂ်၊ သဵၼ်ႈလိူတ်ႈတၼ်လႄႈ လိူတ်ႈၶိုၼ်ႈ ၸိူဝ်းၼႆႉ။ ၸၢႆးသၢႆမၢဝ်းၼႆႉ ပဵၼ်လုၵ်ႈၸၢႆး လုင်းပႃႉၶႅင်ႇ ပႃးၼၢင်းဢေးၸဵင်ႇ ၵိူတ်ႇမိူဝ်ႈပီ 1949 လိူၼ်မၢတ်ႊၶျ် ဝၼ်းတီႈ 18 ဝၼ်းဢၢင်းၵၢၼ်း တီႈၵိူတ်ႇ ၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇ။ တႄႇႁွင်ႉၵႂၢမ်းမႃး ၽွင်းပီ ၶရိတ်ႉ 1960 ပီပၢႆမႃး။ ၸၢႆးသၢႆမၢဝ်း မီးပီႈၼွင်ႉႁူမ်ႈတွင်ႉၵၼ် 6 ၵေႃႉ ၸၢႆးလၢဝ်သႂ်၊ ၸၢႆးလိူၼ်ၶမ်း၊ ၸၢႆးသၢမ်၊ ၸၢႆးသၢႆမၢဝ်း၊ ၸၢႆးလႅင်း သႂ်လႄႈ ၼၢင်းတဵင်းႁၢၼ်ႇ ၸိူဝ်းၼႆႉ။

['ပၢႆးယူႇလီ']

2018-04-26T06:28:04

https://shannews.org/archives/4454

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 26/04/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.27 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1333 ပျႃး၊ ငိုၼ်းၶႄႇ 1 ယႅၼ်ႉ = 210.70 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 26/04/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 25/04/2018 ငိုၼ်းထႆး 1 ဝၢတ်ႇ = 42.3 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1331 ပျႃး၊ ငိုၼ်းၶႄႇ 1 ယႅၼ်ႉ = 211.0 ပျႃး။

['ၵၢၼ်မၢၵ်ႈမီး']

2018-04-26T04:38:45

https://shannews.org/archives/4449

ပၢင်ၵုမ်လူင် Conference ၽူႈသိုဝ်ႇၶၢဝ်ႇၸၢဝ်းၶိူဝ်း ၵမ်းထူၼ်ႈ 6 ၸတ်းႁဵတ်းတီႈ ဝဵင်းၽႃဢၢင်ႇ

ပၢင်ၵုမ်လူင် ၽူႈသိုဝ်ႇၶၢဝ်ႇၸၢဝ်းၶိူဝ်းၵမ်းထူၼ်ႈ 6 တေၸတ်းႁဵတ်းတီႈ ဝဵင်းၽႃဢၢင်ႇ ငဝ်ႈဝဵင်းလူင် ယၢင်းၽိူၵ်ႇ ၶၢဝ်းတၢင်း 3 ဝၼ်း တင်ႈတႄႇဝၼ်းတီႈ 27-29/4/2018 ၼႆႉ။ ပၢင်ၵုမ်လူင်ၼၼ်ႉ ၸုမ်း BNI တင်း ၸုမ်းသိုဝ်ႇၶၢဝ်ႇယၢင်း KIC ႁူမ်ႈၵၼ်ၸတ်းႁဵတ်း၊ တေမီးၽူႈသိုဝ်ႇ ၶၢဝ်ႇၸၢဝ်းၶိူဝ်း၊ ၸုမ်းၾိင်ႈႁိတ်ႈႁွႆးၸၢဝ်းၶိူဝ်း၊ ၽူႈလူင်ႉလႅၼ်ႇသိုဝ်ႇၶၢဝ်ႇၼွၵ်ႈမိူင်း ၼႂ်းမိူင်း တေၶဝ်ႈႁူမ်ႈ ၼပ်ႉပၢၵ်ႇ။ “ယုၵ်ႉယွင်ႈသိုဝ်ႇၶၢဝ်ႇၸၢဝ်းၶိူဝ်း တႃႇယိုၼ်းယၢဝ်းမိူဝ်းၼႃႈ” – တမ်းၶေႃႈ ယၼ်ႇၸ်ႂဝႆႉ ၸိူင်ႉၼၼ်သေ တေၸတ်းႁဵတ်းၵႂႃႇ ဝႃႈၼႆ။ ၶေႃႈဢုပ်ႇဢူဝ်းၵၼ်တႄႉပၼ်ႁႃ ၽူႈသိုဝ်ႇၶၢဝ်ႇၸၢဝ်းၶိူဝ်းၼႂ်းပိုၼ်ႉတီႈမီးသင်၊ တေႁဵတ်းႁိုဝ်ယုၵ်ႉမုၼ်း၊ တိုဝ်ႉတၢင်းတႃႇဝၵ်ႉယၼ်ၶိုၼ်ႈၼႃႈမီးသင်၊ ပိူင်သိုဝ်ႇၶၢဝ်ႇၸၢဝ်းၶိူဝ်း ဢၼ်ဢုပ်ႇၵၼ်ဝႆႉ ပီၵၢႆၸိူဝ်းၼၼ်ႉ တေဢုပ်ႇဢူဝ်းမၵ်းမၼ်ႈၵႂႃႇ။ ပႃးလွင်ႈႁၢင်ႈႁႅၼ်း တေပိုတ်ႇႁူင်းႁဵတ်း ၽူႈသိုဝ်ႇၶၢဝ်ႇ တီႈဝဵင်းၽႃဢၢင်ႇ ၸိူဝ်းၼႆႉ။ ပၢင်ၵုမ်လူင်ၽူႈသိုဝ်ႇၶၢဝ်ႇၸၢဝ်းၶိူဝ်းၼႆႉ ၸတ်းႁဵတ်းမႃးယဝ်ႉ 5 တီႈ 5 ၵမ်း။ ၵမ်းႁႅၵ်ႈ ၸတ်းႁဵတ်းတီႈ ဝဵင်းမေႃလမႅင်ႇ (ၸႄႈမိူင်းမွၼ်း)၊ ၵမ်းသွင် ၸတ်းႁဵတ်းတီႈ ဝဵင်းတူၼ်ႈတီး (ၸႄႈမိူင်းတႆး)၊ ၵမ်းသၢမ် ဝဵင်းႁႃးၶႃး (ၸႄႈမိူင်းၶျၢင်း) ၊ ၵမ်းထူၼ်သီႇ သမ်ႉၸတ်းႁဵတ်းတီႈ ဝဵင်းၵဝ်ႇ မျွၵ်ႉဢူး (ၸႄႈမိူင်းရၶႅင်ႇ) သေ ၵမ်းထူၼ်ႈႁႃႈ တႄႉ ၸတ်းႁဵတ်းတီႈ ဝဵင်းလွႆၶေႃ ယၢင်းလႅင်။ ၼႂ်းပီႈၼႆႉ တႄႉၸတ်းႁဵတ်းတီႈ ဝဵင်းၽႃဢၢင်ႇ ငဝ်ႈဝဵင်းလူင် ယၢင်းၽိူၵ်ႇ။ လုၵ်ႈၸုမ်း BNI – Burma News International ၼႆႉ မီးလုၵ်ႈၸုမ်း 13 ၸုမ်း၊ ၸုမ်းတႆး မီးၸုမ်းၶၢဝ်ႇၽူႈတွႆႇႁွၵ်ႈ၊ ၸုမ်းယၢင်း KIC ၸုမ်းၶၢင် KNG ဢိၵ်ႇၸုမ်းယၢင်းလႅင်ႈ၊ မွၼ်း၊ ၶျၢင်း ၸိူဝ်းၼႆႉ ၵေႃႈၶဝ်ႈႁူမ်ႈၸွမ်းဝႆႉ။ ယင်းပႃးၸုမ်းၶၢဝ်ႇမိတ်ႉၸိမ တင်း NMG ၸိူဝ်းပဵၼ်ၸုမ်းၶၢဝ်ႇ ဢၼ်လုၵ်ႈႁဵၼ်း 8888 သီႇတူဝ်ၶဝ် ႁူမ်ႈၵၼ်ၶွတ်ႇၽွတ်ႈ ဝႆႉ ၸိူဝ်းၼၼ်ႉလူးၵွၼ်ႇ။

['ၵူႈလွင်ႈလွင်ႈ']

2018-04-26T02:52:19

https://shannews.org/archives/4444

ပၢင်ၾိုၵ်းၽွၼ်ႉမေႃသွၼ် တီႈဝဵင်းလႃႈသဵဝ်ႈ

ပၢင်ၾိုၵ်းၽွၼ်ႉမေႃသွၼ် တီႈဝဵင်းလႃႈသဵဝ်ႈ

['Uncategorized']

2018-04-25T15:26:31

https://shannews.org/archives/4439

ႁူင်းပွႆႇသဵင်တႆးၵဵင်းမႆႇ ၸတ်းပၢင်သွၼ် ပူၵ်းပွင်ၼမ်ႉၵတ်ႉၽူႈၸတ်းလၢႆးၵၢၼ်

ႁူင်းပွႆႇသဵင်တႆးၵဵင်းမႆႇ AM 1476 KHz ၸတ်းပၢင်ၾိုၵ်းလိုမ်ႉၽိူမ်ႉထႅမ်ၼမ်ႉၵတ်ႉ ၽူႈၸတ်းလၢႆးၵၢၼ်လႄႈ ၵူၼ်းၼုမ်ႇၽူႈသူၼ်ၸႂ်သႅၼ်းႁုၼ်ႈမႂ်ႇ ပိူဝ်ႈႁႂ်ႈၵိူတ်ႇဢွၵ်ႇၽူႈၸတ်းလၢႆးၵၢၼ်ၵတ်ႉၵျႃႉမိူဝ်းၼႃႈ။ ဝၼ်းတီႈ 25 – 27/04/2018 ႁူင်းပွႆႇသဵင်ၸၢတ်ႈၸိုင်ႈမိူင်းထႆး ဢၼ်ပိုၼ်ၽၢဝ်ႇပွႆႇသဵင်ၾၢႆႇၽႃႇသႃႇၸၢဝ်းၶိူဝ်း ၼၼ်ႉ ၸတ်းႁဵတ်းပၢင်ၾိုၵ်းလပ်ႉၼမ်ႉၵတ်ႉ ၽူႈၸတ်းလၢႆးၵၢၼ်လႄႈ ၽူႈဢၼ်တေၸၢင်ႈၶဝ်ႈႁူမ်ႈပႃးၸွႆႈထႅမ် ၼႂ်းတွၼ်ႈလၢႆးၵၢၼ်မိူဝ်းၼႃႈ တီႈ Woodfield Resort ၵဵင်းမႆႇၸိုင်ႈထႆး။ မီးၸဝ်ႈၼႃႈတီႈၽူႈယႂ်ႇၵူၼ်းလူင်၊ ၽူႈ ၸတ်းလၢႆးၵၢၼ်လႄႈ တူဝ်တႅၼ်းၸၢဝ်းၶိူဝ်းၶဝ်ႈႁူမ်ႈ 50 ပၢႆ။ ၼၢင်းသၢဝ်ၶျၼိသႃ ၶျူမ်ႊသိၼ်ႊ ၽူႈပွင်ၵၢၼ်ႁူင်းပွႆႇသဵင်သေႃဝေႃးထေႃး AM 1476 KHz လၢတ်ႈဝႃႈ“ ႁူင်းပွႆႇ သဵင်ႁဝ်းၶႃႈၼႆႉ တေလႆႈဝႃႈပဵၼ်ႁူင်းပွႆႇသဵင် ဢၼ်ပိုၼ်ၽၢဝ်ႇ ၽႃသႃၸၢဝ်းၶိူဝ်း ၼမ်လိူဝ်ပိူၼ်ႈ ၼႂ်းၵုၼ်ဢေႊ သျိူဝ်ႊ။ ယိူင်းဢၢၼ်းဢၼ်မီးမႃးႁူင်းပွႆႇသဵင်ၼႆႉ ပိူဝ်ႈႁႂ်ႈၸၢဝ်းၶိူဝ်းလႂ်ၸၢဝ်းၶိူဝ်းၼၼ်ႉ လႆႈႁပ်ႉႁူႉၶၢဝ်ႇငၢဝ်းတၢင်း ႁူႉတၢင်းႁၼ် ပိူဝ်ႈၸၢင်ႈလႆႈႁူႉၸွတ်ႇႁၼ်ၵႂၢင်ႈ၊ ပဵၼ်သိုဝ်ႇၵၢင်ၼႂ်းၵႄႈလူင်ပွင်ၸိုင်ႈလႄႈ ၸၢဝ်းၶိူဝ်းၼႂ်းၽႃသႃၶွင်တူဝ်ၵဝ်ႇၸိူဝ်းၼႆႉ” ဝႃႈၼႆ။ ၼႂ်းပၢင်ၼႆႉ ပူင်သွၼ်ပၼ် လွင်ႈၵၢၼ်ၶၢဝ်ႇ၊ လွင်ႈတိုဝ်းၵမ်သိုဝ်ႇ၊ လၢႆးတႅမ်ႈၶၢဝ်ႇ၊ လၢႆးပိုၼ်ၽၢဝ်ႇၶၢဝ်ႇငၢဝ်း၊ လွၵ်းလၢႆးၵၢၼ်ပွႆႇသဵင်၊ ပိူင်ၵၢၼ်ၸတ်းလၢႆးၵၢၼ်၊ ထွႆႈၵႂၢမ်းလႄႈ လွင်ႈဝႆႉဝၢင်းၸႂ်ၽွင်းပွႆႇသဵင်၊ လၢႆးပူၵ်းပွင်သိုဝ်ႇႁႂ်ႈၶိုတ်း ၸွမ်းၵၢပ်ႈပၢၼ်ၸိူဝ်းၼႆႉ။ ၼၢင်းမူဝ်ၶၢဝ်ၼူၼ်း ၽူႈၸတ်းလၢႆးၵၢၼ်ၾၢႆႇတႆး ႁူင်းပွႆႇသဵင် သေႃဝေႃးထေႃး AM 1476 KHz လၢတ်ႈဝႃႈ – “ဢၼ်တႆးႁဝ်းလႆႈႁူမ်ႈၸတ်းလၢႆးၵၢၼ်တီႈၼႆႈၵေႃႈ တေလႆႈဝႃႈပဵၼ်တိုဝ်ႉတၢင်းလီတႄႉတႄႉ။ တႃႇၸၢင်ႈလႆႈပိုၼ် ၽၢဝ်ႇၶၢဝ်ႇငၢဝ်းတၢင်းႁူႉတၢင်းႁၼ်ယိုၼ်ႈၸူးထိုင်ပီႈၼွင်ႉႁဝ်း။ ၵွပ်ႈၼၼ်လႄႈ ၼင်ႇႁိုဝ်လၢႆးၵၢၼ်ႁဝ်းတေၶိုၼ်ႈယႂ်ႇယိုၼ်းယၢဝ်းၵႂႃႇၼၼ်ႉ ယွၼ်းႁႂ်ႈပီႈၼွင်ႉႁဝ်းၶႃႈ ဢွၼ်ၵၼ်ပၼ်ႁႅင်း ၸုင်ၸၼ်ၵၼ်ၶိုၼ်ႈယႂ်ႇၵႂႃႇမိူဝ်းၼႃႈသေ ၵမ်း ”ဝႃႈၼႆ။ ႁူင်းပွႆႇသဵင်သေႃဝေႃးထေႃးၼႆႉ လူင်ပွင်ၸိုင်ႈထႆးလႆႈႁူမ်ႈမိုဝ်းၵၼ်တင်း လူင်ပွင်ၸိုင်ႈမိူင်းဢမေႊရီႊၵႃႊသေတႄႇပွႆႇသဵင်မိူဝ်ႈဝၼ်းတီႈ 1 September 1968 ၽွင်းၼၼ်ႉမီး 3 ၸၢဝ်းၶိူဝ်းမိူၼ်ၼင်ႇၸၢဝ်းၶိူဝ်းမူင်ႉ၊ မဵၼ်ႉ၊ ယၢင်း ၸိူဝ်းၼႆႉ။ ဝၢႆးမႃးမီးမႃးထႅင်ႈလၢႆးၵၢၼ်ၽႃသႃလႃးႁူႇ၊ လီသူး၊ ဢႃးၶႃႇလႄႈ တႆး။ မိူဝ်းၼႃႈမႃးတေမီးမႃးထႅင်ႈလၢႆးၵၢၼ်ၽႃသႃတဢၢင်းတင်းဝႃႉ။ ၶပ်းမၢႆၶၢဝ်းယၢမ်းၽႃသႃၸၢဝ်းၶိူဝ်းတႄႉ 05:00 – 06:00 ပဵၼ်ၽႃသႃမူင်ႉ၊ 06:00 – 07:00 မဵၼ်ႉ၊ 07:30 – 08:00 လီႇသူး၊ 08:00 – 09:00 ဢႃးၶႃႇ၊09:00 – 10:00 ယၢင်း၊ 10:00 -11:00 တႆး၊ 11:00 – 12:00 ပဵၼ်ၽႃသႃလႃးႁူႇၼႆယဝ်ႉ။

['ၵူႈလွင်ႈလွင်ႈ']

2018-04-25T10:34:26

https://shannews.org/archives/4436

တူဝ်တႅၼ်း RCSS တင်း UWSA ၶဝ်ႈႁူမ်ႈပၢင်ပွႆး SSA 54 ပီ ဢၼ် SSPP ၸတ်းႁဵတ်း

ပၢင်ပွႆးဝၼ်းၵိူတ်ႇ တပ်ႉသိုၵ်းၸိုင်ႈတႆး SSA ၶွပ်ႈတဵမ် 54 ပီ ၸတ်းႁဵတ်းတီႈငဝ်ႈငုၼ်း SSPP/SSA ၼႂ်းပၢင်ပွႆးၼႆႉ မီးတူဝ်တႅၼ်း ၸုမ်းယိပ်းၵွင်ႈၵၢင်ႇ၊ ပႃႇတီႇၵၢၼ်မိူင်းလႄႈ ၵူၼ်းမိူင်းၼႂ်း ပိုၼ်ႉတီႈ ၶဝ်ႈႁူမ်ႈ 4000 ပၢႆ ၼႂ်းၼၼ်ႉ တူဝ်တႅၼ်း RCSS လႄႈ UWSA ၵေႃႈၶဝ်ႈႁူမ်ႈၸွမ်း။ ဝၼ်းတီႈ 24/04/2018 ယၢမ်းၵၢင်ၼႂ်ၸဝ်ႉ 6 မူင်း ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး SSPP/SSA ၸတ်းႁဵတ်းပၢင်ပွႆးဝၼ်း ၵိူတ်ႇတပ်ႉသိုၵ်းၸိုင်ႈတႆး SSA ဢၼ်လႆႈၵေႃႇတင်ႈၶိုၼ်ႈမႃး ၶွပ်ႈတဵမ် 54 ပီ။ ပၢင်ၵႅဝ်ႈ ၸတ်းႁဵတ်း တီႈငဝ်ႈၸိုင်ႈ ဝဵင်းမႂ်ႇဝၢၼ်ႈႁႆး ၸႄႈဝဵင်းၵေးသီး ၸိုင်ႈတႆးပွတ်းၸၢၼ်း။ ၼႂ်းပၢင်ၵႅဝ်ႈၼၼ်ႉ ၸဝ်ႈဢွင်ႇမျႃႉ တၢင်တူဝ် တပ်ႉသိုၵ်း RCSS/ SSA သေၶဝ်ႈႁူမ်ႈ လိူဝ်ၼၼ်ႉ တူဝ်တႅၼ်း တပ်ႉသိုၵ်းဝႃႉ WUSA၊ တပ်ႉသိုၵ်းမိူင်းလႃး NDAA၊ ၸၢႆးၼုတ်း ပႃႇတီႇႁူဝ်သိူဝ် SNLD လႄႈ ပႃႇတီႇသိူဝ်ၽိူၵ်ႇ SNDP ၵေႃႈ ၶဝ်ႈႁူမ်ႈ ဝႃႈၼႆ။ ၸဝ်ႈသိုၵ်း ၸၢႆးသူႉ ၵႅမ်ၽူႈၼမ်းၼႂ်းမၢႆ 2 SSPP/SSA လၢတ်ႈတီႈၽူႈတွႆႇႁွၵ်ႈဝႃႈ “ ပီၼႆႉ တေလႆႈဝႃႈ ပဵၼ်ဢၼ်လၢၵ်ႇ လၢႆးတႄႉ လႆႈႁၼ်ၸုမ်းဢူၺ်းလီႁဝ်းၶႃႈၵေႃႈ မႃးၶဝ်ႈႁူမ်ႈၸွမ်း။ မိူၼ်ၼင်ႇ RCSS/SSA သမ်ႉ ၸဝ်ႈသိုၵ်းလူင် ၸဝ်ႈဢွင်ႇမျႃႉ၊ ၸုမ်းသိုၵ်းဝႃႉ UWSA ၸၢႆးသၢမ် မႃး။ တူဝ်တႅၼ်း တပ်ႉသိုၵ်းမိူင်းလႃး NDAA သမ်ႉ ၸဝ်ႈသိုၵ်းလူင် ၸဝ်ႈသႅင်လႃး ၸဵမ်ၸိူဝ်းၼႆႉမႃးၶဝ်ႈႁူမ်ႈ။ တေလႆႈဝႃႈ ပီၼႆႉ ပဵၼ်ပၢင်ပွႆးဢၼ် ၶိုၵ်ႉတွၼ်း ၵူၼ်းၵိုၼ်းလႄႈ ၼႄၾၢင်ႁၢင်ႈလွင်ႈၽွမ်ႉႁူမ်ႈၵၼ်” ဝႃႈၼႆ။ ၸၢႆးၺုၼ်ႉလုၼ်ႇ ၽူႈၼမ်းၼႂ်းၵူႈလွင်ႈလွင်ႈ ပႃႇတီႇႁူဝ်သိူဝ် SNLD လၢတ်ႈတီႈၽူႈတွႆႇႁွၵ်ႈဝႃႈ “တေႃႈလဵဝ်ၼႆႉ ပဵၼ်ၶၢဝ်းယၢမ်းဢၼ်လမ်ႇလွင်ႈ။ ႁဝ်းလူဝ်ႇလႆႈမႃးႁူပ်ႉၵၼ် ဢုပ်ႇၵၼ် လွင်ႈၼႆႉ ပဵၼ်ဢၼ်လွင်ႈလီ။ မိူဝ်ႈ ၵူႈပွၵ်ႈတႄႉ ၸုမ်းၼိုင်ႈလႄႈ ၸုမ်းၼိုင်ႈ တႃႇတေႁူပ်ႉထူပ်းတေႃႇၼႃႈၵၼ်ၵေႃႈ မၼ်းဢမ်ႇငၢႆႈ။ တေႃႈလဵဝ် မႃးႁူပ်ႉထူပ်းဢုပ်ႇဢူဝ်း တၢင်ႇလၢတ်ႈၼႄၵၼ်ၵေႃႈလႆႈ။ ယွၼ်ႉၼၼ် ပိူင်လူင်မၼ်း ႁဝ်းၶႃႈလူဝ်ႇလႆႈ ၵႄႈလိတ်ႈ ပၼ်ႁႃ ဢၼ်ပဵၼ်ယူႇယၢမ်းလဵဝ်ၼႆႉ” ဝႃႈၼႆ။ ပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး SSPP/SSA ၼႆႉ ၵေႃႇတင်ႈမႃး မိူဝ်ႈပီ 1964 ၵေႃႉဢွၼ်ႁူဝ်ၵေႃႇ တင်ႈၶိုၼ်ႈမႃးပဵၼ် ၸဝ်ႈၼၢင်းႁိူၼ်းၶမ်း ၵေႃႉပဵၼ်ၼၢင်းၸုမ်ႈလူင် ၸဝ်ႈၾႃႉမိူင်းယွင်ႁူၺ်ႈ ၸဝ်ႈသူၺ်ႇတႅၵ်ႈ ဝႃႈၼႆ။

['ၵၢၼ်သိုၵ်း']

2018-04-25T10:32:13

https://shannews.org/archives/4434

မိူင်းပူးဢွၼ်ႇ ၸတ်းပၢင်တွပ်ႇလိၵ်ႈတႆး ၵမ်ႈထူၼ်ႈ 25 ပွၵ်ႈ

ပၢင်သွၼ်လိၵ်ႈတႆးၶၢဝ်းမႆႈ တီႈဢိူင်ႇမိူင်းပူးဢွၼ်ႇ ၸႄႈဝဵင်းမိူင်းပဵင်း မီးလုၵ်ႈႁဵၼ်း ၶဝ်ႈႁူမ်ႈတႅမ်ႈတွပ်ႇလိၵ်ႈ ႁိမ်း 300 ၵေႃႉ ဝႃႈၼႆ။ ဝၼ်းတီႈ 24/04/2018 ယၢမ်းၵၢင်ၼႂ် 8 မူင်း ထိုင် 4 မူင်းဝၢႆးဝၼ်း သင်ၶၸဝ်ႈ ဢွၼ်ႁူဝ်ၼမ်းၼႃႈ ၸတ်းႁဵတ်း ပၢင်ပွႆးတႅမ်ႈတွပ်ႇ/ ၶူၼ်ႉၶႆႈၾိင်ႈငႄႈပုတ်ႉထလႄႈ လိၵ်ႈလၢႆးတႆးၶၢဝ်းမႆႈ တီႈဝတ်ႉဝိႁၢရ်လူင် ၵျွင်းၶုမ်ႉ ဢိူင်ႇ မိူင်းပူးဢွၼ်ႇ ၸႄႈဝဵင်းမိူင်းပဵင်း ၸိုင်ႈတႆးပွတ်းဢွၵ်ႇ တင်းမူတ်း လုၵ်ႈႁဵၼ်း ၶဝ်ႈတွပ်ႇလိၵ်ႈ 260 ပၢႆ ဝႃႈၼႆ။ မေႃသွၼ်ၵေႃႉၼိုင်ႈ ဢၼ်ႁပ်ႉပုၼ်ႈၽွၼ်းပူင်သွၼ် ၼႂ်းဢိူင်ႇမိူင်းပူးဢွၼ်ႇ လၢတ်ႈတီႈၽူႈတွႆႇႁွၵ်ႈဝႃႈ “ ပီၼႆႉ လုၵ်ႈ ႁဵၼ်းဢေႇ လိူဝ်ပီပူၼ်ႉ။ ပီၼႆႉ တင်းမူတ်းလုၵ်ႈႁဵၼ်း မီး 300 ပၢႆ ဢၼ်မႃးတွပ်ႇလိၵ်ႈသမ်ႉ မီး 260 ပၢႆ။ ၸၼ်ႉ လိၵ်ႈဢၼ်ႁဝ်းၶႃႈ ပူင်သွၼ်ပၼ်လုၵ်ႈႁဵၼ်းႁဝ်းသမ်ႉ တႄႇဢဝ်ၸၼ်ႉငဝ်ႈ ထိုင် ၸၼ်ႉပႅတ်ႇ။ ၸၼ်ႉငဝ်ႈသမ်ႉ ယႅၵ်ႈ ပဵၼ် 2 တွၼ်ႈ။ တွၼ်ႈတႅမ်ႈတွပ်ႇလႄႈ တွၼ်ႈၶူၼ်ႉၶႆႈ(ဢၢၼ်ႇသူပ်း)” ဝႃႈၼႆ။ ဢွင်ႈတီႈပၢင်သွၼ်လိၵ်ႈတႆး ၶၢဝ်းမႆႈ ပီ 2018 ဢၼ်ပိုတ်ႇပူင်သွၼ်ပၼ်လုၵ်ႈႁဵၼ်း ၼႂ်းဢိူင်ႇမိူင်းပူးဢွၼ်ႇသမ်ႉမီး ဝၢၼ်ႈၸွမ်ၸဵင်၊ ဝၢၼ်ႈပႅၵ်ႇ၊ ဝၢၼ်ႈၶုမ်ႉ၊ ဝၢၼ်ႈပွမ်ႈ၊ ဝၢၼ်ႈၵဵင်းတွင်း၊ ဝၢၼ်ႈပုင်ႇ၊ ဝၢၼ်ႈမိူင်းမၢင်း၊ မိူင်း ၵႅတ်ႇလႄႈ ဝၢၼ်ႈတႃႈဢေႃႈ ၸိူဝ်းၼႆႉ ဝႃႈၼႆ။ ပၢင်သွၼ်လိၵ်ႈလၢႆးတႆးၼႆႉ တႄႇပူင်သွၼ်မႃး မိူဝ်ႈႁၢင်လူင်ၾႅပ်ႊၿိဝ်ႊရီႊၶၢဝ်းတၢင်း ႁိမ်း 2 လိူၼ်။ ၶူးသွၼ်/မေႃသွၼ် ဢၼ်ဢဝ်ပုၼ်ႈၽွၼ်းသေ ပူင်သွၼ်ပၼ် မီး 40 ပၢႆ ဝႃႈၼႆ။

['ပၢႆးပိင်ႇၺႃႇ']

2018-04-25T09:09:24

https://shannews.org/archives/4427

ၶူဝ် 2 လင် ၼႂ်းၸႄႈဝဵင်းၵျွၵ်ႉမႄး ၺႃးၸုမ်းဢမ်ႇႁူႉၾၢႆႇ ယႃႉလႅဝ် ၽဝ်ပႅတ်ႈ

ၶူဝ်တႆႇၵႂႃႇမႃး ၵူၼ်းမိူင်း ဢၼ်ၵၢႆႇၸူးၵၼ် ဝၢၼ်ႈလီႉသေႃးတင်း ဝၢၼ်ႈၵုၼ်ၵေႃႇ ၸႄႈဝဵင်းၵျွၵ်ႉမႄးၼၼ်ႉ ၺႃး ၸုမ်းဢမ်ႇႁူႉၾၢႆႇ ယႃႉလႅဝ်ပႅတ်ႈ တင်း 2 လင် ဝႃႈၼႆ။ ဝၼ်းတီႈ 24/04/2018 ယၢမ်းၵၢင်ၼႂ် မွၵ်ႈ 7 မူင်း မီးၸုမ်းယိပ်းၵွင်ႈၵၢင်ႇၸုမ်းၼိုင်ႈ ဢဝ်မၢၵ်ႇလူင် ယိုဝ်းသႂ်ႇတီႈၶူဝ် ၾႆးႁုပ်ႇမႆႈ ႁဵတ်းႁႂ်ႈၶူဝ်ၽႅၼ်လူႉၵွႆၵႂႃႇ။ ထိုင်မႃး ယၢမ်းၵၢင်ၼႂ် မွၵ်ႈ 10 မူင်း ၶိုၼ်းယိုဝ်းၵွင်ႈလူင်သႂ်ႇထႅင်ႈ တီႈၶူဝ်ဢုတ်ႇ တၢင်းယၢဝ်းမီး 180 ထတ်းထႅင်ႈ၊ ႁဵတ်းႁႂ်ႈ ၶူဝ်တင်း 2 လင် လူႉၵွႆၵႂႃႇ။ ၶူဝ်သွင်လင်ၼႆႉ ၵၢႆႇၸူး ဝၢၼ်ႈလီႉသေႃး တင်း ဝၢၼ်ႈၵုၼ်ၵေႃႇ ၸႄႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ ဝႃႈၼႆ။ ၶူဝ်တႆႇ 2 လင်ၼႆႉပဵၼ်တီႈၵူၼ်းမိူင်းလႆႈၸႂ်ယႂ်ႇၵႂႃႇမႃး သိုဝ်ႉၶၢႆ ၼဵင်ႈ၊ ၶဝ်ႈၵၢပ်ႇ ၶူဝ်းသူၼ်ဢၼ်ဢွၵ်ႇၼႂ်းပိုၼ်ႉတီႈ။ ၶူဝ်ၽႅၼ်ၼႆႉ ၵေႃႇသၢင်ႈမိူဝ်ႈပီ 1999 ၶူဝ်ဢုတ်ႇတႄႉ ႁဵတ်းမိူဝ်ႈ ပီ 2016 ဝႃႈၼႆ။ ၵူၼ်းပိုၼ်ႉတီႈ လၢတ်ႈဝႃႈ “ မိူဝ်ႈဢွၼ်တၢင်းတႄႉ မီးၶူဝ်ၽႅၼ်တႆႇၵႂႃႇမႃးၵူၺ်း။ ဝၢႆးလင်ၼႆႉမႃး ယွၼ်ႉၵႃးဢွၼ်ႇၵေႃႈ ႁွတ်ႈၽႅဝ်လႆႈတီႈဝၢၼ်ႈယဝ်ႉလႄႈ ၸင်ႇၵေႃႇသၢင်ႈ ၶူဝ်ဢုတ်ႇထႅင်ႈလင်ၼိုင်ႈ ဝႃႈၼႆ။ မိူဝ်ႈပူၼ်ႉမႃး ၼႂ်းလိူၼ်မၢတ်ႊၶျ် 2018 ၼၼ်ႉ သိုၵ်း TNLA တင်း RCSS ပဵၼ်ပၢင်တိုၵ်းၵၼ်ႁၢဝ်ႈႁႅင်း ၼႂ်းဢိူင်ႇ ၵုၼ်ၵေႃႇ ၸႄႈဝဵင်းၵျွၵ်ႉမႄး ၵူၼ်းမိူင်းၸိူဝ်းဢမ်ႇႁတ်းပွၵ်ႈသေ ယူႇထင်ဝႆႉ ၼႂ်းဝဵင်းၵျွၵ်ႉမႄးၵေႃႈ တိုၵ်ႉမီးတင်းၼမ် ဝႃႈၼႆ။ ၶေႃႈမုလ်း – irrawaddy

['ၵူႈလွင်ႈလွင်ႈ']

2018-04-25T09:05:07

https://shannews.org/archives/4423

ပလိၵ်ႈထႆး တီႉလႆႈၵူၼ်းလႃႈသဵဝ်ႈ 16 ၵေႃႉ တီႈၵဵင်းသႅၼ်

ႁႅင်းၵၢၼ်ယၢၼ်မိူင်း 16 ၵေႃႉ ဢၼ်လုၵ်ႉတၢင်းမိူင်းတႆးပွတ်းႁွင်ႇဝဵင်းလႃႈသဵဝ်ႈသေ တေဢၢင်ႈၶဝ်ႈၵႂႃႇႁဵတ်းၵၢၼ် မိူင်းထႆးၼၼ်ႉ ၺႃးပလိၵ်ႈထႆး ၵူတ်ႇထတ်းတီႉလႆႈတီႈၵဵင်းသႅၼ် ၸႄႈတွၼ်ႈၵဵင်းႁၢႆး။ Photo by Chiang Mai News ဝၼ်းတီႈ 23/04/2018 ပလိၵ်ႈထႆး ပႂ်ႉၵူတ်ႇထတ်း လူတ်ႉၵႃးဢၼ်လုၵ်ႉတၢင်းလႅၼ်လိၼ် တႆး-လၢဝ်း သၢမ်ၸဵင်ႇၶမ်း သေ မုင်ႈၼႃႈၸူးတၢင်းၵဵင်းသႅၼ် တီႈဢိူင်ႇပူင်ႇၼွႆႉ ၸႄႈဝဵင်းလွႆလူင် ၸႄႈတွၼ်ႈၵဵင်းႁၢႆးၼၼ်ႉ ၺႃးၸဝ်ႈၼႃႈတီႈ ဝႅတ်ႉလွမ်ႉ ၵူတ်ႇထတ်းၼႂ်းလူတ်ႉၵႃး၊ ထူပ်းႁၼ် ႁႅင်းၵၢၼ်ယၢၼ်မိူင်း လၵ်ႉၶဝ်ႈမိူင်းထႆး 16 ၵေႃႉ ဝႃႈၼႆ။ သိုဝ်ႇၶၢဝ်ႇထႆး Chiang mai news ဢွၵ်ႇဝႆႉဝႃႈ ယူႇတီႈပလိၵ်ႈထႆး လႆႈထဵတ်ႈထၢမ်သေ “ လႆႈႁပ်ႉႁူႉပဵၼ် ႁႅင်းၵၢၼ် ဢၼ်ယိပ်းဝႂ်ၶႂၢင်ႉႁဵတ်းၵၢၼ် ၸွမ်းလႅၼ်လိၼ်ၸႄႈဝဵင်းမႄႈသၢႆၵူၺ်း ဢမ်ႇမီးဝႂ်တၢင်ႇဢၼ် ဢၼ် ဢွၵ်ႇၼွၵ်ႈ ပိုၼ်ႉ တီႈ။ ႁႅင်းၵၢၼ် 16 ၵေႃႉ ပဵၼ်ၵူၼ်းတၢင်းမိူင်းတႆးပွတ်းႁွင်ႇ ဝဵင်းလႃႈသဵဝ်ႈ လႆႈပၼ်ၵႃႈၵူၼ်းဢဝ်ၶဝ်ႈၵႂႃႇ ၼိုင်ႈ ၵေႃႉလႂ် 3500 ဝၢတ်ႇ ငိုၼ်းမၢၼ်ႈတူၵ်းသႅၼ်ပၢႆ” ဝႃႈၼႆ။ ႁႅင်းၵၢၼ်ယၢၼ်မိူင်း 16 ၵေႃႉ လုၵ်ႉတၢင်းလႅၼ်လိၼ်တႆး-ထႆး ၸႄႈဝဵင်းမႄႈသၢႆသေ တေၵႂႃႇတၢင်းၵဵင်းသႅၼ် မုင်ႈၼႃႈၶဝ်ႈၸူးတၢင်းၵဵင်းမႆႇၼၼ်ႉ တေႃႈလဵဝ် ယူႇတီႈပလိၵ်ႈထႆး ၵုမ်းၶင်တူဝ်ဝႆႉတင်းမူတ်း တေဢုပ်ႇတၢင်း ၾၢႆႇၽွင်းငမ်းမၢၼ်ႈသေ သူင်ႇတူဝ်ပွၵ်ႈၶိုၼ်းႁိူၼ်း ဝႃႈၼႆ။ ဓါတ်ပုံ – မြို့နယ်ထွေ/အုပ် လိူဝ်ၼၼ်ႉ ၼႂ်းၶၢဝ်ႇ tachileik.net ဢွၵ်ႇဝႆႉဝႃႈ “ ၼႂ်းၶၢဝ်းတၢင်း 113 ဝၼ်း ပီ 2018 ၼႆႉ ယူႇတီႈတၢင်း ၾၢႆႇပလိၵ်ႈထႆး တီႉၺွပ်းၵုမ်းၶင်တူဝ် ပီႈၼွင်ႉႁႅင်းၵၢၼ် ၸိူဝ်းဢမ်ႇမီးဝတ်းဝႂ်ၼၼ်ႉ မွပ်ႈယိုၼ်ႈသူင်ႇမွပ်ႈပၼ် ၼႂ်းမိုဝ်းပလိၵ်ႈမၢၼ်ႈ တၢင်းၾၢႆႇၸႄႈဝဵင်းတႃႈၶီႈလဵၵ်း ၸိုင်ႈတႆးပွတ်းဢွၵ်ႇ တင်းမူတ်း 256 ၵေႃႉယဝ်ႉ” ဝႃႈၼႆ။ ၵဵဝ်ႇၵပ်းလွင်ႈဢၼ်လႆႈသူင်ႇတူဝ်ပွၵ်ႈၶိုၼ်းၼၼ်ႉ ၵမ်ႈၼမ် ႁႅင်းၵၢၼ် ဝတ်းဝႂ်ဢမ်ႇတဵမ်ထူၼ်ႈ၊ ဝႂ်ႁဵတ်းၵၢၼ်မူတ်း ဢႃယု၊ ႁဵတ်းၵၢၼ်ၽိတ်းဢွင်ႈတီႈ၊ မၢင်ၵေႃႉ ဢမ်ႇမီးဝတ်းဝႂ်သင် တိုၵ်ႉၶဝ်ႈမိူင်းထႆး ၵူၺ်းၵေႃႈမီး ဝႃႈၼႆ။

['ႁႅင်းငၢၼ်းၶၢမ်ႈမိူင်း']

2018-04-25T06:32:41

https://shannews.org/archives/4418

ၽွင်းတၢင်သိုၵ်းမၢၼ်ႈ ႁႂ်ႈၸဝ်ႈၼႃႈတီႈထႆး ႁႅတ်ႉႁၢမ်ႈ ပၢင်ၵုမ်ၸၢဝ်းၶိူဝ်း ENAC

သုၼ်ၵၢင်လွင်ႈၸၢဝ်းၶိူဝ်း (မိူင်းႁူမ်ႈတုမ်မၢၼ်ႈ) ENAC ဝၢင်းၽႅၼ် ဢၢၼ်းၸတ်းႁဵတ်းပၢင်ဢုပ်ႇၵုမ် ၾိုၵ်းၾွၼ်ႉတီႈ ၵဵင်းမႆႇၶၢဝ်းတၢင်းသၢမ်ဝၼ်း ၺႃးၽွင်းတၢင်သိုၵ်းမၢၼ်ႈ ၵဵဝ်ႇၵပ်းမိူင်းထႆး တုၵ်းယွၼ်း ႁႂ်ႈလူင်ပွင်ၸိုင်ႈထႆး သင်ႇႁၢမ်ႈလႄႈ ႁူပ်ႉတၢင်းယၢပ်ႇ တႃႇဢုပ်ႇၵုမ်ၵၼ်။ ဝၼ်းတီႈ 25-26/ 4 /2018 ၼႆႉ သုၼ်ၵၢင်လွင်ႈၸၢဝ်းၶိူဝ်း (မိူင်းႁူမ်ႈတုမ်မၢၼ်ႈ) ENAC ဝၢင်းၽႅၼ် ၸတ်းႁဵတ်းပၢင်ၵုမ် တီႈ ႁူင်းႁႅမ်း ဢမူဝ်ႊရႃႊ ၶၢဝ်းတၢင်း 3 ဝၼ်း ။ ၺႃး ၽွင်းတၢင်သိုၵ်းမၢၼ်ႈ လူင်ပွင်ၸိုင်ႈမၢၼ်ႈ ၵဵဝ်ႇၵပ်းမိူင်းထႆး ၵႅမ်ၸွမ်ႁၢၼ်ၶိၼ်ႇၸေႃႇ ၼၼ်ႉ တႅမ်ႈလိၵ်ႈထိုင် လူင်ပွင်ၸိုင်ႈထႆး ၸဝ်ႈၼႃႈတီႈ ထႆး ႁၢမ်ႈႁႅတ်ႉ လႄႈ ပၢင်ဢုပ်ႇၵုမ် ၼၼ်ႉ လႆႈၸိူင်ႉၵၢတ်ႈဝႆႉ။ “လႆႈငိၼ်းဝႃႈ ဢမ်ႇၵွမ်ႉၵႃႈ ပၢင်ၵုမ် workshop ၶွင် ENAC ၵူၺ်း၊ ပၢင်ဢုပ်ႇလၢတ်ႈ လွင်ႈငမ်းယဵၼ် မိူင်းမၢၼ်ႈ ဢၼ်ဢၢၼ်းၸတ်းႁဵတ်းတီႈ ၸၼ်ႉၸွမ်ၵဵင်းမႂ်ႇၼၼ်ႉ ၵေႃႈ ၺႃး ၵႅမ်ၸွမ်ႁၢၼ်ၶိၼ်ႇၸေႃႇ ႁၢမ်ႈႁႅတ်ႉမိူၼ်ၵၼ်” – ၵူၼ်းၶဝ်ႈႁူမ်ႈ ဢၼ်ဢမ်ႇၶႂ်ႈမွၵ်ႇၸိုဝ်ႈၵေႃႉၼိုင်ႈလၢတ်ႈ။ ပၢင်ဢုပ်ႇလၢတ်ႈလွင်ႈငမ်းယဵၼ် မၢၼ်ႈ ဢၼ် ၸတ်းႁဵတ်းတီႈ ၸၼ်ႉၸွမ်ၵဵင်းမႂ်ႇၼၼ်ႉ လႆႈႁူႉဝႃႈ ပႃးၽူႈယႂ်ႇၵူၼ်းလူင် ၼႂ်းၶွမ်ႊမတီႊၵပ်းသၢၼ်ဢုပ်ႇဢူဝ်းလွင်ႈငမ်းယဵၼ် ၸၼ်ႉမိူင်းႁူမ်ႈတုမ်၊ ၽူႈယႂ်ႇၵူၼ်းလူင် ၼႂ်းႁူမ်ႈတုမ်ယၢင်းၽိူၵ်ႇ KNU ၸိူဝ်းၼႆႉၵေႃႈ ၶဝ်ႈႁူမ်ႈၸွမ်း – လႆႈႁူႉၼင်ႇၼႆ။ “ၸဝ်ႈၼႃႈတီႈ တုၵ်းယွၼ်းလႄႈႁဝ်းၶႃႈၵေႃႈဢမ်ႇၸၢင်ႈႁဵတ်းႁိုဝ်။ ဢၼ်ၶပ်ႉၶိုင်ဝႆႉ ပၢင်ဢုပ်ႇၶႆႈဝၼ်းမိူဝ်ႈၼႆႉ ဢမ်ႇပဵၼ်ႁဵတ်းယဝ်ႉၶႃႈ ”- ၼႆ ၶူးသွၼ်တီႈၸၼ်ႉၸွမ်ၵဵင်းမႂ်ႇ ၸဝ်ႈၼိုင်ႈလၢတ်ႈ။ ဢၼ်လူင်ပွင်ၸိုင်ႈမၢၼ်ႈ သိုၵ်းမၢၼ်ႈ တုၵ်းယွၼ်းထႆးႁၢမ်ႈပၢင်ၵုမ်ၸိူင်ႉၼႆၼႆႉ မိူဝ်ႈပီ 2017 လိူၼ်ၵျူလၢႆႊ ဝၼ်းတီႈ 20-22 ၼၼ်ႉၵေႃႈ ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး ဢၼ်းၸတ်းႁဵတ်းပၢင်ၵုမ်။ ၽွင်းၵူၼ်းလူင်တႆးႁွတ်ႈဝႆႉတီႈၵဵင်းမႂ်ႇသေ တိုၵ်ႉႁၢင်ႈႁႅၼ်းယူႇၼၼ်ႉ ၵႅမ်ၽွမ်ႁၢၼ်ၶိၼ်ႇၸေႃႇ ၽွင်းတၢင်းသိုၵ်း(တပ်ႉလိၼ်၊ ၼမ်ႉ၊ လူမ်း) တုၵ်းယွၼ်း ႁႂ်ႈထႆး ပိတ်ႉႁၢမ်ႈ လႄႈ ပၢင်ၵုမ်ၼၼ်ႉ လႆႈ ၸိူင်ႉၵၢတ်ႈ ၵႂႃႇ။ သုၼ်ၵၢင်လွင်ႈၸၢဝ်းၶိူဝ်း ENAC – Ethnic Nationalities Affairs Center (မိူင်းႁူမ်ႈတုမ်မၢၼ်ႈ) ၼႆႉ ပိူဝ်ႈတႃႇၵမ်ႉၵႅမ်ၸွႆႈထႅမ် ၵၢၼ် ၵေႃႇတင်ႈမိူင်းႁူမ်ႈတုမ် ၾႅတ်ႊတရႄႊၻီႊမွၵ်ႊၶရေႊသီႊ ၼႆသေ ၵေႃႇတင်ႈ မႃး မိူဝ်ႈပီ 2013 ၊ မီးၸုမ်းတူင်ႇဝူင်းၵူၼ်းၸၢဝ်းၶိူဝ်း၊ ၸုမ်းယိပ်းၵွင်ႈၵၢင်ႇ၊ ၸုမ်းၽူႈႁူႉၽူႈႁၼ် ၶဝ်ၸဝ်ႈ ၶဝ်ႈႁူမ်ႈဝႆႉ တင်းၼမ်။

['သုၼ်ႇလႆႈၵူၼ်း']

2018-04-25T06:00:04

https://shannews.org/archives/4415

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 25/04/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.32 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1331 ပျႃး၊ ငိုၼ်းၶႄႇ 1 ယႅၼ်ႉ = 211 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 25/04/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 24/04/2018 ငိုၼ်းထႆး 1 ဝၢတ်ႇ = 42.3 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1328 ပျႃး၊ ငိုၼ်းၶႄႇ 1 ယႅၼ်ႉ = 210.9 ပျႃး။

['ၵၢၼ်မၢၵ်ႈမီး']

2018-04-24T10:15:50

https://shannews.org/archives/4412

ပၢင်ၵႅဝ်ႈဝၼ်းၵိူတ်ႇတပ်ႉသိုၵ်းၸိုင်ႈတႆး SSA 54 ပီတဵမ် ၸတ်းႁဵတ်းတီႈငဝ်ႈငုၼ်းဝၢၼ်ႈႁႆး

ပၢင်ၵႅဝ်ႈဝၼ်းၵိူတ်ႇတပ်ႉသိုၵ်းၸိုင်ႈတႆး SSA 54 ပီတဵမ် ၸတ်းႁဵတ်းတီႈငဝ်ႈငုၼ်းဝၢၼ်ႈႁႆး

['Uncategorized']

2018-04-24T09:59:15

https://shannews.org/archives/4407

လူင်ပွင်ၸိုင်ႈသိုၵ်းမၢၼ်ႈ မွပ်ႈပၼ်ၶိုၼ်း တီႈလိၼ်ၵူၼ်းမိူင်းၼၢႆး 13 ဢေႊၶိူဝ်ႊ

တပ်ႉသိုၵ်းလူင်ပွင်ၸိုင်ႈမၢၼ်ႈ မွပ်ႈယိုၼ်ႈပၼ်တီႈလိၼ်ၵူၼ်းမိူင်း မိူင်းၼၢႆးၶိုၼ်းတႃႇ 13 ဢေႊၶိူဝ်ႊ ၸဝ်ႈသူၼ် 7 ၵေႃႉ တီႈႁူင်းႁေႃး ၵမ်ႇပေႃးၸႃႉ ဝဵင်းမိူင်းၼၢႆး။ ဝၼ်းတီႈ 24/4/2018 တပ်ႉသိုၵ်းလူင်ပွင်ၸိုင်ႈ တပ်ႉၶမယ 518 မွပ်ႈယိုၼ်ႈပၼ်ၶိုၼ်း တီႈလိၼ် ၵူၼ်းဝၢၼ်ႈ တီႈလုမ်းၾၢႆႇၽွင်းငမ်းၸႄႈဝဵင်း မိူင်းၼၢႆး ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်း။ ၼႂ်းပၢင်ၼႆႉ မီးတူဝ်တႅၼ်း ၾၢႆႇသိုၵ်း၊ ၾၢႆႇၽွင်းငမ်း၊ ၽူႈတႅၼ်းပႃႇတီႇႁူဝ်သိူဝ် ဢိၵ်ႇၵူၼ်းဝၢၼ်ႈၵူၼ်းမိူင်းၶဝ်ႈႁူမ်ႈ 100 ပၢႆ။ တီႈလိၼ် 13 ဢေႊၶိူဝ်ႊၼႆႉ မီးႁိမ်း ဝၢၼ်ႈၼွင်ၶမ်း ၾၢႆႇၸၢၼ်းမိူင်းၼၢႆးမွၵ်ႈလၵ်းပၢႆ။ ၸၢႆးၸၢၼ်ႇတဵင်း ၽူႈတႅၼ်းသၽႃးၵူၼ်းမိူင်း မိူင်းၼၢႆး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ပီႈၼွင်ႉၵူၼ်းဝၢၼ်ႈႁဝ်း ၸိူဝ်းဢၼ်ၺႃးယိုတ်းဝႆႉတီႈလိၼ်ၼၼ်ႉ သင်ၶႂ်ႈလႆႈၶိုၼ်းတီႈလိၼ် တူဝ်ၵဝ်ႇၼႆ ဢဝ်သၢၵ်ႈသေႇလၵ်းထၢၼ်လွင်ႈဝႃႈႁဝ်းပဵၼ်ၸဝ်ႈသူၼ်ၼၼ်ႉသေ မႃးယိုၼ်ႈ တီႈႁဝ်းၶႃႈလႆႈယူႇ။ ၼင်ႇဢၼ်ႁဝ်းၶႃႈၸွႆႈလႆႈၼၼ်ႉ တေၸွႆႈတၢင်ႇယွၼ်းပၼ် ” ဝႃႈၼႆ။ ပၢင်ယိုၼ်ႈမွပ်ႈတီႈလိၼ်ပွၵ်ႈၼႆႉ လႆႈမွပ်ႈပၼ်တႃႇ 13 ဢေႊၶိူဝ်ႊ ပၼ်ၶိုၼ်းၸဝ်ႈသူၼ်တႃႇ 7 ၵေႃႉ ၊ တီႈလိၼ် ၸိူဝ်းၼႆႉထုၵ်ႇၺႃးသိုၵ်းလူင်ပွင်ၸိုင်ႈယိုတ်းဢဝ်ဝႆႉၸဵမ်မိူဝ်ႈပီ 1995၊ တႃႇတေလႆႈၶိုၼ်း တီႈလိၼ်ၼႆႉ ၽူႈတႅၼ်းသၽႃးၵူၼ်းမိူင်း မိူင်းၼၢႆး ၸၢႆးၸၢၼ်ႇတဵင်း တႄႇတၢင်ႇယွၼ်းၶိုၼ်း ၼႂ်းသၽႃးမိူင်းတႆး ၸဵမ်မိူဝ်ႈပီ 2016 လိူၼ်တီႊသဵမ်ႊၿိူဝ်ႊ ၼႆယဝ်ႉ။ Photo : Sai San Thein

['ၵူႈလွင်ႈလွင်ႈ']

2018-04-24T09:30:56

https://shannews.org/archives/4404

ၵူၼ်းဝၢၼ်ႈ ၼႂ်းၸႄႈဝဵင်းလႃႈသဵဝ်ႈ ၶုတ်းႁၼ်ႁုၼ်ႇႁၢင်ႈၽြႃး 6 ၸဝ်ႈ ၽွင်းလွမ်ႉႁူဝ်ႉသူၼ်

ၵူၼ်းဝၢၼ်ႈပၢင်ၶေႃ ၸႄႈဝဵင်းလႃႈသဵဝ်ႈ ၶုတ်းၶူးသူၼ် တေႁဵတ်းႁူဝ်ႉၼႆသေ ၶုတ်းၺႃးၽြႃးတွင်းၵဝ်ႇၵႄႇ 6 သူႇ ၵူၼ်းဝၢၼ်ႈၸူမ်းသိူဝ်း ပၢင်းမႃးဝႆႉတီႈဝတ်ႉပၢင်ႁုင်း ၸႄႈဝဵင်းလႃႈသဵဝ်ႈ။ ဝၼ်းတီႈ 19/04/2018 သင်ၶၸဝ်ႈ ၵူၼ်းဝၢၼ်ႈၵူၼ်းမိူင်း ၸုမ်းပျီႇတူႉၸိတ်ႉမၢၼ်ႈပၢင်ႇ ႁူမ်ႈၵၼ်ၵႂႃႇပၢင်းဢဝ် ႁုၼ်ႇႁၢင်ႈၽြႃးပဵၼ်ၸဝ်ႈ ဢၼ်ၶုတ်းလႆႈတီႈဝၢၼ်ႈပၢင်ၶေႃမႃးဝႆႉ တီႈၵျွင်းပၢင်ႁုင်း။ ၸၢႆးလႅင်းမိူင်း ၵူၼ်းဝၢၼ်ႈပၢင်ႁုင်း လၢတ်ႈဝႃႈ – “ ယိၼ်းၸူမ်းထိုင်သင်ၶၸဝ်ႈ၊ ၽူႈယႂ်ႇၵူၼ်းလူင် ၼႂ်းပိုၼ်ႉတီႈဢၼ်ဢွၼ်ႁူဝ်ၵူၼ်းဝၢၼ်ႈၼႂ်းပိုၼ်ႉတီႈသေ ပူၵ်းပွင်ဝတ်ႉၵျွင်း ဢိူင်ႇဝၢၼ်ႈ ၵူႈလွင်ႈ ဢၼ်လႆႈၶုတ်းႁၼ် ၽြႃးၸိူဝ်းၼႆႉၵေႃႈ မီးတၢင်းၸူမ်းသိူဝ်းတႄႉၶႃႈ” ဝႃႈၼႆ။ ၼၢင်းသူၺ်ႇလူႇ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ – “ ဢၼ်ၽြႃးပေႃႇတီႈမိူင်းႁဝ်းၶႃႈၼႆႉ ပဵၼ်ဢၼ်ၸူမ်းသိူဝ်းတႄႉတႄႉၶႃႈဢေႃႈ ယုမ်ႇယမ်ဝႃႈတေပဵၼ်လွင်ႈလီ တွၼ်ႈတႃႇၵူၼ်းဝၢၼ်ႈၵူၼ်းမိူင်းမိူဝ်ႈၼႃႈ ဝၢၼ်ႈမိူင်းႁဝ်းၵေႃႈတေလီမႃး ယုမ်ႇယမ်ၸိူင်ႉၼႆၶႃႈ ” ဝႃႈၼႆ။ ၽြႃးတင်း 6 သူႇၼႆႉ ပဵၼ်ၽြႃးတွင်း ယူႇတီႈၵူၼ်းဝၢၼ်ႈၶုတ်းၶူးသူၼ် တီႈသူၼ်လုင်းဢႃးလူင်ႇ (ၸၢဝ်းၶႄႇ) သေ ထူပ်းႁၼ် ဝၢႆးမႃးသင်ၶၸဝ်ႈလႄႈ ၵူၼ်းဝၢၼ်ႈပၢင်ႁုင်းလႆႈဢွၼ်ၵၼ် ပၢင်းမႃးဝႆႉတီႉ ဝတ်ႉပၢင်ႁုင်းယဝ်ႉလီငၢမ်း ဝႃႈၼႆ။

['ၵူႈလွင်ႈလွင်ႈ']

2018-04-24T09:17:41

https://shannews.org/archives/4400

RCSS ပၢၵ်ႈပႅတ်ႈ လွင်ႈၶၢဝ်ႇထႆးၼႄး သိုၵ်းတႆးၶဝ်ႈလၵ်ႉ ၼႂ်းၸႄႈဝဵင်းပၢင်မၢၵ်ႇၽႃႈ

သိုဝ်ႇၶၢဝ်ႇၵဵင်းမႆႇ ပိုၼ်ၽၢဝ်ႇ သိုၵ်းတႆးၵေႃႉၼိုင်ႈ ၶဝ်ႈလႄႇႁႃလၵ်ႉၶူဝ်းၶွင်ၵူၼ်းဝၢၼ်ႈ တီႈပၢင်မၢၵ်ႇၽႃႈၼႆၼၼ်ႉ ၾၢႆႇ RCSS ဝႃႈဢမ်ႇၸႂ်ႈၵူၼ်းသိုၵ်းၼႂ်းၸုမ်း။ ဝၼ်းတီႈ 24/04/2018 သိုဝ်ႇၶၢဝ်ႇ Chiang Mai News ပိုၼ်ၽၢဝ်ႇဝႃႈ – ပလိၵ်ႈ၊ ၸဝ်ႈၼႃႈတီႈ၊ ၾၢႆႇၽွင်းငမ်း ႁူမ်ႈၵၼ် တီႉၺွပ်း ၸၢႆးဢူ ဢႃယု 39 ပီ ပဵၼ်ၵူၼ်းလွႆၵေႃႇ ၸႄႈမိူင်းယၢင်းလႅင် ၽွင်းလႄႇႁႃလၵ်ႉၶူဝ်းၶွင်ၵူၼ်းဝၢၼ်ႈ ၊ ယိုတ်းလႆႈပႃးၵွင်ႈ 1 လဝ်း မၢၵ်ႇၵွင်ႈ 8 လုၵ်ႈ တီႈဝၢၼ်ႈ ၵွင်တဝ်ႈ မူႇ 10 ဢိူင်ႇၼႃးပူႇပွမ်ႈ ၸႄႈဝဵင်းပၢင်မၢၵ်ႇၽႃႈ ၸႄႈတွၼ်ႈမႄႈႁွင်ႈသွၼ် ၸိုင်ႈထႆးပွတ်းႁွင်ႇ။ ၸဝ်ႈသိုၵ်းလူင် ၸၢႆးငိုၼ်း ၽူႈၼမ်းၼႂ်း 3 RCSS/SSA လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ၵဵဝ်ႇလူၺ်ႈလွင်ႈ ၼႆႉ ႁဝ်းၶႃႈလႆႈၵပ်းသိုပ်ႇထၢမ်ၵၼ်ယဝ်ႉဝႃႈ ဢမ်ႇၸႂ်ႈၵူၼ်းႁဝ်း တူၺ်းၼႃႈတႃလႄႈ ၵၢၼ်ဝႆႉၶူၼ်ႁူဝ်ၵေႃႈႁူႉယဝ်ႉ၊ ၸိူင်ႉႁိုဝ်ၵေႃႈယဝ်ႉ လွင်ႈတၢင်းမၼ်းပဵၼ်ၸိူင်ႉႁိုဝ်တႄႉတႄႉ ဢၼ်ဝႃႈၼႆႉ ႁဝ်းၶႃႈတေၵပ်းသၢၼ်ၶႆႈငိူၼ်ႈမၼ်းၵႂႃႇထႅင်ႈ ” ဝႃႈၼႆ။ ပလိၵ်ႈၵေႃႈလၢတ်ႈဝႃႈ – “ ၸွမ်းၼင်ႇႁဝ်းၶႃႈတွင်ႈထၢမ်သေ လႆႈႁူႉဝႃႈ ၸၢႆးဢူၼႆႉ မိူဝ်ႈဢွၼ်တၢင်း ပဵၼ်သိုၵ်း ၼႂ်းၸုမ်း RCSS/SSA ဝၢႆးၼၼ်ႉလၵ်ႉပၢႆႈသိုၵ်းသေ ၵႂႃႇႁႃႁဵတ်းၵၢၼ်တၢင်းမိူင်းၵွၵ်ႇ ဝၢႆးမႃး ယူႇၶိုၼ်းတီႈၸႄႈဝဵင်းပၢင်မၢၵ်ႇၽႃႈ သိုၵ်းတႆးႁူႉၶၢဝ်ႇမၼ်းၸၢႆးသေ တီႈၺွပ်းၶဝ်ႈၶွၵ်ႈ တီႈငဝ်ႈၸိုင်ႈ လွႆတႆးလႅင်း ၽိူဝ်ပူၼ်ႉလွတ်ႈ ဢွၵ်ႇၶွၵ်ႈယဝ်ႉ မႃးလၵ်ႉၵွင်ႈၵူၼ်းဝၢၼ်ႈ တေႃႇပေႃးၺွပ်းလႆႈပွၵ်ႈ ၵမ်းၼႆႉ ” ဝႃႈၼႆ။ ၵဵဝ်ႇလူၺ်ႈလွင်ႈတၢင်းဢၼ်ၵိူတ်ႇၶိုၼ်ႈပွၵ်ႈၼႆႉသေ ၸဝ်ႈၼႃႈတီႈထႆးၸၼ်ႉသုင် ၸီႉသင်ႇၸဝ်ႈၼႃႈတီႈၼႂ်းပိုၼ်ႉတီႈ ႁႂ်ႈၵူတ်ႇထတ်းၶဵင်ႈၶႅင် ထဵတ်ႈထၢမ်ၵူၼ်းၶဝ်ႈ – ဢွၵ်ႇၼႂ်းပိုၼ်ႉတီႈ ဢၼ်တိတ်းၸပ်းလႅၼ်လိၼ်ၵူႈတီႈၼႆယဝ်ႉ ။

['ၵူႈလွင်ႈလွင်ႈ']

2018-04-24T06:32:49

https://shannews.org/archives/4395

ၵူၼ်းပၢႆႈၽေးသိုၵ်း 270 ၵေႃႉ တီႈဝဵင်းၼမ်ႉတူႈ ပွၵ်ႈၶိုၼ်းႁိူၼ်းယေးၽႂ်မၼ်း

ၵူၼ်းမိူင်းပၢႆႈၽေးသိုၵ်း ဢၼ်ဢွၼ်ၵၼ်ပၢႆႈမႃးယူႇဝႆႉတီႈ ဝတ်ႉ/ၵျွင်းႁွင်ႇ ဝၢၼ်ႈၸၢမ် တင်း ဝတ်ႉပုပ်ႉပႃႇရူင်ႇတီႈ ၼမ်ႉတူႈၼၼ်ႉ ယၢမ်းလဵဝ် ဢွၼ်ၵၼ်ပွၵ်ႈၶိုၼ်းႁိူၼ်းၽႂ်မၼ်း ဝႃႈၼႆ။ ဝၼ်းတီႈ 23/04/2018 သင်ၶၸဝ်ႈ၊ ၸုမ်းၸွႆႈထႅမ်ၵူၼ်းပၢႆႈၽေး ပရႁိတလႄႈ ၸုမ်းတူင်ႇဝူင်းတဢၢင်း ႁူမ်ႈၵၼ် ၵႂႃႇသူင်ႇၵူၼ်းပၢႆႈၽေးသိုၵ်း ဢၼ်မႃးသွၼ်ႈဝႆႉတီႈ ဝတ်ႉၵျွင်းႁွင်ႇဝၢၼ်ႈၸၢမ် လႄႈ ဝတ်ႉဝိႁၢရ်ပုပ်ႉပႃႇရူင်ႇ ၸႄႈ ဝဵင်းၼမ်ႉတူႈ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ ၸိူဝ်းၼၼ်ႉ ပွၵ်ႈၶိုၼ်းႁိူၼ်းယေးၽႂ်မၼ်း။ ၶဝ်ၸိူဝ်းၼႆႉ ပဵၼ်ၵူၼ်းဝၢၼ်ႈပၢင်ၵုတ်ႇ၊ ဝၢၼ်ႈၼႃးတီး၊ ဝၢၼ်ႈပဵင်းထွၼ်ႇ၊ ဝၢၼ်ႈၼႃးၵုၼ်လႄႈ ဝၢၼ်ႈၼမ်ႉပၢႆႇ ႁူဝ်ၵူၼ်း 270 ၵေႃႉ ဝႃႈၼႆ။ လုင်းၸၢႆးပႃႉၺၢၼ်ႇ ၵႅမ်ၶွမ်ႊမတီႊၸုမ်းၸွႆႈထႅမ်ၵူၼ်းပၢႆႈၽေး ၸႄႈဝဵင်းၼမ်ႉတူႈ လၢတ်ႈတီႈၸုမ်းၶၢဝ်ႇၽူႈတွႆႇ ႁွၵ်ႈဝႃႈ “ မိူဝ်ႈၶမ်ႈဝႃး ႁဝ်းၶႃႈ ဢွၼ်ၵၼ်သူင်ႇပွၵ်ႈမိူဝ်းၶိုၼ်းႁိူၼ်းၽႂ်မၼ်းမူတ်းယဝ်ႉ တီႈဝတ်ႉပုပ်ႉပႃႇရူင်ႇတင်း ဝၢၼ်ႈၸၢမ်တႄႉ ဢမ်ႇမီးယဝ်ႉၵူၼ်းပၢႆႈၽေး။ တေလႆႈဝႃႈ ပၢင်တိုၵ်းယဵၼ်လူင်းၵႂႃႇယဝ်ႉ။ ၵူၺ်းၵႃႈ သိုၵ်းတင်းသွင် ၾၢႆႇတႄႉ တိုၵ်ႉတူင်ႉၼုင်ၵႂႃႇမႃး မိူၼ်ၵဝ်ႇ ဢွင်ႇတီႈၽႂ်ဢွင်ႇတီႈမၼ်းယူႇ” ဝႃႈၼႆ။ တႄႇဢဝ် ဝၼ်းတီႈ 10 လိူၼ်မၢတ်ႊၶျ် 2018 ၼႆႉမႃး ၵူၼ်းပၢႆႈၽေးသိုၵ်း ဝၢၼ်ႈၼႃးသၢႆး၊ ပၢင်ၶႅမ်၊ ၼမ်ႉပၢႆႇ၊ ၼႃး ၵုၼ်၊ ပၢင်ၵုတ်ႇ၊ ၼႃးတီး၊ ပဵင်းထွၼ်ႇ ၸိူဝ်းၼႆႉ ဢွၼ်ၵၼ်ပၢႆႈမႃးယူႇတီႈ ဝတ်ႉဝၢၼ်ႈၸၢမ်၊ ဝတ်ႉပုပ်ႉပႃႇရူင်ႇ၊ ဝတ်ႉၵုင်းၽြႃး ဢိၵ်ႇထႅင်ႈလၢႆလၢႆတီႈ ဝႃႈၼႆ။ ဢၼ်ၵူၼ်းမိူင်းလႆႈပၢႆႈၼႆႉ ပဵၼ်ၵွပ်ႈသိုၵ်း TNLA တင်း သိုၵ်း RCSS ယိုဝ်းၵၼ်၊ သိုၵ်းမၢၼ်ႈတင်းသိုၵ်း TNLA ယိုဝ်း ၵၼ်လႄႈ လႆႈပႃးၵၼ်ပၢႆႈ။ Photo by DVB

['သုၼ်ႇလႆႈၵူၼ်း']

2018-04-24T06:22:50

https://shannews.org/archives/4393

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 24/04/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.09 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1328 ပျႃး၊ ငိုၼ်းၶႄႇ 1 ယႅၼ်ႉ = 210.22 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 24/04/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 23/04/2018 ငိုၼ်းထႆး 1 ဝၢတ်ႇ = 42.3 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1328 ပျႃး၊ ငိုၼ်းၶႄႇ 1 ယႅၼ်ႉ = 210.9 ပျႃး။

['ၵၢၼ်မၢၵ်ႈမီး']

2018-04-24T05:57:20

https://shannews.org/archives/4387

ႁူင်းႁဵၼ်းၵူၼ်းၼုမ်ႇ SYI ၵဵင်းတုင် ၸတ်းပၢင်တၢၼ်ႈၶႆႈ ပွၵ်ႈၵမ်းႁႅၵ်ႈ

ႁူင်းႁဵၼ်းၵူၼ်းၼုမ်ႇတႆး SYI ယၢင်းပူး ၸႄႈဝဵင်းၵဵင်းတုင် ၸတ်းႁဵတ်းပၢင်တၢၼ်ႈၶႆႈ ပၼ်တၢင်းႁူႉ ပဵၼ်ပွၵ်ႈၵမ်းႁႅၵ်ႈ မီးလုၵ်ႈႁဵၼ်း ၶဝ်ႈႁူမ်ႈလဵပ်ႈႁဵၼ်းတင်းၼမ်လၢႆ။ ဝၼ်းတီႈ 21/04/2018 ယၢမ်းၵၢင်ဝၼ်း 12:30 မူင်း ထိုင် 4:30 မူင်း ဝၢႆးဝၼ်း ႁူင်းႁဵၼ်းၽၢႆႇပူၵ်းပွင်ၵူၼ်းၼုမ်ႇ ၸိုင်ႈတႆး (School For Youth Improvement =SYI) ၸတ်းႁဵတ်းပၢင်တၢၼ်ႈၶႆႈ ပၼ်ပိုၼ်ႉႁူႉ ၵဵဝ်ႇၵပ်းၵၢၼ် ႁဵၼ်းလႄႈ ထႅမ်ႁႅင်းၸႂ် တီႈဝတ်ႉယၢင်းပူး ဢိူင်ႇလွႆလူင် ၸႄႈဝဵင်းၵဵင်းတုင် ၸိုင်ႈတႆး ပွတ်းဢွၵ်ႇ ဝႃႈၼႆ။ ၸဝ်ႈၶူးသုၶ ၽူႈဢွၼ်ႁူဝ်လႄႈ ၶပ်းၶိုင်တႃႇပဵၼ်မႃး ပၢင်တၢၼ်ႈၶႆႈ လၢတ်ႈတီႈၽူႈတွႆႇႁွၵ်ႈဝႃႈ “ ဢိင်ၼိူဝ်ပၢင်ၵၢပ်ႈ သွမ်းဝၼ်းၵိူတ်ႇႁဝ်းၸဝ်ႈသေ ၼင်ႇႁိုဝ် တေပဵၼ်ပၺ်ၺႃပႃႇရမီႇဢၼ်ၼိုင်ႈၼႆလႄႈ ၸင်ႇလႆႈၸတ်းပႃးပၢင်တၢၼ်ႈ ၶႆႈ ၾၢႆႇၼိုင်ႈၵေႃႈ ႁဝ်းၸဝ်ႈယၢမ်ႈပဵၼ်လုၵ်ႈႁဵၼ်းတီႈႁူင်းႁဵၼ်းၼႆႉမႃး” ဝႃႈၼႆ။ ၼႂ်းပၢင်တၢၼ်ႈၶႆႈၼၼ်ႉ မီးၽူႈလူင်ႉလႅၼ်ႇ/ ၽူႈမီးပိုၼ်ႉႁူႉ မႃးဢုပ်ႇၶႆႈၼႄ မိူၼ်ၼင်ႇ ၸဝ်ႈၶူးဢၵ်ႉၵသေၼ လႅင်းတႆး M.A (London) ဢုပ်ႇၶႆႈၼႄ လူၺ်ႈႁူဝ်ၶေႃႈ မုင်ႈတူၺ်းလၢႆဢၼ် ႁႂ်ႈႁၼ်ၵူႈၾၢႆႇ၊ ၼၢင်းသီလႃး B.A (Philo) ဢုပ်ႇ ၶႆႈၼႄ လူၺ်ႈႁူဝ်ၶေႃႈ ပိုၼ်ႉထၢၼ် လွင်ႈပိုၼ်းၵၢၼ်ပၢႆးမိူင်း မိူင်းတႆး လႄႈ ၸၢႆးႁၵ်ႉမိူင်း လုမ်းမူႇလၼိထိ(မႅပ်ႇ) ဝဵင်းၵဵင်းမႆႇ သပ်းလႅင်းၼႄ လူၺ်ႈႁူဝ်ၶေႃႈ ႁႅင်းၵၢၼ်ယၢၼ်မိူင်းလႄႈ ပၢႆးပၺ်ၺႃ ၸိူဝ်းၼႆႉ ဝႃႈၼႆ။ ႁူင်းႁဵၼ်း SYI မီးလုၵ်ႈႁဵၼ်းၼႂ်းမိူင်းတႆးၵူႈတီႈတီႈ မိူၼ်ၼင်ႇ ပွတ်းဢွၵ်ႇ၊ ပွတ်းၸၢၼ်းလႄႈ ပွတ်းႁွင်ႇ ၸိူဝ်းၼႆႉ မႃးႁဵၼ်းလိၵ်ႈဢိင်းၵလဵတ်ႈ ဝႃႈၼႆ။ မၢင်ၸိူဝ်းယဝ်ႉ ၸၼ်ႉၸွမ်သေ ၶိုၼ်းမႃးႁၢင်ႈႁႅၼ်းဢင်းၵိတ်း တႃႇၶိုၼ်းႁဵတ်းၵၢၼ် ဢမ်ႇၼၼ်တႃႇၵႂႃႇၼွၵ်ႈမိူင်း၊ မၢင် ၸိူဝ်းယဝ်ႉ ၸၼ်ႉသိပ်းတေသိုပ်ႇၶိုၼ်ႈၸၼ်ႉၸွမ်ၼႂ်းမိူင်း ၼွၵ်ႈမိူင်းလႄႈ ၶိုၼ်းမႃးႁၢင်ႈႁႅၼ်းၾၢႆႇဢင်းၵိတ်း၊ မၢင် ၸိူဝ်းၵေႃႈ မႃးၾိုၵ်းပိုၼ်ႉထၢၼ် မီးလၢႆလၢႆသႅၼ်း။ ႁၼ်ဝႃႈ တီႈၼႆႈမၼ်းမီးသႅၼ်းႁုၼ်ႈမႂ်ႇ တႃႇၼေႃႇတႅၼ်း ၶိူဝ်းႁဝ်း တင်းၼမ်တင်းလၢႆ ၼင်ႇႁိုဝ် ၶဝ်တေမီးႁႅင်းၸႂ် မီးၵႂၢမ်းမၼ်ႈၸႂ် ၸင်ႇလႆႈမွၵ်ႇထိုင် ၽူႈမီးတူဝ်ထူပ်း ၼႂ်းၵၢၼ်ႁဵၼ်း လႄႈ ၼႂ်းၼႃႈၵၢၼ် ၼႂ်းမိူင်းၼွၵ်ႈမိူင်းမႃးဢုပ်ႇၶႆႈပၼ်တၢင်းႁူႉထႅမ်ႁႅင်းၸႂ်” ဝႃႈၼႆ။ ႁူင်းႁဵၼ်း SYI ယၢင်းပူးၼႆႉ မီးၾၢႆႇၸဵင်ႇႁွင်ႇဝၼ်းတူၵ်း ဝဵင်းၵဵင်းတုင်။ ယၢၼ်ၵႆဝဵင်းၵဵင်းတုင် မွၵ်ႈ 3 လၵ်း ။ ယိူင်း ဢၢၼ်းတႃႇယုၵ်ႉမုၼ်းပၢႆးပၺ်ၺႃၵူၼ်းၼုမ်ႇမိူင်းတႆးၼႆသေ တႄႇပိုတ်ႇသွၼ်ပၼ်လိၵ်ႈဢိင်းၵလဵတ်ႈ မိူဝ်ႈပီ 2000 ။ ၼိုင်ႈပီ မီးလုၵ်ႈႁဵၼ်း ဢမ်ႇယွမ်း 50 ၵေႃႉ ဝႃႈၼႆ။

['ပၢႆးပိင်ႇၺႃႇ']

2018-04-24T03:05:53

https://shannews.org/archives/4384

ငဝ်းႁၢင်ႈသဵင်ၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ပွင်ႈၵႂၢမ်း-2၊ 2018/04/24၊ BNI/SHAN TV Program, 2018/04/24

ငဝ်းႁၢင်ႈသဵင်ၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ပွင်ႈၵႂၢမ်း-2၊ 2018/04/24၊ BNI/SHAN TV Program, 2018/04/24

['Uncategorized']

2018-04-24T02:49:20

https://shannews.org/archives/4381

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ၶၢဝ်ႇ၊ 2018/04/24၊ BNI/SHAN TV Program, 2018/04/24

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ၶၢဝ်ႇ၊ 2018/04/24၊ BNI/SHAN TV Program, 2018/04/24

['Uncategorized']

2018-04-24T02:41:46

https://shannews.org/archives/4378

ငဝ်းႁၢင်ႈသဵင်ၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ပွင်ႈၵႂၢမ်း-1၊ 2018/04/24၊ BNI/SHAN TV Program, 2018/04/24

ငဝ်းႁၢင်ႈသဵင်ၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ပွင်ႈၵႂၢမ်း-1၊ 2018/04/24၊ BNI/SHAN TV Program, 2018/04/24

['Uncategorized']

2018-04-23T10:30:13

https://shannews.org/archives/4372

လုၵ်ႈႁဵၼ်းတႆး (သင်ၶလႄႈ ၵူၼ်းႁိူၼ်း) 28 တူၼ် တေႁပ်ႉၸုမ်ႈၶူး တီႈၸၼ်ႉၸွမ်မႁႃၸုလႃး ဝင်းၼွႆႉ ၼႂ်းႁူဝ်လိူၼ်မေႊ

လုၵ်ႈႁဵၼ်းသင်ၶတႆး ဢၼ်ၵႂႃႇႁဵၼ်းၸၼ်ႉၸွမ် တီႈၵုင်းထဵပ်ႈၼၼ်ႉ တေလႆႈႁပ်ႉၸုမ်ႈၶူး တီႈၸၼ်ႉၸွမ်မႁႃၸုလႃး ဝင်းၼွႆႉ တင်းမူတ်း 28 တူၼ် ဝႃႈၼႆ။ ꧠႅပ်းႁၢင်ႈၵဝ်ႇ မိူဝ်ႈပူၼ့်မႃး ဝၼ်းတီႈ 12-13/05/2018 ၶၢဝ်းတၢင်း 2 ဝၼ်း ယူႇတီႈၸၼ်ႉၸွမ်မႁႃၸုလႃး ဝင်းၼွႆႉ ဢယုတ်ႉထယႃး ၸိုင်ႈထႆး တေမွပ်ႈယိုၼ်ႈၸုမ်ႈၶူး ပၼ်လုၵ်ႈႁဵၼ်း တင်းမူတ်း 3000 ပၢႆ ၼႂ်းၼၼ်ႉ ပႃးလုၵ်ႈႁဵၼ်း သင်ၶတႆး 28 တူၼ် ဢၼ်ယူႇတီႈၵုင်းထဵပ်ႈ(မိူင်းၵွၵ်ႇ) သေ ၶိုၼ်ႈႁဵၼ်းယဝ်ႉၵႂႃႇၼၼ်ႉ ဝႃႈၼႆ။ ၸဝ်ႈၶူးၶမ်းလႅင်း ၶေႇမိၼ်ႇတ ဢၼ်ႁဵၼ်းယဝ်ႉၸၼ်ႉ B.A လၢတ်ႈတီႈၽူႈတွႆႇႁွၵ်ႈဝႃႈ “ ၼႂ်းလုၵ်ႈ ႁဵၼ်းသင်ၶတႆး ႁဝ်းၶႃႈ တင်းမူတ်း 28 တူၼ်/ၵေႃႉၼႆႉ ပဵၼ်လုၵ်ႈႁဵၼ်းၵုင်းထဵပ်ႈၼႆႉၵူၺ်း။ ဢၼ်တၢင်းၵဵင်းမႆႇ ဢိၵ်ႇထႅင်ႈလၢႆလၢႆတီႈ ၸိူဝ်းၼၼ်ႉ ယင်းမီးထႅင်ႈတင်းၼမ်။ ယွၼ်ႉႁဝ်းၶႃႈ ဢမ်ႇလႆႈႁပ်ႉႁူႉသဵၼ်ႈမၢႆမၼ်းလႄႈ ဢမ်ႇလႆႈသႂ်ႇပႃး၊ ဢၼ်ယူႇ တီႈလုၵ်ႈႁဵၼ်းသင်ၶတႆးႁဝ်းၶႃႈ လႆႈႁပ်ႉၸုမ်ႈၶူးတီႈ ၸၼ်ႉၸွမ်မႁႃၸုလႃး ဝင်းၼွႆႉမႃးၼႆႉ တေပဵၼ်ၸုပ်ႈတီႈ 9 ပႃးပွၵ်ႈၼႆႉ” ဝႃႈၼႆ။ လုၵ်ႈႁဵၼ်းသင်ၶတႆး 28 တူၼ်/ ၵေႃႉ ဢၼ်တေလႆႈႁပ်ႉၸုမ်ႈၶူး ပီ 2018 ႁူဝ်လိူၼ်မေႊ တေထိုင်ၼႆႉ ၸၼ်ႉ Ph.D 1 တူၼ်၊ ၸၼ်ႉ M.A 3 တူၼ်လႄႈ ၸၼ်ႉ B.A 24 တူၼ်။ ဢၼ်လႆႈလၢဝ်ၸွင်ႈသူးထီႉ 2 သမ်ႉမီး 10 တူၼ် ဝႃႈၼႆ။ ယူႇတီႈၸၼ်ႉၸွမ်မႃႁႃၸုလႃးလူင်းၵွၼ်းၼႆႉ တေမွပ်ႈယိုၼ်ႈၸုမ်ႈၶူးလုၵ်ႈႁဵၼ်း တင်းမူတ်းလုၵ်ႈႁဵၼ်း 3000 ပၢႆ ။ တေမွပ်ႈယိုၼ်ႈပၼ် လုၵ်ႈႁဵၼ်းဢၼ်ၶိုၼ်ႈၸၼ်ႉၸွမ်မႃႁႃၸုလႃးလူင်းၵွၼ်းလႄႈႁူမ်ႈလူၺ်ႈ ၵိင်ႇၽႄ ထႅင်ႈ 11 ၸၼ်ႉၸွမ် ဝႃႈၼႆ။

['ပၢႆးပိင်ႇၺႃႇ']

2018-04-23T10:25:18

https://shannews.org/archives/4369

SHRF ဢွၵ်ႇၽိုၼ်တၢမ်းငဝ်းလၢႆး လွင်ႈသိုၵ်းမၢၼ်ႈတဵၵ်းၵၼ်ႉၸၼ်ထဝ်ႈယိင်းဢႃယု 73 ပီ ၼႂ်းမိူင်းၽျၢၵ်ႈ

ၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆးၸီႉၸမ်ႈ သိုၵ်းမၢၼ်ႈတဵၵ်းၵၼ်ႉၸၼ်ထဝ်ႈယိင်းဢႃယု 73 ပီ ၼႂ်းမိူင်းၽျၢၵ်ႈ ပဵၼ် ဢၼ်လီမႆႈၸႂ်လွင်ႈႁူမ်ႇလူမ်ႈၼၢင်းယိင်း ၼႂ်းပိုၼ်ႉတီႈသိုၵ်းလူင်ပွင်ၸိုင်ႈမၢၼ်ႈတူင်ႉၼိုင် ၼႂ်းၸိုင်ႈတႆးပွတ်း ဢွၵ်ႇ ဝႃႈၼႆ။ ဝၼ်းတီႈ 23/04/2018 ၼႆႉၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး Shan Human Rights Foundation = SHRF ဢွၵ်ႇ ၽိုၼ်တၢမ်းငဝ်းလၢႆး လွင်ႈသိုၵ်းမၢၼ်ႈတဵၵ်းၵၼ်ႉၸၼ်ထဝ်ႈယိင်း ဢႃယု 73 ပီ ၼႂ်းၸႄႈဝဵင်းမိူင်းၽျၢၵ်ႈ ၸိုင်ႈ တႆးပွတ်းဢွၵ်ႇ မိူဝ်ႈဝၼ်းတီႈ 02/04/2018 ၼၼ်ႉ ၶႂ်ႈႁႂ်ႈတင်းလုမ်ႈၾႃႉ လႆႈႁပ်ႉ ႁူႉႁၼ်ထိုင်ၸွမ်းငဝ်း လၢႆးသုၼ်ႇ လႆႈသုၼ်ႇပဵၼ်ၵူၼ်းၼႂ်းမိူင်းတႆး တိုၵ်ႉပဵၼ်ဝႆႉၸိူင်ႉႁိုဝ် ဝႃႈၼႆ။ ၸၢႆးႁေႃသႅင် ၽူႈၶၢၼ်ပၢၵ်ႇ ၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး လၢတ်ႈတီႈၽူႈတွႆႇႁွၵ်ႈဝႃႈ “ယိူင်းဢၢၼ်းတႄႉ ၶႂ်ႈႁႂ်ႈတင်းလုမ်ႈၾႃႉ ႁပ်ႉႁူႉႁၼ်ထိုင်ၸွမ်းငဝ်းလၢႆး သုၼ်ႇလႆႈသုၼ်ႇပဵၼ်ၵူၼ်းၼႂ်းမိူင်း တႆးႁဝ်းၶႃႈတိုၵ်ႉပဵၼ်ဝႆႉၸိူင်ႉႁိုဝ်၊ တေႃႈၼင်ႇထဝ်ႈယိင်းဢႃယု 70 ပၢႆ ယင်း ၺႃးၵၼ်ႉၸၼ် လူလၢႆ ၺႃး မိတ်ႈထိူဝ်ႁူ ဢဝ်ပီႇႁူၵႂႃႇၸိူဝ်းၼႆႉ မၼ်းပဵၼ်လွင်ႈႁုၵ်ႉႁၢႆႉတႄႉတႄႉ။ ၼၢင်းယိင်းဢမ်ႇမီးလွင်ႈႁူမ်ႇလူမ်ႈ။ ၽေးၶဵၼ်ၼမ်။ လွင်ႈၼႆႉႁဝ်းၶႃႈ တၵ်းတေလႆႈၵိုတ်းယိုတ်း။ တၵ်းလႆႈမီးလွင်ႈပဵၼ်ထမ်း ၽဵင်ႇပဵင်းၼႂ်း ၵၢၼ်လုမ်း တြႃးသေ ဢဝ်တႅပ်း တတ်းၼႂ်းလုမ်းတြႃး ၵူၼ်းမိူင်း” ဝႃႈၼႆ။ သိုပ်ႇလၢတ်ႈဝႃႈ ႁဝ်းၶႃႈႁၼ်လီၸွမ်းၽိုၼ်ႁၢႆးငၢၼ်း ၽူႈပွင်ၵၢၼ်ၵူႈ လွင်ႈလွင်ႈ ၸၢတ်ႈၸိုင်ႈလုမ်ႈၾႃႉၵဵဝ်ႇၵပ်း လွင်ႈ ၵၼ်ႉၸၼ်လူလၢႆ ၼႂ်းပိုၼ်ႉတီႈပၢင်တိုၵ်းသိုၵ်းသိူဝ် ဢၼ်ဢွၵ်ႇၼႂ်းလိူၼ်ပူၼ်ႉမႃးၼႆႉသေ သႂ်ႇၸိုဝ်ႈ တပ်ႉသိုၵ်းမၢၼ်ႈ ဝႆႉၼႂ်းသဵၼ်ႈမၢႆလမ် (Blacklists) ၵွပ်ႈ “ယုမ်ႇယမ်ဝႃႈမီးလွင်ႈၵၼ်ႉၸၼ် ဢမ်ႇၼၼ် တိုၼ်းမီး ၼႃႈတီႈ တႃႇႁပ်ႉဢဝ်ပုၼ်ႈၽွၼ်းလွင်ႈၵၼ်ႉၸၼ်လူလၢႆၼၢင်းယိင်း” ဝႃႈၼႆ။ မိူဝ်ႈပူၼ်ႉမႃး ဝၼ်းတီႈ 02/04/2018 ယၢမ်းၵၢင်ၼႂ် 7:30 မူင်း ထိုင် 9:30 မူင်းၼၼ်ႉ ပႃႈၵွင်ၵႅဝ်ႈ ယူႇဝၢၼ်ႈႁူၺ်ႈ ၸႄႈဝဵင်းမိူင်းၽျၢၵ်ႈ ဢွၵ်ႇႁိူၼ်းၵႂႃႇႁႃၵဵပ်းၽၵ်းတီႈသူၼ်ၼႃး တၢင်းတူၵ်းႁိူၼ်း ဢၼ်ၵႆႁိူၼ်းမွၵ်ႈၶိုင်ႈလၵ်း။ ၽွင်းပွၵ်ႈႁိူၼ်းၶိုၼ်းၼၼ်ႉ ၺႃးသိုၵ်းမၢၼ်ႈၵေႃႉၼိုင်ႈ ၵၼ်ႉၸၼ် သေ ဢဝ်မိတ်ႈထိူဝ်ႁူ တင်းသွင်ၾၢႆႇ၊ ဢဝ်ပီႇႁူမၼ်းၼၢင်းၵႂႃႇ တီႈႁိမ်းပၢင်လဵၼ်ႈမၢၵ်ႇၵွပ်ႊၾ် တၢင်းႁွင်ႇ ဝၢၼ်ႈႁူၺ်ႈ ဝႃႈၼႆ။ ၾၢႆႇၼိုင်ႈၵေႃႈ SHRF တိုၵ်းသူၼ်းထိုင် လွင်ႈၶွမ်ႊပၼီႊ ဢေႃႊသတြေႊလီႊ ယိူဝ်ႊ ဢၼ်တေမႃးၶုတ်းၶမ်း ၼႂ်းၸႄႈဝဵင်းမိူင်းၽျၢၵ်ႈ 150,000 ဢေႊၶိူဝ်ႊၼၼ်ႉ လွင်ႈၼႆႉ ၶႂ်ႈႁႂ်ႈတၢင်းၾၢႆႇၶွမ်ႊပၼီႊ ၵိုတ်းယိုတ်းၶူင်းၵၢၼ် ၼႆႉပႅတ်ႈ ဝႃႈၼႆ။ ၸၢႆးႁေႃသႅင် လၢတ်ႈဝႃႈ “ ႁဝ်းၶႃႈတိုၵ်းသူၼ်းႁႂ်ႈမီးလွင်ႈ ႁႅတ်ႉပၢႆးမၢၵ်ႈမီး ပိူင်လူင်မၼ်းလွင်ႈယႃႉၶူဝ်းတိုၼ်းသၽႃဝ ၼႂ်းပိုၼ်ႉတီႈ ၸၢဝ်းၶိူဝ်းဢၼ် ႁဵတ်းႁႂ်ႈသိုၵ်းမၢၼ်ႈသူင်ႇႁႅင်းသိုၵ်းၶဝ်ၶဝ်ႈဢဝ်လွင်ႈႁူမ်ႇလူမ်ႈပၼ်ၶူင်းၵၢၼ်သေ ပဵၼ် လွင်ႈတၢင်း ဢၼ်ႁဵတ်းႁႂ်ႈၵိူတ်ႇ ပၢင်တိုၵ်းလႄႈ ပူၼ်ႉပႅၼ်သုၼ်ႇလႆႈသုၼ်ႇပဵၼ်ၵူၼ်း။ ၶွမ်ႊပၼီႊ Access Asia Mining မိူင်းဢွတ်ႊသတြေးလီႊယိူဝ်ႊဢၼ်ၶိုင်ႁၢင်ႈႁႅၼ်းတေၶုတ်းၶမ်းၼၼ်ႉ တၵ်းလႆႈၵိုတ်း ပႅတ်ႈၶူင်းၵၢၼ် သေထွၼ်ဢွၵ်ႇ” ဝႃႈၼႆ။

['သုၼ်ႇလႆႈၵူၼ်း']

2018-04-23T10:20:56

https://shannews.org/archives/4365

ဢွၼ်ႇယိင်း ၵေႃႉၼိုင်ႈ တူၵ်းတၢတ်ႇႁၢႆးပႃၸူမ်ၼမ်ႉတၢႆ

ၽွင်းၶၢဝ်းသွၼ်းၼမ်ႉလိူၼ်ႁႃႈ ပူၼ်ႉမႃးၼႆႉ ဢွၼ်ႇယိင်း ဢႃယု 16 ပီ ၵႂႃႇဢႅဝ်ႇတၢတ်ႇႁၢႆးပႃသေ တူၵ်းၼမ်ႉတၢႆ ၵေႃႉၼိုင်ႈ ဝႃႈၼႆ။ ဝၼ်းတီႈ 14/04/2018 ဝၼ်းသၢင်းၵျၢၼ်ႇတူၵ်း ဢွၼ်ႇယိင်း ဢႃယု 16 ပီ ၵေႃႉၼိုင်ႈ ပဵၼ်ၵူၼ်းၸႃတိ ဝၢၼ်ႈသေႃႉ ၸႄႈဝဵင်းမိူင်းသူႈ ၵႂႃႇဢႅဝ်ႇလႄႇၼမ်ႉတူၵ်းတၢတ်ႇႁၢႆးပႃ ၶိုၼ်ႈၵႂႃႇတႆႇၼိူဝ်တၢတ်ႇလႄႈ ပလၢတ်ႈ တူၵ်းၼမ်ႉ/ ၸူမ်ၼမ်ႉတၢႆ ဝႃႈၼႆ။ ၼၢင်းၵွင်ၶမ်း ၽူႈတႅၼ်းသၽႃးၸႄႈမိူင်းၶဵတ်ႇလိူၵ်ႈတင်ႈ မၢႆ(2) လၢတ်ႈတီႈၽူႈတွႆႇႁွၵ်ႈဝႃႈ “ ၸႂ်ႈၶႃႈဢေႃႈ ပဵၼ် ဢွၼ်ႇယိင်း ဝၢၼ်ႈသေႃႉ။ တီႈတႄႉမၼ်း ဢွၼ်ႇယိင်းၵေႃႉၼၼ်ႉ မၼ်းလီႁူႉယူႇ ယွၼ်ႉမၼ်းၼၢင်းပဵၼ်ၵူၼ်း မိူင်း သူႈၵေႃႉၼိုင်ႈ ပိူၼ်ႈလၢတ်ႈယူႇဝႃႈ ယႃႇပေၵႂႃႇတႆႇတၢတ်ႇ မၼ်းသမ်ႉဢမ်ႇထွမ်ႇ သမ်ႉၵႂႃႇတႆႇတၢတ်ႇ။ ယွၼ်ႉတီႈ တၢတ်ႇၼၼ်ႉ မၼ်းမိုၼ်ႈလႄႈ ပလၢတ်ႈတူၵ်းတၢတ်ႇ” ဝႃႈၼႆ။ ဝၢႆးသွၼ်းၼမ်ႉလိူၼ်ႁႃႈ 2 ဝၼ်းယဝ်ႉ ၵူၼ်းဝၢၼ်ႈၸင်ႇထူပ်းႁၼ် တူဝ်တၢႆမၼ်းၼၢင်းသေ ယူႇတီႈၸိူဝ်ႉၶိူဝ်းပီႈၼွင်ႉ ၸင်ႇဢွၼ်ၵၼ်လုမ်းလႃးသၢင်းၵဵဝ်ႇပၼ် တီႈႁိမ်းတၢတ်ႇၼၼ်ႉၵမ်းလဵဝ် ဝႃႈၼႆ။ ၼၢင်းၵွင်ၶမ်း လၢတ်ႈဝႃႈ တႄႇဢဝ် လိူၼ်ၵျႅၼ်ႊၼိဝ်ႊရီႊ တေႃႇထိုင် လိူၼ်ဢေႊပရိူဝ်ႊ 2018 (ၶၢဝ်းတၢင်း 4 လိူၼ်) ၼႆႉ မီးၵူၼ်း တူၵ်းတၢႆ တီႈတၢတ်ႇႁၢႆးပႃၼႆႉ 2 ၵေႃႉယဝ်ႉ။ ၵွၼ်ႇတေၽႅဝ်လိူၼ်ႁႃႈသွၼ်းၼမ်ႉၼႆႉ မီးဢွၼ်ႇၸၢႆးၵေႃႉၼိုင်ႈ ယူႇဝဵင်း ၼမ်ႉၸၢင် မႃးဢႅဝ်ႇၸွမ်းပေႃႈမႄႈၵူၼ်းႁိူၼ်းမၼ်း။ ၼၼ်ႉၵေႃႈ မႃးတႆႇတၢတ်ႇ သေပလၢတ်ႈတူၵ်းတၢတ်ႇၸူမ်ၼမ်ႉတၢႆ ၼင်ႇၵဝ်ႇ ဝႃႈၼႆ။ ၵူၼ်းပိုၼ်ႉတီႈတႄႉ ၼင်ႇႁိုဝ် ၵူၼ်းမႃးဢႅဝ်ႇယဵမ်ႈတေဢမ်ႇထူပ်းၽေးၼၼ်ႉ တႅမ်ႈလိၵ်ႈတိတ်းပႃႉ ၾၢင်ႉတိူၼ်ဝႆႉဝႃႈ ဢမ်ႇပၼ်တႆႇတၢတ်ႇ ဝႃႈၼႆ။ တၢတ်ႇႁၢႆးပႃၼႆႉ ပဵၼ်တၢတ်ႇဢၼ်ႁၢင်ႈလီ ဢၼ်ၼိုင်ႈ မီးၼႂ်းၸႄႈဝဵင်းမိူင်းသူႈ ယၢၼ်ၵႆဝဵင်းမိူင်းသူႈ မွၵ်ႈ 13 လၵ်း မီးၾၢႆႇၸဵင်ႇၸၢၼ်းဝၼ်းတူၵ်း မိူင်းသူႈ၊ ၼိုင်ႈဝၼ်းလႂ် မီးၵူၼ်းမိူင်း ၵႂႃႇဢႅဝ်ႇလႄႇ ဢမ်ႇယွမ်း 40-50 ၵေႃႉ။

['ၵူႈလွင်ႈလွင်ႈ']

2018-04-23T10:16:49

https://shannews.org/archives/4361

ပၢင်ၾိုၵ်းၽွၼ်ႉ ယုၵ်ႉမုၼ်းၼမ်ႉၵတ်ႉမေႃသွၼ် ၸတ်းႁဵတ်းတီႈဝဵင်းလႃႈသဵဝ်ႈ

ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းလႃႈသဵဝ်ႈ ၸတ်းပၢင်ၾိုၵ်းလပ်ႉၼမ်ႉၵတ်ႉမေႃသွၼ် ပိူဝ်ႈႁႂ်ႈမေႃသွၼ်မီး ၼမ်ႉၵတ်ႉပူၵ်းပွင်လုၵ်ႈဢွၼ်ႇမိူဝ်းၼႃႈ။ ဝၼ်းတီႈ 20 – 24/04/2018 ၵေႃလိၵ်ႈလၢႆးလႄႈ ၾိင်ႈငႄႈတႆး ဝဵင်းလႃႈသဵဝ်ႈ ၸတ်းႁဵတ်းပၢင်ၾိုၵ်းၽွၼ်ႉၼမ်ႉ ၵတ်ႉမေႃသွၼ် တီႈႁူင်းႁေႃၵေႃလိၵ်ႈလၢႆးလႄႈ ၾိင်ႈငႄႈတႆး ဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ ၼၢင်းဢွမ်သႅင် ၽူႈၼမ်းၼႂ်းၵေႃလိၵ်ႈလၢႆး လႃႈသဵဝ်ႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ယိူင်းဢၢၼ်းတႄႉ ၼိုင်ႈပီၼိုင်ႈပွၵ်ႈ တႃႇႁႂ်ႈမေႃသွၼ်ၼႂ်းတူင်ႇဝဵင်းလူင်ႉလႅၼ်ႇၾၢႆႇပၢႆးပူင်သွၼ်၊ ပၢႆးၽူႈဢွၼ်ႁူဝ်၊ တီႈပွင်ႇမေႃသွၼ်/ ၵၢၼ်ႁုၼ်ႈမုၼ်းမေႃသွၼ် ပိုၼ်းလႄႈလိၵ်ႈလၢႆးတႆး ၸိူဝ်းၼႆႉလႄႈၸင်ႇလႆႈၸတ်းႁဵတ်း လိူဝ်ၼၼ်ႉ သွၼ်ပႃးလၢႆးသႅၼ်ၶႃႊလႃႊတေႊ ၸိူဝ်းၼႆႉ ” ဝႃႈၼႆ။ ၼႂ်းပၢင်ၼႆႉ ၶူးသွၼ်ၼႂ်းၸုမ်းၵေႃတႆးလႄႈ ၼႂ်းၵေႃလိၵ်ႈလၢႆး ပူင်သွၼ်ပၼ် ။ မီးလုၵ်ႈႁဵၼ်းၼႂ်းဝဵင်းလႃႈသဵဝ်ႈလႄႈ သႅၼ်ဝီၶဝ်ႈႁူမ်ႈႁဵၼ်းဢဝ် 90 ပၢႆ ။

['ပၢႆးပိင်ႇၺႃႇ']

2018-04-23T09:45:19

https://shannews.org/archives/4358

ႁူဝ်ပဝ်ႈပႃႇတီႇႁူဝ်သိူဝ် ဝဵင်းမိူင်းသူႈ လူႉသဵင်ႈသုတ်းမုၼ်

ႁူဝ်ပဝ်ႈပႃႇတီႇႁူဝ်သိူဝ်ၸႄႈဝဵင်းမိူင်းသူႈ လူႉသဵင်ႈသုတ်းမုၼ် လူၺ်ႈတၢင်းပဵၼ်ၶႅၼ်ႊသိူဝ်ႊတပ်ႉ ။ ဝၼ်းတီႈ 22/4/2018 ယၢမ်းဝၢႆးဝၼ်း 1:55 ၸၢႆးသုမ်လဵၵ်း ႁူဝ်ပဝ်ႈပႃႇတီႇႁူဝ်သိူဝ် ဝဵင်းမိူင်းသူႈ ဢႃယု 48 ပီ လူႉသဵင်ႈ လူၺ်ႈတၢင်းပဵၼ်ၶႅၼ်ႊသိူဝ်ႊတပ်း တီႈႁိူၼ်းမၼ်းၸၢႆးပွၵ်ႉမၢႆ 2 ဝဵင်းမိူင်းသူႈ တေပူၼ်ႉၶၢပ်ႈတူဝ် ၼႂ်းဝၼ်းတီႈ 25/04/2018 ။ ၼၢင်းၵွင်ၶမ်း ၽူႈတႅၼ်းသၽႃးၸႄႈမိူင်းမၢႆ 2 လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ႁူဝ်ပဝ်ႈတီႈဝဵင်းႁဝ်းသဵင်ႈ ၵႂႃႇၸိူင်ႉၼႆၼႆႉ တွၼ်ႈတႃႇပႃႇတီႇႁဝ်းၶႃႈ ၵူႈၵေႃႉယိၼ်းမွင်ၸႂ်ၸွမ်းတႄႉတႄႉၶႃႈ မၼ်းၸၢႆးၼႆႉပဵၼ်ၵူၼ်းလႅတ်း သႅဝ်းႁဵတ်းၵၢၼ်တႃႇတူင်ႇဝူင်းၵူၼ်း ပဵၼ်တီႈၵူၼ်းတင်းၼမ်ယုမ်ႇယမ်ၼပ်ႉထိုဝ် ၵွပ်ႈၼၼ်လႄႈ ငိၼ်းသေလၢႆတႄႉတႄႉၶႃႈ ” ဝႃႈၼႆ။ ၸၢႆးသုမ်လဵၵ်းၼႆႉ ပဵၼ်လုၵ်ႈၸၢႆး လုင်းၸၢႆးသႅင်းမိူင်း + ပႃႈယူင်ႇ တႄႇၼႃႈႁိူၼ်းၵိုၵ်း ၼၢင်းၶိူဝ်းၸၢမ် ပဵၼ်လုၵ်ႈ ၶူၺ်ၸဝ်ႈၶုၼ်မၼ်ႈမိူင်းသူႈ၊ မီးလုၵ်ႈလၢင်းႁူမ်ႈၵၼ်ၼိုင်ႈၵေႃႉ ပဵၼ်ၸၢႆးၼေႃႇၶိူဝ်းလီ မၼ်းၸၢႆးၼႆႉတႄႇၶဝ်ႈပႃးၼႂ်းပႃႇတီႇႁူဝ်သိူဝ် ၸဵမ်မိူဝ်ႈပီ 2012 ၵွၼ်ႇၼႃႈတေၶဝ်ႈပႃႇတီႇၼႆႉၵေႃႈ တူင်ႉၼိုင်ၼႂ်းၵေႃလိၵ်ႈလၢႆး ၸုမ်း ၵူၼ်းၼုမ်ႇ ၸိူဝ်းၼႆႉ ။

['ၵၢၼ်မိူင်း']

2018-04-23T09:40:25

https://shannews.org/archives/4353

ၵေႃႉသိူဝ်ႇတၢင်း ႁႂ်ႈသင်ၶတႆးလႆႈၶဝ်ႈၸူးၸၼ်ႉၸွမ်မႁႃၸူႊလႃႊ လူႉသဵင်ႈသုတ်းမုၼ်

ၽူႈတူင်ႉၼိုင်ပူၵ်းပွင်ၵၢၼ်သႃသၼႃ ပၢႆးပၺ်ၺႃၼႂ်းသင်ၶတႆး ၵေႃႉၼမ်းတၢင်းသင်ၶတႆးလႆႈ ၶဝ်ႈၸၼ်ႉၸွမ် မႁႃၸူးလႃးမိူင်းထႆး ၸၢႆးသူႉပၺ်ၺႃ လူႉသဵင်ႈသုတ်းမုၼ် လူၺ်ႈတၢင်းပဵၼ်ႁူဝ်ၸႂ် မိူဝ်ႈဝၼ်းတီႈ 20/04/2018 ။ ဝၼ်းတီႈ 20/04/2018 ၶၢဝ်းယၢမ်းဝၢႆးဝၼ်း 3 မူင်းပၢႆ မႁႃႇသူႉပၺ်ၺႃ (ၸီရၽၼ်း) ပဵၼ်တၢင်း ပဵၼ်ႁူဝ်ၸႂ်သေ လူႉသဵင်ႈၵႂႃႇတီႈႁူင်းယႃ ၼၶွၼ်းၽိင်း (ပႃႇငႄႉ) ၵဵင်းမႆႇ တေပူၼ်ႉၶၢပ်ႈတူဝ်ဝၼ်းတီႈ 24/04/2018 ။ ၼၢင်းၶမ်းဢူး ၵေႃႉပဵၼ်မေးၼၢင်း လၢတ်ႈတီႈၸုမ်းၶၢဝ်ႇဝႃႈ – “ ယိၼ်းၸူမ်းယႂ်ႇၼမ်ထိုင်ၸဝ်ႈတႃႇၼၵူႈၸဝ်ႈ ၵူႈၵေႃႉဢၼ်ပဵၼ်ၸဝ်ႈတႃႇၼလႄႈ ဢၼ်မႃးၸွႆႈမႃးထႅမ် ၊ ဝၼ်းပူၼ်ႉၶၢပ်ႈတူဝ်ၼႆႉၵေႃႈ သင်ဝႃႈၽႂ်တူဝ်ႈတၼ်းၼႆ ၶႅၼ်းတေႃႈဢွၼ်ၵၼ်မႃးၸွႆႈၼမ်ၼမ်သေၵမ်း ” ဝႃႈၼႆ။ ယၢမ်းလဵဝ်ပီႈၼွင်ႉလုၵ်ႈၼွင်ႉပွင်ႈပၢႆ ဢဝ်ၶၢပ်ႈတူဝ်လုမ်းလႃးတီႈ ဝတ်ႉပႃႇပဝ်ႈ ဢိူင်ႇသီၽုမ်း ဝဵင်းၵဵင်းမႆႇ ၸိုင်ႈထႆး။ တေပူၼ်ႉၶၢပ်ႈတူဝ် ႁွပ်ႇႁူဝ်ၶဝ်ႈႁဵဝ်း ၼႂ်းဝၼ်းတီႈ 24/04/2018 တီႈပႃႇႁဵဝ်ႈသၼ်တီႇထမ်း ဢိူင်ႇသီႊၽုမ်ႊ ၸႄႈဝဵင်းမိူင်း ၸႄႈတွၼ်ႈၵဵင်းမႆႇ ၸိုင်ႈထႆး။ ၼႂ်းၶၢဝ်းတၢင်းလုမ်းလႃး ၶၢပ်ႈတူဝ်တီႈ ဝတ်ႉပႃႇပဝ်ႈ မီးသင်ၶၸဝ်ႈလႄႈ တၵ်ႉၵႃႇ သတ်ႉထႃးတီႈဝတ်ႉပုတ်ႉထႃႊရၢမ်ႊ မိူင်းဢိင်းၵလဵတ်ႈ ပဵၼ်ၸဝ်ႈတႃႇၼလဵင်ႉလူ ၼႂ်းဝၼ်းတီႈ 24 ၼႆႉသမ်ႉ ၸဝ်ႈတူၼ်ၶူးလူင် Dr. ၶမ်းမၢႆထမ်မသႃမိ ပဵၼ်ၸဝ်ႈတႃႇၼလူင် လိူဝ်ၼၼ်ႉၵေႃႈမီးသင်ၶၸဝ်ႈ ၸိုဝ်ႈယႂ်ႇၼႂ်းတႆး/ၼႂ်းထႆးလၢႆၸဝ်ႈႁပ်ႉပဵၼ်ၸဝ်ႈတႃႇၼ သွမ်းဝၼ်း ဢိၵ်ႇပီႈၼွင်ႉတီႈၸမ်တီႈၵႆ ၶဝ်ႈႁူမ်ႈၸွႆႈထႅမ် ၼႆယဝ်ႉ။ ၸၢႆးသႅၼ်ႁၵ်ႉတႆး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ- “ မၼ်းၸၢႆးၼႆႉ ပဵၼ်ၽူႈဢၼ်တႄႇဢွၼ်ႁဵတ်းပွႆးသၢင်ႇ လွင်းတီႈဝတ်ႉပႃႇပဝ်ႈပွၵ်ႈဢွၼ်တၢင်းသုတ်း၊ ပဵၼ်ၽူႈဢၼ်မီးတၢင်းၶတ်းတူင်ႉၼိုင် ပူၵ်းပွင်ပၢႆးပၺ်ၺႃ၊ ပၢႆးသႃသၼႃ ပူင်သွၼ်ပၼ်လိၵ်ႈဢင်းၵိတ်း၊ ပႃႇလိပၼ်ၽူႈသူၼ်ၸႂ်ၼႂ်းမိူင်းထႆး ၶပ်းၶိုင်ႁႂ်ႈသင်ၶၸဝ်ႈ လႆႈၵႂႃႇ ႁဵၼ်းၼႂ်းဝဵင်းလူင် ၼွၵ်ႈမိူင်းၸိူဝ်းၼႆႉ ” ဝႃႈၼႆ။ မႁႃႇသူႉပၺ်ၺႃၼႆႉ ပဵၼ်လုၵ်ႈၸၢႆးပေႃႈထဝ်ႈဢုင်း မႄႈထဝ်ႈသႅင်ၸိင်ႇ ၵိူတ်ႇတီႈဝၢၼ်ႈပုင်ႇၸၼ်း ဢိူင်ႇၼႃးဝွၼ် ၸႄႈဝဵင်းမိူင်းပၼ်ႇ ၸႄႈတွၼ်ႈလၢင်းၶိူဝ်း ။ မိူဝ်ႈလဵၵ်ႉပဵၼ်ၸဝ်ႈသၢင်ႇ ယူႇတီႈဝတ်ႉၾႃႉဝဵင်းဢိၼ်း ၶဝ်ႁဵၼ်းၸၼ်ႉ BA တီႈၸၼ်ႉၸွမ်မႁႃၸူႊလႃႊလူင်းၵွၼ်ႊ မိူင်းထႆး ပဵၼ်သင်ၶတႆးတူၼ်ဢွၼ်တၢင်းသုတ်း ႁူမ်ႈပူၵ်းပွင်ၵေႃႇတင်ႈ ၸုမ်းသင်ၶတႆးမိူင်းၵွၵ်ႇလႄႈၸုမ်းသႅင်တဵၼ်း ၸိူဝ်းၼႆႉ ။ ၶဝ်ႈႁဵၼ်းၸၼ်ႉ MA တီႈမိူင်းသီႊရီႊလင်းၵႃႊ သိုပ်ႇ ၼၼ်ႉ ၶဝ်ႈႁဵၼ်းထႅင်ႈ တီႈမိူင်းဢိင်းၵလဵတ်ႈ ။ ၽွင်းပီ 2008- 2009 ထၢၵ်ႈလူင်းၵျွင်းတီႈမိူင်းလွၼ်ႊၻွၼ်ႊသေ သမ်ႉၺႃးၽေးၵိုင်ႉၵၢင်ႉ တုမ်ႉတိူဝ်ႉဢွၵ်းဢေႃႁၢဝ်ႈႁႅင်း ဝၢႆးမႃးပွၵ်ႈယူႇၶိုၼ်းမိူင်းထႆး တႄႇၼႃႈႁိူၼ်းႁူမ်ႈၵၼ်တင်း ၼၢင်းၶမ်းဢူး မူႇၸေႊ မိူဝ်ႈပီ 2014 လုၵ်ႈလၢင်းႁူမ်ႈၵၼ်တႄႉဢမ်ႇမီး။

['ၵူႈလွင်ႈလွင်ႈ']

2018-04-23T07:23:04

https://shannews.org/archives/4351

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 23/04/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.37 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1328 ပျႃး၊ ငိုၼ်းၶႄႇ 1 ယႅၼ်ႉ = 210.91 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 23/04/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 22/04/2018 ငိုၼ်းထႆး 1 ဝၢတ်ႇ = 42.4 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1328 ပျႃး၊ ငိုၼ်းၶႄႇ 1 ယႅၼ်ႉ = 211.5 ပျႃး။

['ၵၢၼ်မၢၵ်ႈမီး']

2018-04-21T04:34:27

https://shannews.org/archives/4348

ၽေးလူတ်ႉၵႃး ၼႂ်းၶၢဝ်းပွႆးသွၼ်းၼမ်ႉ တီႈဝဵင်းလႃႈသဵဝ်ႈ

ၽေးလူတ်ႉၵႃး ၼႂ်းၶၢဝ်းပွႆးသွၼ်းၼမ်ႉ တီႈဝဵင်းလႃႈသဵဝ်ႈ

['Uncategorized']

2018-04-20T09:39:29

https://shannews.org/archives/4342

ဢႃယုလူင်ပွင်ၸိုင်ႈၼူၵ်ႉယုင်း ထႅင်ႈသွင်ပီပၢႆ သၢႆငၢႆၵၢၼ်မိူင်း တေၵႂႃႇလၢႆးလႂ်

ဝၼ်းပီမႂ်ႇသၢင်းၵျၢၼ်ႇ လိူၼ်ဢေႊပရိူဝ်ႊ ၶိုၼ်ႈလႆႈမႃး 17 ဝၼ်းၼၼ်ႉ ၸွမ်ၸိုင်ႈမိူင်းႁူမ်ႈတုမ်မျၢၼ်ႇမႃႇ ဢၼ်ပဵၼ်ဢူးဝိၼ်းမျိၼ်ႉၼၼ်ႉ လၢတ်ႈၵႂၢမ်းတူင်ႉတၵ်ႉတေႃႇၵူၼ်းမိူင်းတင်းလၢႆ။ ၼႂ်းဢၼ်မၼ်းၸဝ်ႈ လၢတ်ႈၵႂႃႇၼၼ်ႉ ႁဝ်းၶႃႈမႃးႁပ်ႉဝႃႈပဵၼ်ၶေႃႈပိုၼ်ၽၢဝ်ႇ ၽႅၼ်ၵၢၼ်ၸုမ်းလူင်ပွင်ၸိုင်ႈၼူၵ်ႉယုင်း ဢၼ်တေႁဵတ်းသၢင်ႈၵႂႃႇၼႂ်းၶၢဝ်းတၢင်း 2 ပီပၢႆၶိုင်ႈ 3 ပီ ဢၼ်တေၵႂႃႇမိူဝ်းၼႃႈၼႆႉၼႆၵေႃႈ ၸၢင်ႈဝႃႈလႆႈ။ ႁိုၼ်း ၵႃယၢင်း ဢၼ်မၼ်းၸဝ်ႈလၢတ်ႈၵႂႃႇၸိူဝ်းၼၼ်ႉ လွင်ႈလီလႄႈလွင်ႈၸႃႉ တေမီးသင်ၵူၺ်းၵူၺ်းၶႃႈလႃႇ။ ဢၼ်မၼ်းၸဝ်ႈဝႃႈ တေႁဵတ်းပၼ်ၵူၼ်းမိူင်း၊ တေၶတ်းၸႂ်ပွင်သၢင်ႈၵႂႃႇ ပိူဝ်ႈတႃႇၵူၼ်းမိူင်းလႄႈဝၢၼ်ႈမိူင်း ၶိုၼ်ႈယႂ်ႇမႂ်ႇသုင်ၸိူဝ်းၼၼ်ႉတႄႉ ၼိုင်ႈ-တေၶိုၼ်းလတ်းသိုဝ်ႈလၵ်းၼမ်း ၾၢႆႇတတ်းသိၼ်တွၼ်ႇၾိင်ႈ ဢၼ်ႁိူင်ႈၵိူင်းၽင်ႉမွတ်ႈဝႆႉၸိူဝ်းၼၼ်ႉ။ ပွင်ႇဝႃႈတေၶိုၼ်းမူၼ်ႉမႄး တယႃးၸီႇယိၼ်ႇယေးမၢၼ်ႇတၢႆႇ ဢၼ်မီးလွင်ႈၵိၼ်သူးၵိၼ်လၢပ်ႈလႄႈ ဢၼ်ၵူၼ်းမိူင်းပေႃးလႆႈ ၸီႉၸမ်ႈထိုင်ဝႃႈ မၼ်းပဵၼ်လွင်ႈတူၵ်းသုမ်းလူင်ဝႆႉၼၼ်ႉ။ သွင်-တေၶိုၼ်းယုၵ်ႉမုၼ်းႁႄႉၵင်ႈလွင်ႈပူၼ်ႉပႅၼ် သုၼ်ႇလႆႈသုၼ်ႇပဵၼ်ၵူၼ်း ၼင်ႇႁိုဝ်ပေႃးတေမီး လွင်ႈၽဵင်ႇပဵင်း ၸွမ်းထမ်းၼၼ်ႉ တေဢဝ်ႁႅင်းတီႈၸုမ်း CSO ၶဝ်လႄႈ CCO ၶဝ်သေယဝ်ႉ ၸွႆႈပွင်သၢင်ႈၵႂႃႇ ဝႃႈၸိူင်ႉၼၼ်။ သၢမ်-တေၵုမ်းၵမ်ႁိပ်ႇႁွမ်ႈတေႃႇပၼ်ႁႃယႃႈမဝ်းၵမ် ႁႂ်ႈပေႃးၸၢင်ႈတီႉၺွပ်းလႆႈငဝ်ႈငႃႇ မိုဝ်းလူင်ၶဝ် ဢၼ်ၸိူဝ်းႁဵတ်းဢွၵ်ႇ ၵႃႉၶၢႆယႂ်ႇယႂ်ႇၼမ်ၼမ်ၼၼ်ႉ ၼင်ႇႁိုဝ်ပေႃးတေထိုင်တီႈၵေႃႈ တေႁဵတ်းသၢင်ႈႁၢင်ႈပွင်ၵႂႃႇ ဝႃႈၼၼ်။ လိူဝ်ၼၼ်ႉၵေႃႈ တေလူတ်းယွမ်းလွင်ႈသုၼ်ၵၢင်ၵုမ်းၵမ် ဢၼ်ဝႃႈ Decentralization ပႁူဝ်ႇၶျူၵ်ႉၵၢႆႇမုၼၼ်ႉသေယဝ်ႉ တၢမ်ၼင်ႇၶေႃႈသဵင်ၵၢင်ၸႂ်ၸႄႈမိူင်းလႄႈတိူင်းၶဝ် တၢင်ႇၶိုၼ်ႈမႃးၸိူဝ်းၼၼ်ႉ ထုၵ်ႇလီမူၼ်ႉမႄးဢၼ်လႂ်ၵေႃႈ တေၶတ်းၸႂ်မူၼ်ႉမႄးၵႂႃႇယူႇ ဝႃႈဝႆႉၸိူင်ႉၼၼ်။ ၼႆႉပဵၼ်တွၼ်ႈၵၢၼ်မိူင်း။ ယဝ်ႉၵေႃႈပေႃးမႃးတူၺ်း တွၼ်ႈတီႈ 5 ၼႆ တေၶိုၼ်ႈပၼ်ငိုၼ်းလိူၼ် ၵူၼ်းႁၢပ်ႇၵၢၼ်လူင်ပွင်ၸိုင်ႈၶဝ် ၸိူဝ်းပဵၼ် ထၢၼ်ႈတႂ်ႈၼၼ်ႉ 20% လႄႈၸိူဝ်းပဵၼ်ထၢၼ်ႈၼိူဝ် 10% ဝႃႈၸိူင်ႉၼၼ်။ ၶေႃႈတီႈ 6 ၵေႃႈ တီႈလိၼ်ႁႆႈၼႃးၵူၼ်းမိူင်း ဢၼ်လႆႈထုၵ်ႇယိုတ်းဢဝ်လူၺ်ႈ လွင်ႈဢမ်ႇၶဝ်ႈထမ်းတြႃးၸိူဝ်းၼၼ်ႉ တေႁဵတ်းႁႂ်ႈၸဵဝ်းထိုင်တီႈၼႂ်းမိုဝ်းၵူၼ်းမိူင်း ၸိူဝ်းပဵၼ်ၸဝ်ႈၶွင်တႄႉတႄႉမၼ်း ဝႃႈၸိူင်ႉၼၼ်ဝႆႉ။ ၵူၺ်းၵႃႈ ၼင်ႇဢၼ်မၼ်းၸဝ်ႈဝႃႈတေႁဵတ်းပၼ်ၸိူဝ်းၼၼ်ႉ မီးယူႇၵေႃႈ ဢၼ်ယၢမ်ႈပၢၵ်ႇလၢတ်ႈမႃး မိူဝ်ႈယၢမ်းၶၢဝ်းလိူၵ်ႈတင်ႈသေယဝ်ႉ ထိုင်မႃးႁၢၼ်ႉပဵၼ်ၸွမ်ၸိုင်ႈ သမ်ႉၶိုၼ်းဢမ်ႇတူၵ်ႇလၢတ်ႈပႃးၸွမ်း ၼၼ်ႉၵေႃႈ သမ်ႉမီးယူႇၽွင်ႈ။ ၸိူဝ်းၼၼ်ႉတႄႉမိူၼ်ၸိူင်ႉၼင်ႇလွင်ႈငမ်းယဵၼ်လႄႈ ဢိၵ်ႇတင်းလွင်ႈ တေမူၼ်ႉမႄးပၵ်းပိူင်လၵ်းမိူင်းၸိူဝ်းၼၼ်ႉ။ ၵမ်းၼႆႉ ပေႃးႁဝ်းၶႃႈမႃးထတ်းသၢင်တူၺ်း ၵဵဝ်ႇလူၺ်ႈလွင်ႈတေမူၼ်ႉမႄးပၵ်းပိူင်လၵ်းမိူင်း ဢၼ်ဝႃႈၼၼ်ႉ မိူဝ်ႈပၢၼ်ဢူးဝိၼ်းမျိၼ်ႉ တိုၵ်ႉပဵၼ်ၽူႈၼၢမ်းၾၢႆႇတႅၼ်းၽွင်း ဢၼ်ႁွင်ႉဝႃႈ ပျီႇတုလုတ်ႉတေႃႇဢုၵ်ႉၵထၼၼ်ႉ မၼ်းယၢမ်ႈလၢတ်ႈဝႃႈ ၵၢၼ်မူၼ်ႉမႄးပၵ်းပိူင်လၵ်းမိူင်းၼႆႉ မိူဝ်ႈလႂ်လႆႈလွင်ႈငမ်းယဵၼ်ယဝ်ႉၵွၼ်ႇ ၸင်ႇၵွႆႈႁဵတ်း ဝႃႈၼႆႉၸိူင်ႉၼၼ်။ ၵဵဝ်ႇလူၺ်ႈၶေႃႈဢၼ်ၼႆႉ မီးၵူၼ်းထတ်းသၢင်မႃးတင်းၼမ်၊ ပၵ်းပိူင်လၵ်းမိူင်းဢၼ်ဝႃႈၼႆႉ မၼ်းဢိင်လင်ၾင်ၼွင်ႈၵၼ်ဝႆႉတင်းလွင်ႈငမ်းယဵၼ်၊ ပေႃးဝႃႈဢမ်ႇမူၼ်ႉမႄးလႆႈပၵ်းပိူင်လၵ်းမိူင်း တေဢမ်ႇၸၢင်ႈၵေႃႇသၢင်ႈလႆႈလွင်ႈငမ်းယဵၼ်၊ ပေႃးၶႂ်ႈလႆႈလွင်ႈငမ်းယဵၼ် တၵ်းလႆႈမူၼ်ႉမႄးပၵ်းပိူင်လၵ်းမိူင်း။ လွင်ႈမူၼ်ႉမႄးပၵ်းပိူင်လၵ်းမိူင်းလႄႈ လွင်ႈၵေႃႇသၢင်ႈလွင်ႈငမ်းယဵၼ်ၼႆႉ တၵ်းတေလႆႈႁဵတ်းႁူမ်ႈၵၼ်ၵႂႃႇ မိူဝ်ႈမိူဝ်ႈလဵဝ်ၵၼ်ၼႆ ၵူၼ်းမိူင်းၸၢဝ်းၶိူဝ်းတင်းလၢႆတႄႉ ပွင်ႇၸႂ်ဝႆႉၸိူင်ႉၼၼ်။ ၽူႈလဵပ်ႈႁဵၼ်းတင်းလၢႆၵေႃႈ ပွင်ႇၸႂ်ဝႆႉၸိူင်ႉၼၼ်။ ဝႃႈၼၼ်သေတႃႉၵေႃႈ ယူႇတီႈလူင်ပွင်ၸိုင်ႈၼူၵ်ႉယုင်းၼႆႉ ၶတ်းသၢင်ႈႁၢင်ႈပွင် လွင်ႈတေမူၼ်ႉမႄးပၵ်းပိူင် လၵ်းမိူင်းမႃး ဢၼ်ဝႃႈၼၼ်ႉ ပႆႇႁၼ်ပဵၼ်ၼမ်ႉပဵၼ်တူဝ်မႃး၊ ပႆႇႁၼ်ၶဝ်ၶတ်းၸႂ်ၶတ်းၶေႃးႁဵတ်းသၢင်ႈ မႃးတႄႉတႄႉဝႃႈဝႃႈ။ မိူဝ်ႈလဵဝ် ၸွမ်ၸိုင်ႈဢူးဝိၼ်းမျိၼ်ႉ လၢတ်ႈၵႂႃႇၼႆႉၵေႃႈ တႃႇတေမူၼ်ႉမႄး ပၵ်းပိူင်လၵ်းမိူင်းလႄႈသင်၊ တႃႇတေၵေႃႇသၢင်ႈ လွင်ႈငမ်းယဵၼ်လႄႈသင် ဢမ်ႇႁၼ်ပႃးမႃးဢၼ်ဝႃႈၼၼ်ႉ ပဵၼ်လွၵ်းၸုတ်ႈလူင်ဝႆႉဢၼ်ၼိုင်ႈ။ ထႅင်ႈၶေႃႈၼိုင်ႈ ၵဵဝ်ႇလူၺ်ႈၵူၼ်းၸၢဝ်းၶိူဝ်း။ ၵဵဝ်ႇလူၺ်ႈၵူၼ်းၸၢဝ်းၶိူဝ်းသေယဝ်ႉ တေႁဵတ်းသၢင်ႈႁၢင်ႈပွင်ပၼ် ဢီႈသင် ၸိူင်ႉၼင်ႇႁိုဝ်ဢၼ်ဝႃႈၼၼ်ႉ ဢမ်ႇပႃးမႃး ၼႆႉၵေႃႈပဵၼ်လွၵ်းၸုတ်ႈလူင်ဝႆႉဢၼ်ၼိုင်ႈ။ လွင်ႈၵူၼ်းမိူင်းသၼ်လွႆလႆႈၶၢႆႉပၢႆႈ ၽၢတ်ႇယၢၼ်ႁိူၼ်းယေး ယွၼ်းၽေးသိုၵ်းၵၢင်မိူင်းၸိူဝ်းၼၼ်ႉ တေႁဵတ်းႁိုဝ်ၵွပ်ႇၵူႈၵႅတ်ႇၶႄပၼ်ၶဝ်၊ တေႁဵတ်းႁိုဝ် ပူၵ်းပွင်ပၼ်ၽႃႉဝၶဝ်ဢၼ်ဝႃႈၼၼ်ႉ တိုၼ်းဢမ်ႇလၢတ်ႈပႃးလႃးလႃး။ ယဝ်ႉၵေႃႈ ဢၼ်ပဵၼ်ပၢင်တိုၵ်း၊ ဢၼ်ပဵၼ်သိုၵ်းၵၢင်မိူင်းယူႇ တီႈတၢင်းမိူင်းတႆး ဢိၵ်ႇတင်းမိူင်းၶၢင် ဝၼ်းမိူဝ်ႈလဵဝ်ၼႆႉ တေႁဵတ်းႁိုဝ်ၵွပ်ႇၵူႈၵႄႈလိတ်ႈၵႂႃႇဢၼ်ဝႃႈၼၼ်ႉၵေႃႈ ဢမ်ႇႁၼ်လၢတ်ႈပႃးမႃးလႄႈ ပဵၼ်ဢၼ်မႆႈၸႂ်ၸွမ်းဝႆႉဢၼ်ၼိုင်ႈ။ ထႅင်ႈလွင်ႈၼိုင်ႈ ၼင်ႇႁိုဝ်လိၵ်ႈလၢႆးပၢႆးပၺ်ၺႃၸၢဝ်းၶိူဝ်း ၸိူဝ်းဢမ်ႇၸႂ်ႈမၢၼ်ႈ တေပူင်သွၼ်ႁပ်ႉႁဵၼ်းၵႂႃႇလႆႈ ထၢင်ႇႁၢင်ႈၼၼ်ႉ တေတမ်းဝၢင်းၶပ်ႉၽႅၼ်ပၼ် ၸိူင်ႉၼင်ႇႁိုဝ်ၼႆၵေႃႈ ဢမ်ႇဝႃႈပႃး။ ယၢမ်းမိူဝ်ႈလဵဝ် ႁွင်ႈၵၢၼ်ထၢၼ်ၽွင်းလူင်ၾၢႆႇၸၢဝ်းၶိူဝ်း ဢၼ်ႁွင်ႉဝႃႈ တၢႆးယိၼ်းတႃးယေးယႃႇဝုၼ်ႇၵျီႇထႃႇၼ ၼၼ်ႉ ၵူၺ်းမီးၸိုဝ်ႈသဵင်မၼ်းလၢႆလၢႆသေယဝ်ႉ ဢမ်ႇမီးသုၼ်ႇႁႄႉၵင်ႈပူၵ်းပွင်ပၼ်လႆႈ သုၼ်ႇလႆႈၶွင် ၸၢဝ်းၶိူဝ်းၶဝ်ဢၼ်ဝႃႈၼၼ်ႉ ၽႂ်ၵေႃႈႁူႉၸွမ်းယူႇ။ ၵဵဝ်ႇလူၺ်ႈလွင်ႈၼႆႉ တေႁဵတ်းႁိုဝ်မူၼ်ႉမႄးယုၵ်ႉမုၼ်း ၸိူင်ႉၼင်ႇႁိုဝ်၊ တေၸီႉၸမ်ႈၸိူင်ႉၼင်ႇႁိုဝ်၊ တေၶၢႆႉလၢႆႈၸိူင်ႉၼင်ႇႁိုဝ်၊ တေတမ်းၽႅၼ်ႁႂ်ႈၸၢဝ်းၶိူဝ်းၶဝ်ပေႃးမီး သုၼ်ႇထၢင်ႇႁၢင်ႈၽဵင်ႇပဵင်းၼင်ႇပီႈၼွင်ႉမၢၼ်ႈၼၼ်ႉ တေႁဵတ်းႁိုဝ်ဢၼ်ဝႃႈၼၼ်ႉၵေႃႈ ဢမ်ႇလႆႈႁၼ်ပႃးမႃးၼႆႉ လီၸီႉၸမ်ႈဝႃႈပဵၼ်လွၵ်းပဝ်ႇလူင်ဝႆႉဢၼ်ၼိုင်ႈ။ လိူဝ်ၼၼ်ႉၵေႃႈ ၸွမ်းၼင်ႇၾိင်ႈပိူင်မိူင်းၻီႊမူဝ်ႊၶရေႊၸီႊ ဢၼ်ဝႃႈၵူၼ်းၵူႈၵေႃႉၼႆႉ တိုၼ်းမီးသုၼ်ႇ လၢတ်ႈၸႃထၢင်ႇႁၢင်ႈ၊ တိုၼ်းမီးသုၼ်ႇတႅမ်ႈပိုၼ်ထၢင်ႇႁၢင်ႈ၊ ပိုတ်ႇပၢၵ်ႇထၢင်ႇႁၢင်ႈဢၼ်ဝႃႈၼၼ်ႉ တင်းမူတ်းၵေႃႈႁူႉပွင်ႇၵၼ်ဝႃႈ Freedom of expression ။ ၵဵဝ်ႇလူၺ်ႈသုၼ်ႇလႆႈပိုတ်ႇပၢၵ်ႇထၢင်ႇႁၢင်ႈ ၼႆႉၵေႃႈ ယူႇတီႈၸွမ်ၸိုင်ႈဢူးဝိၼ်းမျိၼ်ႉ ဢမ်ႇလၢတ်ႈပႃးၵႂႃႇ သေၶေႃႈ။ ၼႂ်းပၢၼ်လူင်ပွင်ၸိုင်ႈ ၸုမ်းၼူၵ်ႉယုင်းၼႆႉ ၵဵဝ်ႇလူၺ်ႈၵၢၼ်သိုဝ်ႇၶၢဝ်ႇ၊ ၵဵဝ်ႇလူၺ်ႈလွင်ႈဢဝ်ၶၢဝ်ႇ တႅမ်ႈၶၢဝ်ႇ ဢွၵ်ႇၶၢဝ်ႇၸိူဝ်းၼႆႉသေ ဢဝ်လိူင်ႈလၢဝ်းတေႃႇၵူၼ်းသိုဝ်ႇၶၢဝ်ႇ ႁဵတ်းၵၢၼ်ၼၵ်ႉၶၢဝ်ႇၶဝ်ၸိူဝ်းၼႆႉ ၼမ်လိူဝ်မိူဝ်ႈပၢၼ် ဢူးတဵင်းၸဵင်ႇၼႆ ၽႂ်ၵေႃႈထတ်းႁၼ်ၵၼ်ယူႇ။ ၵွပ်ႈပိူဝ်ႈၸိူင်ႉၼၼ် ဢၼ်ပဵၼ်ငဝ်ႈငႃႇၻီႊမူဝ်ႊၶရေႊၸီႊၼၼ်ႉ ဢမ်ႇလၢတ်ႈပႃးၼင်ႇပိူင်ပဵၼ်တႄႉ မီးတႄႉမၼ်း၊ ဢၼ်ၼၼ်ႉ ပွင်ႇဝႃႈတေသိုပ်ႇႁၢမ်ႈတပ်ႉထႅင်ႈ ပွင်ႇဝႃႈတေသိုပ်ႇႁိပ်ႇႁွမ်ႈတေႃႇၵူၼ်း ၵၢၼ်ၶၢဝ်ႇၶဝ်ထႅင်ႈႁိုဝ်။ ပေႃးၸိူင်ႉၼၼ်မႃး မိူၼ်တင်းဝႃႈၵွင်လင်တေႃႇၻီႊမူဝ်ႊၶရေႊၸီႊယဝ်ႉၼႆၵေႃႈ ၸၢင်ႈထတ်းသၢင်လႆႈ။ ၼႂ်းၼၼ်ႉ ဢၼ်ဝႃႈသုၼ်ႇလႆႈပိုတ်ႇပၢၵ်ႇ ထၢင်ႇႁၢင်ႈၼၼ်ႉ တေပႃးၸဵမ် ပေႃးဢမ်ႇထုၵ်ႇမႅၼ်ႈၵၢင်ၸႂ်၊ ပေႃးဝႃႈၶတ်းသၢၼ်ၵၼ်တင်းတၢင်းယုမ်ႇယမ်ၸဝ်ႈၵဝ်ႇ ၽူႈလႂ်ၽႂ်သေဢမ်ႇဝႃႈ ၸိူဝ်းပဵၼ်ၵူၼ်းမိူင်းၼႆႉ ထၢင်ႇႁၢင်ႈၶႂမ်ႈၶတ်းၼႄၵၢင်ၸႂ်လႆႈ ဢၼ်ဝႃႈၼၼ်ႉၵေႃႈမီးပႃးဝႆႉလႄႈ ယွၼ်ႉပိူဝ်ႈၵူဝ်ၼႄၵၢင်ၸႂ်၊ ယွၼ်ႉပိူဝ်ႈၵူဝ်တၢင်းၶႂမ်ႈၶတ်းဢွၵ်ႇမႃးလႄႈ ၸင်ႇတေဢမ်ႇလၢတ်ႈပႃး လွင်ႈၶဝ်ပိုတ်ႇဝၢင်းဢၼ်ၼႆႉႁိုဝ်ၼႆၵေႃႈ လႆႈဝူၼ်ႉၸွမ်းဢၼ်ၼိုင်ႈ။ လိူဝ်ၼၼ်ႉၵေႃႈ ပေႃးႁဝ်းၶႃႈမႃးထတ်းတူၺ်း ၸိူဝ်းဢၼ်ဝႃႈတေႁဵတ်းယူႇၼၼ်ႉ မိူၼ်ၸိူင်ႉဝႃႈ တေတိူဝ်းၶိုၼ်ႈပၼ် ငိုၼ်းလိူၼ်ၵူၼ်းႁဵတ်းၵၢၼ်လူင်ပွင်ၸိုင်ႈၶဝ် ၸိူဝ်းထၢၼ်ႈတႂ်ႈ 20% ၊ ၸိူဝ်းထၢၼ်ႈၼိူဝ် 10% ဢၼ်ဝႃႈၼၼ်ႉ ၼၼ်ႉတႄႉတေပဵၼ်လွင်ႈလီၸူမ်း ပိူဝ်ႈတႃႇၵူၼ်းမိူင်းၸိူဝ်းဢၼ်ႁၢပ်ႇၵၢၼ်ၶုၼ် ၼၼ်ႉယူႇ။ ၵူၺ်းၵႃႈ ၼင်ႇႁိုဝ်ၶၼ်ၵုၼ်ႇ သိၼ်ၵႃႉတေဢမ်ႇၶိုၼ်ႈၼၼ်ႉသမ်ႉ တေႁဵတ်းႁိုဝ်ၵုမ်းၵွၼ်းၵႂႃႇ ဢၼ်ဝႃႈၼၼ်ႉ ဢမ်ႇႁၼ်လၢတ်ႈပႃး။ ပေႃးဢဝ်ၾိင်ႈပိူင်ဢၼ်ယၢမ်ႈပဵၼ်မႃး ၶၢဝ်းတၢင်း 20-30 ပီၼႆႉ ပေႃးဝႃႈၶိုၼ်ႈပၼ် ငိုၼ်းလိူၼ်ၵေႃႈ ၵႃႈၶၼ်ၵုၼ်ႇၶိုၼ်ႈ၊ ပေႃးဝႃႈၵႃႈၶၼ်ၵုၼ်ႇၶိုၼ်ႈၵေႃႈ ႁဵတ်းႁႂ်ႈၼမ်ႉငိုၼ်းတႅမ်ႇယေႃႈၵႂႃႇ၊ ဢၼ်ဝႃႈ ငူၺ်ႇၵျေးၽွင်းပႂႃႉမူႉ တေၼမ်လိူဝ်မႃး။ ၸိူင်ႉၼႆမၼ်းတေပၼ်ႇတူင်ႇထူင်ႇဢူၺ်ႈၵၼ်ၵူၺ်းလႄႈ ၵူၼ်းႁိုဝ်ၵူၼ်းမိူင်းပေႃးတေတေႃႉတႄႉလႆႈၸႂ်ၵႂႃႇ ၼိုင်ႈၵမ်းၼၼ်ႉ တိူဝ်းပၼ်ငိုၼ်းလိူၼ်ၸိုင် တေမႅၼ်ႈယူႇ။ ၵူၺ်းၵႃႈ ၼင်ႇႁိုဝ်ငိုၼ်းၼၼ်ႉတေၸၢႆႇၵုမ်ႇၵႂႃႇ၊ ႁႂ်ႈပေႃးမီးၼမ်ႉၼၵ်းၵႂႃႇ၊ ၼမ်ႉငိုၼ်းယႃႇႁႂ်ႈတူၵ်းၵႂႃႇၼၼ်ႉၸမ်း ၾၢႆႇၼိုင်ႈတေႁဵတ်းႁိုဝ်ႁဵတ်းဢွၵ်ႇၵုၼ်ႇသိၼ်ၵႃႉ တေႃႉသူင်ႇမိူင်းၼွၵ်ႈ၊ တေႁဵတ်းႁိုဝ်ၶႂၢၵ်ႈလွၵ်းၵၢတ်ႇ ပၢင်ၵၢတ်ႇၵႂၢင်ႈၶႂၢင် ဢၼ်ဝႃႈၼၼ်ႉတႄႉ ဢမ်ႇႁၼ်ပႃးယႃႈၵႄႈမၼ်းၼႆ ႁဝ်းၶႃႈၸၢင်ႈထတ်းလႆႈဢၼ်ၼိုင်ႈ။ ၸင်ႇဝႃႈပေႃးတေမႃးႁုပ်ႈတူၺ်းတႄႉ ပုၼ်ႈတႃႇၵူၼ်းမိူင်းၸၢဝ်းၶိူဝ်းမုင်ႈမွင်းဝႃႈ မိူင်းႁူမ်ႈတုမ်ၾႅတ်ႊၻရႄႊ ၻီႊမူဝ်ႊၶရေႊၸီႊဢၼ်ဝႃႈၼၼ်ႉ တေႁဵတ်းႁိုဝ် ဢမ်ႇဝႃႈပႃးၵူၺ်းဢမ်ႇၵႃး သမ်ႉၵူၺ်းဝႃႈတေဢဝ်လၢႆး Decentralization ဢၼ်ဝႃႈတေလူတ်းယွမ်း လွင်ႈသုၼ်ၵၢင်ၵုမ်းၵမ်ၼၼ်ႉ သေယဝ်ႉ ထုၵ်ႇလီမူၼ်ႉမႄးဢၼ်လႂ်ၵေႃႈ တေမူၼ်ႉမႄးၵႂႃႇၵူၺ်း ဢၼ်ဝႃႈၼၼ်ႉ ႁဝ်းၶႃႈၸၢင်ႈထတ်းႁၼ်ဝႃႈ ၼႂ်းၶၢဝ်းတၢင်း 2 ပီပၢႆထိုင် 3 ပီ ဢၼ်ဢႃယုတၼ်းႁဵင်းၸုမ်းၼူၵ်ႉယုင်း တိုၵ်ႉၵုမ်းၵမ်ယူႇၼႆႉ တႃႇတေပဵၼ်မႃး မိူင်းႁူမ်ႈတုမ်ၾႅတ်ႊၻရႄႊၼၼ်ႉ ၶဝ်တိုၼ်းတေဢမ်ႇၶတ်းၸႂ်ယဝ်ႉၼႆၵေႃႈ ႁဝ်းၶႃႈၸၢင်ႈထတ်းႁၼ်လႆႈၼႆ ယွၼ်းၶႆႈၼႄတၢင်ႇထိုင် ပေႃႈမႄႈပီႈၼွင်ႉၵူၼ်းမိူင်းတင်းလၢႆသေ ၶွတ်ႇယွတ်ႈပၢႆၵႂၢမ်းတီႈၼႆႈ။ မႂ်ႇသုင်ၵၼ်ၶႃႈဢေႃႈ။ ႁိုၼ်း ၵႃယၢင်း (20/04/2018)

['Uncategorized', 'ၶေႃႈထတ်းသၢင်']

2018-04-20T09:29:16

https://shannews.org/archives/4339

ပလိၵ်ႈဝဵင်းတႃႈၶီႈလဵၵ်း တီႉလႆႈၵူၼ်းၵႃႉယႃႈၵေႃႉၼိုင်ႈ ပႃးယႃႈဢႆႊသ် 200 ၵီႊလူဝ်ႊ

ပလိၵ်ႈဝဵင်းတႃႈၶီႈလဵၵ်း တီႉၺွပ်းလႆႈၵူၼ်းတေႃႉယႃႈလႄႈ ယိုတ်းလႆႈယႃႈတင်းၼမ်တီႈဝဵင်းတႃႈၶီႈလဵၵ်း ၽွင်းႁၢင်ႈ ႁႅၼ်းတေႃႉၶဝ်ႈမိူင်းထႆး။ ဝၼ်းတီႈ 19/04/2018 ပလိၵ်ႈဝဵင်းတႃႈၶီႈလဵၵ်းလႄႈ ၾၢႆႇၽဵဝ်ႈမူၺ်ႉယႃႈမဝ်းၵမ် လႆႈတင်ႈလၢၼ်ႇ ၵူတ်ႇထတ်းတီႈႁိမ်းဝၢၼ်ႈလွႆသထူင်ႇ ၸႄႈဝဵင်းတႃႈၶီႈလဵၵ်း ၽွင်းၼၼ်ႉမီးၵႃး တူဝ်ႊယူဝ်ႊတႃႊ ဝီႊၵူဝ်ႊ သီလမ် လမ်းၼိုင်ႈ ႁေႃႈမႃးတေၶဝ်ႈၸူး ဝဵင်းတႃႈၶီႈလဵၵ်း ။ သိုဝ်ႇၶၢဝ်ႇ Maesai ပိုၼ်ၽၢဝ်ႇဝႃႈ – ၵူၼ်းႁေႃႈၵႃးပဵၼ် (ၸၢႆး) ဢႃၸႃ ဢႃယု 35 ပီ ပလိၵ်ႈၵူတ်ႇထတ်းသေထူပ်း ႁၼ်ထူင်ၸၢၼ်ႈ 4 ထူင် ၼႂ်းထူင်ၼၼ်ႉ မီးယႃႈဢႆႊသ် ၼမ်ႉၼၵ်း 200 ၵီႊလူဝ်ႊၵရမ်ႊ။ ဢႃၸႃ လၢတ်ႈတီႈပလိၵ်ႈဝႃႈ – “ ယႃႈဢႆႊသ်ၼႆႉ ႁပ်ႉၸၢင်ႈတေႃႉမႃးတီႈၸုမ်းဝႃႉ လႆႈၵႃႈၶၼ် 1.2 သႅၼ်ၿၢတ်ႇ လႆႈႁပ်ႉၵႃႈၸၢင်ႈယဝ်ႉ 20,000 ၿၢတ်ႇ ပေႃးၵႂႃႇသူင်ႇထိုင်တီႈယဝ်ႉ တေလႆႈႁပ်ႉ ၵႃႈၸၢင်ႈတင်းမူတ်း၊ ယႃႈၼႆႉတေၵႂႃႇသူင်ႇတီႈ ဝၢၼ်ႈဝဵင်းၵႅဝ်ႈ ၸႄႈတွၼ်ႈတႃႈၶီႈလဵၵ်း ” ဝႃႈၼႆ။ ယၢမ်းလဵဝ်ပလိၵ်ႈမၢၼ်ႈတႃႈၶီႈလဵၵ်း တီႉၺွပ်းတူဝ်မၼ်းၸၢႆးတင်း ယႃႈမဝ်းၵမ်ၸိူဝ်းၼၼ်ႉ သူင်ႇႁူင်းပလိၵ်ႈ တေဢဝ်ၶဝ်ႈလုမ်းတြႃးပၼ်တူတ်ႈတၢမ်ႇၵႂႃႇ ၸွမ်းၼင်ႇပၵ်းပိူင်ဝၢၼ်ႈမိူင်းမီး ဝႃႈၼႆ။

['ယႃႈမဝ်းၵမ်']

2018-04-20T08:50:23

https://shannews.org/archives/4337

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 20/04/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.48 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1328 ပျႃး၊ ငိုၼ်းၶႄႇ 1 ယႅၼ်ႉ = 211.50 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 20/04/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 19/04/2018 ငိုၼ်းထႆး 1 ဝၢတ်ႇ = 42.5 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1326 ပျႃး၊ ငိုၼ်းၶႄႇ 1 ယႅၼ်ႉ = 211.0 ပျႃး။

['ၵၢၼ်မၢၵ်ႈမီး']

2018-04-20T08:44:55

https://shannews.org/archives/4334

ၵူၼ်းမိူင်းၸႄႈဝဵင်းပၢင်းတရႃႉ ႁူပ်ႉထူပ်းတၢင်းယၢပ်ႇၽိုတ်ႇၼမ်ႉၵိၼ်/ ၼမ်ႉၸႂ်ႉ

ဝၢၼ်ႈၵူၼ်း 3 ဝၢၼ်ႈ ဢၼ်မီးၼႂ်းၵႄႈ ၸႄႈဝဵင်းပၢင်းတရႃႉ တင်း ၸႄႈဝဵင်းၵၢတ်ႇလေႃႉ ၸႄႈတွၼ်ႈတူၼ်ႈတီး ၼၼ်ႉ ႁူပ်ႉထူပ်းလွင်ႈယၢပ်ႇၽိုတ်ႇ ၼမ်ႉၵိၼ် ၼမ်ႉၸႂ် တႃႇလင်ႁိူၼ်း မွၵ်ႈ 300 လင် ဝႃႈၼႆ။ ၵဵဝ်ႇၵပ်းလွင်ႈယၢပ်ႇၽိုတ်ႇ ၼမ်ႉၵိၼ် ၼမ်ႉၸႂ်ႉ တႃႇၵူၼ်းမိူင်း ၼႂ်းၸႄႈဝဵင်းပၢင်းတရႃႉ ဢမ်ႇမီးတႃႇၸႂ်ႉတိုဝ်း ၵူၼ်းမိူင်းလႆႈၸႂ်ႉၼမ်ႉၼွင် ဢၼ်ၶၢင်ႉၵိုတ်း ဢၼ်ဝူဝ်း၊ ဢၼ်ၵႂၢႆးၵိၼ်ၼၼ်ႉ ဝႃႈၼႆ။ ဢူးဢွင်ႇသၢၼ်း ႁူဝ်ၼႃႈၸုမ်းၵူၼ်းၼုမ်ႇ ၸိုင်ႈတႆးပွတ်းၸၢၼ်း လၢတ်ႈဝႃႈ “ ၼႂ်းပိုၼ်ႉတီႈၼႆႉ ၾူၼ်ၵေႃႈဢမ်ႇ တူၵ်း/ ဢမ်ႇမႃး၊ ႁဝ်းၶႃႈ ၸုမ်းၵူၼ်းၼုမ်ႇ လႆႈၸႅၵ်ႇပဵၼ်လၢႆၸုမ်းသေ ၸွႆႈထႅမ်။ ၼမ်ႉၼႂ်းမူႇဝၢၼ်ႈ ဢၼ်ၵူၼ်းဝၢၼ်ႈ ၸႂ်ႉတိုဝ်းၵၼ်မႃးၼၼ်ႉ တေႃႈလဵဝ် ၼမ်ႉတႃႇတေၵိၼ် တေၸႂ်ႉ မၼ်းဢမ်ႇပေႃး/ ဢမ်ႇမီး ။ ယၢမ်းလဵဝ် ႁဝ်းၶႃႈ လႆႈ ၸႂ်ႉတိုဝ်း ၼမ်ႉဢၼ်ဝူဝ်းၵႂၢႆး ၵိၼ်ၸႂ်ႉ ၼၼ်ႉၵူၺ်း။ လွင်ႈၼႆႉ တေလႆႈဝႃႈ ပဵၼ်ပၼ်ႁႃ တွၼ်ႈတႃႇၵူၼ်းမိူင်း ထူပ်းတၢင်းယၢပ်ႇၽိုတ်ႇတႄႉတႄႉ” ဝႃႈၼႆ။ ၼႂ်းၸႄႈဝဵင်းပၢင်းတရႃႉၼႆႉ ဝၢၼ်ႈၵူၼ်းဢၼ်ၶၢတ်ႇၼမ်ႉၵိၼ် ၼမ်ႉၸႂ်ႉ ပဵၼ်ၼႂ်းဢိူင်ႇၵူးၵေႃႇ။ လိူဝ်ၼၼ်ႉ ၼႂ်းၸႄႈဝဵင်းၵၢတ်ႇလေႃႉသမ်ႉ ၼႂ်းဢိူင်ႇမေႃႇသၢႆး ၸိူဝ်းၼႆႉ ဝႃႈၼႆ။ ဢၼ်ၼမ်ႉၸႂ်ႉ ၼမ်ႉၵိၼ် ၶၢတ်ႇႁႅင်ႈ မိူဝ်ႈၽွင်းၶၢဝ်းမႆႈၼႆႉ ယူႇတီႈၸုမ်းၵူၼ်းၼုမ်ႇ ၸိုင်ႈတႆးပွတ်းၸၢၼ်း၊ ၸုမ်းၵူၼ်းၼုမ်ႇထၼု ဢွၼ်ၵၼ်သေ ၸွႆႈထႅမ်ၵႂႃႇယူႇသေတႃႉ ယင်းပႆႇပဵင်းပေႃး ဝႃႈၼႆ။ ၶေႃႈမုလ်း – RFA

['သိင်ႇဝႅတ်ႉလွမ်ႉ']

2018-04-20T08:40:49

https://shannews.org/archives/4326

ဝဵင်းသီႇပေႃႉ ၵူၼ်းပၢႆႈၽေးသိုၵ်း 460 ပၢႆ ပွၵ်ႈၶိုၼ်းဝၢၼ်ႈၽႂ်မၼ်း

ၵူၼ်းပၢႆႈၽေးသိုၵ်း 468 ၵေႃႉ ဢၼ်မႃးသွၼ်ႈဝႆႉတီႈ ဝတ်ႉရတၼႃႇသူၺ်ႇၵူႇ ဝဵင်းသီႇပေႃႉၼၼ်ႉ ယွၼ်ႉငဝ်းလၢႆး ၼႂ်းပိုၼ်ႉတီႈပၢင်တိုၵ်းသိုၵ်းသိူဝ်ယဵၼ်ဝႆႉလႄႈ ဢွၼ်ၵၼ်ဝၢႆႇပွၵ်ႈၶိုၼ်းႁိူၼ်းယေးၽႂ်မၼ်းမူတ်းယဝ်ႉ ဝႃႈၼႆ။ ဝၼ်းတီႈ 11/04/2018 ယၢမ်းၵၢင်ၼႂ် 9:30 မူင်း ပႃႇတီႇႁူဝ်သိူဝ် SNLD ၸႄႈဝဵင်းသီႇပေႃႉ တင်း ၸုမ်းၸွႆႈထႅမ် ၵူၼ်းပၢႆႈၽေး ပရႁိတ သီႇပေႃႉ ႁူမ်ႈၵၼ်သေ ႁၢင်ႈႁႅၼ်းၶပ်းၶိုင် သူင်ႇၵူၼ်းပၢႆႈၽေးသိုၵ်း ဝၢၼ်ႈပၢင်ၶႃးတင်း ဝၢၼ်ႈထၢင်ၸၢင်ႉ ဢၼ်မႃးသွၼ်ႈဝႆႉတီႈ ဝတ်ႉရတၼႃႇသူၺ်ႇၵူႇ ၸႄႈဝဵင်းသီႇပေႃႉ ၸိုင်ႈတႆးပွတ်းႁွင်ႇ။ ယွၼ်ႉငဝ်းလၢႆးပၢင် တိုၵ်းသိုၵ်းသိူဝ် ၼႂ်းပိုၼ်ႉတီႈယဵၼ်ဝႆႉလႄႈ ၸင်ႇလႆႈႁၢင်ႈႁႅၼ်းသူင်ႇပွၵ်ႈမိူဝ်း ဝႃႈၼႆ။ ၸၢႆးလၢဝ်သႅင် ၽူႈၼမ်းၼႂ်းပႃႇတီႇႁူဝ်သိူဝ် SNLD ၸႄႈဝဵင်းသီႇပေႃႉ လၢတ်ႈတီႈၽူႈတွႆႇႁွၵ်ႈဝႃႈ “ ၵူၼ်းပၢႆႈၽေး ႁဝ်းၶႃႈၵေႃႈ ၶႂ်ႈပွၵ်ႈႁိူၼ်းၶႃႈယဝ်ႉ။ ယွၼ်ႉၼၼ် ႁဝ်းၶႃႈ လႆႈၵပ်းသိုပ်ႇတွင်ႈထၢမ် ၵႂႃႇတီႈတပ်ႉသိုၵ်း တင်းသွင် ၾၢႆႇ တပ်ႉသိုၵ်း RCSS တင်း TNLA သေ ယွၼ်ႉၵူၼ်းမိူင်းၶႂ်ႈပွၵ်ႈႁိူၼ်းၵၼ်ၶႃႈယဝ်ႉ ၸွင်ႇတေသူင်ႇပွၵ်ႈမိူဝ်းလႆႈ တပ်ႉသိုၵ်းတင်းသွင်ၾၢႆႇၵေႃႈ လၢတ်ႈဝႃႈ သူင်ႇပွၵ်ႈမႃးလႃႈ ၼႆသေ ၶႃႈႁဝ်းၵေႃႈ ၸင်ႇလႆႈႁၢင်ႈႁႅၼ်းၸတ်းၵၢၼ်သေ သူင်ႇပွၵ်ႈမိူဝ်းၶိုၼ်း။ ႁဝ်းၶႃႈ လႆႈၸတ်းႁၢင်ႈႁႅၼ်းလူတ်ႉၵႃးသေ သူင်ႇပွၵ်ႈတင်းသွင်ဝၢၼ်ႈ” ဝႃႈၼႆ။ သိုပ်ႇလၢတ်ႈဝႃႈ တေႃႈလဵဝ်တႄႉ တီႈၵျွင်းဝိႁၢရ်မေႃႇၵိူဝ်တင်း ဝတ်ႉရတၼႃႇသူၺ်ႇၵူႇၵေႃႈ ၵူၼ်းပၢႆႈၽေးဢွၼ်ၵၼ် ပွၵ်ႈမိူဝ်းၶိုၼ်းႁိူၼ်းယေးၽႂ်မၼ်းၸဵမ်လႂ်ယဝ်ႉ ဝႃႈၼႆ။ ၵူၼ်းပၢႆႈၽေးသိုၵ်း ဢၼ်မႃးသွၼ်ႈဝႆႉတီႈဝတ်ႉရတၼႃႇသူၺ်ႇၵူႇ တင်းမူတ်း ႁူဝ်ၵူၼ်းမီး 468 ၵေႃႉ ပဵၼ်ဝၢၼ်ႈထၢင် ၸၢင်ႉ လင်ႁိူၼ်း 34 လင်၊ ႁူဝ်ၵူၼ်း 130 ၵေႃႉ၊ ၸၢႆး 40 ၵေႃႉ၊ ယိင်း 90 ၵေႃႉ။ ဝၢၼ်ႈပၢင်ၶႃးသမ်ႉ လင်ႁိူၼ်း 93 လင်၊ ႁူဝ်ၵူၼ်း 338 ၵေႃႉ၊ ၸၢႆး 120 ၵေႃႉလႄႈ ယိင်း 218 ၵေႃႉ။ ၵူၼ်းပၢႆႈၽေးသိုၵ်းၸိူဝ်းၼႆႉ ဢွၼ်ၵၼ်ပၢႆႈမႃး ၸဵမ်မိူဝ်ႈႁၢင်လိူၼ်မၢတ်ႊၶျ် 2018 ဝႃႈၼႆ။ ပူၼ်ႉမႃး မိူဝ်ႈဝၼ်းတီႈ 09/04/2018 ၼၼ်ႉၵေႃႈ လႆႈသူင်ႇၵူၼ်းပၢႆႈၽေးသိုၵ်း ဢၼ်မႃးသွၼ်ႈဝႆႉတီႈ ဝတ်ႉမေႃႇၵိူဝ် ၸႄႈဝဵင်းသီႇပေႃႉ လင်ႁိူၼ်း 113 လင်၊ ႁူဝ်ၵူၼ်း 346 ၵေႃႉ၊ ၸၢႆး 119 ၵေႃႉလႄႈ ယိင်း 227 ၵေႃႉ။ ၵူၼ်းပၢႆႈၽေး သိုၵ်း ဢၼ်လႆႈႁၢင်ႈႁႅၼ်းသူင်ႇပွၵ်ႈမိူဝ်းၼၼ်ႉ ပဵၼ်ၵူၼ်းမၢၼ်ႈလွႆ ၸႄႈဝဵင်းသီႇပေႃႉ ဝႃႈၼႆ။ ဢၼ်ၵူၼ်းမိူင်းလႆႈပၢႆႈၼႆႉ ပဵၼ်ယွၼ်ႉတပ်ႉသိုၵ်း TNLA တင်း RCSS ႁဵတ်းပၢင်တိုၵ်းႁိမ်ပိုၼ်ႉတီႈၵၼ် ႁၢဝ်ႈႁႅင်း လႄႈ ၸင်ႇလႆႈပႃးၵၼ်ပၢႆႈ ဝႃႈၼႆ။

['သုၼ်ႇလႆႈၵူၼ်း']

2018-04-20T08:31:57

https://shannews.org/archives/4320

ဝဵင်းမူႇၸေႊ မၢၵ်ႇတႅၵ်ႇထပ်းၵၼ်လၢႆၶမ်ႈ

မိူဝ်ႈဝႃး မိူဝ်ႈသိုၼ်းၼႆႉ မၢၵ်ႇတႅၵ်ႇၼႂ်းၵၢင်ဝဵင်းမူႇၸေႊ ထပ်းၵၼ် ႁဵတ်းႁႂ်ႈၵူၼ်းမိူင်းတူၵ်းၸႂ်ၵူဝ်ႁႄ။ ဝၼ်းတီႈ 19/04/2018 ယၢမ်းၵၢင်ၶမ်ႈ 9 မူင်းပၢႆ မၢၵ်ႇတႅၵ်ႇတီႈပွၵ်ႉၵၢၼ်ႇ ဢၼ်တေႃႇၼႃႈၵၼ်တင်း ယေးငိုၼ်း ဢိၼ်းဝႃႉ(အင်၀ဘဏ်) ၼႂ်းၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇ လွင်ႈမၢတ်ႇၸဵပ်းလူႉတၢႆတႄႉ ဢမ်ႇမီး ဝႃႈၼႆ။ ၸၢႆးမျၢတ်ႈ ၵူၼ်းၼုမ်ႇမူႇၸေႊ လၢတ်ႈတီႈၽူႈတွႆႇႁွၵ်ႈဝႃႈ “ ပလိၵ်ႈၵူတ်ႇတူၺ်းသေ လၢတ်ႈဝႃႈ ပဵၼ်မၢၵ်ႇသႅၼ်း ဢၼ် ႁဵတ်းဢဝ်ႁၢင်ႈၵူၺ်း (လက်လုပ်မိုင်း) ။ ၸၢၵ်ႇမၢၵ်ႇၵေႃႈ ဢမ်ႇလႆႈႁၼ် ငိၼ်းသဵင်ၵူၺ်း (အသံမိုင်း)” ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈပလိၵ်ႈမၢၼ်ႈ ၸႄႈဝဵင်းမူႇၸေႊ တိုၵ်ႉၵူတ်ႇထတ်းတူၺ်းယူႇ ဝႃႈပဵၼ်ၸုမ်းလႂ် ၼမ်ႉမိုဝ်းၽႂ် ႁဵတ်း ဝႃႈၼႆ။ မိူဝ်ႈဝႃး ဝၼ်းတီႈ 18/04/2018 ယၢမ်းၵၢင်ၶမ်ႈ 11 မူင်းၶိုင်ႈၼၼ်ႉၵေႃႈ မၢၵ်ႇတႅၵ်ႇတီႈၼႃႈႁိူၼ်း ဢူးဢွင်ႇၶိၼ်ႇ ႁူဝ်ပဝ်ႈ ၸုမ်းၾိင်ႈငႄႈမၢၼ်ႈ ပွၵ်ႉၵွင်းမူးတူင်ႈ ၼႃႈလိၼ်ပၢႆးၸၢၵ်ႈ စက်မှုနယ်မြေ ဝႃႈၼႆ။ မိူဝ်ႈၶိုၼ်းဝၼ်းတီႈ 09/04/2018 ၵၢင်ၶိုၼ်းယၢမ်း 11 မူင်းပၢႆၼၼ်ႉ မီးၵူၼ်းၶီႇလူတ်ႉၶိူင်ႈလမ်းၼိုင်ႈ ဢိၵ်ႇၶီႇလူတ်ႉၵႃး သေ မႃးပွႆႇမၢၵ်ႇသႂ်ႇႁိူၼ်း ၼၢႆးမႆၶမ်းၶွၼ်ႇ တီႈဝၢၼ်ႈၼွင်ယၢင်း ၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇ။ ႁဵတ်းႁႂ်ႈႁိူၼ်း ယေး လူတ်ႉၵႃးလူႉၵွႆတင်းၼမ်လႄႈ ႁိူၼ်းႁိမ်းႁွမ်းဢၼ်တိတ်းၸပ်း ၵၼ်ၵေႃႈ တုမ်ႉတိူဝ်ႉလူႉၵွႆၸွမ်း ၼႆယဝ်ႉ။ ၼႂ်းၸႄႈဝဵင်းမူႇၸေႊ ပိုၼ်ႉတီႈၼႃႈလိၼ်ဢၼ်ၵိူတ်ႇလိူင်ႈၼႆႉ မီးသိုၵ်းလၢႆလၢႆၸုမ်းတူင်ႉၼိုင်ဝႆႉ။ လိူဝ်သေတပ်ႉသိုၵ်း မၢၼ်ႈယဝ်ႉ မီးသိုၵ်းပျီႇတုၸိတ်ႉၸုမ်းၵွင်းၶႃး၊ ၸုမ်းမျဵဝ်ႉမပျီႇတုၸိတ်ႉ၊ တပ်ႉသိုၵ်းဢူၺ်းလီပွတ်းႁွင်ႇၸိူဝ်းၼႆႉ- ၼႆယဝ်ႉ။ ၶႅပ်းႁၢင်ႈ ၸုမ်းႁူၺ်ႈလီ

['ၵူႈလွင်ႈလွင်ႈ']

2018-04-20T03:38:31

https://shannews.org/archives/4317

မၢၵ်ႇတႅၵ်ႇတီႈပွၵ်ႉၵၢတ်ႇ ဝဵင်းမူႇၸေႊ

မၢၵ်ႇတႅၵ်ႇတီႈပွၵ်ႉၵၢတ်ႇ ဝဵင်းမူႇၸေႊ

['Uncategorized']

2018-04-20T03:34:31

https://shannews.org/archives/4313

ၽႂ်ၵေႃႈႁူႉ ပေႃးတႆးဢမ်ႇၽွမ်ႉႁူမ်ႈၵၼ်လႆႈ ယႃႇဝႃႈတေၵႂ်ႈ ယေႈၶႅၼ်းၵႆ

ၸိူဝ်ႉဝူင်ႈၵေႃႈဝူင်ႈပႅင်း ၸိူဝ်ႉမႅင်းၵေႃႈမႅင်းႁၵ်ႉ ၵူၼ်းၸိူဝ်းၵိူတ်ႇမႃးပဵၼ်တႆးၵူႈၵေႃႉၵေႃႈ ယုမ်ႇယမ်ဝႃႈတၵ်းမီးၸႂ် ႁၵ်ႉၸိူဝ်ႉၸၢတ်ႈဝၢၼ်ႈမိူင်း ႁင်းၽႂ်ႁင်းမၼ်းၵူႈၵေႃႉယဝ်ႉ။ ယွၼ်ႉၵွပ်ႈမိူင်းတႆး ထုၵ်ႇၽူႈၶႂၢၵ်ႈမိူင်းပူၼ်ႉပႅၼ်ဢူမ်ဢိုၼ် ယိုတ်းဢဝ်ၵႂႃႇပႅတ်ႈလႄႈၸင်ႇဝႃႈ ၵၢၼ်ဢုပ်ႇလၢတ်ႈတူၵ်ႇထိုင်လွင်ႈႁၵ်ႉၸၢတ်ႈၼၼ်ႉ မႃးပဵၼ်ပိူင်လူင်မၼ်း ၼႂ်းတူင်ႇဝူင်းတႆး။ မိူင်းဢၼ်ဢမ်ႇတူၵ်းပဵၼ်ၶီႈၶႃႈပိူၼ်ႈတႄႉ ၵၢၼ်ႁၵ်ႉၸိူဝ်ႉၸၢတ်ႈၼၼ်ႉပွင်ႇဝႃႈ ပဵၼ်ၵၢၼ်ၸွႆႈၵၼ် ယုၵ်ႉမုၼ်းလႄႈပူၵ်းပွင်ၸၼ်ႉၵူၼ်း ပၢႆးပၺ်ၺႃ ၵၢၼ်မၢၵ်ႈမီး ၵၢၼ်ၽဵင်ႇပဵင်းတၢင်း သိလ်ထမ်းလႄႈလၵ်းပိူင်ဝၢၼ်ႈမိူင်း (ၵူတ်းမၢႆ) ၸိူဝ်းၼၼ်ႉပဵၼ်လၵ်း။ တွၼ်ႈတႃႇတႆးႁဝ်းသမ်ႉ ၵွပ်ႈပဵၼ်ၵူၼ်းၶိူဝ်းဢၼ်ဢမ်ႇလႆႈလွင်ႈၽဵင်ႇပဵင်း၊ ဢမ်ႇမီးသုၼ်ႇလႆႈပူၵ်းပွင်ၸိူဝ်ႉၶိူဝ်း ဝၢၼ်ႈမိူင်းတူဝ်ၵဝ်ႇ၊ ဢမ်ႇမီးသုၼ်ႇၶဵၼ်ႇတႅမ်ႈပွင်ႁဵတ်းဢွၵ်ႇၵူတ်းမၢႆႁင်းၵူၺ်း၊ ဢမ်ႇမီးသုၼ်ႇလႆႈၽွင်းငမ်း ဝၢၼ်ႈမိူင်း၊ ဢမ်ႇမီးသုၼ်ႇလႆႈပူၵ်းပွင်ၸိူဝ်ႉၶိူဝ်းဝၢၼ်ႈမိူင်းၸဝ်ႈၵဝ်ႇလွတ်ႈလႅဝ်းထၢင်ႇႁၢင်ႈ၊ ဢမ်ႇမီးသုၼ်ႇလွင်ႈ တမ်းဝၢင်း ၵၢၼ်မၢၵ်ႈမီးၵူၼ်းမိူင်း၊ ဢမ်ႇမီးပိူင်ၵၢၼ်သွၼ်ႁဵၼ်းပၢႆးပၺ်ၺႃလႄႈၵၢၼ်သွၼ်ႁဵၼ်းလိၵ်ႈလၢႆးၸိူဝ်ႉ ၶိူဝ်းၸဝ်ႈၵဝ်ႇ။ ဢမ်ႇမီးသုၼ်ႇပူၵ်းပွင်ပၼ်တၢင်းႁူႉၵူၼ်းမိူင်း၊ ဢမ်ႇမီးတိုဝ်ႉတၢင်းသင်သေၸိူဝ်ႉသေပိူင်။ ယွၼ်ႉၼၼ်ႉ ၵၢၼ်ႁၵ်ႉၸိူဝ်ႉၸၢတ်ႈဝၢၼ်ႈမိူင်းၼႆႉ ၵမ်ႈၼမ်ၶဝ်ႈၸႂ်ၵၼ်ဝႃႈ ပဵၼ်ၵၢၼ်ၵွပ်ႇၵူႈပူတ်းပွႆႇဢဝ်ဝၢၼ်ႈ မိူင်းၸဝ်ႈၵဝ်ႇၶိုၼ်း ၼၼ်ႉၵူၺ်း။ လိူဝ်သေဝႃႈ ပဵၼ်မိူင်းႁူမ်ႈတုမ်ၸိုၼ်ႈၸၢင်ႇတႄႉတႄႉ ဢမ်ႇၼၼ်ၵေႃႈ မိူင်းတႆးၵွၼ်းၶေႃၼႆၼၼ်ႉၵူၺ်း။ ၸင်ႇဝႃႈၵႂၢမ်းမၢႆတီႈပွင်ႇဢၼ်ဝႃႈ ၵၢၼ်ၸိူဝ်ႉၸၢတ်ႈၸိူဝ်ႉၶိူဝ်းၶွင်တႆး တင်းပိူၼ်ႈၼၼ်ႉ ပိူင်ႈၵၼ်ဝႆႉၽွင်ႈယူႇ။ ၵၢၼ်ၸိူဝ်ႉၸၢတ်ႈဝၢၼ်ႈမိူင်းလႄႈၵၢၼ်ႁၵ်ႉၸၢတ်ႈၸဝ်ႈၵဝ်ႇၼၼ်ႉ ၸဵမ်ၸိူဝ်းႁဵတ်းလႄႈဢမ်ႇႁဵတ်း၊ ႁဵတ်းသေ ဢမ်ႇလၢတ်ႈ၊ လၢတ်ႈသေဢမ်ႇႁဵတ်း၊ တင်းႁဵတ်းတင်းလၢတ်ႈ၊ လၢတ်ႈၵေႃႈဢမ်ႇလၢတ်ႈႁဵတ်းၵေႃႈဢမ်ႇႁဵတ်း လႂ်ၸိူဝ်းၼႆႉလႄႈ ပႃးၸဵမ်ၸိူဝ်းဢဝ်ၽူဝ်ဢဝ်မေးၵူၼ်းတၢင်ႇၶိူဝ်းၵႂႃႇၸိူဝ်းၼၼ်ႉ ယုမ်ႇယမ်ဝႃႈၵူႈၵေႃႉ တၵ်းမီးၸႂ် ႁၵ်ႉၸိူဝ်ႉၶိူဝ်းၸဝ်ႉၵဝ်ႇယူႇ ဢမ်ႇၼမ်ၵေႃႈဢေႇ။ ႁူမ်ႈဝႃႈမီးၸႂ်ႁၵ်ႉပႅင်းၸိူဝ်ႉၸၢတ်ႈဝၢၼ်ႈမိူင်းတူဝ်ၵဝ်ႇၼႆသေတႃႉၵေႃႈ တႃႇလုၵ်ႉၶိုၼ်ႈမႃးႁၢပ်ႇႁၢမ်ႁဵတ်းၵၢၼ် ၼၼ်ႉ မၼ်းဢမ်ႇၸႂ်ႈငၢႆႈငၢႆႈ။ ၵၢၼ်သင်သေဢမ်ႇဝႃႈ တၵ်းတေလႆႈမီးတၢင်းႁူႉၾၢႆႇၼၼ်ႉ လွင်ႈၼႆႉ တူဝ်ယၢင်ႇၸိူင်ႉၼင်ႇ ပိူၼ်ႈသၢင်ႈတိုၵ်း(တိူၵ်ႈဢုတ်ႇလူင်)ၼိုင်ႈလင် ပေႃးဢမ်ႇမီးႁူဝ်ၼႃႈဢၼ်ႁူႉလွင်ႈ ဢမ်ႇမီးဝႅပ်ႇမီးပိူင် ဢမ်ႇမေႃၼပ်ႉသွၼ်ႇ ပုၼ် လဵၵ်း ၼမ်ဢေႇ သူၼ်ႇၶဝ်ႈပႃး ၶိူင်ႈၸႂ်ႉတၢင်းတိုဝ်း ၶိူင်ႈမႆႉၶိူင်ႈမိုဝ်း ၵူႈသမ်ႇသႅၼ်ပိူင်ၼႆ တိုၵ်းလင်ၼၼ်ႉ တၵ်းဢမ်ႇၵိူတ်ႇၶိုၼ်ႈပဵၼ်မႃးလႆႈ ႁူမ်ႈဝႃႈသၢင်ႈၶိုၼ်ႈမႃးလႆႈၵေႃႈ တၵ်းတေဢမ်ႇမၼ်ႈၵိုမ်း ဢမ်ႇယူႇလႆႈႁိုင် ၸဵဝ်းလႄႈၼၢၼ်းတၵ်းလူမ်ႉၵူၼ်ႇပိၼ်ႈၵႂႃႇၵူၺ်း။ ယွၼ်ႉၼႆႉလႄႈ ၸင်ႇမီးၽႃသႃၵၢၼ်ႁဵၼ်း ၼႂ်းႁူင်းႁဵၼ်း ၼႂ်းၸၼ်ႉၸွမ်သေ လႆႈမႃးတၢင်းႁူႉၼမ်ႉၵတ်ႉ တၢင်းမေႃတီႈႁူင်းႁဵၼ်း တီႈၸၼ်ႉၸွမ်ၼၼ်ႉ ႁပ်ႉႁွင်းမၵ်းမၼ်ႈပၼ်ၸုမ်ႈၶူး ၾၢႆႇလႂ် ၾၢႆႇသင်ယဝ်ႉသေ ၸင်ႇဢွၵ်ႇမႃးၾိုၵ်းၵၢၼ်ထူပ်းမိုဝ်း (ပဵၼ်ၸၢင်ႈ) ထႅင်ႈလူးၵွၼ်ႇ မိူဝ်ႈလႅၼ်ႇယဝ်ႉၵေႃႈၶိုၼ်ႈမႃးပဵၼ်ႁူဝ်ၼႃႈ။ ၾၢႆႇၵၢၼ်မိူင်း ၾၢႆႇပူၵ်းပွင် ၾၢႆႇၽွင်းငမ်းၵေႃႈၵမ်ႈၼမ်တေမႃးပဵၼ်ၶႃႈႁၢပ်ႇၵၢၼ်ၶုၼ်ၸိူဝ်းၼႆႉ။ ၵၢၼ်ၸိူဝ်ႉၸၢတ်ႈတႆးႁဝ်းသမ်ႉ ဢမ်ႇၸႂ်ႈၸိူင်ႉၼၼ် မၢင်ၸိူဝ်းတေလႆႈႁဵၼ်းမႃးၼႂ်းမိူင်းမၢၼ်ႈၵေႃႈတေမီးယူႇ ၵမ်ႈၼမ်မီးၸႂ်ႁၵ်ႉၸိူဝ်ႉၸၢတ်ႈသေ လုၵ်ႉၶိုၼ်ႈမႃးႁဵတ်းလူၺ်ႈပၢႆးဝူၼ်ႉႁင်းၽႂ်ႁင်းမၼ်း ၸင်ႇဝႃႈတၢင်းႁဵတ်း တၢင်းသၢင်ႈ လၢႆးႁဵတ်းလၢႆးသၢင်ႈ ပၢႆးဝူၼ်ႉတၢင်းၶႆႈၸႂ် ၵၢၼ်ၼပ်ႉသွၼ်ႇႁဝ်းဢမ်ႇၶဝ်ႈၵၼ် ဢမ်ႇၵႂႃႇတၢင်းလဵဝ် ၵၼ် ၸင်ႇဝႃႈၵူႈၵေႃႉတုၵ်းယွၼ်းမုင်ႈမွင်းႁႃလွင်ႈၽွမ်ႉႁူမ်ႈ တေလႆႈၵႂႃႇတၢင်းလဵဝ်လၢႆးလဵဝ်ၵၼ် ထၢင်ႇၵၼ် ၼင်ႇၼႆ။ ၵူၺ်းၵႃႈမိူဝ်ႈမႃးၽွမ်ႉႁူမ်ႈၵၼ်ယဝ်ႉၵေႃႈ ဢမ်ႇယိူၼ်ႉၵၼ်ႈတေႃႇၵၼ် ဢမ်ႇယွမ်းၵၼ် ဢမ်ႇပူတ်းၽႃႈ ပၼ်ၵၼ် ဢမ်ႇယုၵ်ႉယွင်ႈၵၼ် ဢမ်ႇဝႆႉၼႃႈဝႆႉတႃၵၼ် ဢမ်ႇယုမ်ႇယမ်ၵၼ် သႄႉၵၼ် ၼႄးၵၼ် ၶႃႉၸိုဝ်ႈ ၶၢႆသဵင်ၵၼ် ဢမ်ႇႁူႉပိူၼ်ႈႁူႉႁဝ်း (ပိူၼ်ႈႁူႉပိူၼ်ႈမေႃပိူၼ်ႈၵတ်ႉၶႅၼ်ႇသင်ၵေႃႈႁဝ်းဢမ်ႇႁူႉ ႁဝ်းႁူႉႁဝ်းမေႃႁဝ်း ၵတ်ႉၶႅၼ်ႇသင်ၵေႃႈႁဝ်းဢမ်ႇႁူႉ) ဢမ်ႇႁူႉငဝ်းလၢႆး ဢမ်ႇယွမ်းမႃႇၼ ထၢင်ႇယႂ်ႇတူဝ်ၵဝ်ႇ ဢွၼ်ႁူဝ်ဢမ်ႇပဵၼ် ၸွမ်းလင်ဢမ်ႇလႆႈ လႂ်ၸိူဝ်းၼႆႉ။ ၵူၺ်းၵႃႈၼႂ်းၽူႈၼမ်းတင်းလၢႆၼၼ်ႉ မၢင်ၸိူဝ်းႁူမ်ႈဝႃႈဢမ်ႇလႆႈႁဵၼ်းမႃးတၢင်းၾၢႆႇၼႆႉၵမ်းသိုဝ်ႈၵေႃႈ မီးတၢင်း ၶတ်းၸႂ်ႁႃလဵပ်ႈႁဵၼ်းႁူႉဢဝ်ၼႂ်းပပ်ႉလိၵ်ႈ ႁဵၼ်းႁူႉတေႃႇသိုပ်ႇၽူႈၼမ်းလၢႆသိုပ်ႇလႄႈပဵၼ်ၵေႃႉၸွမ်းလင်လီမႃး ထွမ်ႇၾင်းၵူႈလိူင်ႈသေ မေႃထတ်းသၢင်ၸွမ်းငဝ်းလၢႆးသေႁႃဢဝ်ၽွၼ်းလီၽွၼ်းၸႃႉ ႁဵၼ်းႁူႉတၢင်းၵၢၼ်ထူပ်း မိုဝ်း ႁဵၼ်းႁူႉပိုၼ်း မေႃၼပ်ႉသွၼ်ႇပၢႆးတိုၵ်း လၢႆးတိုၵ်း ႁူႉၶဝ်ႁူႉႁဝ်း မေႃဝၢင်းၽႅၼ် မေႃဢွၼ်ႁူဝ် မီးၸႂ်တဵင်ႈထမ်းၸိူဝ်းၼႆႉယူႇ။ ၼႂ်းတူင်ႇဝူင်းတႆးမၢင်ၸိူဝ်း ၽူႈႁၵ်ႉၸၢတ်ႈဢၼ်ဢမ်ႇမီးလၵ်းမီးပိူင် ဝူၼ်ႉဢဝ်သွၼ်ႇဢဝ်ႁင်းၵူၺ်းသေ ႁဵတ်းပဵၼ်ႁိၼ်ႉႁိူတ်ႈ ၵိူဝ်ၼဝ်ႈၶဝ်ႈသႃးၼႂ်းတူင်ႇဝူင်းၵၢၼ်ႁၵ်ႉၸၢတ်ႈ ဢမ်ႇႁူႉငဝ်းလၢႆးပိူၼ်ႈႁဝ်း ထၢင်ႇလၢမ်း တၵ်ႉၼၢႆဢဝ်ၵူၺ်းသေ မႄႇၵႂၢမ်းလၢတ်ႈ မႄႇၶၢဝ်ႇ မႄႇပၢႆးဝူၼ်ႉတူဝ်ၵဝ်ႇ ထႅမ်သႂ်ႇမီႇသႂ်ႇၵီး လၢတ်ႈၵၢဝ်ႇ ပၢဝ်ႇပိုၼ် ႁဵတ်းႁႂ်ႈတၢင်ႇၾၢႆႇ တၢင်ႇၶဝ်ႈၸႂ်ၽိတ်းၵၼ်ၼၼ်ႉ တေပဵၼ်ၵႂႃႇၽူႈယႃႉၵဝ်းၵၢၼ်ၽွမ်ႉႁူမ်ႈတႅၵ်ႇယၢႆႈ လူႉလႅဝ်ၵူၺ်း။ ဢမ်ႇထုၵ်ႇလီပဵၼ် ၽွင်းတႆးၶတ်းၸႂ်ႁႃလွင်ႈၽွမ်ႉႁူမ်ႈ။ လိၼ်ႉၸႃးငႃးၽၢႆ ယႃႇပၼ်ပႅတ်ႈလၢႆ ႁႂ်ႈၵၢႆယဵၼ်းပဵၼ်ၽွၼ်းလီလွင်ႈၽွမ်ႉႁူမ်ႈ တႃႇၵၢၼ်ၸိူဝ်ႉၸၢတ်ႈတႆးၼႆတႄႉလီယွင်ႈယေႃးတႄႉတႄႉ။ ၽႂ်ၵေႃႈႁူႉ ပေႃးတႆးဢမ်ႇၽွမ်ႉႁူမ်ႈၵၼ်လႆႈ ယႃႇဝႃႈတေၵႂ်ႈ ယေႈၶႅၼ်းၵႆ တႃႇတေလႆႈမိူင်းၵွၼ်းၶေႃ တေႃႈမိူင်း ႁူမ်ႈတုမ်ၸိုၼ်ႈၸၢင်ႇဢွၼ်ႇ ဢၼ်မုင်ႈမွင်းၼၼ်ႉၵူၺ်းၵေႃႈတၵ်းဢမ်ႇငၢႆႈ။

['Uncategorized']

2018-04-19T09:52:13

https://shannews.org/archives/4307

ၶၢဝ်ႇၵဵင်းမႆႇ ပိုၼ်ၽၢဝ်ႇဝႃႈ ၵူၼ်းမွၵ်ႇမႆႇၵေႃႉၼိုင်ႈ ၶဝ်ႈႁူမ်ႈၵေႃႇတင်ႈပူၵ်းပွင်မိူင်းၵဵင်းမႆႇ

ၽူႈၵေႃႉဢၼ်ႁဵတ်းသၢင်ႈႁၢင်ႈပွင် ဝဵင်းၵဵင်းမႆႇၼႆႉ လိူဝ်သေပီႈၼွင်ႉၸၢဝ်းလၢၼ်ႉၼႃးယဝ်ႉ ယင်းမီးပႃးပီႈၼွင်ႉတႆး ဢၼ်ႁူမ်ႈၵေႃႇသၢင်ႈဝႆႉ ပိုၼ်ႉတီႈၵိုၵ်းပိုၼ်းၵဵင်းမႆႇလၢႆတီႈ။ သိုဝ်ႇၶၢဝ်ႇ Chiangmai news ပိုၼ်ၽၢဝ်ႇမိူဝ်ႈဝၼ်းတီႈ 17/04/2018 ၼၼ်ႉဝႃႈ ၶုၼ်ၵၼ်း ၶျၼႃႊၼူၼ်ႊ ဢမ်ႇ ၼၼ် သၢင်ႇၵၼ်ႇၼ ပဵၼ်ၸၢဝ်းတႆး ဝဵင်းမွၵ်ႇမႆႇ လႆႈမႃးႁူမ်ႈၵေႃႇသၢင်ႈ ပိုၼ်ႉတီႈဢၼ်လမ်ႇလွင်ႈ ၼႂ်းမိူင်းထႆးလၢႆတီႈ မိူၼ်ၼင်ႇ ၶူင်ႇႁိူဝ်းမိၼ်ၵဵင်းမႆႇ၊ ဝတ်ႉၵျွင်းၸိုဝ်ႈသဵင်ယႂ်ႇ ၊သၢင်ႈႁိူၼ်းတိူၵ်ႈၼႂ်းပိုၼ်ႉတီႈႁၢပ်ႇၵၢၼ်လူင်ပွင်ၸိုင်ႈ ၊ ၵေႃႇသၢင်ႈသဵၼ်ႈတၢင်းၶိုၼ်ႈလွႆသုထဵပ်ႈ ၸိူဝ်းၼႆႉ။ မၼ်းၸဝ်ႈလႆႈဢဝ်ငိုၼ်းသုၼ်ႇတူဝ်သေ ၵေႃႇသၢင်ႈတၢင်းၶိုၼ်ႈလွႆသုထဵပ်ႈ တႄႇဢဝ်တၢင်းငွၵ်းၶိုၼ်ႈ ၸူးၼိူဝ်လွႆ ယၢမ်းလဵဝ်မီးၸိုဝ်ႈဝႃႈ ၵူင်ႉၶုၼ်ၵၼ်း။ ၶုၼ်ၵၼ်း ၶျၼႃႊၼူၼ်ႊၼႆႉ ပဵၼ်လုၵ်ႈၸရေးဝၼ်ႇၼႃႉ ပႃႈၼၢင်းဢိင်ႇ ၵိူတ်ႇတီႈဝဵင်းမွၵ်ႇမႆႇ ၸႄႈတွၼ်ႈလၢင်း ၶိူဝ်း ၸိုင်ႈတႆးပွတ်းၸၢၼ်း ။ မိူဝ်ႈၽွင်းပဵၼ်လုၵ်ႈဢွၼ်ႇၼၼ်ႉ လႆႈပၢႆႈၸွမ်း ပေႃႈမႄႈ မႃးယူႇမိူင်းထႆးတီႈမႄႈႁွင်ႈသွၼ် ၸွမ်းပေႃႈၸွမ်းမႄႈ ။ ၽိူဝ်ႇယႂ်ႇပဵၼ်မၢဝ်ႇမႃး မၼ်းၸဝ်ႈႁဵတ်းၵၢၼ်ၵႃႉၶၢႆ ၽႃႈ၊ ယႃႈယႃ ဝဵင်းၵဵင်းမႆႇ -မႄႈႁွင်ႈ သွၼ် – မိူင်းတႆး – မႄႈႁွင်ႈသွၼ် – ၵဵင်းမႆႇ ပႆတၢင်း ၸႂ်ႉမႃႉတၢင်ႇၶူဝ်း၊ တႃႇၵႂႃႇမႃးၵႃႉၶၢႆ လႆႈၼွၼ်းၶိုၼ်းဢၢၼ်ႇႁူဝ်လိူၼ်။ ၽွင်းၼၼ်ႉ လႆႈႁူပ်ႉထူပ်းၵၼ်တင်းၼၢင်းဝၼ်းလီ ဢၼ်ပဵၼ်လုၵ်ႈယိင်း ၸဝ်ႈၽယႃးၼႃးဝႃးလႄႈ ၼၢင်းဢိၼ်ႊဝၼ် ၊ ၸဝ်ႈၽယႃးၼႃးဝႃး ႁၼ်ဝႃႈမၢဝ်ႇတႆးၵေႃႉၼႆႉ ပဵၼ်ၵူၼ်းလီ မီးတၢင်းၶတ်းၸႂ်ၼႆလႄႈ ၸင်ႇၸတ်းပၼ်ပၢင် ၵူပ်ႉၵူႈၵိၼ်ၶႅၵ်ႇ ဝၢႆးသေပဵၼ်ႁိူၼ်းယဝ်ႉ ယူႇႁူမ်ႈၵၼ်တီႈ ဝၢၼ်ႈဝင်းသိင်ၶမ်း ဝဵင်းၵဵင်းမႆႇ ။ ဢိင်ၼိူဝ်မီးတၢင်းၶတ်း ၸႂ် ၵႆႉႁဵတ်းၵၢၼ်ႁဵတ်းငၢၼ်းလႄႈ ၵၢၼ်ၵႃႉၶၢႆ ပၢႆးမၢၵ်ႈမီးၵေႃႈၶိုၼ်ႈယႂ်ႇ တိူဝ်းတွၼ်းတႄႉတႄႉၼႆယဝ်ႉ။ ၶုၼ်ၵၼ်းလႄႈတင်းမေးမၼ်းၸဝ်ႈၼႆႉ မေႃႁူမ်ႈၵၼ်ပူၵ်းပွင်ၼႃႈႁိူၼ်း သင်ႇသွၼ်ပွၼ်ႈပၼ် ႁႂ်ႈလုၵ်ႈလၢၼ်ပဵၼ် ၵူၼ်းလီ ၊ ၶုၼ်ၵၼ်းၵေႃႈႁၼ်ထိုင် တၢင်းယၢပ်ႇၵူၼ်း ဝၢၼ်ႈလႄႈ မၼ်းၸဝ်ႈသႂ်ႇ ဢဵၼ်ႁႅင်းသေ ၸွႆႈႁဵတ်းသၢင်ႈပူၵ်းပွင်တူင်ႇဝူင်းၵူၼ်းတင်းၼမ် ။ ၾၢႆႇသႃသၼႃၵေႃႈ လူႇတၢၼ်းၵၢၼ်ႇၵျွင်းဝတ်ႉဝႃးၽႃသိူဝ်ႇ တီႈဝတ်ႉပႃႇၽႅင်ႉမိူဝ်ႈၽွင်းပီ 2440 ႁူမ်ႈၵေႃႈတင်ႈ မူလၼိထိ ဝတ်ႉၽရႃႊသိင်လႄႈ ဝတ်ႉသူၼ်ၻွၵ်ႇ ။ လိူဝ်ၼၼ်ႉၵေႃႈလႆႈ သႂ်ႇၸႂ်ပူၵ်းပွင်ၵေႃႇသၢင်ႈဝတ်ႉၵျွင်းထႅင်ႈလၢႆလၢႆတီႈ ၵွပ်ႈၼၼ် ၸင်ႇဝႃႈၶုၼ်ၵၼ်းၼႆႉ ပဵၼ်ၸဝ်ႈၵေႃႉဢၼ် ၶဝ်ႈပႃးပူၵ်းပွင်ဝဵင်းၵဵင်းမႆႇ ပဵၼ်တူဝ်ယၢင်ႇလီ တွၼ်ႈတႃႇသႅၼ်းႁုၼ်ႈလင် လီယိူင်ႈၸွမ်း ၼႆယဝ်ႉ။

['ၵူႈလွင်ႈလွင်ႈ']

2018-04-19T09:30:12

https://shannews.org/archives/4304

ၵူၼ်းႁၢႆႉ ၶိုင်ဢၢင်ႈၵၼ်ႉၸၼ် ၼၢင်းမေႃယႃ ၵေႃႉၼိုင်ႈ ၼႂ်းမိူင်းယွင်း

ၽွင်းသွၼ်းၼမ်ႉလိူၼ်ႈႁႃႈ ဝၼ်းသၢင်းၵျၢၼ်ႇၶိုၼ်ႈ ၼၢင်းမေႃယႃ ၵေႃႉၼိုင်ႈ ၵႂႃႇလဵၼ်ႈၼမ်ႉသေ တေပွၵ်ႈ ႁိူၼ်းၼၼ်ႉ ၺႃးၵူၼ်းႁၢႆႉၸွမ်းတၢင်း လၢၵ်ႈၵၼ်ႉၸၼ် ဝႃႈၼႆ။ ဝၼ်းတီႈ 16/04/2018 ယၢမ်းႁူဝ်ၶမ်ႈ မွၵ်ႈ 5:30 မူင်းၼၼ်ႉ ၼၢင်းမေႃယႃ ၵေႃႉၼိုင်ႈ ၽွင်းတိုၵ်ႉၶီႇလူတ်ႉၶိူင်ႈ မႃး ၵေႃႉလဵဝ် လုၵ်ႉတၢင်းဝၢၼ်ႈႁူဝ်ယၢင်းသေမႃးၼၼ်ႉ ၺႃးၵူၼ်းႁူတ်းၼမ်ႉ တီႈၼႃႈႁၢၼ်ႉမႄးလူတ်ႉၵႃး ႁိမ်း ဝၢၼ်ႈ ယၢင်းမႃႉ ၼႂ်းၸႄႈဝဵင်းမိူင်းယွင်း ၸႄႈတွၼ်ႈတႃႈၶီႈလဵၵ်း ၸိုင်ႈတႆးပွတ်းဢွၵ်ႇ။ ၵူၼ်းႁၢႆႉၼၼ်ႉ ႁဵတ်းၵႅင်ႈႁူတ်းၼမ်ႉ သေ လၢၵ်ႈၸၼ်ဢဝ် ၼၢင်းမေႃယႃၼၼ်ႉ ဝႃႈၼႆ။ ပလိၵ်ႈမၢၼ်ႈ ၽူႈမီးပုၼ်ႈၽွၼ်းၵေႃႉၼိုင်ႈ လၢတ်ႈဝႃႈ “ ၵူၼ်းႁၢႆႉၼၼ်ႉ ၺွပ်းၼၢင်းမေႃယႃ ဢဝ်ၸိူၵ်ႈမတ်ႉဝႆႉသေ တေၶတ်းၸႂ် ၶိုင်ဢၢင်ႈၵၼ်ႉၸၼ် ၵူၺ်းၵႃႈ ယူႇတီႈၼၢင်းမေႃယႃ ၸၼ်ၸိူၵ်ႈဢၼ်မတ်ႉမၼ်းၼၢင်းၼၼ်ႉ ၶၢတ်ႇ သေ ပၢႆႈလွတ်ႈဢွၵ်ႇမႃး” ဝႃႈၼႆ။ ၼၢင်းမေႃယႃၼႆႉ ဢႃယု လႆႈ20 ပီ ပဵၼ်ၵူၼ်းပိုၼ်ႉတီႈ ၼႂ်းၸႄႈဝဵင်းမိူင်းယွင်းၵေႃႉၼိုင်ႈ။ ၵူၼ်းႁၢႆႉ ဢၼ်တေ ၶိုင်ဢၢင်ႈၵၼ်ႉၸၼ်သမ်ႉ ၸိုဝ်ႈႁွင်ႉ မွင်ႇၶျိတ်ႉထုၼ်းဢွင်ႇ ဢႃယု 18 ပီ ပဵၼ်ၵူၼ်းႁဵတ်းၵၢၼ်မႄးလူတ်ႉၵႃး ၵေႃႉၼိုင်ႈ ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈပလိၵ်ႈမၢၼ်ႈ တီႉၺွပ်းတူဝ်ၵူၼ်းႁၢႆႉၵေႃႉၼႆႉဝႆႉသေ ပိုတ်ႇဢမူႉ(ၶၻီႊ) ဝႆႉတီႈ ႁူင်းပလိၵ်ႈၸႄႈဝဵင်းမိူင်းယွင်း တႃႇဢဝ်လိူင်ႈလၢဝ်း ၸွမ်းၼင်ႇပၵ်းပိူင်မၢႆမီႈဝၢၼ်ႈမိူင်းမီး ဝႃႈၼႆ။ The Voice

['သုၼ်ႇလႆႈၵူၼ်း']

2018-04-19T09:26:43

https://shannews.org/archives/4300

တႆးႁွတ်ႈၵဵင်းမႆႇ ႁူတ်းၼမ်ႉၵျေႃႇမူၼ်ႈ ၶၢင်ႈၶူးမိူင်းသေ ပေႃႉႁႅမ်ၵၼ်

ၼုမ်ႇၸၢႆးႁႅင်းၵၢၼ်တႆး ဢၼ်ၵႂႃႇႁဵတ်းၵၢၼ်ၼႂ်းၵဵင်းမႆႇ ၽိတ်းမေႃးၵၼ် ၽွင်းၶၢဝ်းပွႆးသွၼ်းၼမ်ႉလိူၼ်ႁႃႈ လႆႈထုပ်ႉ ပေႃႉႁႅမ်ၵၼ်ႁၢဝ်ႈႁႅင်း ထိုင်တီႈႁူဝ်တႅၵ်ႇ လိူတ်ႈတူၵ်းယၢင်ဢွၵ်ႇ ဝႃႈၼႆ။ ဝၼ်းတီႈ 15/04/2018 ၼုမ်ႇၸၢႆး ႁႅင်းၵၢၼ်တႆး ၽိတ်းမေႃးမင်ႁူဝ်ၵၼ် ထိုင်တီႈပေႃးလႆႈဢဝ်မိတ်ႈလမ်းၾၼ်းၵၼ် တီႈၸဵင်ႇသီၽုမ်း ႁိမ်းဝတ်ႉပႃႇပဝ်ႈ ၸႄႈ ဝဵင်းၵဵင်းမႆႇ ၸိုင်ႈထႆး။ ယွၼ်ႉႁူတ်းၼမ်ႉသႂ်ႇၼႃႈၵၼ် ဝႃႈၼႆ။ သိုဝ်ႇၶၢဝ်ႇထႆးရတ်ႊ ဢွၵ်ႇဝႆႉဝႃႈ “ ၵွၼ်ႇတေၽိတ်းမေႃးၵၼ်ၼၼ်ႉ ၸုမ်းဢွၼ်ႇၸၢႆးၼုမ်ႇတႆး ၵႂႃႇလဵၼ်ႈၼမ်ႉ တီႈၶူး မိူင်း ၾၢႆႇၼႃႈဝတ်ႉပႃႇပဝ်ႈ။ ယဝ်ႉၵေႃႈ မီးလွင်ႈၽိတ်းမေႃးၵၼ်တင်း ၵူၼ်းၼုမ်ႇတႆးထႅင်ႈၸုမ်းၼိုင်ႈ။ လွင်ႈတၢင်း ဢၼ်ၶဝ်ၽိတ်းမေႃးၵၼ်ၼႆႉ ယွၼ်ႉႁူတ်းၼမ်ႉသႂ်ႇၼႃႈၵၼ် ဢမ်ႇႁၢၼ်ႉၸႂ်ၵၼ်သေ ထိုင်တီႈပေႃးလႆႈဢဝ်မိတ်ႈ လမ်းၾၼ်းၵၼ်၊ ၵူၼ်းၵေႃႉဢၼ်လႆႈမၢတ်ႇၸဵပ်းတႄႉ ပဵၼ်ၸၢႆးသၢႆ လုင်းၽႄႉ ထုၵ်ႇပေႃႉႁႅမ်တီႈၵွၵ်းႁူဝ် ပေႃး တႅၵ်ႇဢွၵ်ႇလိူတ်ႈ” ဝႃႈၼႆ။ လိူဝ်ၼၼ်ႉ ၸဝ်ႈၼႃႈတီႈၾၢႆႇၸွႆႈထႅမ် ၽေးၵိုင်ႉၵၢင်ႉၵေႃႉၼိုင်ႈ လႆႈထုၵ်ႇၸုမ်းၵူၼ်းၼုမ်ႇၼႆႉ ဢဝ်မိတ်ႈ ၾၼ်းသႂ်ႇတီႈၵွၵ်းႁူဝ်လၢႆလၢႆၵမ်းသေ ထိုင်တီႈပေႃးလႆႈလိူတ်ႈတူၵ်းယၢင်ဢွၵ်ႇ ႁၢဝ်ႈႁႅင်း လႆႈသူင်ႇယူတ်းယႃတူဝ်ဝႆႉ တီႈ ႁူင်းယႃသူၼ်ၻွၵ်ႊ ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈႁူင်းပလိၵ်ႈၸၢင်ႉၽိူၵ်ႇ ၵဵင်းမႆႇ လႆႈၵုမ်းၶင်တူဝ် ဢွၼ်ႇၸၢႆးတႆး ဢၼ်ၽိတ်းမေႃးၵၼ်ၼႆႉ သေ ယဝ်ႉၵေႃႈ သူင်ႇတူဝ်ၵူၼ်းၵေႃႉဢၼ်လႆႈမၢတ်ႇၸဵပ်းၼၼ်ႉ ယူတ်းယႃဝႆႉတီႈ ႁူင်းယႃသူၼ်ၻွၵ်ႊ။ လိူဝ်ၼၼ်ႉ သင်ဝႃႈ ႁၢႆၶႅၼ်းလီ ၶိုၼ်ႈမႃးယဝ်ႉၸိုင် ၸဝ်ႈၼႃႈတီႈတေတွင်ႈထၢမ် ပိုတ်ႇဢမူႉ(ၶၻီႊ) ဢဝ်လိူင်ႈလၢဝ်းၵႂႃႇ ဝႃႈၼႆ။

['ႁႅင်းငၢၼ်းၶၢမ်ႈမိူင်း']

2018-04-19T09:20:53

https://shannews.org/archives/4297

သင်ၶၸဝ်ႈ ၺႃးတႅင်း တီႈမူႇၸေႊ လႆႈမၢတ်ႇႁၢဝ်ႈႁႅင်း

သင်ၶၸဝ်ႈ တူၼ်ၼိုင်ႈ ၺႃးတႅင်း တီႈၸႄႈဝဵင်းမူႇၸေႊ လႆႈမၢတ်ႇၸဵပ်းႁၢဝ်ႈႁႅင်းသေ လႆႈၶဝ်ႈယူတ်းယႃတူဝ် တီႈႁူင်းယႃမိူင်းမၢဝ်း ဝႃႈၼႆ။ ဝၼ်းတီႈ 17/04/2018 ယၢမ်းၵၢင်ၼႂ် သင်ၶၸဝ်ႈ ဢၼ်ၸိုဝ်ႈႁွင်ႉဝႃႈ ၸဝ်ႈၶူးၵုမႃႇရ ပဵၼ်ၽူႈၵွၼ်းဝတ်ႉဝိႁၢရ် မိူင်း ၵုတ်ႈဝိပတ်ႉသၼႃႇ တီႈဝၢၼ်ႈၵွင်းဝႅတ်ႉ ၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇ ၺႃးၵူၼ်းႁၢႆႉၵေႃႉၼိုင်ႈ ဢၢႆႈမူၼ်း ဢဝ်မိတ်ႈတႅင်းသႂ်ႇ မၼ်းၸဝ်ႈတီႈပုမ်လႄႈ မိုဝ်း လႆႈမၢတ်ႇၸဵပ်းႁၢဝ်ႈႁႅင်း ဝႃႈၼႆ။ ၸၢႆးလဵၵ်း ၸုမ်းထုင်ႉႁူၺ်ႈလီ မူႇၸေႊ ၵေႃႉၼိုင်ႈ လၢတ်ႈတီႈၽူႈတွႆႇႁွၵ်ႈဝႃႈ “ တီႈဝတ်ႉဝိႁၢရ်ၼၼ်ႉ ပိုတ်ႇ ပၢင်တြႃး ဝႆႉ။ မိူဝ်ႈၽွင်းၼၼ်ႉ ၸဝ်ႈသြႃႈတူၼ်ဢၼ်ၺႃးတႅင်းၼၼ်ႉ တိုၵ်ႉၼင်ႈႁေႃးတြႃးယူႇ ႁဵတ်းၼၼ် ၺႃးၵူၼ်းႁၢႆႉ ၵေႃႉၼိုင်ႈ ၶိုၼ်ႈမႃးသေ ဢဝ်မိတ်ႈတႅင်းသႂ်ႇတီႈပုမ်မၼ်းၸဝ်ႈ ၵမ်းၼိုင်ႈ။ ယဝ်ႉၵေႃႈ မၼ်းၸဝ်ႈၼႅတ်ႈၶႄတူဝ်သေ မိတ်ႈၼၼ်ႉ လႆႈပၢတ်ႇၺႃးမိုဝ်းမၼ်းၸဝ်ႈထႅင်ႈ 2 ၵမ်း” ဝႃႈၼႆ။ သိုပ်ႇလၢတ်ႈဝႃႈ တၢင်းပွတ်းဝၢၼ်ႈၵွင်းဝႅတ်ႉၼႆႉ မၼ်းတေယူႇႁၢင်ႇၵႆဝဵင်းမူႇၸေႊၵေႃႈၸႂ်ႈ ယွၼ်ႉၼၼ်ႉ တၢင်းပွတ်း တွၼ်ႈၼၼ်ႉ ၵူၼ်းၵိၼ်သူႇသမ်းယႃႈမဝ်းၵမ် ထၢင်ႇႁၢင်ႈၵိၼ်သူႇသမ်း လွတ်ႈလႅဝ်း။ ပေႃးႁဝ်းၶႃႈ လၢမ်းၶၢတ်ႈတူၺ်း တႄႉ ၵူၼ်းႁၢႆႉဢၼ်မႃးတႅင်းၸဝ်ႈသြႃႇၼၼ်ႉ မၼ်းတေလႅပ်ႈယွင်ႇယႃႈမဝ်းၵမ် ဝႃႈၼႆ။ ၵူၼ်းၵေႃႉဢၼ်မႃးတႅင်း ၸဝ်ႈၶူးၵုမႃႇရ ဢၼ်ပဵၼ်ၽူႈၵွၼ်းဝတ်ႉၼၼ်ႉ ၸိုဝ်ႈႁွင်ႉ ဢၢႆႈမူၼ်း ဢႃယု 35 ပီ။ မၼ်း ၸၢႆးၼႆႉ မိူဝ်ႈၵူႈပွၵ်ႈ ယၢမ်းႁဵတ်းတူင်ႇရၽသေ တိုၵ်ႉလူင်းဝတ်ႉၵႂႃႇၵူၺ်း ဝႃႈၼႆ။ တေႃႈလဵဝ် တူဝ်ၸဝ်ႈၶူးၵုမႃႇရၼႆႉ လႆႈၶဝ်ႈယူတ်းယႃတူဝ်ဝႆႉတီႈ ႁူင်းယႃမိူင်းမၢဝ်း မိူင်းၶႄႇ ဝႆႉယဝ်ႉ။ ပလိၵ်ႈမၢၼ်ႈမူႇၸေႊ တီႉၺွပ်းၵုမ်းၶၢင်တူဝ် ဢၢႆႈမူၼ်း ဝႆႉတီႈႁူင်းပလိၵ်ႈမူႇၸေႊသေ ပိုတ်ႇဢမူႉ(ၶၻီႊ) ဢဝ်လိူင်ႈ လၢဝ်း ၸွမ်းၼင်ႇပၵ်းပိူင်မၢႆမီႈ ၸိုင်ႈမိူင်းမီးၼၼ်ႉ ဝႃႈၼႆ။

['ယႃႈမဝ်းၵမ်']

2018-04-19T08:19:34

https://shannews.org/archives/4292

ပိူၼ်ႈထႅၵ်ႇႁႂ်ႈႁဝ်းတႅၵ်ႇ ႁဝ်းယႃႇၸႅၵ်ႇၸွမ်းႁႂ်ႈမၼ်းငၢၵ်ႈ

ဢေႊပရိူဝ်ႊဝၼ်းတီႈ 11 ပူၼ်ႉမႃးၼႆႉ ယူႇတီႈငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး SSPP ႁဵတ်းဢွၵ်ႇလိၵ်ႈ ၽိုၼ်ၼိုင်ႈ။ လိၵ်ႈၼၼ်ႉ မၼ်းပဵၼ်ၶေႃႈပိုၼ်ၽၢဝ်ႇ လုၵ်ႉတီႈဢီႊမေႊလ်ၶွင် ၽူႈၶၢၼ်ပၢၵ်ႇၼႂ်းၸုမ်းတႆး SSPP ၵေႃႉၼိုင်ႈသေ သူင်ႇထိုင်တီႈဢီႊမေႊလ် ၽူႈၵိူဝ်းၵုမ် RCSS ၊ ပႃးၽူႈၶၢၼ်ပၢၵ်ႇၼႂ်းၶဝ်ၵေႃႉၼိုင်ႈလႄႈ ၸုမ်းသိုဝ်ႇၶၢဝ်ႇ ၽူႈတွႆႇႁွၵ်ႈႁဝ်းၶဝ်ၵေႃႈ လႆႈဢဝ်လူင်းၼႂ်းၾဵတ်ႊသေ ပီႈၼွင်ႉၵူၼ်းမိူင်းတင်းလၢႆ လႆႈလူလႆႈႁၼ်ၵႂႃႇ။ ႁိုၼ်း ၵႃယၢင်း ၼႂ်းလိၵ်ႈၼၼ်ႉတႅမ်ႈဝႆႉဝႃႈ တႃႇတေဢုပ်ႇၵုမ်ၸွမ်း ၶွမ်ႊမသျိၼ်ႊပွင်ၵၢၼ်လွင်ႈငမ်းယဵၼ် လူင်ပွင်ၸိုင်ႈၼၼ်ႉ ယူႇတီႈပီႈၼွင်ႉဝၢၼ်ႈႁႆး ပႃႇတီႇမႂ်ႇသုင်ၸိုင်ႈတႆး တူဝ်ႈတၼ်းဝႆႉယဝ်ႉ ဝႃႈၼႆ။ ၽိူဝ်ႇလူင်းၼႂ်းၾဵတ်ႊယဝ်ႉ ဢမ်ႇတၼ်းပူၼ်ႉႁၢင်ႈဝၼ်း လႆႈႁူႉဝႃႈလိၵ်ႈၽိုၼ်ၼၼ်ႉ ပဵၼ်လိၵ်ႈပိုၼ်ၽၢဝ်ႇ ဢၼ်ပွမ်ၵူၺ်းၼႆလႄႈ ပဵၼ်တီႈလီသူၼ်ၸႂ် ပိူဝ်ႈတႃႇၵူၼ်းမိူင်းတင်းၼမ်တင်းလၢႆ။ ပေႃးၼၼ် လိၵ်ႈပိုၼ်ၽၢဝ်ႇဢၼ်ၼၼ်ႉ ပဵၼ်ၽူႈလႂ်ၸုမ်းလႂ်ၵေႃႉႁဵတ်း ဢၼ်ပွမ်မၼ်း၊ သမ်ႉမီးယိူင်းဢၢၼ်း ပိူဝ်ႈတႃႇလွင်ႈၸိူင်ႉႁိုဝ်လႄႈ ႁဵတ်းဢွၵ်ႇမႃးၼႆ ႁဝ်းၶႃႈတႃႉလီသူၼ်ၸႂ်ဝႆႉ။ ပေႃးႁဝ်းၶႃႈမႃးထတ်းတူၺ်း ၸွမ်းလိၵ်ႈပိုၼ်ၽၢဝ်ႇၼၼ်ႉၼႆၸိုင် 1 တေလႆႈႁၼ် SSPP ပႃႇတီႇမႂ်ႇသုင်ၸိုင်ႈတႆး ၸီႉၸမ်ႈတေႃႇၸုမ်းဝႃႉ UWSA လႄႈၸုမ်းၶၢင် KIA ၊ ၶဝ်သွင်ၸုမ်းၼၼ်ႉ ပူၼ်ႉပႅၼ်ၶေႃႈမၼ်ႈၵႅၼ်ႇၶွင်ၸုမ်း FPNCC ၶဝ်၊ ၸုမ်းႁူမ်ႈတုမ်ၶဝ် 7 ၸုမ်းတူၵ်းလူင်းၵၼ်ဝႆႉၸိူဝ်းၼၼ်ႉ။ ၶဝ်သွင်ၸုမ်းၼႆႉ ႁူပ်ႉဢုပ်ႇၸွမ်းလူင်ပွင်ၸိုင်ႈ ႁင်းၵူၺ်းၶဝ်သေယဝ်ႉ ဢမ်ႇပွင်ႇၶၢဝ်ႇထိုင်ၼႂ်းၸုမ်း FPNCC ၶဝ် ဝႃႈၸိူင်ႉၼၼ်ၵေႃႈမီးပႃး။ ထႅင်ႈၶေႃႈၼိုင်ႈ ယွၼ်ႉပိူဝ်ႈဝႃႉတင်းၶၢင် ႁဵတ်းဝူဝ်းလွတ်ႈဢွၵ်ႇၶွၵ်ႈဢွၼ်တၢင်းသေလႄႈ ယူႇတီႈ ပႃႇတီႇမႂ်ႇသုင်ၸိုင်ႈတႆးၵေႃႈ တိူဝ်းတႃႇလွင်ႈၸုၵ်းမၼ်ႈမၼ်းသေ တေဢုပ်ႇၸွမ်း PC ဢၼ်ႁွင်ႉဝႃႈ ၶွမ်ႊမသျိၼ်ႊပွင်ၵၢၼ်လွင်ႈငမ်းယဵၼ်ၼၼ်ႉ ၵႂႃႇယဝ်ႉၼႆ လႆႈႁၼ်ပိုၼ်ၽၢဝ်ႇဝႆႉၸိူင်ႉၼၼ်။ တီႈၼႆႈပေႃးႁဝ်းၶႃႈမႃးထတ်းတူၺ်းၸိုင် တႃႇတေႁူပ်ႉထူပ်းၶွမ်ႊမသျိၼ်ႊပွင်ၵၢၼ်လွင်ႈငမ်းယဵၼ်ၼႆႉ ယူႇတီႈ SSPP ဢမ်ႇတၢပ်ႈပိုၼ်ၽၢဝ်ႇၸီႉၸမ်ႈတေႃႇဝႃႉတင်းၶၢင်သေၵေႃႈ ႁဵတ်းၵႂႃႇလႆႈႁင်းၵူၺ်းမၼ်းယူႇ၊ ၵွပ်ႈပိူဝ်ႈဝႃႈ ဝႃႉတင်းမိူင်းလႃးၵေႃႈ ဢဝ်ႁူဝ်ၶေႃႈ လွင်ႈႁုၼ်ႈမုၼ်းၶိုၼ်ႈယႂ်ႇၼႂ်းၼႃႈတီႈသေယဝ်ႉ ႁူပ်ႉၵၼ်တင်း PC တီႈၵဵင်းႁုင်ႈ၊ ၶုၼ်းမိင်၊ မိူင်းလႃးၸိူဝ်းၼႆႉ မီးယူႇဢမ်ႇယွမ်း 2-3 ပွၵ်ႈ။ မိူၼ်တင်းၸုမ်း KIO ၵေႃႈ ႁူပ်ႉၵၼ်ၵႂႃႇၸိူင်ႉၼင်ႇၼၼ်ၵူၺ်း၊ ၸင်ႇဝႃႈလွင်ႈႁူပ်ႉထူပ်းတင်း PC ၼႆႉ မၼ်းဢမ်ႇၸႂ်ႈပိူင်လၢၵ်ႇလၢႆး ပိူဝ်ႈတႃႇၼႂ်းၸုမ်း FPNCC ။ ထႅင်ႈၶေႃႈၼိုင်ႈၵေႃႈ ပေႃးတူၺ်းၸွမ်းၶေႃႈပိုၼ်ၽၢဝ်ႇၶွင်ၸုမ်း FPNCC ဢၼ်ၶဝ်ဢွၵ်ႇၸွမ်းပၢင်ၵုမ်ၶဝ် ၼႂ်းႁၢင်လိူၼ်မၢတ်ႊၶျ် ၼၼ်ႉၼႆၵေႃႈ ဢိင်ၼိူဝ်ႁႅင်းဢီးမိူင်းၶႄႇလူင်သေယဝ်ႉ တႃႇတေၶဝ်ႈႁူမ်ႈပႃးၸွမ်း ၼႂ်းၶၵ်ႉၵၢၼ် NCA ၼၼ်ႉ ဢမ်ႇၵိုင်ႉၵၢင်ႉသေတႃႉၵေႃႈ ၸၢင်ႈပဵၼ်မႃးလွႆးလွႆးယူႇ၊ ဢမ်ႇႁဵတ်းၸွမ်းဢမ်ႇပဵၼ်ၼႆ ႁဝ်းၶႃႈတူၺ်းႁၼ်ၼၼ်ႉ ယူႇလႄႈ ၵွမ်ႉၵႃႈ SSPP ႁူပ်ႉဢုပ်ႇၸွမ်း PC ၼႆႉၵူၺ်းတႄႉ ဢမ်ႇၸႂ်ႈပၼ်ႁႃလူင် တႃႇၼႂ်းၸုမ်း FPNCC ။ ၵွပ်ႈၼႆ ၶေႃႈပိုၼ်ၽၢဝ်ႇဢၼ်ၼႆႉ ႁဵတ်းဢွၵ်ႇမႃးယဝ်ႉသေတႃႉၵေႃႈ တိုၼ်းတေဢမ်ႇၸႂ်ႈၶွင်ၸုမ်း SSPP ၼႆႁဝ်းၶႃႈၸၢင်ႈထတ်းႁၼ်လႆႈဢၼ်ၼိုင်ႈ။ ပေႃးၵဵဝ်ႇလူၺ်ႈလွင်ႈၵၢၼ်ငမ်းယဵၼ်ၼႆႉမႃး မၼ်းတႄႇတီႈလႂ်မႃးၶႃႈလႃႇ။ မိူဝ်ႈလိူၼ်မၢတ်ႊၶျ် 20 ဝၼ်း၊ ႁူဝ်ပဝ်ႈပႃႇတီႇသိူဝ်ၽိူၵ်ႇ လုင်းၸၢႆးဢၢႆႈပဝ်းလႄႈတင်း ၸုမ်းၸၢဝ်းမၼ်း ၵႂႃႇမိူဝ်းၸႂ်းယဵမ်ႈတီႈ ငဝ်ႈငုၼ်း ပႃႇတီႇမႂ်ႇသုင်ၸိုင်ႈတႆး ဝၢၼ်ႈႁႆးၼၼ်ႉသေယဝ်ႉ တီႈၼၼ်ႈသမ်ႉမီးၵႂၢမ်းၾၢၵ်ႇတီႈ Peace Commission ၶွမ်ႊမသျိၼ်ႊပွင်ၵၢၼ်လွင်ႈငမ်းယဵၼ် ၸိူဝ်းပဵၼ်ၽူႈၼမ်းၼႂ်းမၼ်း ဢူးတဵင်းၸေႃႇ၊ ဢိၵ်ႇလူၺ်ႈပႃးတင်း ၶိၼ်ႇၸေႃႇဢူး ၾၢၵ်ႇယိုၼ်ႈၵႂၢမ်းၵႂႃႇဝႃႈ ပိူဝ်ႈတႃႇတေတိုၵ်းသူၼ်းႁႂ်ႈ SSPP ၸဵဝ်းလူင်းလၢႆးမိုဝ်းၸွမ်း လိၵ်ႈႁူမ်ႈမၢႆၵိုတ်းတိုၵ်းၼၼ်ႉ ႁဝ်းၶႃႈမီးၵႂၢမ်းၾၢၵ်ႇမႃး၊ ၶႅၼ်းတေႃႈတေႃႉသူင်ႇပၼ်သေၵမ်းၼႆ။ ဝၢႆးၼၼ်ႉဢမ်ႇပေႃးႁိုင် ယူႇတီႈပႃႇတီႇမႂ်ႇသုင်ၸိုင်ႈတႆးၵေႃႈ လႆႈႁဵတ်းလိၵ်ႈဢွၵ်ႇထိုင် တီႈဢူးတဵင်းၸေႃႇၶဝ်ဝႃႈ ပိူဝ်ႈတႃႇတေႁူပ်ႉထူပ်းၵၼ်ၼၼ်ႉ ၶဝ်ၸဝ်ႈၵေႃႈမီးၵၢင်ၸႂ်ႁပ်ႉႁွင်းယူႇ၊ ႁၢင်ႈႁႅၼ်းတူဝ်ႈတၼ်းဝႆႉယူႇ၊ ၼႂ်းႁၢင်လိူၼ်ၼႆႉၸၢင်ႈတေပဵၼ်မႃးယူႇၼႆၵေႃႈ ႁဝ်းၶႃႈလႆႈႁူႉၸွမ်းၵၼ်ယူႇ။ ၵွပ်ႈၼႆလႄႈ ဢမ်ႇတၢပ်ႈဢွၵ်ႇ ၶေႃႈပိုၼ်ၽၢဝ်ႇသေ ပိူၼ်ႈပေႃးႁူႉၸွမ်းၵၼ်ယူႇယဝ်ႉၵေႃႈ သမ်ႉၶိုၼ်းတေလႆႈၸီႉၸမ်ႈထိုင်တီႈ ၸုမ်းဢူၺ်းလီၶဝ်မိူၼ်ၸိူင်ႉၼင်ႇၶၢင် လႄႈဝႃႉသေ ၸင်ႇတေဢွၵ်ႇမႃး ဢၼ်ဝႃႈၼၼ်ႉၵေႃႈ ဢမ်ႇမီးတီႈပွင်ႇမၼ်း။ ပိူဝ်ႈတႃႇတေပဵၼ်မႃးလွင်ႈႁူပ်ႉထူပ်းၵၼ်တင်း PC ၼၼ်ႉ လုင်းၸၢႆးဢၢႆႈပဝ်း လႆႈၶေႃႈဝၢင်းတီႈလူင်ပွင်ၸိုင်ႈ သေယဝ်ႉ ၸင်ႇၶဝ်ႈၵႂႃႇႁူပ်ႉထူပ်းတင်းၸုမ်းဝၢၼ်ႈႁႆး။ မိူဝ်ႈၽွင်းၼၼ်ႉ ယူႇတီႈႁူဝ်ပဝ်ႈ ပႃႇတီႇသိူဝ်ၽိူၵ်ႇၼိုင်ႈၵေႃႉ၊ ယူႇတီႈလႆႈႁပ်ႉဝႆႉတၼ်းႁဵင်း ၽူႈၼင်ႈၸိုင်ႈၶွင်ၸုမ်း CSSU ယူႇလႄႈ ၵဵဝ်ႇလူၺ်ႈလွင်ႈဝၢၼ်ႈႁႆး တေႁူပ်ႉထူပ်းတင်း PC ၼၼ်ႉ ၸွင်ႇၽူႈၼင်ႈၸိုင်ႈ CSSU လုင်းၸၢႆးဢၢႆႈပဝ်း လႆႈႁူႉပႃးယူႇၶႃႈႁႃႉ။ သင်ဝႃႈၽူႈၼင်ႈၸိုင်ႈ CSSU ဢမ်ႇလႆႈႁူႉပႃးသေ တၢင်ႇမူႇတၢင်ႇၸုမ်းၶႃႈလူး ၽႂ်သမ်ႉလႆႈႁူႉပႃး။ ၵွပ်ႈပိူဝ်ႈဝႃႈ ပီႈၼွင်ႉ SSPP ပႃႇတီႇမႂ်ႇသုင်ၸိုင်ႈတႆးၵေႃႈ ပဵၼ်လုၵ်ႈၸုမ်းၶွင် CSSU ၸုမ်းၼိုင်ႈၵူၺ်းလႄႈ ၸိူဝ်းပဵၼ်ၸုမ်းႁူမ်ႈၽၢၵ်ႈမၼ်း မိူၼ်ၸိူင်ႉၼင်ႇပႃႇတီႇႁူဝ်သိူဝ်၊ ဢိၵ်ႇပႃးတင်းၶွင်ႇသီႇဢဝ်ၶိုၼ်းၸိုင်ႈတႆး RCSS ၊ ၵေႃႁူမ်ႈသၢင်ႈၸိုင်ႈတႆး SSJAC တင်းမူတ်းတင်းသဵင်ႈ ၸွင်ႇၽႂ်သမ်ႉလႆႈႁူႉၸွမ်း။ ပေႃးတင်းဝႃႈဢမ်ႇလႆႈ ႁူႉၸွမ်းၸိူင်ႉၼႆသေယဝ်ႉ မီးၵူၼ်းသၢတ်ႈသႄႈ ႁဵတ်းၵႅၼ်မႃးၸိမ်ၵႄႈမၼ်းသေယဝ်ႉ တွၵ်ႇႁႂ်ႈႁဝ်း ၸတ်ႉၵၼ်ၵူၺ်းၼႆၸိုင် ယူႇတီႈၽူႈၼင်ႈၸိုင်ႈ CSSU ၼႆႉ မီးမႃးပုၼ်ႈၽွၼ်းပိူဝ်ႈတႃႇတူၵ်ႇထၢမ်တီႈ SSPP ယွၼ်ႉသင် ပဵၼ်ႁိုဝ်လႆႈဢွၵ်ႇမႃးၽိုၼ်လိၵ်ႈၸိူဝ်းၼႆႉ။ ဢမ်ႇၼၼ်ၵေႃႈ ယူႇတီႈၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU ၼႆႉ တိုၼ်းတေလႆႈမီးပၢင်ၵုမ်ၵၼ် ပိူဝ်ႈတႃႇလူင်းထတ်းဢုပ်ႇဢူဝ်း သပ်းသေးၵၼ်ႁႂ်ႈပေႃးၸႅင်ႈလႅင်း၊ ပေႃးဢမ်ႇၼၼ်တႄႉ ယူႇတီႈၸုမ်းၼႂ်း ၵႄႈၼႂ်းၵၢင်မၼ်းသေၸုမ်းၸုမ်း သၢတ်ႈသႄႈႁဵတ်းၵႅၼ်ၸိမ်သေယဝ်ႉ ၶဝ်ႈမႃးႁဵတ်းႁႂ်ႈၼႂ်းၵႄႈ CSSU တႅၵ်ႇငၢၵ်ႈၵၼ်ၵႂႃႇၼၼ်ႉၸိုင် ပိူဝ်ႈတႃႇၵၢၼ်ပၢႆးမိူင်းမိူဝ်းၼႃႈ တေႁၢမ်ႉယၢပ်ႇၵႂႃႇ။ ပိူဝ်ႈတႃႇသၢင်ႈ လွင်ႈငမ်းယဵၼ်ၼၼ်ႉၵေႃႈ တေမီးလွင်ႈထၢင်ႇထိူမ်ငမ်းငဝ်းၵၼ်သေယဝ်ႉ တေဢမ်ႇႁဵတ်းႁႂ်ႈၼႃႈၵၢၼ်ႁဝ်း ၶိုပ်ႈၼႃႈလႆႈၼႆ ႁဝ်းၶႃႈႁၼ်ထိုင်ၸိူင်ႉၼႆ။ ၵွပ်ႈပိူဝ်ႈၸိူင်ႉၼႆ ယူႇတီႈၶၢဝ်းယၢမ်းဝၼ်းမိူဝ်ႈလဵဝ်တႄႉ ပိူဝ်ႈတႃႇတေပဵၼ်မႃးလွင်ႈငမ်းယဵၼ်၊ ပိူဝ်ႈတႃႇၵူႈၸုမ်းၸုမ်း တေၶဝ်ႈႁူမ်ႈပႃးၸွမ်းၼႂ်းၶၵ်ႉၵၢၼ် NCA ၼၼ်ႉတႄႉ ယူႇတီႈ PC ဢမ်ႇၵႃး ယူႇတီႈလူင်ပွင်ၸိုင်ႈ၊ ဢမ်ႇၼၼ်ၵေႃႈ ယူႇတီႈတပ်ႉသိုၵ်း တိုၼ်းမီးၶေႃႈၵၢင်ၸႂ်ယူႇသေတႃႉၵေႃႈ ၼင်ႇႁိုဝ် FPNCC တေဢမ်ႇပဵၼ်မုၵ်ႉပဵၼ်ၵေႃ ပဵၼ်ၵွၼ်ႈပဵၼ်မမ်ႈသေ ႁူမ်ႈၵၼ်တုၵ်းယွၼ်းတေႃႇၶဝ်ၼၼ်ႉ ၸၢင်ႈတေမီးလၢႆးဢၼ်ၸႅၵ်ႇထႅၵ်ႇ ႁဵတ်းႁႂ်ႈၵမ်းၸုမ်းၸုမ်း မႃးၶဝ်ႈႁူမ်ႈၸွမ်းၶဝ်ယူႇၼၼ်ႉၵေႃႈ မၼ်းၸၢင်ႈပဵၼ်လႆႈ။ ဢမ်ႇၼၼ်ၵေႃႈ ၼႂ်းၸုမ်းၸၢဝ်းတႆးၼင်ႇၵၼ် မိူၼ်ၸိူင်ႉပွတ်းႁွင်ႇလႄႈပွတ်းၸၢၼ်း၊ ပႃႇတီႇႁူဝ်သိူဝ်လႄႈ သိူဝ်ၽိူၵ်ႇ တေၸၢင်ႈႁူမ်ႈမိုဝ်းၵၼ်သေ ၶိုင်သၢင်ႈႁၢင်ႈပွင် ပိူဝ်ႈတႃႇၼႃႈၵၢၼ်ၸိူဝ်ႉၸၢတ်ႈလႄႈ ဢိၵ်ႇလူၺ်ႈလွင်ႈငမ်းယဵၼ် ပေႃးတေၶိုၼ်ႈယႂ်ႇမႂ်ႇသုင်ၸိူဝ်းၼၼ်ႉၵေႃႈ သမ်ႉတေမီးၸုမ်းၸၢဝ်းဢၼ် ဢမ်ႇႁၼ်လီ။ ယဝ်ႉၵေႃႈ ၼႂ်းၸုမ်းၸၢဝ်းၶိူဝ်းဢွၼ်ႇၼင်ႇၵၼ်ၵေႃႈ သင်ၸိူဝ်ႉဝႃႈ ဢၼ်ပဵၼ်ပီႈဢၢႆႈၶဝ် ၸုမ်းတႆးလူင်ၼႆႉ 3-4-5 ၸုမ်း မႃးၶွတ်ႇႁူမ်ႈၵၼ်သေ ႁူမ်ႈႁႅင်းၵၼ်သေၶိုင်သၢင်ႈႁၢင်ႈပွင်ၵႂႃႇ၊ ယူဝ်တေပဵၼ်ႁႅင်းမႃးတေႃႇသူႈ ဢမ်ႇၼၼ်ၵေႃႈၶတ်းၶၢၼ်ႉ (သၢၼ်ၶတ်း) ပိူဝ်ႈတႃႇၸုမ်းၸၢဝ်းၶိူဝ်းဢွၼ်ႇ ၶဝ်ႁိုဝ်ၼႆ ၵူၼ်းဝူၼ်ႉၸိူင်ႉၼၼ်ၵေႃႈ ၸၢင်ႈမီးမႃးလႄႈ ယူႇတီႈၸုမ်းၸၢဝ်းတႆးဝၼ်းမိူဝ်ႈလဵဝ်တႄႉ ၼင်ႇႁၢင်ႈပေႃးၶႂ်ႈပဵၼ်ၶဵၼ် ပိူဝ်ႈတႃႇမိူင်းတႆးယူႇဝႆႉယဝ်ႉ။ ၵွပ်ႈၼၼ်လႄႈ ပေႃးႁဝ်းၶႃႈဢမ်ႇမေႃထတ်းသၢင်၊ ဢမ်ႇမေႃလူင်ႉလႅင်းၵွင်ႉၵၢႆႇၵၼ် ၸႅင်ႈၸႅင်ႈလႅင်းလႅင်းသေ ႁဵတ်းၵၢၼ်ၵႂႃႇမိူဝ်းၼႃႈၸိုင် တၵ်းၸၢင်ႈပဵၼ်မႃးၽေးၶဵၼ် ဢၼ်ႁဵတ်းႁႂ်ႈႁဝ်းၶႃႈမေႃတႅၵ်ႇယၢႆႈ မေႃႁၼ်ၽိတ်းၵၼ်ယူႇၼႆ ႁဝ်းၶႃႈထတ်းႁၼ်ၼင်ႇၼႆသေ ယွၼ်းၶွတ်ႇယွတ်ႈပၢႆၵႂၢမ်းတီႈၼႆႈ။ မႂ်ႇသုင်ၵၼ်ၵူႈၵေႃႉၶိင်းၵူၼ်းၶႃႈ။ ႁိုၼ်း ၵႃယၢင်း (13/04/2018)

['ၶေႃႈထတ်းသၢင်', 'Uncategorized']

2018-04-19T07:02:00

https://shannews.org/archives/4286

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 19/04/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.45 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1326 ပျႃး၊ ငိုၼ်းၶႄႇ 1 ယႅၼ်ႉ = 211.33 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 19/04/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 18/04/2018 ငိုၼ်းထႆး 1 ဝၢတ်ႇ = 42.5 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1326 ပျႃး၊ ငိုၼ်းၶႄႇ 1 ယႅၼ်ႉ = 211.0 ပျႃး။

['ၵၢၼ်မၢၵ်ႈမီး']

2018-04-18T10:49:23

https://shannews.org/archives/4276

ပီႈၼွင်ႉတႆး ၵဵင်းမႆႇ ႁူမ်ႈၵၼ်ၵႃရဝလမ်ႁူဝ်(ၵၼ်ႇတေႃး) ၽူႈၵွၼ်းၸႄႈတွၼ်ႈ ၵဵင်းမႆႇ

ပီႈၼွင်ႉႁႅင်းၵၢၼ်တႆး ၸိူဝ်းၶဝ်ႈႁဵတ်းၵၢၼ်ၼႂ်းၵဵင်းမႆႇ ဢဵၼ်ႁႅင်း 50 ပၢႆ ႁူမ်ႈၵၼ်ၵႃရဝလမ်ႁူဝ်(ၵၼ်ႇတေႃး) ၽူႈၵွၼ်းၸႄႈ တွၼ်ႈၵဵင်းမႆႇ ၸိုင်ႈထႆး။ ပီႈၼွင်ႉတႆး ထၢႆႇႁၢင်ႈၸွမ်းၽူႈၵွၼ်းၸႄႈတွၼ်ႈ ၵဵင်းမႆႇ ဝၼ်းတီႈ 15/04/2018 ယၢမ်းၵၢင်ၼႂ် 9 မူင်း ၵေႃလိၵ်ႈလၢႆးလႄႈၾိင်ႈငႄႈတႆး ၵဵင်းမႆႇ ဢွၼ်ႁူဝ်ၼမ်းၼႃႈသေ ႁူမ်ႈပႃးပီႈၼွင်ႉႁႅင်းၵၢၼ်တႆး ဢိၵ်ႇပႃး ၸုမ်းတူင်ႉၼိုင်တူင်ႇဝူင်းတႆး ၶွၼ်ႈတုမ်ၵၼ်တီႈလုမ်းၵေႃလိၵ်ႈလၢႆး ၵဵင်းမႆႇ ၸိုင်ႈထႆး တွၼ်ႈတႃႇတေဢွၼ်ၵၼ်ၵႂႃႇ ၵၼ်ႇတေႃးၽူႈၵွၼ်းၸႄႈဝဵင်းၵဵင်းမႆႇ ၸိုင်ႈထႆး ၽွင်းၶၢဝ်းသွၼ်းၼမ်ႉပီမႂ်ႇသင်ၶၢၼ်(သၢင်းၵျၢၼ်ႇ) ဝႃႈၼႆ။ ၸၢႆးသႅင်ယ ႁူဝ်ပဝ်ႈၵေႃလိၵ်ႈလၢႆးလႄႈ ၾိင်ႈငႄႈတႆး ၵဵင်းမႆႇ လၢတ်ႈတီႈၽူႈတွႆႇႁွၵ်ႈဝႃႈ “ ၵဵဝ်ႇၵပ်းလွင်ႈလႆႈ ၵႂႃႇၵႃရဝၻမ်းႁူဝ်ပေႃႈမိူင်း(ၽူႈၵွၼ်းၸႄႈတွၼ်ႈ) ၸဵင်းမႆႇၼႆႉ ၵူႈပီပီၵေႃႈ လႆႈၵႂႃႇၶဝ်ႈႁူမ်ႈ ၸွမ်းပိူၼ်ႈၵူႈဝဵင်း ဝဵင်း ၸိူဝ်းယူႇၼႂ်းၸႄႈတွၼ်ႈၼႆႉ 1 ပီ 1 ပွၵ်ႈၼႆႉမၼ်း ပဵၼ်ၾိင်ႈႁိတ်ႈႁွႆး ဢၼ်မိူၼ်ၵၼ်တင်းၵူၼ်းၶိူဝ်းတႆး ႁဝ်း ၼပ်ႉယမ်ပေႃးထဝ်ႈမႄႈၵႄႈလႄႈၵႂႃႇၵႃရဝၻမ်းႁူဝ်ၼၼ်ႉယဝ်ႉ။ ၼိုင်ႈၼႆႉ ယွၼ်ႉၵွပ်ႈမၼ်းမိူၼ်ၵၼ်တင်းၾိင်ႈတိုဝ်း ၵမ်ႁဝ်းၵေႃႈပိူင်ၼိုင်ႈ၊ သွင်သမ်ႉမိူဝ်းႁဝ်းမႃး ယူႇၼႂ်းမိူင်းပိူၼ်ႈႁဝ်းၵေႃႈ ထုၵ်ႇလႆႈမီးလွင်ႈၼပ်ႉယမ်ပိူၼ်ႈ မိူၼ်ၼင်ႇ ႁဝ်းမႃးပိုင်ႈႁူမ်ႈသွၼ်းႁူဝ်ယူႇၼႂ်းႁိူၼ်းပိူၼ်ႈသေ ဢမ်ႇၼပ်ႉယမ်ပိူၼ်ႈၼၼ်ႉ မိူၼ်တင်းႁဝ်းဝႆႉဝဝ်ဝၢင်တေႃႇ ပိူၼ်ႈ လႄႈ ပိူၼ်ႈၵေႃႈတေဝႃႈႁဝ်း ဢမ်ႇႁူႉတိုင်ႇတႂ်ႈတိုင်ႇၼိူဝ် ဢမ်ႇမီးလွင်ႈယုမ်ႇယမ်ၼပ်ႉထိုဝ်ပိူၼ်ႈၸိုင် ပဵၼ်သင် မႃးၵေႃႈပိူၼ်ႈဢမ်ႇဢဝ်သႂ်ႇၸႂ် ပေႃးႁဝ်းၼပ်ႉယမ်ပိူၼ်ႈ ပိူၼ်ႈၵေႃႈ တေႁၵ်ႉႁဝ်း တေဢဝ်ၸႂ်သႂ်ႇႁဝ်း တေမီးၸႂ်ႁၵ်ႉ ႁဝ်း ဢေးလူႁဝ်း ၼႆႉပဵၼ်ပိူင်ၵူၼ်းယဝ်ႉ” ဝႃႈၼ သိုပ်ႇလၢတ်ႈဝႃႈ ယွၼ်ႉၼၼ်လႄႈ ႁူမ်ႈဝႃႈ မၢင်ပီၵူၼ်းႁဝ်းဢမ်ႇၽွမ်ႉသေဢမ်ႇၵႂႃႇၵေႃႈ ၵမ်ႈၼမ် တင်ႈတႄႇ ၵေႃလိၵ်ႈလၢႆးလႄႈၾိင်ႈငႄႈတႆး ၸဵင်းမႆႇ လႆႈပုတ်ႈသိုပ်ႇတေႃႇႁူဝ်ပဝ်ႈ ၵေႃလိၵ်ႈလၢႆးလႄႈၾိင်ႈငႄႈတႆး ၸဵင်းမႆႇ ၸၢႆးသူၺ်ႇလ မႃးပဵၼ် ၸၢႆးသႅင်မိူင်း မင်းၵွၼ်း မိူဝ်ႈပီ 2003 ၼီႈ ၸဵမ်မိူဝ်ႈပႆႇၵေႃႇတင်ႈသမႃးၶူမ်းၵေႃႈ ၵေႃလိၵ်ႈလၢႆး လႄႈ ၾိင်ႈငႄႈတႆး ၸဵင်းမႆႇ လႆႈၵႂႃႇၶဝ်ႈႁူမ်ႈၵႃရဝၸွမ်းၵူႈၸႄႈဝဵင်းၼႂ်းၸႄႈတွၼ်ႈၸဵင်းမႆႇယူႇ။ ဝၢႆးသေမီး သမႃးၶူမ်းပၢႆးပၺ်ၺႃလႄႈၾိင်ႈငႄႈတႆးၵေႃႈ ဢဝ်ၸိုဝ်ႈၼႆႉ မၢင်ပွၵ်ႈၵေႃႈၸိုဝ်ႈပၢႆႉၵေႃလိၵ်ႈလၢႆးလႄႈ ၾိင်ႈငႄႈတႆး(လူၺ်ႈတင်းသၢင်ႇတေႃႇ)ၵႂႃႇၶဝ်ႈႁူမ်ႈမႃးတေႃႇႁၢၼ်ႉမိူဝ်ႈလဵဝ် (သွင်ၸိုဝ်ႈၼႆႉၵေႃႈ မၼ်းမိူၼ်ၵၼ်ၵူၺ်း ဢၼ်ၼိုင်ႈ လႆႈယိုၼ်ႈလဝ်ႈလူင်ပွင်ၸိုင်ႈထႆးသေ ပဵၼ်တၢင်းၵၢၼ်ဝႆႉ)” ဝႃႈၼႆ။ ၼႂ်းဝၼ်းတီႈ 15/04/2018 ပဵၼ်ဝၼ်းၵႃရဝလမ်ႁူဝ်ၸဝ်ႈမိူင်းၵဵင်းမႆႇ( ၽူႈၵွၼ်း ၸႄႈတွၼ်ႈ ၵဵင်းမႆႇ) လႄႈ ယူႇ တီႈပီႈၼွင်ႉၵူၼ်းမိူင်းတႆးၵူႈၸႄႈဝဵင်း ဢွၼ်ၵၼ်မႃးၶွၼ်ႈတုမ်ၵၼ်တီႈႁူင်းႁဵၼ်းယုၽရၢၶျ်ဝိတ်ႉထယႃႊလႆႊ (โรงเรียนยุพราชวิทยาลัย) ႁိမ်းႁုၼ်ႇႁၢင်ႈ 3 ၸဝ်ႈႁေႃၶမ်း(สามกษัตริย์) ယၢမ်းဝၢႆးဝၼ်း 1 မူင်းသမ်ႉ ဢွၼ်ၵၼ်ႁႄႇၶၿူၼ်း/ ၶဝ်ႈထႅဝ်ပႆ တၢင်းသေ ၵႂႃႇၵၼ်ႇတေႃး ၽူႈၵွၼ်းၸႄႈတွၼ်ႈၵဵင်းမႆႇ ႁိမ်းၶူဝ်သၽၢၼ်းၼဝရတ်ႊ ဝႃႈၼႆ။ ၵဵဝ်ႇၵပ်းလွင်ႈၼႆႉ ပေႃးထိုင်မႃး ၶၢဝ်းသွၼ်းၼမ်ႉသင်ၶၢၼ် ၶွပ်ႈၶူပ်ႇပီလႂ်ၼိုင်ႈပွၵ်ႈၸိုင် ပီႈၼွင်ႉတႆး/ ပီႈၼွင်ႉႁႅင်း ၵၢၼ်တႆး ဢွၼ်ၵၼ်ၵႂႃႇၵၼ်ႇတေႃးၵႃရဝ ၽူႈၵွၼ်းၸႄႈတွၼ်ႈၵဵင်းမႆႇ ၸိုင်ႈထႆး ၵူႈပီ ဝႃႈၼႆ။

['ၾိင်ႈငႄႈၾိင်ႈထုင်း']

2018-04-18T09:21:03

https://shannews.org/archives/4271

ၸဝ်ႈၶုၼ်ၵျေႃႇ တင်းလုၵ်ႈၼွင်ႉ ဢိၵ်ႇၽူႈၵွၼ်းတပ်ႉ တပ်ႉသိုၵ်းၸိူဝ်ႉၸၢတ်ႈၸိုင်ႈတႆး ပူၼ်ႉလွတ်ႈဢွၵ်ႇၶွၵ်ႈ

ၸွမ်ၸိုင်ႈၵေႃႉမႂ်ႇ ဢူးဝိၼ်းမျိၼ်ႉ ၼႄၵၢၼ်တူင်ႉၼိုင်ၶိုင်သၢင်ႈႁၢင်ႈပွင် ႁူဝ်တီးႁူဝ်လၢင်း၊ ပွႆႇပၼ်ၵူၼ်း တူၵ်းၶွၵ်ႈၵၢၼ်မိူင်း ဢိၵ်ႇၵူၼ်းၼပ်ႉႁူဝ်ႁဵင် မၢႆတွင်းဝၼ်းပီမႂ်ႇမၢၼ်ႈ (ပီမႂ်ႇသွၼ်းၼမ်ႉ)။ ၼႂ်းၼၼ်ႉ ပႃးတႆး ၽူႈၵွၼ်းတပ်ႉ 2 ၵေႃႉ။ မိူဝ်ႈၸဝ်ႈၶုၼ်ၵျေႃႇဝၢင်းၶိူင်ႈၽွင်းႁူဝ်ပီ 2006 မိူဝ်ႈဝၼ်းတီႈ 17/04/2018 ယူႇတီႈလူင်ပွင်ၸိုင်ႈ ၸွမ်ၸိုင်ႈမႂ်ႇသေ ပွႆႇပၼ်ၵူၼ်းတူၵ်းၶွၵ်ႈတင်းမူတ်း 8,490 ၵေႃႉ။ ၼႂ်းၼၼ်ႉပႃး ၸဝ်ႈသိုၵ်းၶုၼ်ၵျေႃႇ ၽူႈၵွၼ်းတပ်ႉၸုမ်း 241 ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ဢၼ်ဝၢင်းၶိူင်ႈပၼ် ၸုမ်းသိုၵ်းမၢၼ်ႈမိူဝ်ႈႁူဝ်ပီ 2006 သေ ထုၵ်ႇတီႉၺွပ်း တူၵ်းၶွၵ်ႈ၊ မၼ်းၸဝ်ႈၼႆႉ လုၵ်ႉတီႈၶွၵ်ႈတႃႇယႃႇဝတီႇသေ ပူၼ်ႉဢွၵ်ႇမႃး။ ထႅင်ႈၵေႃႉၼိုင်ႈ ပဵၼ်ၸဝ်ႈသိုၵ်းလူင် ၸၢႆးလူင် ၽူႈၵွၼ်းတပ်ႉၼႂ်း တပ်ႉသိုၵ်းၸိူဝ်ႉၸၢတ်ႈၸိုင်ႈတႆး (SSNA) ဢၼ်ၸဝ်ႈၵၢၼ်းယွတ်ႈဢွၼ်ႁူဝ်၊ မၼ်းၸဝ်ႈၼႆႉ လုၵ်ႉတီႈၶွၵ်ႈလူင်ဢိၼ်းၸဵင်ႇသေ ပူၼ်ႉလွတ်ႈဢွၵ်ႇမႃး-ၼႆယဝ်ႉ။ လိူဝ်သေၼၼ်ႉ လုၵ်ႈၼွင်ႉပွင်ႈပၢႆၸဝ်ႈၶုၼ်ၵျေႃႇ ဢၼ်ထုၵ်ႇတီႉၺွပ်းၸွမ်းၸဝ်ႈၶုၼ်ၵျေႃႇ မိူၼ်ၼင်ႇ ၸၢႆးတႃႇထူး၊ ၸၢႆးၽူင်းတိၼ်ႉ ၸိူဝ်းၼႆႉၵေႃႈလွတ်ႈဢွၵ်ႇမႃးၼင်ႇၵဝ်ႇ။ ႁၢင်ႈ-တႆးလွတ်ႈလႅဝ်း ၸၢႆးလဵၵ်ႉ ၽူႈၶၢၼ်ပၢၵ်ႇပႃႇတီႇႁူဝ်သိူဝ် (SNLD) ၊ ၵေႃႉဢၼ်ႁဵတ်းၵၢၼ် ၾၢႆႇၸွႆႈထႅမ်ၵူၼ်းတူၵ်းၶွၵ်ႈၵၢၼ်မိူင်း (AAPP) လၢတ်ႈဝႃႈ- “ၵူၼ်းတူၵ်းၶွၵ်ႈၵၢၼ်မိူင်းၼၼ်ႉ ဢမ်ႇပွႆႇပၼ်တင်းမူတ်းၵေႃႈ ပွႆႇပၼ်ယူႇၼိုင်ႈၶိုင်ႈ။ ၼႂ်းၼၼ်ႉ ပႃးမႃးတင်းၸဝ်ႈၶုၼ်ၵျေႃႇ၊ တေလႆႈဝႃႈ ပဵၼ်ၵၢၼ်တူင်ႉၼိုင်ႁဵတ်းသၢင်ႈၸွမ်ၸိုင်ႈမႂ်ႇ ပွၵ်ႈႁူဝ်တီးႁူဝ်လၢင်း၊ လွင်ႈၼႆႉႁဝ်းၶႃႈလီႁူမ်ၸူမ်းႁပ်ႉတွၼ်ႈ”- ဝႃႈၼႆ။ ၸဝ်ႈသိုၵ်းလူင်ၶုၼ်ၵျေႃႇ (တၢၼ်ႇၶျွင်း)ၼႆႉပဵၼ်ၸၢဝ်းၶိူဝ်းတႆးလႅင်၊ ၸႃႇတိပွတ်းမေႃႇလူး၊ ၾၢႆႇႁွင်ႇၸႄႈဝဵင်းၵၢတ်ႇသႃ ဢၢင်းတေႃႇ (ၼႂ်းတိူင်းၸႄႈၵႅင်ႇယၢမ်းလဵဝ်)။ ဢွၼ်တၢင်းသုတ်း ၶဝ်ႈၼႂ်းၸုမ်းလုၵ်ႈႁဵၼ်းမိူင်းမၢၼ်ႈပတ်းပိုၼ်ႉ (ABSDF) ၊ ဝၢႆးမႃး ၶဝ်ႈႁူမ်ႈႁွမ်းၸုမ်း ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ။ မၼ်းၸဝ်ႈဢွၼ်ႁူဝ်တပ်ႉသိုၵ်းတပ်ႉၸုမ်း 241 ဢဵၼ်ႁႅင်းၵူၼ်း 40 ၵေႃႉပၢႆ လုၵ်ႉငဝ်ႈၸိုင်ႈလွႆတႆးလႅင်း ဢွၵ်ႇၶၢဝ်းတၢင်း မိူဝ်းတၢင်းမိူင်းတႆးပွတ်းႁွင်ႇ၊ လႆႈထုၵ်ႇၸုမ်းသိုၵ်းမၢၼ်ႈ ပႃႈတႂ်ႈတိူင်းသိုၵ်းၸဵင်ႇႁွင်ႇဝၼ်းဢွၵ်ႇ (လႃႈသဵဝ်ႈ) ႁႅင်းသိုၵ်း 15 တပ်ႉၵွင် ႁိမ်းသွင်ႁဵင် သွၵ်ႈတဝ်လိုပ်ႈလမ်းႁႄႉၵႅတ်ႇဝႅတ်ႉလွမ်ႉတိုၵ်းယိုဝ်း ၶၢဝ်းတၢင်းႁိမ်းလိူၼ်၊ ႁဵတ်းတႅပ်း 4 တႅပ်းၸိူဝ်းၼႆႉသေ ထိုင်တီႈလႆႈဝၢင်းၶိူင်ႈၵႂႃႇတီႈဝၢၼ်ႈၼမ်ႉတီး (ၾၢႆႇတူၵ်းဝဵင်းၼမ်ႉၶမ်းမွၵ်ႈၼိုင်ႈလၵ်းပၢႆ) ၼႂ်းၸႄႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ မိူဝ်ႈဝၼ်းတီႈ 1-2 လိူၼ်ၵျႅၼ်ႊၼိဝ်ႊရီႊ 2006 ။ ၸၢႆးလဵၵ်ႉ သိုပ်ႇလၢတ်ႈထႅင်ႈဝႃႈ- “မိူဝ်းၼႃႈမႃး ပေႃးၵူၼ်းတူၵ်းၶွၵ်ႈၵၢၼ်မိူင်းဢမ်ႇမီးယဝ်ႉသေ ပၼ်ႁႃၵၢၼ်မိူင်း ၼႆႉ ဢဝ်ၵၢၼ်မိူင်းသေၵႄႈလိတ်ႈၵႂႃႇ၊ ဢဝ်လွင်ႈႁူပ်ႉထူပ်းဢုပ်ႇဢူဝ်းၵၼ် ပဵၼ်ပိူင်လူင်ပေႃးၼႆၸိုင် လွင်ႈငမ်းယဵၼ်ဢၼ်ႁဝ်း မုင်ႈမွင်း ဢၼ်ႁဝ်းၶႂ်ႈလႆႈၼၼ်ႉ တေၸၢင်ႈႁဵတ်းၵႂႃႇလႆႈၶၼ်ၶၼ်ဝႆးဝႆး။ ယွၼ်ႉၼၼ် မိူဝ်းၼႃႈမႃးၼႆႉ ၵူၼ်းတူၵ်းၶွၵ်ႈ ၵၢၼ်မိူင်းဢၼ်ဝႃႈၼၼ်ႉ ယႃႇပေႁႂ်ႈလႆႈမီး၊ ၵဵဝ်ႇၵပ်းၵၢၼ်မိူင်းသေႁႃ တၢင်းၽိတ်း တီႉၺွပ်းၸိူဝ်းၼႆႉၵေႃႈ ယႃႇပေႁႂ်ႈလႆႈမီး၊ ၵူၼ်းၵၢၼ်မိူင်းၸိူဝ်းတိုၵ်ႉတူၵ်းၶွၵ်ႈယူႇ ၸိူဝ်းၼၼ်ႉၵေႃႈ ႁႂ်ႈပွႆႇပၼ်”- ဝႃႈၼႆ။ ႁၢင်ႈလုၵ်ႈၼွင်ႉၸဝ်ႈၶုၼ်ၵျေႃႇ မိူဝ်ႈဝၢင်းၶိူင်ႈၽွင်းႁူဝ်ပီ 2006 ၵဵဝ်ႇၵပ်းလွင်ႈပွႆႇၵူၼ်းတူၵ်းၶွၵ်ႈၼႆႉ ယူႇတီႈၸွမ်ၸိုင်ႈမႂ်ႇ ဢူးဝိၼ်းမျိၼ်ႉ ၵေႃႈဢွၵ်ႇလိၵ်ႈပိုၼ်ၽၢဝ်ႇ။ ၼႂ်းလိၵ်ႈၼၼ်ႉ ပၢၵ်ႈလွင်ႈၼႄတၢင်းပႃးဝႆႉဝႃႈ မိူဝ်ႈလဵဝ် မၢႆတွင်းပီမႂ်ႇမၢၼ်ႈ၊ ပိူဝ်ႈတႃႇႁႂ်ႈၵူၼ်းဝၢၼ်ႈၵူၼ်းမိူင်း လႆႈၵတ်းယဵၼ်သိူဝ်းသႃႇ။ ၾၢႆႇၼိုင်ႈတၢင်းၼိုင်ႈၵေႃႈ ပဵၼ်ၵၢၼ်ၵူၼ်းတေႃႇၵူၼ်းလူလွမ်တူၺ်းထိုင်ၵၼ် ဢေးလူးၵၼ်-ၼႆယဝ်ႉ။ ၵူၼ်းတူၵ်းၶွၵ်ႈၵူႈၶွၵ်ႈ ဢၼ်ပွႆႇပၼ်ပွၵ်ႈၵမ်းၼႆႉ တင်းမူတ်းမီး 8,490 ၵေႃႉ၊ ၸႂ်ႉမၢႆမီႈမတ်ႉတႃ 401 မတ်ႉတႃၽႄ 1 သေပူတ်းဝၢင်းပွႆႇပၼ်။ ၼႂ်းၵူၼ်း 8,490 ၵေႃႉၼႆႉ ပႃးၵူၼ်းတူၵ်းၶွၵ်ႈၵၢၼ်မိူင်း ဢၼ်ၶဝ်ႈၼႂ်းသဵၼ်ႈမၢႆၸုမ်း ၸုမ်းၸွႆႈထႅမ်ၵူၼ်းတူၵ်းၶွၵ်ႈၵၢၼ်မိူင်း AAPP တင်းမူတ်း 36 ၵေႃႉ-ၼႆယဝ်ႉ။

['ၵၢၼ်မိူင်း']

2018-04-18T08:44:44

https://shannews.org/archives/4268

ပၢင်တၢၼ်ႈၶႆႈ ၵၢၼ်ႁဵၼ်း ပဵၼ်တၢင်းဢွၵ်ႇ တီႈထုင်ႉပၢင်ႇလႅင်းသႂ် တေၸတ်းႁၢင်လိူၼ်ၼႆႉ

ပၢင်တၢၼ်ႈၶႆႈ ၵၢၼ်ႁဵၼ်း ပဵၼ်တၢင်းဢွၵ်ႇ ဢၼ်မီးၽူႈလူင်ႉလႅၼ်ႇလိၵ်ႈလၢႆးပၢႆပေႇ လၢႆၸဝ်ႈလၢႆၵေႃႉ တေမႃးတၢၼ်ႈၶႆႈၼၼ်ႉ တေၸတ်းႁၢင်လိူၼ်ၼႆႉ ႁွင်ႉမွၵ်ႇၽူႈသူၼ်ၸႂ်ၶဝ်ႈႁူမ်ႈထွမ်ႇငိၼ်း။ ႁၢင်ႈ ၽိုၼ်လိၵ်ႈၽိတ်ႈမွၵ်ႇ ပၢင်တၢၼ်ႈၶႆႈ ၵၢၼ်ႁဵၼ်း ပဵၼ်တၢင်းဢွၵ်ႇ ဝၼ်းတီႈ 26/04/2018 တေမႃးၼႆႉ ၽူႈယႂ်ႇၵူၼ်းလူင်လႄႈ ၸုမ်းပွင်ၵၢၼ် ထုင်ႉပၢင်ႇလႅင်းသႂ် တေၸတ်းႁဵတ်း ပၢင်တၢၼ်ၶႆႈ “ ၵၢၼ်ႁဵၼ်း ပဵၼ်တၢင်းဢွၵ်ႇ ” The Forum ‘‘ Education Termed Only Way Out’’ တီႈထၢတ်ႈလႃႇၽႃႉသိတ်ႉထိ လွႆမုင်ႈမိူင်း၊ ထုင်ႉပၢင်ႇလႅင်းသႂ်၊ ၸႄႈဝဵင်းၼမ်ႉၸၢင် ၸႄႈတွၼ်ႈလွႆလႅမ် ၸိုင်ႈတႆးပွတ်း ၸၢၼ်း။ ။ ၼႂ်းပၢင်ၼႆႉ တေမီးၽူႈလူင်ႉလႅၼ်ႇလိၵ်ႈလၢႆးပၢႆပေႇမိူၼ်ၼင်ႇ ၸဝ်ႈၶူးပႃႇမွၵ်ႉၶ Dr.ၼေႃႇၶမ်းလႃႉ ထမ်မသႃမိ ဝဵင်းမိူင်းပဵင်း ၊ ၶူးပႃႇမွၵ်ႉၶ ၸၢႆးၶမ်းမိူင်း ဝဵင်းတူၼ်ႈတီး၊ ၶူးပႃႇမွၵ်ႉၶ Dr. ၸၢႆးၼေႃႇၶိူဝ်း ဝဵင်းတႃႈလိူဝ်ႇ၊ ၶူးႁိုၼ်းၵႃယၢင်း ဝဵင်းတႃႈၵုင်ႈ၊ ၶူးၼၢင်းဝႃႇၼု ဝဵင်းတူၼ်ႈတီး ၸိူဝ်းၼႆႉ ။ ၶူးပႃႇမွၵ်ႉၶ Dr. ၸၢႆးၼေႃႇၶိူဝ်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ၵၢၼ်ႁဵၼ်းႁူႉပၢႆးပၺ်ၺႃၼႆႉ လမ်ႇလွင်ႈတႄႉ ပေႃးပၺ်ၺႃႁဝ်းၼမ် ၶိုၼ်ႈယႂ်ႇ ၸၼ်ႉၵူၼ်းႁဝ်းၵေႃႈတေသုင် ၼႂ်းဝၼ်းမိူဝ်ႈၼႆႉ ပေႃးႁဝ်းပူၵ်းပွင်ပၼ်ပၺ်ၺႃ လုၵ်ႈလၢၼ်ႁဝ်းၼမ်ၼမ် မိူဝ်းၼႃႈၸိူဝ်ႉၶိူဝ်းႁဝ်းၵေႃႈ တေၶိုၼ်ႈယႂ်ႇ ၵွပ်ႈၼၼ်လႄႈ ႁႂ်ႈပီႈၼွင်ႉတႆး ၵူႈၵေႃႉ သႂ်ႇၸႂ်ဝႆႉၼၵ်းၼိူဝ်ပၢႆးပၺ်ၺႃသေၵမ်း ၼင်ႇႁိုဝ် ၸိူဝ်ႉၶိူဝ်း ၊ ဝၢၼ်ႈမိူင်းႁဝ်းမိူဝ်းၼႃႈတေၶိုၼ်ႈယႂ်ႇၼၼ်ႉ ” ဝႃႈၼႆ။ လိူဝ်သေၸတ်းႁဵတ်းပၢင်တၢၼ်ႈၶႆႈယဝ်ႉ ၸတ်းႁဵတ်းပႃးပွႆးယၢတ်ႇၼမ်ႉ ႁူင်းထမ်းလူင်လႅင်းသႂ်ႁိူင်း၊ ၽြႃးလူင်၊ ၼၵႃးလူင် (8) တူဝ်၊ တၢင်းယၢင်၊ ႁွင်ႈၼမ်ႉ ႁွင်ႈၽၢႆႈ၊ ၵျွင်းသွမ်းလူင်သွင်ၸၼ်ႉ၊ ပွႆးသၢင်ႇလွင်းလႄႈ တၢင်ႇထီး ၵွင်းမူး ၸိူဝ်းၼႆႉ။

['ၵူႈလွင်ႈလွင်ႈ']

2018-04-18T07:56:57

https://shannews.org/archives/4265

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 18/04/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.47 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1326 ပျႃး၊ ငိုၼ်းၶႄႇ 1 ယႅၼ်ႉ = 210.87 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 18/04/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 17/04/2018 ငိုၼ်းထႆး 1 ဝၢတ်ႇ = 42.5 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1328 ပျႃး၊ ငိုၼ်းၶႄႇ 1 ယႅၼ်ႉ = 211.3 ပျႃး။

['ၵၢၼ်မၢၵ်ႈမီး']

2018-04-17T23:52:00

https://shannews.org/archives/4261

ငဝ်းႁၢင်ႈသဵင်ၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ပွင်ႈၵႂၢမ်း၊ 2018/04/17၊ BNI/SHAN TV Program, 2018/04/17

ငဝ်းႁၢင်ႈသဵင်ၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ပွင်ႈၵႂၢမ်း၊ 2018/04/17၊ BNI/SHAN TV Program, 2018/04/17

['Uncategorized']

2018-04-17T23:35:12

https://shannews.org/archives/4258

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ၶၢဝ်ႇ၊ 2018/04/17၊ BNI/SHAN TV Program, 2018/04/17

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ၶၢဝ်ႇ၊ 2018/04/17၊ BNI/SHAN TV Program, 2018/04/17

['Uncategorized']

2018-04-15T10:11:39

https://shannews.org/archives/4253

ၸွမ်သိုၵ်းလူင်ယွတ်ႈသိုၵ်း တင်းလုၵ်ႈလၢင်းၼၢင်းမေး ဢွၼ်ၶိုၼ်ႈၵျွင်းလွင်းမွၵ်ႇ ၼႂ်းဝၼ်းပွႆးသွၼ်းၼမ်ႉ

ၸွမ်သိုၵ်းလူင်ယွတ်ႈသိုၵ်း တင်းလုၵ်ႈလၢင်းၼၢင်းမေး ဢွၼ်ၶိုၼ်ႈၵျွင်းလွင်းမွၵ်ႇ ၼႂ်းဝၼ်းပွႆးသွၼ်းၼမ်ႉ

['Uncategorized']

2018-04-15T05:48:40

https://shannews.org/archives/4250

ပၢင်ၵၢတ်ႇတႆး တီႈၵေႃတႆး ဝဵင်းလႃႈသဵဝ်ႈ ၽွင်းၶၢဝ်းသွၼ်းၼမ်ႉ

ပၢင်ၵၢတ်ႇတႆး တီႈၵေႃတႆး ဝဵင်းလႃႈသဵဝ်ႈ ၽွင်းၶၢဝ်းသွၼ်းၼမ်ႉ

['Uncategorized']

2018-04-14T06:47:33

https://shannews.org/archives/4247

ပိုတ်ႇပၢင်ပွႆးသွၼ်းၼမ်ႉ ပီ 2018 တီႈဝဵင်းလႃႈသဵဝ်ႈ

ပိုတ်ႇပၢင်ပွႆးသွၼ်းၼမ်ႉ ပီ 2018 တီႈဝဵင်းလႃႈသဵဝ်ႈ

['Uncategorized']

2018-04-14T02:26:59

https://shannews.org/archives/4244

ပွႆးသွၼ်းၼမ်ႉ ပီႈၼွင်ႉတႆးတႂ်ႈၶူင်း

ပွႆးသွၼ်းၼမ်ႉ ပီႈၼွင်ႉတႆးတႂ်ႈၶူင်း

['Uncategorized']

2018-04-13T03:43:15

https://shannews.org/archives/4241

12/04/2018 ဝၼ်းႁႅၵ်ႈ ပွႆးသွၼ်းၼမ်ႉ ၼႂ်းၶူးမိူင်းဝဵင်းၵဵင်းမႆႇ

12/04/2018 ဝၼ်းႁႅၵ်ႈ ပွႆးသွၼ်းၼမ်ႉ ၼႂ်းၶူးမိူင်းဝဵင်းၵဵင်းမႆႇ

['Uncategorized']

2018-04-12T05:35:04

https://shannews.org/archives/4238

ၼွင်ႉယေႈၸၼ်မူၼ်း ယွၼ်းသူးပၼ်ပီႈၼွင်ႉႁဝ်း ၼႂ်းၶၢဝ်းပွႆးသွၼ်းၼမ်ႉၶႃႈဢေႃႈ

ၼွင်ႉယေႈၸၼ်မူၼ်း ယွၼ်းသူးပၼ်ပီႈၼွင်ႉႁဝ်း ၼႂ်းၶၢဝ်းပွႆးသွၼ်းၼမ်ႉၶႃႈဢေႃႈ

['Uncategorized']

2018-04-11T06:40:11

https://shannews.org/archives/4232

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 11/04/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.56 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1328 ပျႃး၊ ငိုၼ်းၶႄႇ 1 ယႅၼ်ႉ = 211.36 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 11/04/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 10/04/2018 ငိုၼ်းထႆး 1 ဝၢတ်ႇ = 42.5 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1330 ပျႃး၊ ငိုၼ်းၶႄႇ 1 ယႅၼ်ႉ = 210.8 ပျႃး။

['ၵၢၼ်မၢၵ်ႈမီး']

2018-04-11T06:28:45

https://shannews.org/archives/4229

ဢွၼ်ႇယိင်းတႆး ၵေႃႉၼိုင်ႈ ၼႂ်းၸႄႈဝဵင်းမိူင်းယႆ ပဵၼ်တၢင်းပဵၼ် ၼူမ်းယႂ်ႇ ၽိတ်းသၽႃႇဝ

ၼၢင်းသႅင်လူႇ ဢႃယု 13 ပီ ၵေႃႉၼိုင်ႈၼႂ်းၸႄႈဝဵင်းမိူင်းယႆ ပဵၼ်တၢင်းပဵၼ်ၼူမ်းယႂ်ႇ ၽိတ်းပိူင်ႈသၽႃႇဝသေ လႆႈ သူင်ႇၶဝ်ႈယူတ်းယႃတူဝ် ၽႃႇတတ်းတီႈႁူင်းယႃ ၵူၼ်းမိူင်းသီႇပေႃႉ ဝႃႈၼႆ။ ၼၢင်းသႅင်လူႇ ဢႃယု 13 ပီ ဝၼ်းတီႈ 09/04/2018 ယၢမ်းၵၢင်ၼႂ် 9 မူင်း ထိုင် 3:30 မူင်း ဝၢႆးဝၼ်း ၼၢင်းသႅင်လူႇ ဢႃယု 13 ပီ ယူႇဝၢၼ်ႈ မိူင်းႁႅင်း ၸႄႈဝဵင်းမိူင်းယႆ ၶဝ်ႈၽႃႇတတ်းတၢင်းပဵၼ် ၼူမ်းယႂ်ႇ/ ၼူမ်းယၢၼ်း ဢၼ်ၽိတ်းပိူင်ႈသၽႃႇဝ တီႈႁူင်းယႃ ၵူၼ်းမိူင်း ၸႄႈ ဝဵင်းသီႇပေႃႉ ၸိုင်ႈတႆးပွတ်းႁွင်ႇ။ ယူႇတီႈမေႃယႃၶဝ် လုမ်းလႃးၽႃႇတတ်းယဝ်ႉတူဝ်ႈလီငၢမ်း ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈၽူႈထၢႆႇၶႅပ်းႁၢင်ႈၵေႃႉၼိုင်ႈ ၵႂႃႇဢႅဝ်ႇထၢႆႇႁၢင်ႈသၽႃႇဝ ၸွမ်းဝၢၼ်ႈၼွၵ်ႈၼႃးပၢင်ႇသေ ၵႂႃႇ ထူပ်းႁၼ် ဢွၼ်ႇယိင်းတႆး ၼၢင်းသႅင်လူႇ ဢႃယု 13 ပီ ပဵၼ်တၢင်းပဵၼ် ၼူမ်းယႂ်ႇ/ ၼူမ်းယၢၼ်း ဢၼ်ၽိတ်း ပိူင်ႈ သၽႃႇဝ ဝႆႉလႄႈ ယူႇတီႈမၼ်းၸၢႆး လႆႈထၢႆႇၶႅပ်းႁၢင်ႈ သူင်ႇထိုင်ယွၼ်းတၢင်းၸွႆႈထႅမ် ၸုမ်းပရႁိတလႄႈ မေႃ ယႃ တီႈႁူင်းယႃ သီႇပေႃႉ။ ယူႇတီႈမေႃယႃ ၶဝ်ဢေးလူၸွႆႈထႅမ်သေ ၽႃႇတတ်းပၼ် တၢင်းပဵၼ်ၼူမ်းယႂ်ႇ ၼူမ်း ယၢၼ်း ၼၢင်းသႅင်လူႇ တီႈႁူင်းယႃ သီႇပေႃႉ ဝႃႈၼႆ။ တေႃႈလဵဝ် ၼၢင်းသႅင်လူႇ လႆႈလုမ်းလႃးၽႃႇတတ်း ယဝ်ႉတူဝ်ႈလီငၢမ်း ဢမ်ႇလႆႈထူပ်းၽေးသင်။ ယၢမ်းလဵဝ် မၼ်း ၼၢင်း တိုၵ်းယူတ်းယႃတူဝ်ဝႆႉယူႇတီႈ ႁူင်းယႃ သီႇပေႃႉ ဝႃႈၼႆ။ သိုဝ်ႇၶၢဝ်ႇ မျၢၼ်ႇမႃႇထၢမ်ႊ ဢွၵ်ႇၵႂႃႇဝႃႈ “ ယူႇတီႈမေႃယႃၶဝ် လႆႈၽႃႇတတ်းဢွၵ်ႇ တီႈၼူမ်း ၼိုင်ႈၾၢႆႇလႂ် တေမီးမွၵ်ႈ 10 ၵီႊလူဝ်ႊ။ လႆႈၽႃႇတတ်းဢွၵ်ႇ တင်းသွင်ၾၢႆႇ” ဝႃႈၼႆ။ Photo Facebook by Nanda Win

['ပၢႆးပိင်ႇၺႃႇ']

2018-04-11T06:23:45

https://shannews.org/archives/4226

ထူပ်းႁၼ်တူဝ်တၢႆ ၽူႈၸၢႆးၵေႃႉၼိုင်ႈ ၺႃးယိုဝ်းတၢႆ ၼႂ်းၸႄႈဝဵင်းၵျွၵ်ႉမႄး

ၽူႈၸၢႆးၵေႃႉၼိုင်ႈ ဢႃယု မွၵ်ႈ 50 ပီ ၺႃးယိုဝ်းတၢႆ ၼႂ်းၵႄႈဝၢၼ်ႈၶၢႆးမွၼ် တင်း ဝၢၼ်ႈၶူဝ်တႅၼ်ႈ ၼႂ်းၸႄႈဝဵင်း ၵျွၵ်ႉမႄး ဝႃႈၼႆ။ ဝၼ်းတီႈ 10/04/2018 ယၢမ်းၵၢင်ၼႂ် ထူပ်းႁၼ်တူဝ်တၢႆ ၽူႈၸၢႆးၵေႃႉၼိုင်ႈ ၸိုဝ်ႈႁွင်ႉ လုင်းသူႉ ဢႃယု 50 ပီ ၺႃး ယိုဝ်းတၢႆ ၼႂ်းၵႄႈသဵၼ်ႈတၢင်း ဝၢၼ်ႈၶၢႆးမွၼ် တင်း ဝၢၼ်ႈၶူဝ်တႅၼ်ႈ ၸႄႈဝဵင်းၵျွၵ်ႉမႄး ၸိုင်ႈတႆး ပွတ်းႁွင်ႇ ဝႃႈၼႆ။ ၸၢႆးတဵင်းငူၺ်ႇ ၵႅမ်ႁူဝ်ပဝ်ႈ ၸုမ်းပရႁိတ ၼမ်ႉၶူင်း ၸႄႈဝဵင်းၵျွၵ်ႉမႄး လၢတ်ႈတီႈၽူႈတွႆႇႁွၵ်ႈဝႃႈ “ ၸႂ်ႈၶႃႈဢေႃႈ ၺႃး ယိုဝ်းတၢႆၼႆဝႃႇ တူဝ်တၢႆမၼ်းၸၢႆးတႄႉ ယူႇတီႈၸုမ်းၸွႆႈထႅမ် ၸီဝိတ်ႉတ ၵျွၵ်ႉမႄး ၵႂႃႇဢဝ်မႃးဝႆႉတီႈႁူင်းယႃ ၵျွၵ်ႉ မႄးယဝ်ႉ။ မၼ်းၸၢႆးၼႆႉ ပဵၼ်ၵူၼ်းၸႃတိ ဝၢၼ်ႈၶၢႆးမွၼ်” ဝႃႈၼႆ။ ၵဵဝ်ႇၵပ်းလွင်ႈၵၢၼ်တၢႆၼႆႉသေ ယူႇတီႈၸုမ်းၸွႆႈထႅမ် ၸီဝိတ်ႉတ ၵျွၵ်ႉမႄး လႆႈၵႂႃႇဢဝ် တူဝ်တၢႆ လုင်းသူႉသေ သူင်ႇ ၵႂႃႇဝႆႉတီႈ ႁူင်းယႃၵျွၵ်ႉမႄး ဝႆႉယဝ်ႉ။ ဢူးတိၼ်ႇမွင်ႇတဵင်း ႁူဝ်ပဝ်ႈ ၸုမ်းၸွႆႈထႅမ် ၸီဝိတ်ႉတ ၵျွၵ်ႉမႄး လၢတ်ႈတီႈသိုဝ်ႇၶၢဝ်ႇ DVB ဝႃႈ “ ယူႇတီႈၵူၼ်း ၼႂ်းပိုၼ်ႉတီႈ ပွင်ႇၶၢဝ်ႇမႃးသေ ၸုမ်းႁဝ်းၶႃႈ ၸင်ႇဢဝ်ၵႃး ၵႂႃႇဢဝ်တူဝ်တၢႆ လုင်းသူႉၼၼ်ႉ မႃးသူင်ႇဝႆႉတီႈ ႁူင်းယႃၵျွၵ်ႉမႄး။ ယူႇတီႈၵူၼ်းၼႂ်းဝၢၼ်ႈတႄႉလၢတ်ႈဝႃႈ မိူဝ်ႈၶမ်ႈဝႃး ယၢမ်းၵၢင်ၶမ်ႈ လႆႈငိၼ်းသဵင်ၵွင်ႈၵမ်းၼိုင်ႈ။ ထိုင်မႃး ဝၼ်းတီႈ 10 ယၢမ်းၵၢင်ၼႂ်ၼႆႉ ၸင်ႇလႆႈထူပ်းႁၼ် တူဝ်တၢႆ လုင်းသူႉ။ လိူဝ်ၼၼ်ႉ ဢၼ်ႁဝ်းၶႃႈ လႆႈ ထူပ်းႁၼ် တီႈတူဝ်တၢႆလုင်းသူႉၼၼ်ႉတႄႉ ၺႃးမၢၵ်ႇၵွင်ႈယိုဝ်းသႂ်ႇ တၢင်းၾၢႆႇၼႃႈသေ ပွင်ႇၵႂႃႇတၢင်းလင်” ဝႃႈၼႆ။ ၵဵဝ်ႇလူၺ်ႈလွင်ႈၼႆႉ ယူႇတီႈၾၢႆႇၸဝ်ႈၼႃႈတီႈပလိၵ်ႈ ၼႂ်းၸႄႈဝဵင်းၵျွၵ်ႉမႄး တိုၵ်ႉၵူတ်ႇထတ်းတူၺ်း ဢွင်ႈတီႈ ဢၼ် ပဵၼ်ၼၼ်ႉ ဝႃႈၼႆ။ ၼႂ်းၸႄႈဝဵင်းၵျွၵ်ႉမႄးၼႆႉ မီးၸုမ်းယိပ်းၵွင်ႈၵၢင်ႇ လၢႆၸုမ်း တူင်ႉၼိုင်ၵႂႃႇမႃးယူႇတႃႇသေႇ ၵူၺ်းၵႃႈ ပဵၼ်ၸုမ်းလႂ် ၼမ်ႉမိုဝ်းၽႂ် ဢၼ်ဝႃႈၼၼ်ႉတႄႉ ပႆႇႁူႉ ဝႃႈၼႆ။ ဓါတ်ပုံ – စောမင်းကြူ (ဇီဝိတ လူမှုကူညီရေးအသင်း)

['သုၼ်ႇလႆႈၵူၼ်း']

2018-04-11T05:05:49

https://shannews.org/archives/4223

ၶၢဝ်းသွၼ်းၼမ်ႉၼႆႉ ပီႈၼွင်ႉတႆးၵဵင်းမႆႇ တေၵႂႃႇလမ်ႁူဝ်ပေႃႈထဝ်ႈမႄႈၵႄႇ လႄႈ ၸဝ်ႈမိူင်းၵဵင်းမႆႇ

ၶၢဝ်းၽွင်းလိူၼ်ႁႃႈသွၼ်းၼမ်ႉသၢင်းၵျၢၼ်ႇ (2018)ၼႆႉ ပီႈၼွင်ႉတႆးတူၵ်းႁွတ်ႈ မိူင်းၵဵင်းမႆႇ လၢႆလၢႆၸုမ်း တေႁူမ်ႈၵၼ် ၵႂႃႇလမ်ႁူဝ် (ၵၼ်ႇတေႃး) ၽူႈယႂ်ႇၵူၼ်းလူင်တႆး ပေႃႈထဝ်ႈမႄႈၵႄႇ ပႃးၸဵမ်ၽူႈၵွၼ်းၸႄႈတွၼ်ႈ ၵဵင်းမႆႇ။ ႁူဝ်ပဝ်ႈၵေႃလိၵ်ႈလၢႆးလႄႈၾိင်ႈငႄႈတႆး ၵဵင်းမႆႇ၊ ၸၢႆးသႅင်ယ လၢတ်ႈဝႃႈ-“ၸွမ်းၼင်ႇၾိင်ႈတႆးႁဝ်းၶႃႈ မီးဝႆႉၼၼ်ႉ ပေႃးၶၢဝ်းဢွၵ်ႇဝႃႇသႃ ႁိုဝ် လိူၼ်ႁႃႈသွၼ်းၼမ်ႉႁွတ်ႈမႃးထိုင်ၼႆ ၸိူဝ်းပဵၼ် ၵူၼ်းၼုမ်ႇႁုၼ်ႈသႅၼ်း လုၵ်ႈလၢၼ် လုၵ်ႈၼွင်ႉပွင်ႈပၢႆ တေၵႂႃႇၵႃရဝလမ်ႁူဝ် ပေႃႈထဝ်ႈမႄႈၵႄႇ ၶူးဝႃးဢႃးၸၢၼ် (ဢၸႃရိယ)။ ၼႆႉပဵၼ်ၾိင်ႈတိုဝ်းၵမ် လီငၢမ်းပၢၼ်သိုပ်ႇပၢၼ်။ ထိုင်မႃးပီၵေႃးၸႃႇ 1379 ၶဝ်ႈသူႇ 1380 ၼီႈ သင်ၶၢၼ် (သၢင်းၵျၢၼ်ႇ) 2018 ပီၼႆႉၵေႃႈ ၵေႃလိၵ်ႈလၢႆးၾိင်ႈငႄႈတႆးၵဵင်းမႆႇႁဝ်းၶႃႈ တေၵႂႃႇၵႃရဝလမ်ႁူဝ် ၽူႈထဝ်ႈၵူၼ်းၵႄႇ ၸိူဝ်းလႆႈႁဵတ်းၽွၼ်းလီပၼ်တႃႇၵူၼ်းတင်းၼမ်မႃး ၼင်ႇၵူႈပီပူၼ်ႉမႃးၼၼ်ႉ”- ဝႃႈၼႆ။ သိုပ်ႇလၢတ်ႈဝႃႈ- “ၵွပ်ႈၼႆလႄႈ ၸင်ႇလႆႈဝွၵ်ႇၵၢဝ်ႇမွၵ်ႇထိုင် ပီႈၼွင်ႉတႆးႁဝ်းၶႃႈၼႂ်းၵဵင်းမႆႇ ၵူႈမူႇၵူႈၸုမ်း ၵူႈၵေႃႉၵူႈၵူၼ်းၶဝ်ႈႁူမ်ႈ၊ သင်ဝႃႈၽူႈလႂ်ၽႂ်တေၶႂ်ႈမႃးႁူမ်ႈၸွမ်းၼႆၵေႃႈ ယိၼ်းလီႁူမ်ၸူမ်းႁပ်ႉတွၼ်ႈယူႇဢေႃႈ”- လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။ ၶပ်ႉမၢႆၵၢၼ်မီးဝႆႉဝႃႈ ဝၼ်းတီႈ 13/04/2018 ပဵၼ်ဝၼ်းလမ်ႁူဝ်/ၵၼ်ႇတေႃး ပေႃႈထဝ်ႈမႄႈၵႄႇ ၶူးဝႃးဢႃးၸၢၼ်။ ၽူႈၶဝ်ႈႁူမ်ႈပၢင်ၵူႈၵေႃႉ ႁႂ်ႈၵႂႃႇၶွၼ်ႈတုမ်ၵၼ် တီႈဝတ်ႉၵူႇတဝ်ႈ ဢိူင်ႇသီၽုမ်း မိူင်းၵဵင်းမႆႇ ပွတ်းၼႂ်ၶၢဝ်းယၢမ်း 8 မူင်း။ တွၼ်ႈလမ်ႁူဝ် ပေႃႈထဝ်ႈမႄႈၵႄႇ ၶူးဝႃးဢႃးၸၢၼ်ၼႆႉ ပဵၼ်တၢင်းၵေႃလိၵ်ႈလၢႆးလႄႈၾိင်ႈငႄႈတႆး ၵဵင်းမႆႇ ၶပ်းၶိုင်-ၼႆယဝ်ႉ။ ပေႃးထိုင်မႃးဝၼ်းတီႈ 15/04/2018 ပဵၼ်ဝၼ်းၵႂႃႇၵႃရဝ လမ်ႁူဝ်ၽူႈၵွၼ်းၸႄႈတွၼ်ႈၵဵင်းမႆႇ (ၽူႈဝႃႈၵဵင်းမႆႇ)။ ႁႂ်ႈၽူႈၶဝ်ႈႁူမ်ႈပၢင်ၵူႈၵေႃႉ ၵႂႃႇၶွၼ်ႈတုမ်ၵၼ်တီႈဝတ်ႉၵူႇတဝ်ႈ ပွတ်းၼႂ်ၶၢဝ်းယၢမ်း 9 မူင်း။ တွၼ်ႈလမ်ႁူဝ် ၽူႈဝႃႈၵဵင်းမႆႇၼႆႉ ယူႇတီႈပီႈၼွင်ႉတႆးၵူႈမူႇၵူႈၸုမ်း ၵူႈၵေႃႉၵူႈၵူၼ်း ႁူမ်ႈၵၼ်ၶပ်းၶိုင်။ ထႅင်ႈလွင်ႈၼိုင်ႈ ၵေႃလိၵ်ႈလၢႆးလႄႈၾိင်ႈငႄႈတႆး ၵဵင်းမႆႇ ႁပ်ႉပုၼ်ႈၽွၼ်းလဵင်ႉလူၶဝ်ႈၼႂ်-ၼႆယဝ်ႉ။ လိူၼ်ဢေႊပရိူဝ်ႊ ဝၼ်းတီႈ 15 ၵူႈပီ ပဵၼ်ဝၼ်းၵႃရဝ လမ်ႁူဝ်ၽူႈၵွၼ်းၸႄႈတွၼ်ႈ (ၽူႈဝႃႈ)ၵဵင်းမႆႇ ႁိုဝ် ၸဝ်ႈမိူင်းၵဵင်းမႆႇ။ ၼႂ်းဝၼ်းၼႆႉ ပီႈၼွင်ႉၵူၼ်းမိူင်းထႆး ၵူႈၸႄႈဝဵင်းၼႂ်းၸႄႈတွၼ်ႈၵဵင်းမႆႇ မႃးၶွၼ်ႈတုမ်ၵၼ်တီႈ ႁူင်းႁဵၼ်းယုပ်ႉၽရၢၸ်ႉဝိတ်ႉထယႃးလႆး (โรงเรียนยุพราชวิทยาลัย) ႁိမ်းႁုၼ်ႇႁၢၼ်ႈ 3 ၸဝ်ႈႁေႃၶမ်း (สามกษัตริย์) သေ လမ်ႁူဝ်ၽူႈဝႃႈၵဵင်းမႆႇ တီႈၼၼ်ႈ။ ၵူႈပီပူၼ်ႉမႃး ပီႈၼွင်ႉတႆးၸိူဝ်းယူႇသဝ်း ၼႂ်းၵဵင်းမႆႇၵေႃႈ ၶဝ်ႈႁူမ်ႈၸွမ်းပီႈၼွင်ႉၵူၼ်းမိူင်းထႆးၵူႈၸႄႈဝဵင်း မႃးတႃႇသေႇ။

['ၾိင်ႈငႄႈၾိင်ႈထုင်း']

2018-04-10T09:20:47

https://shannews.org/archives/4212

ၾၢႆႇတူင်ႉၼိုင်တူင်ႇဝူင်းတႆး ၾၢင်ႉႁႅင်းၵၢၼ် ႁႂ်ႈလဵၼ်ႈၼမ်ႉၸွမ်းၶွပ်ႇပိူင် ႁေႃႈရူတ်ႉၵႃးၸွမ်းမၢႆမီႈ

ၸုမ်းတူင်ႉၼိုင်တူင်ႇဝူင်းၵူၼ်းၼႂ်းၵဵင်းမႆႇ ၾၢၵ်ႇၵႂၢမ်းထိုင်ပီႈၼွင်ႉႁႅင်းၵၢၼ် ၽွင်းၶၢဝ်းသွၼ်းၼမ်ႉပီမႂ်ႇၼႆႉ ႁႂ်ႈလဵၼ်ႈၼမ်ႉၸွမ်းၶွပ်ႇပိူင် ႁေႃႈရူတ်ႉၵႃးၸွမ်းၼင်ႇမၢႆမီႈ။ ႁၢင်ႈ ပွႆးသွၼ်းၼမ်ႉ တီႈတႃႈၵုင်ႈ ၽွင်းဝၼ်းတီႈ 13 – 14 – 15 ပဵၼ်ဝၼ်းပၢင်ပွႆးသွၼ်းၼမ်ႉသၢင်းၵျၢၼ်ႇၼႆလႄႈ ၼင်ႇႁိုဝ်ၾိင်ႈပွႆး သွၼ်းၼမ်ႉပေႃးတေႁၢင်ႈလီ ၵူၼ်းၵေႃႈလွတ်ႈၽေးၼၼ်ႉ ႁႂ်ႈႁႅင်းၵၢၼ်ဢွၼ်ၵၼ်ၸွမ်းၶွပ်ႇပိူင် ႁေႃႈရူတ်ႉၵႃးၸွမ်းမၢႆမီႈ။ ႁၢင်ႈ – ပၢင်လဵၼ်ႈၼမ်ႉ တီႈၵၢင်ဝဵင်းၵဵင်းမႆႇ ၸၢႆးသႅင်မိူင်း မင်းၵွၼ်း ၽူႈၵွၼ်းႁူင်းပွႆႇသဵင် FM 99 MHz လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ၽွင်းၶၢဝ်းသွၼ်းၼမ်ႉၼႆႉ ပေႃးမဝ်းလဝ်ႈယႃႇပေႁေႃႈရူတ်ႉၵႃး၊ ၵႂႃႇလဵၼ်ႈၼမ်ႉၵေႃႈ လူဝ်ႇလႆႈ လဵၼ်ႈၸွမ်းၶွပ်ႇပိူင် ယႃႇပူၼ်ႉပႅၼ်မၢႆမီႈပိူၼ်ႈ၊ ယႃႇပေႁွႆႈတိုဝ်းၶူဝ်းၶွင်ဢၼ်မီးၵႃႈၶၼ် ယွၼ်ႉဝႃႈၵူၼ်းၼမ်လၢႆ ပေႃးႁၢႆမႃးတေယၢပ်ႇ ” ဝႃႈၼႆ။ ၽွင်းၶၢဝ်းသွၼ်းၼမ်ႉပီမႂ်ႇလိူၼ်ႁႃႈၼႆႉ ပီႈၼွင်ႉႁႅင်းၵၢၼ်ၵမ်ႈၽွင်ႈ ဢွၼ်ၵၼ်လိုဝ်ႈၵၢၼ်လိုဝ်ႈငၢၼ်း ဢွၼ်ၵၼ်ၵိၼ်ဢႅဝ်ႇ မၢင်ၸိူဝ်းၵေႃႈဢွၼ်ၵၼ်ပွၵ်ႈႁိူၼ်း သူႇၸႂ်း၊ လမ်ႁူဝ်ၵၼ်ႇတေႃးပေႃႈမႄႈပီႈၼွင်ႉ။ ၸၢႆးပိူင်းၸဝ်ႈၼႃႈတီႈၾၢႆႇမၢႆမီႈ HRDF လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ဝႃႈ -“ ႁႅင်းၵၢၼ်ၸိူဝ်းဢႅဝ်ႇပွႆးသွၼ်း ၼမ်ႉလူဝ်ႇဢွၼ်ၵၼ်ဝႆႉသတိ ၵူဝ်ဝတ်းဝႂ်ယမ်းၼမ်ႉ၊ တူၵ်းႁၢႆ ပေႃးႁႂ်ႈလီထုၵ်ႇလီထၢႆႇ ၽိုၼ်မိူၼ်ဝႆႉတီႈႁိူၼ်းၸုမ်ႇ ၼိုင်ႈ ပေႃးဝႃႈမၼ်းႁၢႆၸိုင် ႁဝ်းၸၢင်ႈမီးသၢၵ်ႈသေႇလၵ်းထၢၼ် တႃႇၵႂႃႇတၢင်ႇတီႈႁူင်းပလိၵ်ႈလႆႈ တေဢွၵ်ႇတႃႈဢွၵ်ႇတၢင်းၵႂႃႇတၢင်းလႂ်ၵေႃႈ ႁႂ်ႈဢွၼ်ဝႆႉသတီႉၼမ်ၼမ် ” ဝႃႈၼႆ။ ၽွင်းၼႃႈၶၢဝ်းသၢင်းၵျၢၼ်ႇၼႆႉ ပီႈၼွင်ႉႁႅင်းၵၢၼ်ယၢၼ်မိူင်း ဢွၼ်ၵၼ်ပွၵ်ႈၶိုၼ်းႁိူၼ်း ဝၢၼ်ႈၵိူတ်ႇ မိူင်းၼွၼ်းၽႂ်မၼ်းတင်းၼမ်လၢႆ ၊ မိူဝ်ႈဝၼ်းတီႈ 09/04/2018 ၵႃးတၢင်ႇႁႅင်းၵၢၼ် 14 ၵေႃႉ ပွၵ်ႈႁိူၼ်းမၢၵ်ႇလေႃႉၵႃးတႅၵ်ႇ ၾႆးမႆႈၵႃး ၵူၼ်းလူႉတၢႆမၢတ်ႇၸဵပ်းတႄႉဢမ်ႇမီး။ မိူဝ်ႈဝၼ်းတီႈ 10/04/2018 ၼၼ်ႉၵေႃႈ ၵႃးလူင် 2 ၸၼ်ႉတၢင်ႇ ႁႅင်းၵၢၼ် ၵူၼ်းမိူင်းမၢၼ်ႈ 50 ၵေႃႉ လုၵ်ႉမႄႈသွတ်ႇ တေၵႂႃႇၸႄႈတွၼ်ႈ ၶျႃႊၶျိူင်ႊၶျဝ်ႊ ၺႃးၽေးဢုပၢတ်ႈ ၵႃးပိၼ်ႈမီးၵူၼ်းမၢတ်ႇၸဵပ်ႈလႄႈ လူႉတၢႆ 12 ၵေႃႉဝႃႈၼႆ။

['ၾိင်ႈငႄႈၾိင်ႈထုင်း']

2018-04-10T09:06:19

https://shannews.org/archives/4209

တီႈၸႄႈဝဵင်းမူႇၸေႊ ၸုမ်းယိပ်းၵွင်ႈၸုမ်းၼိုင်ႈ ဢဝ်မၢၵ်ႇပွႆႇသႂ်ႇလႄႈ လူတ်ႉၵႃး 2 လမ်းလုၵွႆ

တီႈၸႄႈဝဵင်းမူႇၸေႊ ၸုမ်းယိပ်းၵွင်ႈၸုမ်းၼိုင်ႈ ဢဝ်မၢၵ်ႇပွႆႇသႂ်ႇလႄႈ လူတ်ႉၵႃး 2 လမ်းလုၵွႆ

['Uncategorized']

2018-04-10T08:52:32

https://shannews.org/archives/4206

လူင်ပွင်ၸိုင်ႈထႆး ဢွၵ်ႇၶေႃႈႁၢမ်ႈ ၽွင်းၶၢဝ်းသွၼ်းၼမ်ႉ ပီ 2018

လူင်ပွင်ၸိုင်ႈမိူင်းထႆး ဢွၵ်ႇၶေႃႈႁၢမ်ႈ ၽွင်းၶၢဝ်းသွၼ်းၼမ်ႉသၢင်းၵျၢၼ်ႇ 6 ၶေႃႈ ၼႂ်းမိူင်းတႆးၵေႃႈ ပလိၵ်ႈၼပ်ႉႁူဝ် ႁဵင် ႁၢင်ႈႁႅၼ်းဢဝ်ႁူမ်ႇလူမ်ႈ။ ႁၢင်ႈ – ၵူၼ်းဢွၼ်ၵၼ်လဵၼ်ႈၼမ်ႉ ၼႂ်းၶူးမိူင်းၵဵင်းမႆႇ ၽွင်းၶၢဝ်းသွၼ်းၼမ်ႉ သၢင်းၵျၢၼ်ႇၼႆႉ လူင်ပွင်ၸိုင်ႈမိူင်းထႆး ဢွၵ်ႇၶေႃႈႁၢမ်ႈ ၵၢၼ်လဵၼ်ႈၼမ်ႉ6 ၶေႃႈ မိူၼ်ၼင်ႇ 1. ႁၢမ်ႈ – ၶၢႆသူႇရႃႇၼမ်ႉလဝ်ႈ ပၼ်ၵူၼ်းၼုမ်ႇဢႃယုဢမ်ႇထိုင် 18 ပီ ၊ မဝ်းလဝ်ႈသေႁေႃႈ ရူတ်ႉ၊ၵႃး။ သင်မဝ်းသေႁေႃႈၸိုင် တေယိုတ်းရူတ်ႉ၊ၵႃးလႄႈ ဢဝ်တၢင်းၽိတ်းၸွမ်းၼင်ႇမၢႆမီႈ။ 2. ႁၢမ်ႈ – သႂ်ႇသိူဝ်ႈၶူဝ်းပိတ်းပွတ်း ပေႃးပဵၼ်လႆႈၼုင်ႈသိူဝ်ႈၶူဝ်းပိုၼ်ႉမိူင်း၊ သိူဝ်ႈၶူဝ်းပိုၼ်ႉမိူင်းၶိူဝ်းၽႂ်မၼ်း၊ ဢမ်ႇ ၼၼ်ၼုင်ႈၶူဝ်းဢၼ်ၶႅမ်ႉလႅပ်ႈ၊ သင်ၽႂ်မိုဝ်းယၢဝ်း လူမဝ်လုပ်ႈတၢဝ်းပိူၼ်ႈၸိုင် တေမီးတၢမ်ႇၶွၵ်ႈ 10 ပီ မႂ်ငိုၼ်း 2 သႅၼ်ၿၢတ်ႇ။ 3. ႁၢမ်ႈ – ဢဝ်ၼမ်ႉဝူၺ်ႇႁင်ႈႁူတ်းၵၼ်။ 4. ႁၢမ်ႈ – ၸႂ်ႉၵွင်ႈသိတ်းၼမ်ႉ ဢၼ်ႁႅင်းပူၼ်ႉတီႈ ႁႂ်ႈဢွၼ်ၵၼ် လဵၼ်ႈၼမ်ႉၸွမ်းၼင်ႇၾိင်ႈႁိတ်ႈႁွႆးမီးဝႆႉ။ 5. ႁၢမ်ႈ – ၼုင်ႈသိူဝ်ႈၶူဝ်းပိတ်းပွတ်းသေ ၵႃႈၵႃႈဝႅၼ်ဝႅၼ်။ 6. ႁႂ်ႈၵူႈပိုၼ်ႉတီႈ မၵ်းမၼ်ႈၶၢဝ်းယၢမ်းလဵၼ်ႈၼမ်ႉ ပိူဝ်ႈႁႄႉၵင်ႈၵၢၼ်လူလၢႆၵၼ်ႉၸၼ်လႄႈ သၢင်ႈလွင်ႈဢမ်ႇ ၼိမ်သဝ်းၼႂ်းပိုၼ်ႉတီႈ ၸိူဝ်းၼႆႉ။ ၽွင်းၶၢဝ်းသွၼ်းၼမ်ႉၵူႈပီပီၼႆႉ ၵူၼ်းဝၢၼ်ႈၵူၼ်းမိူင်းဢွၼ်ၵၼ်ပွၵ်ႈႁိူၼ်းၽႂ်မၼ်း ႁဵတ်းႁႂ်ႈ ရူတ်ႉၵႃးၼိူဝ်သဵၼ်ႈတၢင်းလိူင်ႇၼမ် သဵၼ်ႈတၢင်းၵပ်ႉ၊ ၽေးၵိုင်ႉၵၢင်ႉၵေႃႈၼမ် ။ မိူၼ်ၼင်ႇ ႁေႃႈရူတ်ႉၶိူင်ႈဢမ်ႇသႂ်ႇမၢၵ်ႇႁူဝ်ႁႄႉၽေး၊ မဝ်းယဝ်ႉႁေႃႈရူတ်ႉၵႃး၊ ႁဵတ်းႁႂ်ႈမီးၵူၼ်းမၢတ်ႇၸဵပ်းလူႉတၢႆၵူႈပီ ၊ တၢင်းၾၢႆႇၸဝ်ႈၼႃႈတီႈပလိၵ်ႈ၊ သိုၵ်း၊ ဢွၼ်ၵၼ်ဢဝ်ႁူမ်ႇလူမ်ႈလွင်ႈလွတ်ႈၽေးၵူႈပီ။ ၼႂ်းမိူင်းတႆးၵေႃႈ တေဢဝ်ဢဵၼ်ႁႅင်းပလိၵ်ႈ 4,000 ၵေႃႉၸႅၵ်ႇပုၼ်ႈၽွၼ်းၵၼ် ဢဝ်ႁူမ်ႇလူမ်ႈ ၼႂ်းၸိုင်ႈတႆးတၢင်းပွတ်းဢွၵ်ႇ၊ ပွတ်းၸၢၼ်းလႄႈ ပွတ်းႁွင်ႇ ၽွင်းၶၢဝ်းသွၼ်းၼမ်ႉသၢင်းၵျၢၼ်ႇၼႆယဝ်ႉ ။

['ၾိင်ႈငႄႈၾိင်ႈထုင်း']

2018-04-10T08:44:23

https://shannews.org/archives/4204

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 10/04/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.57 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1330 ပျႃး၊ ငိုၼ်းၶႄႇ 1 ယႅၼ်ႉ = 210.88 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 10/04/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 09/04/2018 ငိုၼ်းထႆး 1 ဝၢတ်ႇ = 42.5 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1330 ပျႃး၊ ငိုၼ်းၶႄႇ 1 ယႅၼ်ႉ = 210.9 ပျႃး။

['ၵၢၼ်မၢၵ်ႈမီး']

2018-04-10T08:35:59

https://shannews.org/archives/4192

ႁိူၼ်းယေးလူတ်ႉၵႃးၵူၼ်းဝၢၼ်ႈ ၸႄႈဝဵင်းမူႇၸေႊ ၺႃးမၢၵ်ႇတႅၵ်ႇ လူႉသုမ်းၼပ်ႉႁူဝ်သိပ်းသႅၼ်

ႁိူၼ်းၵူၼ်းဝၢၼ်ႈၼွင်ယၢင်း ၸႄႈဝဵင်းမူႇၸေႈ ၺႃးၵူၼ်းဢဝ်မၢၵ်ႇပွႆႇသႂ်ႇ၊ ႁိူၼ်းယေး လူတ်ႉၵႃးလူႉၵွႆ ၼပ်ႉႁူဝ်သိပ်းသႅၼ်။ ၵူၼ်းမိူင်းဢမ်ႇမီးလွင်ႈႁူမ်ႇလူမ်ႈ။ TOYOTA IPSUM သီၶၢဝ် မိူဝ်ႈၶိုၼ်းဝၼ်းတီႈ 09/04/2018 ၵၢင်ၶိုၼ်းယၢမ်း 11 မူင်းပၢႆၼၼ်ႉ မီးၵူၼ်းၶီႇလူတ်ႉၶိူင်ႈလမ်းၼိုင်ႈ ဢိၵ်ႇၶီႇလူတ်ႉၵႃးလမ်းၼိုင်ႈ၊ မႃးပွႆႇမၢၵ်ႇသႂ်ႇတီႈႁိူၼ်း ၼၢႆးမႆၶမ်းၶွၼ်ႇ တီႈဝၢၼ်ႈၼွင်ယၢင်း ၸႄႈဝဵင်းမူႇၸႄႈ ၸိုင်ႈတႆးပွတ်းႁွင်ႇ။ ႁဵတ်းႁႂ်ႈႁိူၼ်းယေး လူတ်ႉၵႃးလူႉၵွႆတင်းၼမ်လႄႈ ႁိူၼ်းႁိမ်းႁွမ်းဢၼ်တိတ်းၸပ်း ၵၼ်ၵေႃႈ တုမ်ႉတိူဝ်ႉလူႉၵွႆၸွမ်း-ၼႆယဝ်ႉ။ ၵူၼ်းၼုမ်ႇမူႇၸေႊ ၸၢႆးလဵၵ်း လၢတ်ႈဝႃႈ-“မိူဝ်ႈၶမ်ႈဝႃးၼႆႉ ပေႃးဝႃႈမၢၵ်ႇတႅၵ်ႇယဝ်ႉၵေႃႈ ၸဝ်ႈၼႃႈတီႈ ပလိၵ်ႈၶဝ် မႃးၵူတ်ႇထတ်းဢဝ်ၶေႃႈမုလ်းၵႂႃႇ။ လုၵ်ႉတီႈတၢင်းမူႇၸေႊလူင်းမႃး တေၵႂႃႇၼမ်ႉၶမ်းၼႆႉ တီႈၶူဝ်ၼမ်ႉပူႉၼႆႉ မီးလၢၼ်ႇ/ၵဵတ်ႉဝႆႉ။ တီႈၼႆႈၼႆႉ သိုၵ်းပျီႇတုၸိတ်ႉၵေႃႈပႂ်ႉဝႆႉ၊ ပလိၵ်ႈၵေႃႈပႂ်ႉ၊ လုၵ်ႈသိုၵ်းၵေႃႈပႂ်ႉ။ ၵွပ်ႈသင်သမ်ႉပူၼ်ႉလွတ်ႈၵၢၼ်ၵူတ်ႇထတ်း တီႈၼႆႈသေ မႃးၵိူတ်ႇလိူင်ႈမၢၵ်ႇတႅၵ်ႇ တီႈၼႂ်းဝၢၼ်ႈၼွင်ယၢင်းၼႆႉၼၼ်ႉ မၼ်းပဵၼ်လွင်ႈငမ်းငဝ်းဝႆႉဢၼ်ၼိုင်ႈ၊ လွင်ႈႁူမ်ႇလူမ်ႈၵူၼ်းမိူင်းၼႆႉ မၼ်းတိုၼ်းဢမ်ႇမီး”- ဝႃႈၼႆ။ လူတ်ႉၵႃးသႅၼ်း ပႃႊၵျေႊရူဝ်ႊ Pajero မၢၵ်ႇတႅၵ်ႇပွၵ်ႈၼႆႉ လိူဝ်သေႁိူၼ်းယေးလူႉၵွႆ၊ မၢၼ်ႇၵႅဝ်ႈႁိူၼ်းတႅၵ်ႇၵွႆယဝ်ႉ လူတ်ႉၵႃး 2 လမ်းၵေႃႈ လႆႈလူႉၵွႆၸွမ်း။ ႁိူၼ်းယေးၼၼ်ႉ လဵၵ်းမုင်းႁိူၼ်းပွင်ႇ၊ ၵႅဝ်ႈမၢၼ်ႇတူႈၸိူဝ်းၼႆႉတႅၵ်ႇၵွႆ။ လူတ်ႉၵႃး သွင်လမ်းၼၼ်ႉ လမ်းၼိုင်ႈပဵၼ်သႅၼ်း ပႃႊၵျေႊရူဝ်ႊ (Pajero) ဢမ်ႇမီးၶွၼ်ႇ (Without) ၵႃႈၶၼ်မွၵ်ႈ 70-80 သႅၼ်။ ထႅင်ႈလမ်းၼိုင်ႈမီးၶွၼ်ႇ (License)၊ ပဵၼ်သႅၼ်းတူဝ်ႊယူဝ်ႊတႃႊ (TOYOTA IPSUM) သီၶၢဝ်၊ သိုဝ်ႉမႃးၵႃႈၶၼ် 195 သႅၼ်။ လူတ်ႉၵႃးတင်းသွင်လမ်းၼႆႉ ၸၢၵ်ႇမၢၵ်ႇတိူဝ်ႉသႂ်ႇၸွမ်းမၢၵ်ႇလေႃႉ ၸွမ်းတူဝ်လူတ်ႉ၊ တိူဝ်ႉမၢၼ်ႇၵႅဝ်ႈၸိူဝ်းၼႆႉတႅၵ်ႇ။ လူတ်ႉၵႃးလမ်းဢၼ်မီးၶွၼ်ႇၼႆႉ ပေႃးၵႂႃႇမႄးသွမ်ႈ တေတူၵ်းမွၵ်ႈ 30 သႅၼ်-လႆႈႁူႉၼင်ႇၼႆ။ လဵၵ်းမုင်းႁိူၼ်းပွင်ႇ ႁိူၼ်းႁိမ်းႁွမ်းဢၼ်တိတ်းၸပ်းၵၼ် တင်းႁိူၼ်းလင်ၼႆႉ ပိုတ်ႇဝႆႉႁၢၼ်ႉ ဢလူႊမီႊၼဵမ်ႊ (Aluminium) ။ ၵေႃႉမႃးၶၢတ်ႈႁိူၼ်း/ႁွင်ႈသေ ပိုတ်ႇဝႆႉၼႆႉ ၸိုဝ်ႈၸၢႆးလၢဝ်ၶိူဝ်း၊ ၸိုဝ်ႈႁၢၼ်ႉ မွၵ်ႇၵူႈသွႆႈၼုမ်ႇသွင်၊ တီႈႁၢၼ်ႉၼႆႉၵေႃႈ ၵႅဝ်ႈမၢၼ်ႇၸိူဝ်းၼႆႉ လႆႈတႅၵ်ႇၵႂႃႇၼင်ႇၵဝ်ႇ-ၼႆယဝ်ႉ။ ၵႅဝ်ႈမၢၼ်ႇတူႈတႅၵ်ႇၵွႆ ယူႇတီႈၸဝ်ႈႁိူၼ်းလၢတ်ႈဝႃႈ- ၶဝ်ဢမ်ႇယၢမ်ႈမီးပၼ်ႁႃတင်းၽႂ်။ လုၵ်ႈၸၢႆးၸဝ်ႈႁိူၼ်းတႄႉ ႁဵတ်းၵိၼ်ၵၢၼ်ႁႃလဵင်ႉတွင်ႉ ႁေႃႈလူတ်ႉၵႃး။ ဝၢၼ်ႈၼွင်ယၢင်းၼႆႉ မီးၼႂ်းၵႄႈၵၢင်မူႇၸေႊ-ၼမ်ႉၶမ်း၊ ယၢၼ်ၵႆမူႇၸေႈ 4 လၵ်း-ၼႆယဝ်ႉ။ ၼႂ်းၸႄႈဝဵင်းမူႇၸေႊ ပိုၼ်ႉတီႈၼႃႈလိၼ်ဢၼ်ၵိူတ်ႇလိူင်ႈၼႆႉ မီးသိုၵ်းလၢႆလၢႆၸုမ်းတူင်ႉၼိုင်ဝႆႉ။ လိူဝ်သေတပ်ႉသိုၵ်းမၢၼ်ႈယဝ်ႉ မီးသိုၵ်းပျီႇတုၸိတ်ႉၸုမ်းၵွင်းၶႃး၊ ၸုမ်းမျဵဝ်ႉမပျီႇတုၸိတ်ႉ၊ တပ်ႉသိုၵ်းဢူၺ်းလီပွတ်းႁွင်ႇၸိူဝ်းၼႆႉ- ၼႆယဝ်ႉ။

['ၵူႈလွင်ႈလွင်ႈ']

2018-04-10T07:53:54

https://shannews.org/archives/4189

ၵူၼ်းပၢႆႈၽေးသိုၵ်း 460 ပၢႆ တီႈဝဵင်းသီႇပေႃႉ ပႆႇၸၢင်ႈပွၵ်ႈႁိူၼ်းယေးၽႂ်မၼ်း

ၵူၼ်းမိူင်း ဢၼ်ပၢႆႈၽေးမႃးသွၼ်ႈဝႆႉတီႈ ဝတ်ႉရတၼႃႇသူၺ်ႇၵူႇ ၸႄႈဝဵင်းသီႇပေႃႉၼၼ်ႉ ပႆႇပဵၼ်ပွၵ်ႈ ႁိူၼ်းယေး ၽႂ်မၼ်း ယွၼ်ႉငဝ်းလၢႆးၵၢၼ်သိုၵ်းပႆႇၼိမ်သဝ်း ဝႃႈၼႆ။ ၵူၼ်းပၢႆႈၽေးသိုၵ်း ဝၢၼ်ႈပၢင်ၶၢမ်၊ ဝၢၼ်ႈပၢင်ၶႃးလႄႈ ဝၢၼ်ႈထမ်ႈၸၢင်ႉ ၼႂ်းဢိူင်ႇဢုမ်မူႉ ဢၼ်ဢွၼ်ၵၼ် ပၢႆႈဢွၵ်ႇ မႃး သွၼ်ႈဝႆႉတီႈဝတ်ႉရတၼႃႇသူၺ်ႇၵူႇ ၸႄႈဝဵင်းသီႇပေႃႉ ၸိုင်ႈတႆးပွတ်းႁွင်ႇ မိူဝ်ႈပူၼ်ႉမႃး ႁၢင်လိူၼ်မၢတ်ႊၶျ်ၼၼ်ႉ တေႃႇ ထိုင်ယၢမ်းလဵဝ် ၸမ်ၶၢဝ်းသွၼ်းၼမ်ႉယဝ်ႉၵေႃႈ ပႆႇပဵၼ်ပွၵ်ႈၶိုၼ်းႁိူၼ်းၽႂ်မၼ်း ယွၼ်ႉငဝ်းလၢႆး ၵၢၼ်သိုၵ်း တင်း ပွတ်းတွၼ်ႈၼၼ်ႉ ပႆႇၼိမ်သဝ်းၵတ်းယဵၼ်လီ ဝႃႈၼႆ။ ၸၢႆးလၢဝ်သႅင် ၽူႈပွင်ၵၢၼ်ပႃႇတီႇႁူဝ်သိူဝ် ၸႄႈဝဵင်းသီႇပေႃႉ လၢတ်ႈတီႈၽူႈတွႆႇႁွၵ်ႈဝႃႈ “ ၵူၼ်းပၢႆႈၽေး ဢၼ်ၵိုတ်း ဝႆႉတီႈ ဝတ်ႉရတၼႃႇသူၺ်ႇၵူႇၼႆႉ ႁဝ်းၶႃႈ တေသူင်ႇပွၵ်ႈမိူဝ်းၵွၼ်ႇလိူၼ်ႁႃႈၼႆႉ တေဢမ်ႇလႅပ်ႈ တၼ်းၶိုတ်းယဝ်ႉ။ ပေႃးသူင်ႇၵေႃႈ လႅပ်ႈတေပဵၼ်လင်ၶၢဝ်းသွၼ်းၼမ်ႉယဝ်ႉ။ ထႅင်ႈၾၢႆႇၼိုင်ႈၵေႃႈ ပႂ်ႉထွမ်ႇတင်း တပ်ႉသိုၵ်း သွင်ၾၢႆႇပွင်ႇမႃးၵွၼ်ႇ ဝႃႈၸွင်ႇတေသူင်ႇၵူၼ်းမိူဝ်းလႆႈ ဢမ်ႇမိူဝ်းလႆႈ ၸဵမ်ၸိူဝ်းၼႆႉ။ ယွၼ်ႉသင်လႄႈ ပႂ်ႉထွမ်ႇ တူၺ်းၶဝ်ၼႆ ယွၼ်ႉဝႃႈ ဢၼ်ၶဝ်ၾင်မၢၵ်ႇဝႆႉၸိူဝ်းၼၼ်ႉ ၶႂ်ႈႁႂ်ႈၶဝ်ထွၼ်မၢၵ်ႇ ဢွၵ်ႇပႅတ်ႈသေၵွၼ်ႇ။ ၸင်ႇတေၸၢင်ႈသူင်ႇၵူၼ်းပၢႆႈၽေးပွၵ်ႈမိူဝ်းၶိုၼ်းလႆႈ။ ၵူၺ်းၵႃႈ ပၢင်တိုၵ်းတႄႉ ယဵၼ်လူင်းၵႂႃႇယဝ်ႉ” ဝႃႈၼႆ။ ၵူၼ်းပၢႆႈၽေးသိုၵ်း ၸိူဝ်းဢွၼ်ၵၼ်ပၢႆႈၽေးမႃးသွၼ်ႈဝႆႉတီႈ ဝတ်ႉရတၼႃႇသူၺ်ႇၵူႇၼႆႉ ပဵၼ် ဝၢၼ်ႈပၢင်ၶႃး ႁူဝ်ၵူၼ်း တင်းမူတ်းမီး 338 ၵေႃႉ၊ ၽူႈၸၢႆး 120 ၵေႃႉလႄႈ ၽူႈယိင်း 218 ၵေႃႉ။ ဝၢၼ်ႈပၢင်ၶၢမ်တင်း ဝၢၼ်ႈထမ်ႈၸၢင်ႉသမ်ႉ တင်းမူတ်း ႁူဝ်ၵူၼ်းမီး 130 ၵေႃႉ ၽူႈၸၢႆး 40 ၵေႃႉ၊ ၽူႈယိင်း 90 ၵေႃႉ ဝႃႈၼႆ။ မိူဝ်ႈဝႃး ဝၼ်းတီႈ 09/04/2018 ယူႇတီႈပႃႇတီႇႁူဝ်သိူဝ် တင်း ၸုမ်းၸွႆႈထႅမ်ၵူၼ်းထူပ်းၽေးသိုၵ်း ၼႂ်းၸႄႈ ဝဵင်း သီႇပေႃႉ ႁူမ်ႈၵၼ်သေ ၸွႆႈၶပ်းၶိုင်သူင်ႇၵူၼ်းပၢႆႈၽေး ဢၼ်မႃးသွၼ်ႈဝႆႉတီႈ ဝတ်ႉမေႃႇၵိူဝ် ႁူဝ်ၵူၼ်း 346 ၵေႃႉ သူင်ႇပွၵ်ႈမိူဝ်းၶိုၼ်းႁိူၼ်းယေးၽႂ်မၼ်း တီႈမၢၼ်ႈလွႆ ဢိူင်ႇဢုမ်မူႉယဝ်ႉ ဝႃႈၼႆ။ မိူဝ်ႈၵၢင်လိူၼ်မၢတ်ႊၶျ်ၼၼ်ႉ သိုၵ်း TNLA တင်း RCSS ပဵၼ်ပၢင်တိုၵ်းၵၼ်သေ ၵူၼ်းမိူင်းလႆႈပၢႆႈၶဝ်ႈမႃးသွၼ်ႈဝႆႉတီႈ ဝတ်ႉရတၼႃႇသူၺ်ႇၵူႈ ႁူဝ်ၵူၼ်း ႁိမ်း 500 ဝႃႈၼႆ။

['သုၼ်ႇလႆႈၵူၼ်း']

2018-04-10T06:23:47

https://shannews.org/archives/4186

သဵၼ်ႈတၢင်း တီႈၶူဝ်ၵိုတ်ႈ ၺႃးဢိုတ်း/ ပိၵ်ႉဝႆႉ ၶၢဝ်းတၢင်းႁိုင် 9 ၸူဝ်ႈမူင်းပၢႆ

သဵၼ်ႈတၢင်း တီႈၶူဝ်ၵိုတ်ႈ ဢိုတ်း/ပိၵ်ႉဝႆႉ ဢမ်ႇပၼ်လူတ်ႉၵႃး လႅၼ်ႈၵႂႃႇမႃး ၶၢဝ်းတၢင်း ႁိုင် 9 ၸူဝ်ႈမူင်းပၢႆ ယွၼ်ႉ ၵႃးလူင် 22 လေႃႉ ပိၼ်ႈၶႂမ်ႈတဵင်တၢင်းဝႆႉ ဝႃႈၼႆ။ ၾၢင်ႁၢင်ႈ လူတ်ႉၵႃး 22 လေႃႉ ပိၼ်ႈၶႂမ်ႈတဵင်တၢင်းဝႆႉ ဝၼ်းတီႈ 08/04/2018 ယၢမ်းၵၢင်ၼႂ်ၸဝ်ႉ 5:30 မူင်း သဵၼ်ႈတၢင်း ၶူဝ်ၵိုတ်ႈ ၼႂ်းၵႄႈၼွင်ၶဵဝ် တင်း ၵျွၵ်ႉမႄး ၸိုင်ႈ တႆး ပွတ်းႁွင်ႇ မီးလူတ်ႉၵႃး 22 လေႃႉ ပိၼ်ႈၶႂမ်ႈတဵင်တၢင်းဝႆႉ ႁဵတ်းႁႂ်ႈလူတ်ႉၵႃး တၢင်ႇၵုၼ်ႇသိၼ်ၵႃႉ၊ လူတ်ႉႁပ်ႉ ၸၢင်ႈတၢင်ႇၵူၼ်း တင်းၼမ်လၢႆ ဢမ်ႇၸၢင်ႈၵႂႃႇမႃး လႆႈၵိုတ်းပႂ်ႉ ၶၢဝ်းတၢင်းႁိုင် 9 ၸူဝ်ႈမူင်းပၢႆ ဝႃႈၼႆ။ ၸဝ်ႈၼႃႈတီႈပလိၵ်ႈမၢၼ်ႈ ၸႄႈဝဵင်းၵျွၵ်ႉမႄး ၵေႃႉၼိုင်ႈ လၢတ်ႈဝႃႈ “ ၵႃးလူင် 22 လေႃႉၼႆႉ လုၵ်ႉတၢင်း ၵျွၵ်ႉမႄး သေလူင်းမႃး။ ယွၼ်ႉတီႈၼၼ်ႈသမ်ႉ ပဵၼ်တၢင်းၵူတ်ႉငွၵ်းၵေႃႈပိူင်ၼိုင်ႈ၊ တၢင်းၵႅပ်ႈၵေႃႈပိူင်ၼိုင်ႈ၊ ယွၼ်ႉၼၼ် လူတ်ႉလူင်ၼၼ်ႉ ၸင်ႇပိၼ်ႈၶႂမ်ႈတဵင်တၢင်းဝႆႉ ႁဵတ်းႁႂ်ႈလူတ်ႉၵႃး တၢင်ႇလမ်း ဢမ်ႇၸၢင်ႈၶိုၼ်ႈလူင်းလႆႈ လႆႈဢွၼ် ၵၼ်ၵိုတ်းပႂ်ႉ ၶၢဝ်းတၢင်းႁိုင် 9 ၸူဝ်ႈမူင်းပၢႆ” ဝႃႈၼႆ။ ၵဵဝ်ႇၵပ်းလွင်ႈၼႆႉ ထိုင်မႃး ယၢမ်းဝၢႆးဝၼ်းမွၵ်ႈ 2:30 မူင်းၼၼ်ႉ ၸင်ႇတေၸၢင်ႈပၼ်လူတ်ႉၵႃး ၵႂႃႇမႃးလႆႈ ဝႃႈၼႆ။ သဵၼ်ႈတၢင်း တီႈၶူဝ်ၵိုတ်ႈၼႆႉ လူတ်ႉၵႃးၵႆႉၵႆႉပိၼ်ႈၶႂမ်ႈတဵင်သဵၼ်ႈတၢင်း/ ဢိုတ်းသဵၼ်ႈတၢင်းမႃးတႃႇသေႇ။ ၼႂ်းပီ 2017 ၼၼ်ႉ လူတ်ႉပိၼ်ႈၶႂမ်ႈတဵင်တၢင်း တင်းမူတ်း 39 ပွၵ်ႈ။ ၵဵဝ်ႇၵပ်းလူၺ်ႈ လွင်ႈၵႃးလူင်ပိၼ်ႈ ၶႂမ်ႈတဵင်တၢင်းၼႆႉ ၶၢဝ်းတၢင်းႁိုင် မွၵ်ႈ 5 ဝၼ်း ၵေႃႈမီး ဝႃႈၼႆ။ ၶေႃႈမုလ်း – The Voice

['ၵူႈလွင်ႈလွင်ႈ']

2018-04-10T06:16:32

https://shannews.org/archives/4184

ၼႂ်းၶၢဝ်းတၢင်း 2 ပီမႃးၼႆႉ ၼႂ်းမိူင်းမၢၼ်ႈ ပဵၼ်ပၢင်တိုၵ်းၵၼ်မႃး ဢမ်ႇယွမ်း 550 ပွၵ်ႈ

ပႃႇတီႇၼူၵ်ႉယုင်း NLD ၶိုၼ်ႈပဵၼ်လူင်ပွင်ၸိုင်ႈ ၼႂ်းၶၢဝ်းတၢင်း 2 ပီ မႃးၼႆႉ ၼႂ်းမိူင်းႁူမ်ႈတုမ်မိူင်းမၢၼ်ႈ ပၢင်တိုၵ်း ၵိူတ်ႇၶိုၼ်ႈ ဢမ်ႇယွမ်း 550 ပွၵ်ႈ ဝႃႈၼႆ။ ၾၢင်ႁၢင်ႈ တပ်ႉသိုၵ်းလူင်ပွင်ၸိုင်ႈမၢၼ်ႈ တႄႇဢဝ် ပီ 2016 လိူၼ်ဢေႊပရိူဝ်ႊ တေႃႇထိုင် ပီ 2018 လိူၼ်ဢေႊပရိူဝ်ႊၼႆႉ ယူႇတီႈပႃႇတီႇၼူၵ်ႉယုင်း ႁပ်ႉ တၼ်းႁဵင်းပဵၼ်လူင်ပွင်ၸိုင်ႈ မိူင်းႁူမ်ႈတုမ်မိူင်းမၢၼ်ႈမႃးၼႆႉ ၼႂ်းၼၼ်ႉ ဢၼ်ပဵၼ်ပၼ်ႁႃ ၵိူတ်ႇၶိုၼ်ႈလွင်ႈပၢင်တိုၵ်း ၼႂ်းမိူင်းႁူမ်ႈတုမ် တင်းမူတ်း ပဵၼ်ၵႂႃႇ 557 ပွၵ်ႈ ဝႃႈၼႆ။ ၼႂ်းပီၵမ်းႁႅၵ်ႈ ဢၼ်ပႃႇတီႇၼူၵ်ႉယုၵ်း ႁပ်ႉတၼ်းႁဵင်းပဵၼ်လူင်ပွင်ၸိုင်ႈမႃး မိူဝ်ႈပီ 2016 လိူၼ်ဢေႊပရိူဝ်ႊ ထိုင် ပီ 2017 လိူၼ်ဢေႊပရိူဝ်ႊ တင်းမူတ်း ပၢင်တိုၵ်းဢၼ်ၵိူတ်ႇၶိုၼ်ႈ/ပဵၼ်မႃး 331 ပွၵ်ႈ။ ၼႂ်းပီ ထူၼ်ႈ 2 သမ်ႉ တႄႇဢဝ် ပီ 2017 လိူၼ်ဢေႊပရိူဝ်ႊ ထိုင် ပီ 2018 လိူၼ်ဢေႊပရိူဝ်ႊၼႆႉသမ်ႉ တင်းမူတ်း ပၢင်တိုၵ်းၵိုတ်ႇၶိုၼ်ႈ/ပဵၼ်မႃး 226 ပွၵ်ႈ ဝႃႈၼႆ။ ယူႇတီႈ ၸုမ်းပၵ်းတႃပႂ်ႉတူၺ်းလွင်ႈငမ်းယဵၼ် မိူင်းမၢၼ်ႈ Myanmar Peace Monitor လႆႈၵဵပ်းၶေႃႈမုလ်းဝႆႉဝႃႈ “ ၼႂ်းပီ 2016 ၼၼ်ႉ တပ်ႉသိုၵ်းလူင်ပွင်ၸိုင်ႈမၢၼ်ႈ တင်း ၸုမ်းဢူၺ်းလီ ပွတ်းႁွင်ႇ ပဵၼ်ပၢင်တိုၵ်း ၵၼ်ၼမ်တီႈ သုတ်း။ ၼႂ်းပီ 2017 သမ်ႉ တပ်ႉသိုၵ်းလူင်ပွင်ၸိုင်ႈမၢၼ်ႈတင်း တပ်ႉသိုၵ်းတဢၢင်း TNLA ပဵၼ်ပၢင်တိုၵ်းၵၼ် ၼမ် တီႈသုတ်း။ လိူဝ် ၼၼ်ႉ တပ်ႉသိုၵ်းလူင်ပွင်ၸိုင်ႈမၢၼ်ႈ ပဵၼ်ပၢင်တိုၵ်းၸွမ်းထႅင်ႈ တပ်ႉသိုၵ်ၶၢင် KIA ၊ တပ်ႉသိုၵ်း ရ ၶႅင်ႇ AA ၊ တပ်ႉ သိုၵ်း DKBA ၊ တပ်ႉသိုၵ်းတႆး RCSS လႄႈ တပ်ႉသိုၵ်းတႆး SSPP ၸိူဝ်းၼႆႉ” ဝႃႈၼႆ။ ၼွၵ်ႈလိူဝ်ၼၼ်ႉ ၼႂ်းၸုမ်းယိပ်းၵွင်ႈၵၢင်ႇၸၢဝ်းၶိူဝ်းၼင်ႇၵၼ်ၵေႃႈ ပဵၼ်ပၢင်တိုၵ်းတေႃႇၵၼ် မိူၼ်ၼင်ႇ တပ်ႉသိုၵ်း TNLA တင်း သိုၵ်း RCSS။ တပ်ႉသိုၵ်း ရၶႅင်ႇ AA တင်း တပ်ႉသိုၵ်း ALP ၸိူဝ်းၼႆႉ ဝႃႈၼႆ။ ၶေႃႈမုလ်း – 7DAY DAILY

['ၵၢၼ်သိုၵ်း']

2018-04-10T03:47:49

https://shannews.org/archives/4169

ဝွၵ်ႇၸိူၼ်းထိုင်ပီႈၼွင်ႉတႆးၼႂ်းၸဵင်းမႆႇ ႁူမ်ႈၵႃရဝၻမ်းႁူဝ်(ၵၼ်တေႃး) သင်ၶၢၼ် သွၼ်းၼမ်ႉလိူၼ်ႁႃႈ

ၸွမ်းၼင်ႇၾိင်ႈတႆးႁဝ်းၶႃႈမီးဝႆႉၼၼ်ႉ ပေႃးၶၢဝ်းဢွၵ်ႇဝႃႇသႃ ႁိုဝ် လိူၼ်ႁႃႈသွၼ်းၼမ်ႉႁွတ်ႈမႃးထိုင်ၼႆ ၸိူဝ်းပဵၼ် ၵူၼ်းၼုမ်ႇႁုၼ်ႈသႅၼ်း လုၵ်ႈလၢၼ် လုၵ်ႈၼွင်ႉပွင်ႈပၢႆ တေၵႂႃႇၵႃရဝၻမ်းႁူဝ် (ၵၼ်တေႃး) ပေႃႈထဝ်ႈမႄႈၵႄႇ ၶူးၿႃး ဢႃးၸၢၼ် လူၺ်ႈတၢင်းၼပ်ႉယမ် ဢၼ်ပဵၼ်ၾိင်ႈတိုဝ်းၵမ် လီငၢမ်းမႃးသိုပ်ႇသိုပ်ႇၵၼ်ၼၼ်ႉလႄႈ ထိုင်မႃးၵေႃးၸႃႇပီ 1379 ၶဝ်ႈသူႇ 1380 သင်ၶၢၼ် (သၢင်းၵျၢၼ်ႇ) 2018 ပီၼႆႉၵေႃႈ ၵေႃလိၵ်ႈလၢႆးၾိင်ႈငႄႈတႆးၸဵင်းမႆႇႁဝ်းၶႃႈ တေၵႂႃႇ ၵႃရဝၻမ်းႁူဝ် ၽူႈထဝ်ႈၵူၼ်းၵႄႇ ဢၼ်လႆႈႁဵတ်းၽွၼ်းလီပၼ်တႃႇၵူၼ်းတင်းၼမ်မႃးၼၼ်ႉ ၼင်ႇၵူႈပီၽၢၼ်ႇပူၼ်ႉ မႃးၼၼ်ႉၼႆလႄႈၸင်ႇလႆႈဝွၵ်ႇၵၢဝ်ႇၸိူၼ်းထိုင်ၵူႈၵေႃႉယူႇဢေႃႈ — သင်ဝႃႈၽူႈလႂ်ၽႂ်တေၶႂ်ႈမႃးႁူမ်ႈၸွမ်းၼႆၵေႃႈ ယိၼ်းလီႁူမ်ၸူမ်းႁပ်ႉတွၼ်ႈယူႇဢေႃႈ ႁဝ်းၶႃႈတေၶွၼ်ႈတုမ်ၵၼ် တီႈဝတ်ႉၵူႇတဝ်ႈ ၶၢဝ်းယၢမ်း 08.30 မူင်း ဝၼ်းတီႈ 13/04/2018 တေထိုင်ၼႆႉ — လိူဝ်ၼၼ်ႉ ပေႃးထိုင်မႃးဝၼ်းတီႈ 15/04/2018 သမ်ႉ ပဵၼ်ဝၼ်း ၵႃရဝၻမ်းႁူဝ်ၸဝ်ႈမိူင်းၸဵင်းမႆႇ (ၽူႈၵွၼ်းၸႄႈ တွၼ်ႈၸဵင်းမႆႇ) ၵူႈၸႄႈဝဵင်းၼႂ်းၸဵင်းမႆႇ တေမႃးၶွၼ်ႈတုမ်ၵၼ်တီႈႁူင်းႁဵၼ်းယုၽရၢၶျ်ဝိထယႃႊလႆႊ(โรงเรียนยุพราชวิทยาลัย) ႁိမ်းႁုၼ်ႇႁၢင်ႈ 3 ၸဝ်ႈႁေႃၶမ်း(สามกษัตริย์) ၼႆလႄႈပီႈၼွင်ႉတႆးႁဝ်းၶႃႈ ၸိူဝ်းမီးယူႇၼႂ်းၸဵင်းမႆႇၼႆႉၵေႃႈ တေၵႂႃႇၶဝ်ႈႁူမ်ႈၵႃရဝ ၽူႈၵွၼ်းၸႄႈတွၼ်ႈ(ၽူႈဝႃႈ)ၸွမ်းပီႈၼွင်ႉၵူႈၸႄႈဝဵင်း ၼႂ်းၸႄႈတွၼ်ႈၸဵင်းမႆႇၼႆႉ မိူၼ်ၼင်ႇ ၵူႈပီပူၼ်ႉမႃးၼႆလႄႈ ယွၼ်းဝွၵ်ႇၸိူၼ်းပီႈၼွင်ႉတႆးႁဝ်းမႃးၶဝ်ႈႁူမ်ႈၸွမ်းၼႆဢေႃႈ —- ၶပ်ႉမၢႆၵၢၼ် ဝၼ်းတီႈ 13/04/2018 ၶၢဝ်းယၢမ်း 08.00 မူင်း ၶွၼ်ႈတုမ်ၵၼ်တီႈဝတ်ႉၵူႇတဝ်ႈ ၵႂႃႇၵႃရဝၻမ်းႁူဝ်ၵူၼ်းထဝ်ႈ (ၵေႃလိၵ်ႈလၢႆးလႄႈၾိင်ႈငႄႈတႆးၸဵင်းမႆႇ ၶပ်းၶိုင်) ဝၼ်းတီႈ 15/04/29018 ၵႂႃႇၵႃရဝၻမ်းႁူဝ်ၽူႈၵွၼ်းၸႄႈတွၼ်ႈၸဵင်းမႆႇ (ပီႈၼွင်ႉတႆးၵူႈၸုမ်းၵူႈၵေႃႉ ႁူမ်ႈၵၼ်ၸတ်းၶိုင်) ၶၢဝ်းယၢမ်း 09.00 မူင်း (ၶွၼ်ႈတုမ်ၵၼ်တီႈဝတ်ႉၵူႇတဝ်ႈ) *မၢႆတွင်း* ၵေႃလိၵ်ႈလၢႆးလႄႈၾိင်ႈငႄႈတႆးၸဵင်းမႆႇဢဝ်ပုၼ်ႈၽွၼ်းလဵင်ႉလူ(ၶဝ်ႈၼႂ်) ယုမ်ႇယမ်ၼပ်ႉထိုဝ်သေလႄႈ ၵေႃလိၵ်ႈလၢႆးလႄႈၾိင်ႈငႄႈတႆးၸဵင်းမႆႇ

['Uncategorized', 'ၾိင်ႈငႄႈၾိင်ႈထုင်း']

2018-04-10T03:31:31

https://shannews.org/archives/4165

ငဝ်းႁၢင်ႈသဵင်ၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ပွင်ႈၵႂၢမ်း၊ 2018/04/10၊ BNI/SHAN TV Program, 2018/04/10

ငဝ်းႁၢင်ႈသဵင်ၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ပွင်ႈၵႂၢမ်း၊ 2018/04/10၊ BNI/SHAN TV Program, 2018/04/10

['Uncategorized']